
În memoria tatălui meu 
Viktor Fitzek 


PREFAŢĂ 


Zoia acestei lucrări are un traiect aparte, în sensul că a 
fost amânată de mai multe ori. Până acum nimic neobiș- 
nuit: planuri editoriale încărcate, birocraţia, insolvenţele. 
Dar, mai puţin comun este faptul că această amânare a survenit ca 
urmare a respectului religios pentru cuvântul scris, a dorinței de 
perfecționare, de autodepăşire. Erau suficiente o teorie nouă, o 
carte nouă, un autor nou, dar, de fiecare dată, unul din 
subcapitolele lucrării intra în şantierului unor noi modificări. După 
cum atât de plastic se exprimă autorul: „Am învățat din răbdarea 
melcilor care se târăsc, din tăcerea pietrelor care ne suportă paşii şi 
de la anotimpuri, am observat cum se împletesc ideile, în funcție de 
capriciile omeneşti” (p. 21). De aceea, lucrarea prezintă toate carac- 
teristicile „sindromului primei cărți”, unde dorința de a transmite 
cât mai multe informații, într-un număr limitat de pagini a conferit 
lucrării acea densitate ideatică în care adeseori planurile se 
suprapun şi reverberează. De exemplu, analiza sacrului în India şi 
China antică, în Japonia medievală, în culturile precolumbiene, 
însuşi titlul lucrării, toate acestea trimit la realități sociale uneori 
dificil de apropiat. Totuşi, autorul reuşeşte să le unească într-un 
numitor criptat în misterioasa relație categorială: sacrul şi puterea 
politică. Puterea politică este dominantă celorlalte puteri, iar sacrul 
oferă puterii pârghiile morale de reproducere şi de legitimare. În 
plus, abordarea temelor legate de puterea politică, în ştiinţele sociale 
în general, în ştiinţele politice în special, înseamnă acceptarea unei 
provocări, consacrarea unui principiu axiologic, la fel cum în critica 
literară abordarea operei lui Eminescu, Shakespeare sau Goethe 
înseamnă, implicit, o confirmare a valorii. 
O bună tradiție academică ne îndeamnă însă la practicarea 
metodei biografice în scopul de a evidenția conexiuni între lumea 

operei şi viața autorului şi de a explica anumite momente şi sensuri 
ale ei. Beneficiind, ca mulți alții, de democratizarea căilor de acces 
la învâțământul superior, domnul Sebastian Fitzek a absolvit 
cursurile Facultăţii de Comunicare şi Relaţii Publice şi ale Facultăţii 
de Ştiinţe Politice din cadrul Şcolii Naţionale de Studii Politice şi 
Administrative. Între evoluţia intelectuală a domnului Sebastian 
Fitzek şi dinamica fără precedent a dezvoltării Facultăţii de 
Comunicare şi Relaţii Publice se va institui destul de rapid un fel de 
iradiere adaptativă, în sensul că introducerea noilor ramuri ale 
cunoaşterii imaginii vor produce în sufletul tânărului cercetător 
ecouri adânci, deschizând noi orizonturi ştiinţifice. 

O altă etapă în desăvârşirea pregătirii sale profesionale este 
Şcoala Doctorală de la Facultatea de Sociologie şi Asistență Socială 
din Bucureşti unde reputați specialişti la nivel național şi interna- 
tional (ca profesorii Elena Zamfir şi Cătălin Zamfir) îl inițiază în 
metodologia cercetării ştiinţifice şi în teoriile sociologice. 

Arhitectonica lucrării este constituită din două structuri de 
rezistență: imaginarul colectiv analizat din perspectivă psihosocială şi 
relațiile dintre sacru şi puterea politică, abordate din perspectivă 
hermeneutică şi fenomenologică. Valoarea lucrării va fi dată de 
răspunsul la întrebarea: cine şi ce uneşte cele două structuri? Sacrul 
sau imaginarul colectiv; reprezentările sociale sau fețele puterii? 

Având o solidă cultură teologică, politologică, sociologică şi 
filozofică, autorul analizează, dintr-o perspectivă interdisciplinară, 
modul de stratificare a imaginarului politic în istorie şi perpetuarea 
imaginilor care îi conferă vitalitate şi rezistență. După cum era şi 
firesc, imaginarul colectiv, credințele şi reprezentările religioase şi- 
au demonstrat utilitatea în abordarea sacrului şi a relațiilor de 
putere. Caracterul transcendent al relaţiilor de putere s-a impus 
omului primitiv ca un dincolo de orizontul concret şi imediat al vieţii 
sale cotidiene. Concepând aceste relații ca pe ceva dat, independent 
de acțiunea lui asupra naturii şi asupra lui însuşi, omul arhaic şi-a 
făurit destul de repede un sistem explicativ al acestui fenomen 
misterios şi ambiguu care este puterea. Mai concret, conştient de 
imaginea sa de ființă slabă şi neajutorată, omul şi-a proiectat 
năzuințele sale într-o lume a modelelor, a divinităţilor care repre- 
zintă tot atâtea forțe capabile să-l îndrume şi să-l protejeze. 

Originea sacră a puterii provine din întemeierea mitică a lumii 
şi străbate ca un fir roşu mitologiile, fapt atestat de genealogia unor 
personaje sau instituții politice fundamentale ca şi de originea 
divină a fondatorilor. Din acest orizont transcendent al relaţiilor de 
putere, sacrul s-a transmis în politică sub forma unor adevăruri 
inacceptabile înțelegerii comune prin medierea instituţiilor politice şi 
prin conducători. Apelul explicit la modelul unei ordini divine este 
dublat de o referință fondatoare la realități şi adevăruri inaccepta- 
bile relevate prin medierea unor interpretări autorizate de manifes- 
tările puterii. Sacralitatea puterii derivă şi din faptul că ea reduce 
teama față de un viitor pe care societățile sunt incapabile să îl 
înfrunte singure. Caracterul misterios al originii puterii prezintă 
aceeaşi fenomenologie ca şi manifestarea sacrului; ceva de care 
omul nu poate dispune, nici atinge, nici numi, nici să se bucure 
fără o experienţă inițiatică şi o pregătire purificatoare. Cele două 
trăsături prin care se manifestă sacrul: sacrificiul uman şi sacri- 
ficiul divin se reiterează în societate prin medierea simbolică a 
puterii şi prin autoritatea dreptului de a conduce. Puterea rămâne, 
deci, aşa cum arată şi autorul, o referință a sacrului pentru cei care 
o exercită, neschimbată semantic pentru cei care o acceptă şi 
amenințătoare pentru cei care o refuză. 

Partea a doua a lucrării, mult mai aplicativă, abordează raportul 
dintre sacru şi puterea politică prin studierea miturilor şi a ritualu- 
rilor politice. Mitul dezvăluie prezența sacrului în lume şi sugerează 
corespondența dintre ordinea ascunsă şi ordinea reală, reținând din 
istorie doar acele evenimente şi personaje care, datorită exemplari- 
tăţii lor, pot îndeplini rolul de modele sau arhetipuri. În special, 
miturile de origine au ca temă centrală înfrângerea forțelor haosului 
şi începutul ordinii terestre. În aceste mituri se dă o luptă cosmică 
între viață şi moarte, între lumină şi întuneric, bine şi rău, o zonă de 
conflict primordial permanent care se continuă în natură şi societate. 
Prin faptul că propune modele exemplare, miturile de origine orien- 
tează comportamentele şi răspund unor nevoi profunde a oamenilor, 
visători, căutători de stele şi idealuri. Prin faptul că trăieşte şi 
păstrează conştiinţa lumii superioare a începuturilor, mitul satisface 
o nevoie umană fundamentală de raportare la un trecut exemplar. 
Din această cauză, ierarhiile şi instituțiile au o autoritate sacră care 
nu poate fi contestată fără a comite un sacrilegiu. 

La rândul lor, riturile sunt complementare miturilor. Autorul 
urmăreşte cum riturile religioase se transformă în rituri politice prin 
procesele de „inversiune” sau „conversiune” şi cum relația dintre 
sacru şi putere prelungeşte relația dintre divinitate şi credincioşi 
prin intermediul acestor acte solemne cu puternică încărcătură 
simbolică. Riturile structurează imaginarul politic într-un ansamblu 
coerent şi îi relevă temeiurile. Prin rituri se reafirmă credința 
participanților în legitimitatea ordinii politice actuale, solidaritatea 
grupului în jurul unor valori fundamentale, cultul strămoşilor, 
sacralitatea locului şi a momentului. Riturile au şi o funcție 
pedagogică deoarece ele sunt reguli de conduită care îl învață pe om 
cum să se comporte în prezența obiectelor sacre. 

În psihologia contemporană imaginarul nu mai este definit 
filozofic ca rezultat al unei reflecții senzoriale sau ca act elementar al 
reprezentării reproductive, ca fixare şi evocare pe viu a unor experi- 
ențe în forma imaginilor. Pentru psihologii actuali, imaginarul este 
produsul capacităţii de restructurare a experiențelor şi a depăşirii 
realității prin imagini noi care nu aparțin memoriei, dar şi o recons- 
trucție a unor experienţe colective dincolo de percepția personală. 
Autorul cărții se înscrie în aceeaşi paradigmă, adăugându-se o 
intuiţie psihanalitică. În primul rând, aceste combinaţii noi sunt mai 
mult decât suma vechilor imagini, cu alte cuvinte absorb în conți- 
nutul lor ideatic şi elementele vieţii istorice (psihologia evocării, 
valoarea evenimentelor, structura sensibilităţii, referințele spaţio- 
temporale etc). În al doilea rând, există o sintaxă imagologică 
deosebită de sintaxa lingvistică, ambele fiind supuse unor reguli care 
permit o sintaxă combinatorie. În al treilea rând, reconstrucția 
realului prin imagini ține de raportul imaginarului cu legile gândirii 
logice sau de libertatea sa de recompunere neîngrădită de nicio 
măsurătoare, după cum bine observă autorul. 

La capătul acestei succinte caracterizări o întrebare grea îşi 
cere răspunsul, probabil în volumul următor: în lipsa sacrului 
izgonit sistematic din cetate, ce mecanisme compensatorii va recrea 
societatea pentru a contracara efectele funeste ale puterii scăpate de 
sub tutela sacrului? Chiar şi aici autorul încearcă un răspuns 
inedit în capitolul dedicat basmului, subiectul merită extins separat 
într-o altă carte. În ciuda recrudescenţei religioase şi a revenirii 

sacrului în diferite zone ale lumii, laicizarea societăților contempo- 
rane şi ateismul devorator de sensuri şi idealuri, depersonalizează 
ideea de om şi îl transformă într-un homo consumens. Nevoia unui 
nou cadru de devoțiune şi de transcendenţă trebuie să corespundă 
unei noi viziuni cu privire la puterea politică. Problema condiționării 
istorice a omului trebuie să încorporeze obiectivitatea umană ca pe 
unul din momentele sale decisive, la fel cum verbul „a diviniza” 
încarnează sacralitatea ontologică supra istorică, proiectând, prin 
transcendența spiritului, încarnarea mesajului în şi prin istorie. 
Numai astfel omul nu se va mai simți ca un fir de nisip pe o plajă, 
suspendat între niciunde şi nicăieri, abandonat de Dumnezeul din 
afara şi din interiorul său. Aneantizarea ideii de om în cele două 
conflagrații şi în regimurile totalitare reclamă recuperarea vocației lui 
spirituale care înseamnă Triumful Vieții asupra morții, victoria 
Binelui asupra Răului. 


Nicolae Frigioiu 


Bucureşti, iulie 2020 

Motto: 
SOCRATE: Deci şi în cel care nu ştie există păreri adevărate chiar 
cu privire la lucrurile pe care el nu le ştie, nu? 
MENON: Pare neîndoielnic. 
SOCRATE: Deocamdată aceste păreri au început să răsară în el 
ca prin vis... 
(PLATON, Menon, 85 c) 


Cuvântul autorului către cititor 


Un om are o părere, însă rar se întreabă cum a ajuns la această 
părere. Să întrebăm un om de ştiinţă de unde îi vin ideile? Unii se vor 
mândri cu activitățile ştiinţifice, studiile, cercetările, cunoştinţele etc. 
Există, însă, oameni de ştiinţă, care susțin că ideile lor au fost 
inspirate de ceva, cineva, pe căi mai mult sau mai puțin obişnuite. 
Să numim aceste idei ca fiind rezultate ale cercetării, iar altele ale 
inspirației. Nu cunoaştem precis originea inspiraţiei. Inovatorii preiau 
ceva şi adaugă altceva, acea noutate care conferă o schimbare, o 
redefinire a ceva care există. Pe aceeaşi hartă regăsim pe marii inven- 
tatori sub chipul unor uriaşi vizibili de la mari depărtări. Inventăm, 
împrumutăm şi adăugăm idei într-o mişcare evolutivă, pe notele unei 
simfonii neterminate ale unei lumi inspirate de propria sa imaginație. 

Am învățat din răbdarea melcilor care se târăsc, din tăcerea 
pietrelor care ne suportă paşii şi de la anotimpuri, am observat cum 
se împletesc ideile, în funcţie de capriciile omeneşti. Provocând 
conştiinţa, am îndrăznit să traversez un ţinut plin de întrebări şi 
mistere, iar pe poteca trasată prin această carte, mi-a rămas o 
singură mângâiere: că într-o bună zi, altcineva mai priceput va citi 
cu blândețe şi va cerceta acolo unde lumina ştiinţei pâlpâie pe un 

teren firav. Pe acest teren şubred, părerea lansată pe unele urcuşuri 
nu mai are siguranța pământului arat de plugarul care se hrăneşte 
din munca sa. Acelaşi om, însă, şi-a ridicat privirea scrutând orizon- 
turile, a admirat cerul şi s-a privit cu ochii minţii. Din înlănțuirea 
acestor imagini s-a născut religia, arta şi ştiinţa. Ce aduc aceste 
lumini şi cum ne-au inspirat? Ecce homo: o creatură care ară, 
scrutează, admiră şi priveşte stelele, locul de unde răsar cele mai 
ciudate păreri. 

Ce sunt visele? Puncte albe pe cerul minții. De unde vin 
imaginile primordiale şi ce este imaginarul? Adeseori judecăm prin 
măsurile standard ale unui grup. Ce este memoria şi de ce nu avem 
acces la toate amintirile? Mulți oameni îşi amintesc lucruri din viitor 
sau lucruri pe care nu le-au trăit niciodată, fenomene corespondente 
unui faimos cuvânt provenit din limba franceză: dejă vu. Ce sunt 
fantasmele şi de ce visele modifică stările sufleteşti în pace sau 
conflicte interioare? Întrebările sunt o parte din neliniştile unui 
cugetător. Pe acest domeniu suntem într-o criză a imaginarului 
ştiinţific, deşi avem o imaginaţie infinită. Instrumentele ştiinţifice îşi 
aşteaptă reacordarea antenelor sensibile pentru a pătrunde corect în 
cercetarea lumii reprezentărilor psihice. „Cunoaşterea este o per- 
cepţie” (Platon, Theaetetus 151d-e) şi, cu răbdare, putem observa 
anumite fenomene complexe. Să admitem, deci, că fiecare lucru are o 
parte de veridicitate şi că sarcina ştiinţei este de a realiza o biopsie în 
sămânța unui fruct nevăzut. Finalitatea actului de cercetare nu 
exclude fructul şi nici nu taie arborele. Percepția lumii sensibile este 
poarta de acces spre lumea imaginarului, iar acest efort necesită o 
atenție specială acordată fractalilor dintr-un întreg denumit psihicul 
uman. Pentru Protagoras (490-420 î.Hr.) „omul este măsura tuturor 
lucrurilor, şi a celor care există precum există, şi a celor care nu 
există, precum nu există” (Platon, Theaetetus 152a2-4). Răspundem 
la aceste întrebări datorită capacității noastre de conştientizare, 
acceptând faptul că, în cele mai ciudate păreri există acel siaj al unui 
adevăr nedescoperit. 

Mulţumesc anticipat cititorilor mei, în speranța că vor regăsi o 
simbioză potrivită între aşteptări şi răspunsuri. Mulţumesc, în mod 
deosebit, Doamnei Profesor Elena Zamfir, Domnului Profesor Acade- 
mician Cătălin Zamfir, Domnului Profesor Nicolae Frigioiu şi 

Domnului Profesor Constantin Schifirneț, mentori ştiinţifici, prieteni 
de nădejde şi modele morale pe care i-am avut aproape pe tot 
parcursul formării mele profesionale. Mulţumesc colegei mele 
Simona Stănescu pentru feed-back-ul valoros primit pe ultimii metri 
înaintea botezului sfințit de editură şi mulțumesc redacției Pro 
Universitaria pentru lumina tiparului. Mulţumesc Domnului 
Profesor Sorin Cace pentru discursurile sale inspiratoare dezvoltării 
gândirii practice şi a tenacităţii, două abilități indispensabile unui 
tânăr autor. Mulţumesc Doamnei Profesor Decan Alina Bârgăocanu 
pentru încrederea în maturizarea mea profesională şi mulțumesc 
Domnului Profesor Valeriu Frunzaru pentru răbdarea milenară de 
a-mi aminti constant să-mi finalizez lucrarea. Mulţumesc Domnului 
Profesor Nicu Gavriluţă pentru încrederea depusă în mine asemenea 
sării în bucate. Prin domnia sa i-am simțit lângă mine pe clasici şi 
prin cărțile sale am cules curajul de a crede că unele visuri se pot 
materializa. Mulţumesc colegilor mei Mălina Voicu şi Laurenţiu 
Tănase pentru încurajarea tipărită la momentele de cumpănă şi 
pentru feed-back-ul primit din partea lor în calitate de cercetători în 
domeniul sociologiei religiei. Mulţumesc Doamnei Profesor Diana 
Cismaru pentru discuţiile din toamna anului 2019, un dialog 
inspirator pentru aprofundarea psihanalitică a imaginarului 
colectiv. Transmit un cald sentiment de recunoştinţă atât mamei 
mele (Ana Fitzek) cât şi soției mele (Cătălina Fitzek), îngerii mei 
păzitori pe orice drum ştiut şi neştiut. 


Sebastian Fitzek 


Bucureşti, iunie 2020 

O scurtă introducere în lumea imaginarului colectiv 


Dimensiunea, rolul şi importanța „imaginarului colectiv” sunt 
relativ cunoscute în societatea academică. Avem impresia şi chiar 
convingerea că noi înşine suntem stăpânii propriei gândiri şi 
acționarii unui comportament liber format. Iluzia libertăţii oferă, şi 
de această dată, o doză de fanatism naiv, utopic. Suntem, de multe 
ori, asemenea copilului dornic să alunece în mrejele unei poveşti 
atrăgătoare, plonjând în universul fantastic al unei zâne menite să 
ne deschidă ferestrele altor micro-poveşti îmbietoare. O, tu, dulce 
zână a fantasmelor care ne adormi ca pe fiii Lunii în cutiuțele 
imaginației tale! Cum, însă, nimic nu este veşnic pe întinderile albe 
ale vieţii, orice vis are şi un sfârşit din care ne trezim, punându-ne o 
veche întrebare: ce este şi unde este realitatea? Treziţi dintr-o stare 
spre altă stare pare un şir nesfârşit de lumi paralele; problema devine 
mai interesantă atunci când, conştientizând tranziția continuă a 
prezentului, realizezi că te afli în mirajul unor cercuri concentrice 
pentru ca, brusc, să-ți doreşti să te avânțţi spre lumina din urmă. 
Migraţia spre realitatea ultimă devine cea mai mare provocare pe 
care îndrăzneala omenească o poate cuceri, un fel de alpinism al 
conştiinţei, în luptă cu abisurile slăbiciunii umane. Forțarea pragu- 
rilor este un pariu cu moliciunea cărnii care dormitează pe oase, 
pentru că în oase se află caracterul cu voinţa de fier, prin care se 
biruie somnul. Alegerea se află în noi, în fiecare urcuş prin care 
învingem platitudinea şi comoditatea stomacului plin. Urmărind 
împreună aceste rânduri şi pentru a cădea la pace, mi-a venit în 
minte următorul armistițiu: să acceptăm toți că am avut cândva 
iluzii sau, cel puțin, odată (pentru cei mai zeloşi cititori) iluzii 
hrănite de visuri induse din exterior. O parte din aceste visuri au 
fost create de maşinăria „imaginarului colectiv”, iar, în această 
carte, vom detalia câteva analize şi explicaţii pe acest subiect. 

Influența gândirii personale asupra gândirii de grup sau a grupului 
asupra individului, coruperea imaginației personale, a unor visuri 
fabricate de spaţiul media sau de lumea virtuală a jocurilor, adopta- 
rea unor seturi de comportamente fabricate în laboratoarele caselor 
de filme, toate acestea formează o orchestră dirijată de o societate în 
care individul îşi trăieşte iluzia libertăţii. Ar putea exista versiuni ale 
personalității noastre, ca oameni formați în societăți diferite? 
Probabil, dar în această viață, avem şansa unor alegeri libere. 
O introspecţie rapidă ne aduce un răspuns simplu: sunt zile în care 
arătăm altfel, nu suntem niciodată aceiaşi. Evoluţia noastră este 
evidentă, însă direcția nu pare clară. 

A fi liber cu adevărat presupune un efort ascetic şi nu un drept 
obținut printr-un contract. Conştientizarea apare ca urmare a unui 
efort intelectual optim, al renunțării la plăceri, iar cunoaşterea cere 
răbdare, un proces triplu de asceză spirituală. lar, dacă un filozof 
ne-ar întreba unde sunt şi cum măsurăm granițele dintre somn şi 
realitate, gândindu-se la numere şi distanțe, îi arătăm cerul şi îl 
rugăm să ne spună unde se sfârşeşte pământul şi unde începe 
cerul. Distanţele nu contează şi nici numerele nu pot limita curajul 
celor îndrăgostiți de stele. Abundenţa cifrelor este tentantă pentru 
ştiinţă, mai ales pentru cei obsedați de a măsura orice, însă 
universul uman şi universul din exterior au făcut altceva: o 
sărbătoare a recordurilor fără cifre şi un spaţiu care transcende 
finitul rațiunii omeneşti. 

În această carte, subiectul imaginarului colectiv este analizat 
dintr-o perspectivă psihosocială, accentul venind pe raportul dintre 
sacru şi puterea politică. Există conexiuni între cei doi vectori în 
sprijinirea unei teorii a imaginarului? Răspunsul la această întrebare 
a trezit o avalanşă de idei şi analize înghesuite în limita următoare- 
lor pagini. Cuplul dintre cei doi termeni s-a întemeiat pe interfe- 
rențele istorice şi simbolice dintre politică şi sacru, ca vectori 
participanți la formarea imaginarului colectiv. Caracterul colectiv 
decurge din prezența unor stiluri de comportamente, limbaj, seturi 
de valori şi interacțiuni, prin care indivizii îşi revendică şi îşi 
conservă identitatea de grup: „Stilurile de comportament sunt 
considerate limbajul interacțiunii sociale, ele definind intriga şi 
semantica interacțiunii între grupuri. Aceste stiluri sunt acțiuni ale 

fiecărui grup (majoritar sau minoritar), necesare pentru a-şi păstra 
sau nu propria sa identitate, pentru a valoriza sau nu alte identități 
sau, pur şi simplu, pentru a influența sau a fi influențat de alte 
grupuri” (Perez, Dasi, 1996: 63-64). Orice individ, care aderă la un 
grup secundar, asimilează diverse comportamente şi obiceiuri 
specifice acestui grup, dar şi convingeri, ca structuri de gândire, 
care îl aliniază la credinţele celorlalți membri. În cadrul acestui 
proces, individul este mai precis asimilat, anulându-se o mare parte 
din contribuţia personalităţii sale autentice. Adaptarea, în acest caz, 
înseamnă asimilare, un efect al inegalităţii între puterea de grup şi 
puterea personală. Cu toate acestea, omul este produsul social al 
mediului său de referință, care formează cel mai profund substrat al 
personalității sale. Cu cât grupul este mai depărtat de referințele 
sale originare, cu atât aderarea sa devine mai superficială. Originea 
reclamă o interacțiune cu factorii endogeni şi exogeni ai mediului 
înconjurător, începând de la grupul primar, şi apoi, la grupurile 
secundare, în care se dezvoltă ca individ. Conceptul de persoană se 
încadrează într-o viziune mai largă prin triplă simbioză: percepția 
eului ca individ, percepția apartenenței la un grup primar şi 
percepția apartenenţei la un grup extins. Ascensiunea de la simplu 
la complex prin cele trei niveluri de percepţie presupune şi o 
inversiune de la complex la simplu, prin care individul îşi modifică 
şi îşi adaptează personalitatea la personalitatea de grup. 
Comunitatea este depozitarul unui imens bagaj semiologic de 
imagini, valori, percepții şi credințe colective care formează memoria 
sa istorică şi socială. Memoria joacă un rol-cheie în conturarea 
sentimentului de apartenență, proces care devine posibil prin 
exercitarea ritualurilor de grup. Rememorarea unor evenimente- 
cheie sau a unor eroi, personalități istorice, întemeietori sau a unor 
zile comemorative fortifică unitatea grupului, accentuând nevoia de 
continuitate. Cunoaşterea personalității unui grup echivalează cu 
biografia personalității unui individ. Raportul de influență şi control 
este însă inegal, în favoarea grupului. Între memoria unui membru 
şi memoria colectivă apar interferenţe interesante care determină o 
coeziune mai mult sau mai puţin puternică. Cu cât această memorie 
circulatorie, de la grup la individ, diminuează ca intensitate şi impor- 
tanță, cu atât există pericolul ca grupul respectiv să dispară. 

În cazul în care ne îndoim de acest fenomen, ne putem gândi la 
raportul între limba vorbită, individ şi comunitate. O limbă devenită 
moartă este consecința deciziei impuse sau voite a mai multor 
generații de a se exprima într-o altă limbă. 

Ca urmare a analizei acestor relații şi fenomene, se poate afirma 
că imaginile locale (memoria geografică), limbajul, comportamentele, 
obiceiurile, credinţele, prejudecățile, stereotipurile, valorile locale şi 
datele istorice compun spaţiul imaginarului colectiv. Aceste particu- 
larități sunt percepute prin identificarea reprezentărilor, ca microele- 
mente ale universului psihic. Reprezentările colective formează supor- 
tul gândirii simbolice. În 1898, Emile Durkheim a introdus conceptul 
de reprezentare colectivă, punând bazele psihologiei sociale, în scopul 
de a fi acceptată ca ştiinţă autonomă. Pentru Emile Durkheim ra- 
portul între impulsurile nervoase şi reprezentările psihice individuale 
constituie un argument asociativ cu relația de control şi influență 
exercitată de societate asupra indivizilor (Durkheim, 2002: 17). 
În orice stat, controlul se manifestă prin autoritate, acestea fiind în 
limbajul simbolic reprezentări colective ale puterii. Dimensiunea 
politică şi socială a reprezentărilor abundă în imagini mentalul unui 
individ, fără diferențieri precise. „Putem presupune că aceste imagini 
sunt categorii de „senzații mentale”, impresii pe care obiectele sau 
persoanele le lasă pe creierul nostru. În acelaşi timp, ele menţin 
actuale urmele trecutului, ocupă anumite spații în memoria noastră 
pentru a le proteja de dezordinea schimbării şi fortifică senzaţia de 
continuitate a mediului înconjurător, ca şi a experimentelor 
individuale şi colective” (Moscovici, 1997: 36). Prezența lor formează 
spaţiul imaginarului colectiv, în care memoria istorică şi ideologia 
converg sub forma unui imaginar politic. În acest punct, ideologia 
devine un sistem de valori politice şi nu de status-quo. 

În literatura de specialitate, subiectul imaginarului colectiv 
necesită o nouă atenție în ceea ce priveşte formularea temelor care 
fac obiectul analizei constructelor sociale. Noţiunile: „sacru şi 
„puterea politică” participă la formarea unui cuplu categorial distinct, 
fiecare cuvânt identificându-se analitic cu termenii: „putere” şi 
„sacralitatea puterii”. Modelul propus aici este complementar altor 
modele consacrate, cum ar fi: sacrul şi profanul, model, pe care 
Mircea Eliade l-a propus pentru interpretarea fenomenului religios. 

În prima parte a cărţii am realizat o analiză a conceptelor în 
scopul susținerii unei teorii proprii a imaginarului, iar, în a doua 
parte, am evidenţiat rolul sacrului în dezvoltarea puterii politice, ca 
model de interpretare a reprezentărilor sociale. Prima parte cuprinde 
capitolele 1-7, studii psihosociale axate pe problematica sacrului în 
raport cu religia, istoria şi imaginarul colectiv; a doua parte însumează 
capitolele 8-11, cu studii detaliate despre raportul dintre sacru şi 
puterea politică. Abordarea multidisciplinară a termenilor este 
obiectivul semnificativ tangibil în complexitatea domeniilor incluse 
studiului imaginarului colectiv. 

Aparatul metodologic este susținut, în principal, de metoda 
convergenței şi de analogia simbolurilor. Convergenţa este o metodă 
propusă şi aplicată de antropologul Gilbert Durand în interpretarea 
marilor gesturi reflexologice (dominația sexuală, dominația posturală, 
coborârea digestivă şi gesturile ritmice) prin care explică formarea 
percepțiilor în fixarea diferitelor obiecte şi obiceiuri (Durand, 1992: 
45). Metoda convergenţței contribuie la reperarea constelaţiilor de 
imagini şi simboluri comune grupurilor de indivizi în formarea şi 
structurarea unei gândiri colective, supraindividuale, impersonale, 
cu impact major asupra fiecărui individ. Izomorfismul simbolurilor 
din limbaj sunt apropiate imaginilor psihice prin care se stabilesc 
relațiile convergente între diferite grupuri de elemente aflate în 
contact, acțiune sau simbolizare. 

CAPITOLUL I 


ABORDĂRI PSIHOSOCIALE ALE IMAGINARULUI 
COLECTIV: 


Studiul imaginarului colectiv are o istorie relativ recentă şi s-a 
înfiripat concomitent în cadrul mai multor şcoli de gândire sociologică, 
antropologică, dar şi de comunicare. În acest capitol am enumerat o 
parte semnificativă din curentele şi cercetările care preocupă acest 
subiect din perspectiva unor abordări multiple. În prima parte a 
secolului XX-lea, studiul imaginarului colectiv a fost întemeiat, ca 
domeniu ştiinţific, prin contribuţiile şi meritele unor filozofi, sociologi, 
psihanalişti şi antropologi consacrați: Henri Bergson, Carl Gustav 
Jung, Jean Paul-Sartre, Gaston Bachelard, Claude Lévi-Strauss, 
Paul Ricoeur, Charles Baudouin, Jean Piaget, Gilbert Durand, 
Jaques Lacan, Henry Corbin, Roger Caillois, Cornelius Castoriadis, 
Jean-Jacques Wunenburger, Manfred Steger şi Paul James etc. 
În prezent, amploarea acestui domeniu a cunoscut o largă populari- 
tate pentru toți cei interesați de cercetarea comunităţilor, având la 
bază şase abordări complementare: 

a. Abordarea psihosocială a imaginarului colectiv din 
perspectiva reprezentărilor sociale prezente în spațiul cultural al 
comunităților. „Trăsătura lor comună rezidă din faptul că exprimă o 
reprezentare socială pe care indivizii şi grupurile şi-o formează cu 
scopul de a acționa şi de a comunica. Asemenea reprezentări sunt, 
evident, cele care fasonează acea peee... mentenanta x 
realitate pe jumătate fizică, pe ju- | „caariltinți se restrânge 
mătate imaginară care este realita- : Thomas Huxley ; 
tea socială” (Moscovici, 1997: 13). : (biolog englez; 16251823): 


Cesesooocesosososocesososososesosoosoooeoosoooosoesooooooeo 


! Acest capitol conține anumite părți modificate după un studiu personal: Sebastian Fitzek (2016), 
A semiotic interpretation of collective imaginary, în Social inclusion in digital era, Cristina 
Cârtiţă-Buzioianu, Elena Nechiţă (coord), Cluj-Napoca: Casa Cărţii de Ştiinţă, pp. 83-96. 

În această viziune apar două concepte cheie prezentate din perspec- 
tiva psihosocială: „reprezentarea socială” şi „realitatea socială”. 
Reprezentările sociale dintr-un grup au rolul de a uniformiza imagi- 
nile în rândul tuturor indivizilor, construind un bagaj semiotic uni- 
versal de comunicare, valorizare şi aşteptări. Realitatea socială este 
un spaţiu în care realitatea fizică fuzionează cu imaginarul colectiv, 
rezultat din personalitatea comunității respective. „Personalitatea 
unei comunități nu se evidențiază prin vocaţia şi numărul corifeilor 
săi, cât prin mediul cultural competitiv pe care-l adoptă” (Necula, 
2011: 182). În comunităţile tradiţionale, reprezentările sociale cele 
mai vechi sunt extrase din miturile fondatoare, care se află la baza 
identității lor politice şi culturale. Miturile fondatoare conţin un set 
de reprezentări înscrise în spațiul memoriei sociale, sub forma unor 
canoane care justifică nevoia de conservare a unor valori, de 
continuitate şi de proiecte de viitor. 

Psihologia cognitivă a contribuit în mod decisiv la analiza 
gândirii de grup, în funcţie de universul reprezentărilor sociale. În 
studiile dedicate dezvoltării personalității la copii, Jean Piaget a 
demonstrat existența unor conexiuni fireşti între reprezentarea 
obiectelor fizice, reprezentările sociale, reprezentările psihice, 
dezvoltarea inteligenței şi motricitate, identificând trei scheme de 
structurare a inteligenţei: 

e schema comportamentală (senzomotorie), care are rolul de a 
reprezenta, a reacționa şi a răspunde față de obiectele 
exterioare; 

e schema simbolică, (reprezentări fizice ale unor obiecte şi 
coduri verbale) provenite în urma experienţei trăite la nivelul 
reprezentărilor sociale, care devin reprezentări psihice; 

e schema operaţională, activitate mentală, care acționează 
asupra obiectelor prezente la nivelul gândirii (Piaget, J. 
1952: 226-243). 


Imaginarul se manifestă şi prin imaginație, ca punte spre lumea 
fantasmelor, a poveştilor şi a unor lumi fantastice. Între capacitatea 
de imaginație, memorie şi inteligență există un raport de interdepen- 
dență proporțională. Se spune că geniile au fost posesorii unei 
memorii uriaşe, bogate în cunoştinţe dar şi în fantasme, iar acest 

lucru nu este întâmplător. Un aspect relevant este modul de struc- 
turare al amintirilor în memoria unui individ, prioritățile anumitor 
personaje, trăiri sau evenimente, unele mai prezente față de altele. 
Amintirea este de fapt, o imagine psihică, termen folosit în psihologie 
pentru a desemna capacitatea minții umane de a percepe mental 
obiectele şi lucrurile din afara noastră. O definiție clară este dificilă, 
dat fiind sfera largă a elementelor care intră în constelația reprezen- 
tărilor psihice. Cercetarea imaginilor psihice devine un subiect al 
inconştientului colectiv, termen propus şi analizat de Carl Gustav 
Jung în cartea sa intitulată: Arhetipurile şi inconştientul colectiv. 
Inconştientul reprezintă partea invizibilă a psihicului uman, un 
spațiu responsabil cu memoria şi imaginaţia. Prezența inconştien- 
tului a fost explicată de Sigmund Freud în cartea sa Psihopatologia 
vieții cotidiene (1901), prin teoria actelor ratate, susținându-se faptul 
că memoria umană produce, de multe ori, erori de limbaj sau de 
cuvinte prin conflictul dintre conştient şi inconştient. Lapsusul este o 
dovadă nu a lipsei de memorie, ci a contactului între conştient şi 
memorie, presupunându-se că memoria se află în inconştient şi că 
nu este disponibilă în totalitate conştientului. Spaţiul invizibil este o 
prelungire a conştientului, cu care relaționează. Negarea acestui 
univers psihic prelungit înseamnă amputarea personalității umane, 
care face apel, uneori, la o memorie complexă, depăşind experiența 
dobândită sau trăită a indivizilor. 

b. Abordarea semiotică a imaginarului colectiv din perspectiva 
comunicării, ca paradigmă a interacționismului simbolic? un 
curent sociologic important apărut la sfârşitul secolului XIX. 
Interacționismul simbolic aplică şi explică schimbul de valori şi idei, 
prin intermediul comunicării interculturale. „Structura mentală 
(mind) este rezultatul procesului social de interacțiune sau de 
comunicare interacțională bazată pe vehicularea de semnificații şi 
de simboluri prin intermediul limbajului” (Vlăsceanu, 2008: 65). 
Limbajul nu oferă doar o simplă interacțiune între doi subiecți, dar 
ajută, în acelaşi timp, la conştientizarea sinelui, ca parte complexă a 


> Curent sociologic apărut în cadrul Şcolii de la Chicago în 1892 în cadrul departamentului de 
sociologie al aceleaşi universităţi. Iniţiatorii acestui curent au fost C.H. Cooley, J. Dewey, W.I. 
Tomas, G.H. Mead şi R.E. Park. Cel care a dezvoltat şi a introdus acest curent sub denumirea 
de „interacţionism simbolic” a fost H. Blumer, care în 1937 preia o parte din ideile şi principiile 
dezvoltate de G.H. Mead şi R.E. Park. 

personalității umane. Prin limbaj dezvoltăm latura extravertită a 
personalității, manifestată în actul interacțiunii cu un alt actor, iar, 
în mediul reprezentărilor psihice apar percepții cu privire la propriul 
sine şi percepții cu privire la sinele celuilalt. „Interacțiunea şi inter- 
acțiunea simbolică, formarea şi devenirea sinelui, sinele, simbolul şi 
înțelesul său, situaţia şi devenirea situației ş.a.m.d. sunt noţiuni 
care au intrat deja în patrimoniul sociologiei şi comunicării, asociate 
fiind cu Şcoala de la Chicago şi produsul său cel mai durabil.” 
(Dobrescu, Bârgăoanu, 2003: 54). Teoria coincide cu viziunea lui 
Cooley, susținută în sintagma „sinele oglindă” din cărțile sale: Social 
organization: a study of the larger mind (1910) şi Human nature and 
the social order (1922), în care autorul explică importanța relaţiilor 
interpersonale în percepţia sinelui. Prin interacțiunea cu ceilalți, 
percepem o imagine reflectată din care ne însuşim o parte din 
percepțiile altora. Acelaşi lucru se poate extrapola şi în ceea ce 
percep ceilalți, la rândul lor, în ceea ce noi transmitem retur, 
fenomen care indică o relație interdependentă pe principiul 
tranzacțional: „dacă tu mă iubeşti şi eu te iubesc” sau „dacă tu mă 
urăşti şi eu te urăsc”. Lipsa de apreciere poate deveni o sursă de 
frustrare şi chiar conflict. Spre exemplu: avem o imagine pozitivă 
despre noi înşine, dar, dacă ceilalți transmit un feed-back negativ, 
acest lucru ne afectează şi ne îngrijorează. Influența grupului devine 
o presiune negativă, deranjantă, în care dispare confortul personal. 
Dacă feed-back-ul este, în schimb pozitiv, atunci stima de sine 
creşte. Prin interacțiunea cu ceilalți, suntem foarte influențabili, iar 
ceilalți devin, la rândul lor, influențabili la ceea ce noi le transmitem. 
Aprecierea, neutralitatea, indiferența sau respingerea se află la baza 
interacțiunii emoţionale cu ceilalţi. În funcţie de aceste poziționări, 
se produce şi o ierarhizare a membrilor, un joc în care atitudinile 
pro sau contra devin inevitabile. Prezența unui vârf ierarhic generează 
apriori o stare de supunere sau dominație. Lupta pentru putere 
devine un comportament inconştient şi dificil de eschivat. Din acest 
motiv, grupurile secundare şi cele extinse sunt apriori conflictuale, 
mergând, în final, până la excluderea sau exilarea celor revoltați ca 
rezultat al agresivității. De exemplu, în societăţile arhaice, una din 
cele mai mari pedepse era izgonirea din comunitate, pedeapsă 
considerată mai rea ca moartea. Exilul era o formă de respingere a 

identității, a negării şi a înstrăinării forțate, care altera percepția 
propriului sine, iar, în unele cazuri, se prefera sinuciderea. 

O abordare strict semiotică o regăsim în lucrarea Cuvintele şi 
lucrurile, mai precis în epistema lui Michel Foucault, în care se 
lansează o nouă teorie a cunoaşterii, în funcţie de reprezentările 
limbajului specific unei epoci. „Codurile fundamentale ale unei 
culturi - acelea care îi guvernează limbajul, schemele perceptive, 
schimburile, tehnicile, valorile, ierarhia practicilor sale - fixează din 
capul locului pentru fiecare om ordinile empirice cu care acesta va 
avea de a face, în care se va regăsi” (1996: 38-39). Dezvoltarea para- 
digmatică a limbajului a influențat gândirea empirică, percepțiile, 
reprezentările, cât şi ştiinţele care s-au dezvoltat sub configurația 
sa. Astfel, Foucault distinge succesiunea a trei tipuri de episteme 
specifice succesive în istoria şi cultura spațiului european: 

e perioada preclasică fixată în secolul XVI; 

e perioada clasică între secolele XVII şi XVIII; 

e perioada modernă, începând cu sfârşitul secolului XVIII şi 

secolul XIX. 


Cunoaşterea, în cele trei perioade istorice, este determinată de 
practica diferită a discursului. Spre exemplu, în perioada preclasică, 
epistema era construită pe puterea semnificantului care transpunea 
totul în imaginea Divinității. Cunoaşterea devine, astfel, un act 
sacru prin care omul se apropie de adevărul absolut prin divinatie, 
o inițiere orfică, tainică şi mistică, practicată doar de spiritele supe- 
rioare. Semiotica limbajului divin este textul şi obiectul propus des- 
cifrării, inaccesibil oamenilor simpli. Epistema clasică este definită 
prin analiza reprezentării, ca un act de curaj în sine, eliberând omul 
de teama de a se întreba sau de a se îndoi de actul sacral. În prima 
etapă, apare o asociere între sacru 
şi profan, sub forma unui compro- iti ione mrri] nm 
mis între textul divin şi tendința „SI iz aa at MEIR, 
gândirii omeneşti de a pune totul „si zace TISA rep ză 
la îndoială. Schimbarea faţă de „ăi j 
vechea ordine este evidentă, prin rent signscu alteo tietan E 

iiid ferent himan „aoviniereing ss tirè place mae 


Sse SETȚIIOLIES= 
încălcarea unui tabu, în care seci UMAN ueso ase 


navigate level 
venin Doris 
5 
mis „no acas Pr tepi cinei 


CVEN investigation 

cu perioada Reformei. În a doua fază a apărut critica, ca analiză de 
construcţie a limbajului. În perioada clasică asistăm la o revenire la 
ştiinţele interzise: retorica, taxonomia şi gramatica limbajelor. Epis- 
tema modernă se caracterizează prin dispariţia relației indestructibile 
între lucruri şi reprezentări, factorii economici, politici şi sociali, 
determinând o explorare a limbajelor dependente de istoricitatea şi 
civilizația tehnică. Tripla relație: muncă — limbaj — trai reconfigurează 
filozofia omului modern, care îşi impune un ritm propriu de viață şi 
de apreciere a valorilor, a timpului, cât şi a propriei existențe. Ştiinţele 
se repliază la o dezvoltare aplicată, comercială şi de consum, în care 
legea pieţei dictează o nouă viziune asupra ființei umane. „Câtă 
consolare totuşi şi ce profundă împăcare să gândeşti că omul nu este 
decât o invenţie recentă, o figură ce n-a împlinit încă două secole, o 
simplă cută în cunoaşterea noastră şi că el va dispărea o dată ce 
aceasta îşi va fi regăsit o formă nouă” (Foucault, 1996: 450). să 
sperăm că noua formă, capabilă să redefinească ființa umană, va 
include şi natura sa spirituală, transcendentă; în caz contrar, ne 
îndreptăm spre o viziune materialistă dictată de ambițiile stomacului 
şi ale ego-ului. 

Dar cine este sinele? Personajul de serviciu în momentele de 
singurătate, cel care răspunde întrebărilor minţii, care provoacă 
planuri, judecăți şi idei, aprobând sau dezaprobând de la etajul 
unei instanțe morale. Sinele este sfetnicul de taină auzit doar în 
liniştea gândurilor. Conştientizarea sa este similară unei percepții 
obscure a unei personalități separate, o umbră intimă într-un dialog 
cu interiorul (acel inner self). Apariţia sa cere un efort continuu al 
minții, atenție şi revenire. Sub haina de profet răspunde des şi 
întreabă rar. Sinele proiectează, leagă lucrurile, conspiră, îmbracă 
şi creionează un viitor posibil în momentele de dubii existenţiale. 
Paradoxal, un dialog intim cu acesta odihneşte creierul, eliberându- 
l de griji, aducând claritate şi linişte. Sinele este prietenul ascuns 
din noi, în drumul spre orice zare a vieţii. 

c. Abordarea psihanalitică a imaginarului colectiv, prin apel 
la imaginație, este provocarea de vârf în acest domeniu. Imaginaţia 
este o funcție şi o abilitate a minții umane, prin capacitatea sa de a 
genera, a codifica şi a decodifica imaginile psihice. Dacă ar fi să 
identificăm un obiect de studiu al imaginaţiei, imaginea psihică este 

răspunsul potrivit. În urma lecturării 

operei lui Carl Gustav Jung, am 3Bsibanalitie 
constatat că autorul extinde subiectul 

imaginației din spațiul personal al 

individului, în care se regăseşte „inconştientul personal” descris de 
Sigmund Freud (1906), la spaţiul complex care defineşte „inconşti- 
entul colectiv” (1933). Inconştientul personal se opreşte la viziunea 
particulară a omului dominat de instinctele sexuale în care îşi 
cultivă ego-ul, în vreme ce inconştientul colectiv este o achiziție 
filogenetică datorată experienţelor speciei umane. În cadrul acestor 
relaţii, se construiesc „realitățile istorice” şi „realitățile imaginate”, 
ca simbioză a prezentului cu o lume primordială, mitică în sensul 
eliadian, a unei istorii neinterpretate. Imaginaţia este un punct de 
convergență şi de conectare a unor realități multiple. În cheia 
interpretării psihanalitice, istoria reprezentărilor sociale este, într-o 
anumită măsură, un rezultat al imaginaţiei, o bază uriaşă de date, 
infinită, prin care mintea umană recreează obiecte şi fapte prin 
simbolizarea lumii exterioare. Totul depinde de capacitatea şi forța 
omului de a conştientiza existența, energia pură nepieritoare şi 
faptul că nimic nu se pierde. Omul valorifică existența universului, 
iar universul îi oferă totul. 

Din perspectivă filozofică, imaginația devine atributul imagi- 
narului şi nu al imaginii. „Vocabula fundamentală care corespunde 
imaginației nu este imaginea, este imaginarul. Valoarea unei imagini 
se măsoară prin haloul imaginarului. Graţie imaginarului, imaginația 
se dovedeşte esențialmente deschisă, evazivă. Ea este, în psihicul 
uman, experiența însăşi a deschiderii, experienţa însăşi a noutăţii.” 
(Bachelard, 1943: 10-11). Imaginarul devine o bibliotecă uriaşă care 
influențează mintea umană din exterior spre interior, dincolo de 
viața indivizilor şi care se conservă într-un inconştient global al 
umanității. Caracterul colectiv presupune o memorie universală şi o 
stare de fapt, prin care experienţele anterioare ale strămoşilor se 
desprind din anonimatul experiențelor particulare. Imaginile arheti- 
pale sunt imagini primordiale, venite din substratul cel mai adânc 
al istoriei prin care se explică inconştientul colectiv. În teoria arheti- 
purilor, Jung explică motivul pentru care imaginile psihice sunt mai 
puternice față de obiectul în sine, iar valoarea lor este mai mare. 

„Cu arhetipurile, lucrurile stau altminteri. Înţeleg prin arhetip ceea 
ce am numit, printr-un termen împrumutat de la Jacob Burckhardt, 
„imagine primordială”. Arhetipul este o formulă simbolică codată 
într-un set de reprezentări colective care intră în funcțiune ori de 
câte ori fie că nu există încă noțiuni conştiente, fie că acestea sunt 
absolut imposibile, din rațiuni interioare sau exterioare. Conţinu- 
turile inconştientului colectiv apar în conştiinţă sub formă de 
concepții şi înclinații marcate. Individul le interpretează, de regulă, 
ca fiind determinate de obiect - de fapt, în mod eronat, căci ele 
provin din structura inconştientă a psihicului şi sunt doar declan- 
şate de acțiunea obiectului. Aceste înclinații şi concepții subiective 
sunt mai puternice decât influența obiectului, valoarea lor psihică 
este mai mare, în aşa fel încât ele se suprapun tuturor impresiilor” 
(Jung, 1997: 408). Spiritul liberului arbitru este de multe ori alterat 
de predispoziția psihică de a alege sau de a aprecia ceva. Obiectivarea 
devine un exercițiu al detaşării față de obiect doar în condiţiile în 
care natura umană, introvertită sau extravertită, poate conştientiza 
această tendinţă. 

Jung consideră că imaginile primordiale sunt arhetipuri care 
generează acțiuni previzibile, care pot fi descoperite şi studiate 
printr-un efort de decodificare şi codificare a normelor de comporta- 
ment. Jung pune accentul pe imaginea primordială care explică 
prezența arhetipului colectiv, dincolo de imaginea personală. Ima- 
ginea primordială se transmite sau se moşteneşte, oferind grupu- 
rilor o anumită culoare locală. 

Pentru Jung, arhetipalitatea imaginii are un caracter inconştient 
care poate fi depistat în experiențele religioase. În ce cheie s-ar 
putea decripta o asemenea afirmație: „Sfântul Duh este un fapt 
transcendent care ni se prezintă ca o imagine arhetipală” (Jung, 
1989: 138)? Jung vede în Divinitate o proiecţie, care nu ne dezvăluie 
chipul adevărat al lui Dumnezeu; omul, însă, îşi imaginează 
Divinitatea ca fiind ceva similar cu perfecțiunea. Pentru omul religios, 
asocierea perfecțiunii cu divinitatea devine măsura tuturor lucrurilor, 
prin care cântăreşte lumea interioară şi lumea exterioară. În cazul 
societăților tradiționale, imaginea primordială are un caracter 
arhetipal, cu rădăcini în inconştientul colectiv, prin care individul 
se asociază cu spiritul, istoria şi personalitatea unei comunități. 

Inconştientul colectiv este camera ascunsă a unei societăți umane, 
locul în care toți indivizii interacționează şi relaționează pe un plan 
psihic global, fără a se conştientiza acest lucru. Ceea ce se întâmplă 
în mod particular unui individ se răsfrânge, într-un fel sau altfel, 
celorlalți indivizi. Orice vibrație, emoție sau gând influențează direct 
sau indirect pe ceilalți membrii. Singura problemă a acestor relații 
este că nu le conştientizăm ca efecte ale unor cauze în care depindem, 
cumva, unii de ceilalți. lată de ce rolul psihanalizei este relevant în 
cercetarea reprezentărilor sociale, cât şi a modului în care acestea 
influențează gândirea şi comportamentul uman. 

Teoria arhetipurilor completează abordarea semiotică prin 
trecerea de la analiza limbajului, ca mod de interacţiune culturală, 
la o analiză a comportamentului, înlocuind conceptul de reprezentare 
socială cu conceptul de imagine psihică. 

Perspectiva lui Sartre este, de asemenea, relevantă prin distinc- 
ţia clară între conceptul de imagine şi percepție, ca dublet mnezic 
(Sartre, 1936: 115). În imaginar, imaginea nu dublează percepţia în 
procesul de vizualizare a unui obiect, ci îl recreează într-un model 
artistic prin intermediul simbolurilor cu care operează inconştientul. 
Valoarea artistică reiese clar prin procedeul de sinestezie, de amintire 
şi identificare cu ceva deja existent. Imaginarul este rațiunea 
sufletului, aşa cum gândirea defineşte rațiunea simțului comun. 
Distincția este vizibilă în afirmația lui Blaise Pascal: „inima îşi are 
rațiunile ei pe care rațiunea nu le cunoaşte”, dar totuşi comunică 
rațiunii prin intermediul imaginației. Ceea ce comunică şi modul cum 
comunică ar ţine de un sistem hermeneutic al simbolurilor mai puțin 
inteligibile; această zonă rămâne, însă, un spaţiu puţin explorat de 
ştiinţă. Rezultatul este un produs perceput de conştient, care proiec- 
tează o lumină psihică asupra obiectului, asemenea unei fotografii, în 
care lumina expusă relevă imaginea dintr-un diafilm. 

Există oare vreo similitudine între imaginar, inconştient şi pro- 
cesul de conştientizare? Răspunsul este afirmativ. „A ne imagina” 
înseamnă „a conştientiza” şi, nu neapărat, a gândi. Obiectul din 
lumea exterioară se reflectă în inconştient, un spaţiu dincolo de 
rațiune şi de legile fizice. Percepția este rezultatul obţinut la 
confluența celor două lumi care încearcă să creeze un compromis 
între realitate şi fantasmă. 

Percepția mentală diversifică simplul conţinut fizic al unui 
obiect într-un număr de reprezentări ideatice multiple. Orice repre- 
zentare este unică, iar particularitatea sa este redată de structura 
microfizică a emoției sale. Pe un palier larg, ansamblul lor este 
interconectat, proprietate care le conferă o anumită coerenţă logică, 
dar şi o profunzime rezultată din particularitățile micro şi macro ale 
imaginii. Să luăm, ca exemplu, imaginea unei biblioteci într-o casă. 
Reprezentarea sa fizică se completează cu alte imagini care fac parte 
din peisaj. Camera este imaginea de ansamblu, iar biblioteca este o 
substructură de o mare valoare, ca adâncime. Biblioteca deține un 
întreg arsenal de cărți care, la rândul lor, intră în subdiviziunile 
altor universuri şi amintiri. Mărind imaginea şi alegând o carte 
intrăm într-un univers diferit, cu istorii şi personaje diferite. 
Trecerea de la simplu la complex se reflectă în infinita posibilitate a 
unei cărți de a ascunde microuniversuri, pe care doar cititorul le 
poate descoperi cu răbdare. Mărind imaginea la 
dimensiunea unei pagini, descoperim relatări şi 
personaje care, la rândul lor, deschid alte 
microuniversuri. Imaginile se succed, fiecare 
micro imagine devenind temelia sau portalul 
unor alte spații şi lumi, iar procesul poate 
continua la infinit. În realitate, aceste micro şi 
macro imagini comunică perfect, fără să le 
cunoaştem limitele de sus sau de jos. Legătura 
între bibliotecă şi carte nu este aparentă, nici 
întâmplătoare. 

Omul care a parcurs lecturarea unei biblioteci în viața sa 


= 
(Oaie 


capătă şi dezvoltă necontenit imaginația prin acest exercițiu 
îndelungat. Creierul codifică şi decodifică, nu doar citeşte, ca un 
aparat de recunoaştere a unor semne, ceea ce îi permite să 
absoarbă un set uriaş de cunoştinţe. lată de ce, apropierea sau 
depărtarea (zoom in sau zoom out) dezvăluie dimensiunile complexe 
ale unei singure imagini şi arsenalul său infinit ascuns vederii 
noastre. Firul depărtării sau al apropierii este o călătorie sau o 
opțiune spre care năzuim. Gândul este ca vârful unui pick-up pe 
suprafața unui disc cu multe melodii, un disc special care, spre 

deosebire de cele clasice, are şi proprietatea de a deține un număr 
infinit de alte minidiscuri pierdute în imensitatea suprafeţei sale. 

Conexiunile între micro şi macro imagini sunt susținute de 
relațiile unei structuri față de substructurile sale. Fenomenul este 
prezent în natură şi este explicat prin teoria fractalilor care analizează 
acest fenomen. „Este bine-cunoscut, în literatura de specialitate, că 
prin teoria fractalilor se conturează ideea că orice element sau feno- 
men din realitatea înconjurătoare reprezintă sau poate fi reprezentat 
sub forma unui fractal. De aceea trebuie apreciat faptul că fractalii 
pot fi priviți ca procese simple care generează rezultate complexe 
întrucât prin intervenția sa, haosul provoacă un output unic şi cu o 
dimensiune haotică direct proporțională cu complexitatea fenome- 
nului analizat” (Stancu et al, 2013: 89). Termenul fractal a fost 
introdus, în 1975, de Benoit Mandelbrot şi provine din cuvântul latin 
fractus care înseamnă fracturat, piatră spartă sau divizată 
(Mandelbrot, 1982: 6). În această cheie sunt simbolizate şi imaginile 
psihice care coexistă într-un raport de interdependenţă structurală. 

d. Abordarea etnocentristă a imaginarului colectiv vine din 
perspectiva diferenţelor, semnalate sub forma unor stereotipuri şi 
prejudecăţi în spaţiile politic, economic şi social. În Europa ultimilor 
ani, problema migrației musulmane masive este asociată, în imagi- 
narul occidentalilor, cu flagelul terorismului care a distorsionat 
imaginea unei civilizații sub două aspecte: rasial şi religios. Cauzele 
economice, de integrare şi conviețuire au generat relaţii interetnice 
agresive iar, în multe cazuri, zonele de vecinătate au devenit spații 
de conflict. „Imaginea duşmanului” sau a 
„invadatorului” se propagă, ca stereotip în 
societatea şi politica multor state vestice, 
potrivit premisei că emigranții sunt princi- 
palii vinovați pentru problemele economice 
apărute după criza din 2008. 

Pentru Taguieff, în spatele intereselor 
economice se ascunde problema 
teritoriului, ca spațiu de rezistență împotriva invaziei popoarelor 
migratoare (2001: 174). După 2008, lumea europeană este 
schimbată datorită unor mutații demografice survenite în ultimii 
zece ani. Amintesc aici că, în 2015, Germania a primit oficial peste 

800.000 de emigranți, majoritatea provenind din ţări beligerante ca 
Siria, Afganistan, Palestina şi Libia. Odată cu escalada acestui 
fenomen generat de conflictele din Orientul Mijlociu, s-a observat o 
amplificare a intoleranței, care, în aceste situații, a îmbrăcat un 
caracter rasist. Gândirea colectivă structurează particularitatea 
percepției despre noi şi ceilalți, iar, datorită ei, se perpetuează un 
set de imagini cu prejudecăţi şi stereotipii, transmis de la o 
generație la alta. 

Gândirea colectivă îşi are rădăcinile în memoria moştenită, 
transmisă de generaţiile precedente, cu excepția societăților care au 
decis să rupă brusc cu vechile tradiții. În cazul globalizării, se 
formează o gândire colectivă globală reflectată în conceptul de 
cetățean al lumii. Orice om este subiectul unei identități revendicate 
la un trecut şi nu se poate sustrage acestui demers. Structurile 
imaginarului local al comunităţilor se opun procesului de globalizare 
care ținteşte spre o universalizare a indivizilor şi nu o izolare în 
fracțiuni. Utopia universalizării se loveşte de problema identificării cu 
trecutul, care îşi revendică unicitatea şi care nu se poate pierde într- 
o viziune universalistă. Oamenii sunt prizonierii unui trecut şi 
moştenitorii unor relații solide. Respingerea globalizării ascunde şi o 
atitudine defensivă față de pericolul anulării trecutului. 

În cazul emigranților, se constată acelaşi conflict care împiedică 
schimbarea vechilor reprezentări cu altele noi, modificându-le 
percepția identității. Acceptarea emigrantului de către ceilalți se 
confirmă doar atunci când acesta se adaptează valorilor locale. 
Emigrantul este obligat să-şi însuşească noile valori, prin aculturație, 
care se suprapun peste cele vechi, altfel, riscă să intre în conflict cu 
cei din jur. 

Globalizarea întâmpină o uriaşă provocare, astfel că se pune 
următoarea întrebare: cum pot dispărea conflictele generate de 
structurile particulare ale gândirii colective, atâta vreme cât orice 
comunitate umană tinde să păstreze sau să respingă ceea ce nu 
corespunde cu ea însăşi? Această întrebare îşi aşteaptă încă 
răspunsul. Pentru unii globalişti, educația noilor generaţii ar fi o 
posibilitate, în condițiile în care există deja aceste sisteme de 
învățământ menite să formeze „omul nou al globalizării”. Soluţia 
propusă funcționează relativ, în cazul societăților tradiționale 
majoritare pe glob. Cele două alternative generează aşadar o situație 

de criză, ceea ce explică faptul că globalizarea este o dilemă, riscându- 
se o altă utopie a istoriei. 
Abordarea etnocentristă a imaginarului colectiv se suţine şi pe 
studiul enclavelor culturale, istorice şi lingvistice aflate pe acelaşi 
teritoriu. Zona fierbinte de interacţiune şi vecinătate cu alte grupuri 
etnice a provocat multe probleme în secolele XX şi XXI. Printre cele 
mai importante analize empirice realizate în România cu privire la 
alteritate şi relații interetnice amintesc aici 3 rapoarte reprezentative: 
e raportul Institutului de Marketing şi Sondaje (IMAS) realizat 
la solicitarea fundației Korunk în anii 1993-1995; 

e raportul realizat de către Centrul de Cercetări Interetnice 
(CCRIT) în anul 2000; 

e raportul realizat şi finanţat de USAID (Kivu, 2002: 75). 


Cele trei rapoarte aduc argumente interesante cu privire la 
evenimentele tragice petrecute la începutul anilor 90”, când în 
România a izbucnit o avalanşă de conflicte interetnice, în special în 
spațiul transilvănean (Târgu Mureş, Baia Mare etc). Nevoia de 
afirmare a identității minorităților a răbufnit în urma tăcerii impuse 
în perioada comunistă. Afirmarea minorităților, recunoaşterea şi 
eliberarea de sub jugul totalitarismului au răbufnit, ca un strigăt 
îndreptat împotriva tiraniei majorității. Apropierea între minorități şi 
majoritate a devenit dificilă şi delicată, mai ales, atunci când 
minoritatea maghiară a cerut autonomie politică, cu riscul de a 
arunca în aer principiul suveranității naționale. Soluţia de a atenua 
conflictele etnice la nivel european a eşuat sub steagul multicultu- 
ralismului, care a creat şi a generat în mod neaşteptat alte probleme 
în urma promovării politicilor de discriminare pozitivă. Nu acelaşi 
lucru se poate spune şi despre pluralism, o modalitate încurajată 
politic, conform căreia indivizii, indiferent de etnie sau rasă, sunt 
tratați ca cetățeni egali în fața legilor țării. 

Pentru Culas şi Robinne, imaginarul colectiv etnic devine 
necesar în cercetarea şi înțelegerea comunităților etnice, ca act de 
construcție al „spaţiului vital” (2010: 9). Arealul geografic național şi 
prezența unor granițe etnice fictive determină sau justifică spiritul 
şi cronologia unei comunități istorice, care s-a instituit în aceste 
locuri şi care intră în memoria colectivă a autohtonilor. Ritualul 


41 


Sebastian Fitzek 


comemorării unor date importante şi prezența simbolurilor, ca 
identitate, au rolul de a revitaliza trecutul, prin prezența imuabilă a 
sacrului. Acest principiu al continuității este reprezentativ în relația 
cu ceilalți, cu majoritatea sau cu alte grupuri etnice. Nevoia psiho- 
logică de a fi diferit față de ceilalți creează laitmotivul rebeliunii 
identităţii prin diferenţiere, desprindere şi valorificare a propriului 
grup, în defavoarea grupurilor vecine. Teritoriul grupului etnic este 
un spațiu fizic cu caracter sacru, delimitat de prezența unor 
credinţe religioase, a unei culturi, limbi, tradiții şi obiceiuri, care 
sunt asimilate treptat în memoria colectivă a oamenilor. 

În literatura africană, imaginarul colectiv apare ca termen 
cheie folosit în interpretarea culturii civice în spațiul multietnic. 
Ebenezer Obadare crede că, în democrația din Senegal, orice comu- 
nitate trebuie reprezentată politic. Ignorarea acestui principiu 
atrage inevitabil „conflicte grave” (Obadare, 2010: 60). În ultimele 
două secole, istoria Africii abundă în exemple nefericite, semnalate 
în Rwanda, Etiopia, Coasta de Fildeş, Mali, Sudan, Nigeria, Libia 
etc. Abordarea pur politică a conflictelor nu a stopat şirul ororilor şi 
al masacrelor. Imaginarul african este un imaginar interetnic fixat 
mai mult pe relaţiile de vecinătate şi, mai puţin, pe segmentul 
centru - periferie. Observaţia a fost atestată de cercetările efectuate 
pe continentul african de antropologii americani E.E. Evans 
Pritchard şi M. Fortes (1940), autori care au ajuns la concluzia că 
există o opoziție complementară între societățile nestatale, segmen- 
tare şi cele statale, constatând o evoluție diferită a politicului față de 
viziunea europocenstristă. În aceeaşi viziune, antropologul francez 
Marc Abeles analizează cele două spații: african şi european, prin 
comparația noțiunii de „societate statică” cu noțiunea de „societate 
segmentară”, în care apar grupurile lipsite de centralizarea controlului 
administrativ, politic şi militar. Efectul acestor dezorganizări operează 
o schimbare a relațiilor între segmente diferite, în termeni de locali- 
zare şi limbaj (Abeles, 1977: 6). Opoziția dintre stat şi imaginarul 
politic local al triburilor are la bază o viziune segmentară a 
societăților lineare, interesate, în special, de relaţiile de vecinătate, 
în detrimentul sistemului politic central. 

e. Abordarea religios-creştină a imaginarului colectiv îşi are 
rădăcinile în fenomenologia sacrului, reflectat, cel mai potrivit, în 
interpretarea imaginilor din icoanele medievale. Pentru Georges 

Duby, icoana reprezintă un demers artistic 
necesar pentru a înțelege şi a cunoaşte spiritul 
epocii respective. Icoana este o fereastră spre 
transcendent, o structură mentală, în care omul 
intră în comuniune cu divinitatea. O icoană, în 
care apare Dumnezeu Tatăl, este o reprezentare 
a nereprezentatului. Icoana devine o fereastră a 
sufletului, dincolo de lume, într-un spaţiu pro- 
iectat în cele mai simple forme, pentru a se face 
perceptibile roadele unei vieţi de meditaţie de 
către cei aflați pe prima treaptă de inițiere (Duby, 1998: 104). 
Pentru istoricul francez, realitatea trebuie înlocuită cu imagini 
exemplare, în care societatea nu era reprezentată veridic, ci doar ca 
o imagine într-o lume utopică. 

În tematica icoanelor creştine, imaginarul religios este însoțit 
de puterea reprezentării cetăţii ideale, o hrană pentru suflet şi o 
speranţă în care omul îşi fixează marginile fericirii cu prețul oricărui 
sacrificiu. Moartea însăşi devine o simplă punte între două lumi 
contrarii, o teză teologică necesară în justificarea vieții după viață. 
Prin această relație, icoanele devin porţi de evadare spre lumea 
divină, reprezentarea Nereprezentatului contribuind la o conştientizare 
a personajelor supranaturale. Chipul lui Dumnezeu este, la rândul 
său, antropomorfizat, după anumite reguli şi tipicuri canonice, 
imaginea Sa, fiind asimilată de percepţia că „nepătrunsul” poate fi 
surprins în ipostaza efemeră a unei clipe. Sugestia artistică 
intervine ca o fotografie revelată în mintea iconarului obligat să 
respecte anumite canoane; totuşi, amprenta proprie diferențiază 
icoana sa față de icoana altui pictor. Reprezentarea nu poate fi în 
totalitate aceeaşi, chiar dacă subiectul este acelaşi, la fel cum 
semnificatul ar putea suporta modificări datorită semnificantului. 
Imaginea lui Hristos se modifică la nivel de reprezentare, în funcţie 
de teza naturii sale, aşa cum învățătura arianistă din secolul IV (în 
primul Conciliu de la Niceea din anul 325) a încercat să o modifice 
la nivel canonic. 

f. Abordarea electorală a imaginarului colectiv derivă din 
studiul imaginii publice a liderilor şi a instituțiilor politice. Imaginea 
publică şi imaginea politică sunt două concepte distincte cu care se 

operează în ştiinţele imaginii şi ale marketingului electoral. Repro- 
ducerea şi cosmetizarea imaginii candidaților electorali sunt activități 
specifice marketingului politic. Imaginea publică trece dincolo de 
imaginea prefabricată, forând în nucleul reprezentărilor sociale. 
Spre deosebire de imaginea publică, imaginea politică are o natură 
neprelucrată, fiind o percepţie generată şi regenerată a grupurilor 
față de amintirea unei personalități sau de amintirea unui eveniment 
istoric lipsit de conținutul ideatic. Ambele imagini compun spațiul 
imaginarul colectiv, însumând imagini prelucrate şi imagini nepre- 
lucrate într-un amestec dominat de realitate 
şi ficțiune. Imaginea ideatică are o sferă de 
reprezentare vastă față de imaginea politică, 
datorită legăturii sale cu amintirile idealizate 
şi recuperate din memoria socială. Practica 
psihosocială arată că, în general, grupurile 
etnice idealizează trecutul în comparaţie cu 
prezentul. În vreme ce imaginea este atributul 
unei forțe active generată de imaginea-ghid, reprezentarea are un 
caracter mai mult sau mai puţin raționalizat, influențând comporta- 
mentul. „În primul rând, modelul care defineşte o structură 
(structura spaţiului, structura socială, structura comportamentului) 
a fost deosebit de modelul ideal care provoacă o atracție şi se 
apropie de o imagine ghid“ (Chombart, 1983: 217). 

În marketingul politic, efectul generat de strategiile moderne 
ale campaniilor electorale a alterat, în imaginarul colectiv, relația 
între electorat şi clasa politică. Rareori, imaginea candidatului a 
corespuns cu realitatea mandatului politic. Una din explicațiile 
acestor eşecuri survine din imaginea artificială reflectată în exces în 
demagogia discursului electoral. Promisiunile absurde, fără acoperire, 
ale majorităţii candidaților sfârşesc adesea într-o arenă a iluziilor. 
Relaţia între candidat şi alegători a devenit o scenă a populismului, 
degradat şi cultivat prin teatralizarea politicului. Politicianul seco- 
lului al XXI-lea este o „paiață”, un fel de victimă a distracțiilor 
publice, în care înjurătura şi bătaia de joc au înlocuit seriozitatea şi 
respectul de altădată. Şi, ca totul să eşueze în ridicol, narcisismul a 
devenit o altă formă de cultivare a personalității cu rădăcini 
totalitare. 

În cheia imaginarului electoral, dominat de răspândirea populis- 
mului, am ales cinci obsesii colective, care lărgesc arena iluziilor 
politice: 

1. obsesia pentru prezența masivă în spațiul televizat implică 
foarte multe resurse; candidatul are nevoie de mulți bani, 
devenind astfel datornic anumitor interese personale față de 
sponsori; 

2. obsesia pentru poveştile de succes neagă însuşi caracterul 
uman al imperfecțiunii după moda potrivit căreia doar 
vedetele pot fi capabile să conducă; 

3. obsesia pentru fabricarea unui discurs redundant, în care 
candidatul trebuie să surprindă arhetipuri generatoare de 
imagini dezirabile, prin apel la miturile politice descrise de 
Raoul Girardet: mitul conspirației, al salvatorului, al vârstei 
de aur şi al unităţii. În acest spirit, candidatul este tentat să 
abuzeze de expresii şi cuvinte, în care să se poziționeze pe 
unul din aceste mituri. În numeroase discursuri electorale se 
observă folosirea, în mod repetat, a unor clişee ca: solidari- 
tate, frăție, unitate, continuitate, reîntoarcerea la timpurile de 
aur, cât şi verbe imperative, cu mesaj de coeziune: „să fim 
uniți!”, „să fim împreună!”, „să mergem cu toţii!” etc. În acest 
fel, originalitatea personalității unui candidat este umbrită de 
standardizarea unei structuri clasice, scoase din paginile 
îngălbenite ale unui curs de şcoală; 

4. obsesia pentru popularitate, în competiția de a ajunge „cel 
mai iubit dintre pământeni” sau pentru a dobândi aura 
imaginii de vedetă diminuează şansa candidatului de a fi un 
om politic serios; 

5. obsesia pentru clişeul vieții private, potrivit căruia un bun 
om politic trebuie să fie şi un bun familist, iar, în cazul când 
acesta întâmpină probleme personale sau este singur, 
încrederea începe să se clatine. 


În mod firesc, orice discurs politic este încărcat de violența 
simbolică, ca pretext de justificare a dominaţiei. Bourdieu detectează 
aici o formă subtilă de control a puterii politice, surprinzând regula 
jocului dublu manifestat în discursul public: 

e tendința de particularizare a omului politic de a se distinge 


45 


Sebastian Fitzek 


față de ceilalți politicieni prin poziționare şi autenticitate 
(logica reprezentării); 

e tendința de universalizare a discursului ca tentativă de a 
obține cât mai multe voturi, în scopul câştigării puterii (jocul 
mobilizării) (Bourdieu, 1996: 16). 


Contradicția dintre cele două tendințe evidenţiază efectele 
jocului dublu în logica voturilor. Un alt exemplu ar fi nominația „X 
Preşedinte”, mesaj electoral folosit în strategia candidaţilor în jocul 
reprezentării ca regulă juridică de percepţie socială. Substantivul 
propriu este asociat cu substantivul comun „Preşedinte”, scris cu 
majusculă, pentru a marca sau a induce o variantă posibilă la o 
realitate proximă. 

La nivel de cercetare, se constată preocuparea majoră pentru 
domeniul imaginarului, prin crearea a peste 50 de laboratoare în 
țări din Europa, Africa şi America. În literatura de specialitate 
remarcăm o diversitate de curente şi orientări de gândire privind 
subiectul în cauză. În cele mai recente studii, termenul „imaginar” 
este aprofundat în psihologia educaţiei, mai precis în formarea şi 
educarea copiilor ca viitori adulți şi cetățeni cu responsabilități 
civice (Fleer, Peers, 2012: 414). Pentru Vidergarr (2013: 5), imaginarul 
colectiv este o combinație oscilatorie, rezultată din experiența 
individuală şi contextul cultural al unei persoane. Conform obser- 
vaţiei de fond a cercetătoarei, în perioada de după 1945, a apărut o 
literatură armaghedonică creată în urma dezastrului provocat de cele 
două bombe atomice de la Hiroshima şi Nagasaki. În domenii ca 
beletristica, cinematografia, şi, în general, în orice operă de ficțiune, 
imaginarul narativ şi-a schimbat repertoriul într-o tonalitate 
apocaliptică. Epoca nucleară este o cursă nebună, în care individul 
devine un jucător într-un imaginar colectiv, care pendulează între 
moarte şi supraviețuire. 

În literatura română există studii variate axate pe imaginar, o 
mare parte din ele centrate pe cercetarea istorică, cum ar fi cele de la 
Centrul de Cercetare a Imaginarului „Phantasma” din Cluj-Napoca. 
În lucrările publicate aici, imaginarul colectiv este definit de cerce- 
tătorii români ca o construcție istorică a mentalităților, cu impact 
asupra mediului social. În cartea Imaginarul violent al românilor, 


46 


Sacrul și puterea politică 


cercetătoarea Ruxandra Cesereanu analizează imaginarul etnic prin 
două componente: 
e componenta istorică, prin care se justifică identitatea prin 
nevoia de continuitate; 
e componenta socială, în care se reflectă relaţiile cu celelalte 
grupuri etnice. 


Un alt grup de cercetare important este cel de la Şcoala 
Naţională de Studii Politice şi Administrative (SNSPA) din Bucureşti, 
unde a fost creat Laboratorul pentru Studiul Imaginii şi al Identității. 
În cartea „The Europe we vote for: National and European topics of 
the 2014 elections for the European Parliament, autorii Chiciudean 
şi Biră abordează problema imaginarului electoral în spaţiile 
european şi românesc, cercetare care leagă acest univers de mediul 
online. Evoluţia internetului implică o nouă abordare a comunicării 
în masă sub cheia rețelelor sociale, un mediu revoluționar, impre- 
vizibil şi cu impact major asupra comportamentelor de grup. Toate 
aceste laboratoare au aprofundat şi extins cercetarea imaginii prin 
studii valoroase care au schimbat percepţia ştiinţifică cu privire la 
acest subiect. 


1.1. Rolul reprezentărilor sociale în universul imaginarului 
colectiv 


Ce este reprezentarea? Reprezentarea este, pe scurt, un obiect 
deja perceput sau cunoscut de mintea noastră, dobândind haloul 
unei imagini psihice. Antropologia reprezentării obiectului în non- 
locuri (folosind imaginaţia) apare la antropologul francez Augé, ca 
relație evolutivă a modernizării cauzată de tehnică şi percepţie (1998: 
92). Obiectul inventat de un grup inițial ajunge să fie inovat de un alt 
grup, într-o generație succesoare, fără a opera o schimbare 
substanțială în structura obiectului inițial. Procesul de modernizare a 
obiectului este determinat de noile percepții succesive de-a lungul 
timpului. Reprezentarea inițială rămâne, percepțiile se diversifică şi 
pot fi schimbate. Să ne gândim la reprezentarea primelor corăbii ase- 
mănătoare structural cu iahturile actuale, datate undeva în mileniul 
VI î.Hr. Inovația a survenit în urma invenției, iar percepția în urma 
reprezentării. Aproape orice obiect vizual păstrează o parte din struc- 

tura şi forma obiectului original. Tehnicile de producție ale corăbiilor 
au evoluat, fiind denumite astăzi, iahturi, însă imaginea primordială a 
corabiei se păstrează intactă la nivel de reprezentare psihică. 
În concluzie, dacă am privi la cei 8000 de ani, constatăm că evoluţia 
structurală nu este radicală, tehnica diferă în urma succesiunii 
multor epoci şi civilizaţii. Pentru Augé, modernizarea spațiului este un 
demers natural al imaginației tehnice colective, grupurile relaționând 
spre acelaşi obiect, în diferite stadii tehnice de dezvoltare. 

Serge Moscovici propune şi analizează termenul de reprezentări 
sociale, definite ca entități tangibile. Plasticitatea expresiei este 
argumentată de autor prin capacitatea reprezentărilor sociale de a 
se încrucişa, a se cristaliza în mintea şi în viața noastră cotidiană, 
prin intermediul limbajului, al gesturilor, al veşmintelor, prin care 
se transmit emoții şi se construiesc relații sociale într-o interacțiune 
continuă (Moscovici, 1997: 31). Reprezentările sociale descriu mediul, 
la care individul se raportează prin propriile sale percepții. Valorile, 
normele şi datinile locului descriu lumea în care activăm, gândim, 
judecăm şi reacționăm. Modelul de referință este construit după un 
anumit pattern de imagini sociale parțial moştenite şi îmbogăţite de 
fiecare generație în parte, astfel, cele mai vechi societăți au şi cele mai 
dezvoltate structuri ca reprezentări umane despre lume şi viață. 
Latura mitică nu poate lipsi din povestea escatologică sau epopeică a 
unui popor, care îşi transmite mai departe, prin limbaj simbolic, 
întregul mesaj, sub forma unei Biblii nemuritoare. Stemele de pe 
drapel, imnul național şi eroii sunt doar avangarda unor sisteme 
structurate de reprezentări politice şi sociale, în care individul se 
regăseşte, ieşind astfel din anonimat. El devine un continuator şi un 
urmaş al vechilor titani pe care se sprijină o poveste cu obligaţii 
morale pentru întreaga sa existență. În societăţile tradiționale, 
imaginarul colectiv abundă în reprezentări arhetipale prezente în 
comportamentul maselor, în dorințe sau frustrări manifestate în 
funcție de provocările istoriei. Inexplicabilul din comportamentul 
irațional al indivizilor participă la descrierea personalității maselor, în 
cele mai imprevizibile moduri. 

Reprezentările politice formează imaginarul politic al maselor. 
Aspectele caracteriale care acționează asupra voinţei de grup depăşesc 
voința personală a indivizilor dintr-un grup. Toate aceste elemente 

emergente sau convergente au, în final, rolul de a consolida raportul 
între indivizi şi comunitate. Sentimentul solidarității, prezent în 
simbolurile naționale se exprimă printr-un ritual politic specific. 
Benedict Anderson explică, în cartea sa „Comunități imaginate” de 
ce apartenența la o comunitate este mai puternică față de voința 
individuală, astfel încât un individ nu va putea niciodată să-i 
cunoască pe toți ceilalți membri; cu toate acestea, el este pregătit să 
se sacrifice pentru ceilalți, luând ca exemplu, în acest sens, sim- 
bolul eroului necunoscut (2000: 136). Sub această cheie, se poate 
cerceta imaginarul colectiv din spațiul grupurilor etnice, ca entități 
istorice şi culturale care interacționează subtil, prin raporturile de 
putere: „dominaţie-supunere”, „comandă-ascultare”. Serge Moscovici 
surprinde în aceste relații cele mai subtile „conduite ale imagina- 
rului”, ca prezențe simbolice în viața unei comunități (1997: 62). 

Lupta pentru spaţiu şi resurse a generat diferite raporturi între 
grupurilor etnice aflate în vecinătate, ceea ce a modelat, uneori, o 
istorie subiectivă. Vectorul puterii politice are la bază o reprezentare 
a sacrului în trecutul primordial, pierdut astăzi şi proiectat sub 
forma unei speranţe în viitorul programatic. Proiectarea ideologică a 
puterii este o istorie utopică a unei lumi perfecte în care imensitatea 
cosmică orbitează în jurul individului. Argumentul, prin care se 
justifică ideologia, decurge din necesitatea de a reînvia gloria trecu- 
tului acelora care acționează acum: hic et nunc, continuând proiec- 
tul întemeiat de vocea neauzită a strămoşilor. În romanul Neamul 
Şoimăreştilor, capitolul XXXV, Mihail Sadoveanu consemnează: 
„Morţii poruncesc celor vii”, o regulă nescrisă valabilă pentru orice 
comunitate istorică. În marile religii, povestea escatologică poartă 
acelaşi mesaj în care sacrul participă prin prezența Divinităţii, la 
întemeierea unui legământ pe care oamenii au datoria să-l păstreze 
şi să-l respecte cu sfințenie. 

În religie apar primele instituţii care justifică sacralitatea 
individualităţii umane în relaţia dintre om şi divinitate. Întrucât 
religia este strâns legată de transcendent, studiul sociologic al 
acesteia nu poate evita întrebarea dacă analiza implicațţiilor sociale 
ale religiei integrează şi sacrul (Schifirneț, 1999: 53). Răspunsul 
este afirmativ. Templul, Biserica şi Moscheea sunt primele spații 
sacrale în care se leagă jurămintele de unitate şi continuitate a celor 
mai vechi tradiții, legende şi obiceiuri. Reprezentările sacrale 

depăşesc sentimentele de apartenenţă caracteristice vieții de familie. 
Omul se regăseşte în fața Divinităţii, care îi cere ascultare şi 
supunere totală. Voința sa se uneşte cu voinţa îngerilor, dincolo de 
orice putere omenească, de logică, de legile sau de dorințele 
pământeşti. Cine ar putea converti un om religios să devină ateu, 
dacă întregul areal al reprezentărilor sale face parte dintr-o altă 
lume şi ordine? O comunicare între două lumi, cu reprezentări 
opuse nu pare posibilă. Miezul reprezentărilor se află, deci, în 
opțiunea personală față de credinţe. 

Este posibilă o lume fără reprezentări? Răspunsul nu mai ține 
de opțiuni, ci de modul în care înțelegem rolul gândirii umane. 
Structurarea gândirii umane intervine în urma unor reprezentări, 
pe care le moştenim, le alegem sau le inventăm. În lipsa lor, nu ne 
putem numi „ființe cugetătoare”; în rest, totul este opțiune a ceea ce 
dorim să credem, să apărăm şi să iubim. Toţi avem un imaginar 
personal, sub forma unor camere ale unui palat, în care am ales să 
locuim. Alegerea aparţine fiecăruia dintre noi, pentru că nimeni nu 
poate rămâne prizonierul unor voințe străine. Disimularea şi 
încarcerarea din sistemele de gândire totalitare au eşuat în acest 
punct, iar istoria a dovedit-o prin costuri imense. 

Care sunt reprezentările de bază, prin care omul se raportează 
la spaţiul sacru? Părintele cel bun este un exemplu pentru copilul 
său, care îl imită şi îl urmează cu admiraţie de-a lungul vieții sale. 
Pentru omul religios, admirația este mecanismul ascuns, care 
descoperă autoritatea supranaturală. Admiraţia presupune o relație 
directă între ceva inferior şi ceva superior. Prin acest act, reprezen- 
tările joacă un rol-cheie în explicarea întregului fenomen religios. 
Aşa cum cel mic se simte atras de cel înalt, prin legea compensației 
sau a atracției născute din legea contrariilor, prin aceeaşi regulă 
nescrisă, indivizii împrumută, imită şi admiră comportamentul stră- 
moşilor, plecând de la convingerea că aceştia s-au dovedit superiori 
oamenilor de astăzi. În religiile monoteiste, apare mereu mirajul 
„epocii de aur” sau al „paradisului pierdut”. În urma acestei repre- 
zentări, omul îşi structurează gândirea prin acțiuni determinante în 
scopul reîntoarcerii la fericire. Revenirea la statutul adamic primordial 
devine scopul ultim al vieţii. Ideologia şi gândirea politică au împru- 
mutat întregul arhetip, concepând lumea actuală ca perfectibilă. 
Discursul politic apare mereu încărcat de alaiul unor promisiuni 

mesianice culese din arhetipalitatea textelor sacre. A culege însă 
fără a semăna rămâne un dicton pe care realitatea îl aplică. 
Paradoxul timpului în discursul politic se loveşte de juxtapu- 
nerea trecutului în viitor. Această gândire îşi are originea într-o 
reprezentare biblică prezentă în promisiunea lui Yahwe3 față de 
poporul lui Israel de a-i dărui țara Canaanului, ca pământ al 
făgăduinței. Un alt paradox apare în laitmotivul paradisului pierdut, 
un arhetip al Genezei, în care omul devine un atlet, în căutarea unui 
drept pierdut. Fuga după fericire este un arhetip universal trans- 
format într-o goană nebună după realizări materiale. Reprezentarea 
făgăduinței, a binelui comun şi a salvării devine mainstream-ul 
discursiv al tuturor mesajelor electorale. Efectul structurării gândirii 
arhetipale generează două idealuri: 
e credința că există un loc mai bun spre care ne îndreptăm; 
e acel obiectiv futurist propus publicului în discursul electoral 
este realizabil, doar în condiţiile în care personajul X este 
ales. 


Cele două arhetipuri acționează în logica electorală, prin votul 
indus în favoarea lui X pentru a obține idealul Y promis de X. 
Angajamentul şi promisiunea devin doar o problemă de opţiune, 
încredere şi alegere a unei camere din palatul imaginarului, 
existând şi alte posibilităţi. Nu tot electoratul apreciază la unison şi 
nu toți candidații prezintă acelaşi nivel de încredere; aici intervine 
forța de convingere (uneori manipulare prin propagandă) pe care o 
propulsează strategia de comunicare. Oamenii aleg, deoarece cred 
în varianta futuristă a lui X, Y sau Z, prin corespondentul modelului 
biblic de reprezentare. Întreaga axă a gândirii electorale, specifică 
regimurilor democratice orbitează în jurul acestui model. 

În competiţiile cu numeroşi candidaţi apare problema disensiunii 
între grupuri. Grupul câştigător ajunge să discrimineze celelalte 
grupuri, luând în consideraţie premisa că cel mai bun este alesul 
majorităţii. Iluzia că majoritatea alege cel bun candidat este iluzia 
clasică a regimurilor democratice. Minoritățile grupurilor politice 
sunt depreciate, mai ales într-un sistem semi-consensual, în care 


3 YHWH, numele veterotestamentar pe care îl are Dumnezeu şi care în limba ebraică înseamnă: 
„EI face să devină”. 

puterea este preluată de facțiunea câştigătoare. Politica de ieri şi de 
azi sfârşeşte într-o cursă stranie, în care pot interveni erori, având 
în vedere că majoritatea este infailibilă şi că numărul prevalează 
calitatea indivizilor. Visul spre idealul Y rămâne o speranţă, care ne 
dă aripi să continuăm, deşi, uneori, ne cufundăm în aceleaşi ape ale 
Styxului, o viclenie subtilă a istoriei. 


1.2. Imaginarul social 


Totalitatea lucrurilor reale sau imaginare, prin intermediul 
percepţiilor colective ale unui grup de oameni, formează spațiul 
imaginarului social. Imaginarul se identifică, în general, cu termeni 
ca: memoria socială, imaginarul mediatic, virtual, politic, religios, 
artistic, sportiv etc. Toate aceste asocieri pot fi considerate subdo- 
menii ale unui imaginar uman. Diferenţele sunt de ordin extensiv şi 
nu cauzal, iar interpretarea semiologică este infinită. Denotatul 
termenului s-a păstrat, indiferent de zona şi scopul aplicat sensurilor 
asociate. „Memoria socială” face, însă, o excepţie, deşi provine din 
aceeaşi familie. După Maurice Halbwachs, „memoria socială” 
reprezintă cunoaşterea trecutului, ca o reconstrucţie de ordin moral 
a imaginilor din trecut (1924: 63). Scrierea cărților de istorie 
ascunde, în acest sens, o doză de exagerare locală, menită să 
întărească spiritul colectiv al unei naţiuni. „Memoria socială” nu se 
poate confunda cu „memoria istorică”, obiect al cercetării unor 
istorici, în efortul de a detecta adevărul. „Memoria socială” nu are un 
caracter ştiinţific şi nu poate fi apreciată ca atare. Universul său 
semiologic este încărcat cu percepții, atitudini şi comportamente 
formate în urma cunoaşterii comune, impuse uneori de tirania 
manipulării media, prin fluxurile uriaşe de informații. Ştirile 
vehiculate prin media, din ultima perioadă, creează un imaginar 
apocaliptic, în condiţiile în care granițele dintre adevăr, selecția 
informațiilor, repetiție şi stilul de expunere sunt foarte mici. 
Distincția între realitate şi iluzie este un exercițiu dificil, un efort 
mental care nu se hrăneşte doar cu imaginile aservite de televiziune. 
Putem înţelege relația între subiectul individual, subiectul social şi 
obiect în următoarea schemă oferită de sociologul Serge Moscovici: 

Fig. 1. Relaţia subiect individual, subiect social şi obiect. 


Obiect 
(fizic, social imaginar sau real) 


Ego Alter 
Sursă: (Moscovici, 1997: 15) 


Poziționarea față de celălalt în raport cu un obiect are trei 
conotații de apreciere: 
1. vedem în celălalt un semen şi o apropiere; 
2. vedem în celălalt un simplu alter ego care induce la 
indiferență; 
3. vedem în celălalt un potenţial concurent sau un duşman. 


Raportarea la dimensiunea obiectului nu diferă de caracte- 
risticile sale fizice, însă reprezentările sale pot fi mai mult sau mai 
puțin apropiate cu percepţia semenului nostru. Imaginarul social 
este o sursă uriaşă de percepții față de diferite obiecte sau acțiuni, 
care ne colorează realitățile vieții noastre. 

Imaginarul social cunoaşte de asemenea un proces activ de 
structurare a reprezentărilor, prin care indivizii apreciază şi inter- 
pretează o realitate subiectivă, datorată simțului cunoaşterii comune. 
Reprezentările sociale sunt culorile lumii exterioare, care se reflectă 
în mintea noastră, sub forma unui tablou cunoscut memoriei. 
Pixelii din fiecare detaliu există deja pe harta psihică a locurilor 
copilăriei, iar revederea lor, la maturitate, înseamnă o recunoaştere 
fidelă a trecutului. Plecând de la instinctul de apartenenţă al 
copiilor față de părinți, în etapele succesive de creştere, se formează 
o complexitate de sentimente față de mediul înconjurător, în centrul 
căruia se află casa. Mutaţia de la particularitatea locului naşterii la 
geneza spațiului extins face parte din maturizarea firească a 
individului. Relaţiile sociale şi sentimentele se extind, la rândul lor, 
spiritualizând percepţia despre lume şi viață. Dorul de părinți ia 
proporții cosmice, iar dorul de casă devine dorul de ţară. Amintirile 
luminoase ale copilăriei întăresc legăturile indestructibile cu 
sacralitatea spațiului originar. 

În spaţiul imaginarului social, se regăsesc şi rezultatele unor 
asocieri între anumite sinteze culturale, sociale şi istorice şi o serie de 
mentalități ale timpului. Arhitectura caselor, denumirea străzilor, 
statuile, plăcile comemorative sau fotografiile unui muzeu de istorie al 
oraşului aduc un omagiu trecutului. Martorii de piatră din mediul 
urbanistic induc un proces de anamneză+ publică. Valorificarea 
martorilor de piatră poartă amprenta sentimentului de respect față de 
un trecut mirific, la confluența între viață şi moarte, înscriindu-se în 
transcendența puterii pe axa temporală a imaginarului. 


1.3. O interpretare antropologică a imaginarului 


Imaginarul raportat la imaginaţie este precum 
subiectul față de predicatul logic. Primul concept 
descrie universul reprezentărilor psihice ale unui 
individ sau grup, iar al doilea concept defineşte o 
proprietate sau o abilitate de natură psihică. 
Etimologia celor doi termeni provine din aceeaşi 
rădăcină semantică, care are la bază termenul de 
imagine psihică. „Imaginarul” a făcut obiectul de 
studiu al unor eseuri şi teze filozofice (Descartes, 
Hume, Spinoza, Leibniz, Sartre, Spaier, Taine, 
Girardet, Durand, Bachelard etc); termen în care 
se regăsesc ambiguitatea, dar şi similitudinea 


puternică între simpla imagine ca reprezentare şi GUANT 
dubletul mnezic al percepției. Husserl este | Imagination (1896). 

A J FE : Biblioteca Congresului 
primul filozof care face această distincție, Tomas Jefferson, 
delimitând conținutul fizic al imaginii de intențio- | Washington, D.C. 
nalitatea ei, ca produs al unei conştiinţe sintetice (Husserl, 1970: 


594). Este suficient să ne gândim că imaginația este o abilitate a 


4 Termenul de anamneză este folosit aici în sens socratic. Anamneza este o reidentificare 
analitică a unei amintiri despre un subiect, lucru sau fenomen care există undeva în memoria 
nedescoperită. Haloul acestor imagini ia naştere grație unui efort de conştientizare şi de 
cercetare a sinelui. Experiențele scoase la lumină nu țin neapărat de ceea ce s-a întâmplat în 
viața unei persoane, ci mai degrabă, de ceva moştenit din alte existențe sau din viața altor 
indivizi. Pe tehnica anamnezei s-a sprijinit inclusiv teoria metempsihozei, care explică 
necesitatea de reamintire a unor experiențe încheiate în ciclul altor vieți. Anamneza este 
abordată nu doar la nivel filozofic, ci şi în psihosociologie sau în psihanaliza regresivă. 

psihicului uman de a crea percepții sau imagini mentale (ireale sau 
reale) cât şi senzații multiple pe care mintea le generează şi le 
percepe, plecând de la conţinutul originar al unui obiect imaginar. 
Structura intențională se desprinde de structura inițială neintențio- 
nală, moment în care, procesul de reprezentare poate crea o imagine 
diferită față de mnezica originalului. Intenţionalitatea este un act 
care intră în reflexul mental de a se raporta la un obiect. Percepția 
este o conştientizare a obiectului, în timp ce actul imaginației 
presupune o anumită stare emoţională față de obiect, în funcție de 
atracție, respingere, admiraţie, iubire, dor, ură etc. Produsul imagi- 
nației are un caracter unic şi complex, ca formă ambivalentă: de 
percepţie şi de senzaţie. În plan social, imaginaţia are şi rolul de a 
găsi soluții inedite (intuitive) la anumite probleme care ne preocupă. 
În educaţie, imaginaţia poate fi un instrument autodidact necesar 
studiului şi o modalitate de a acumula diferite experiențe stimulate 
prin simțuri mentale (cum ar fi percepția lumii exterioare prin 
intelect, prin empatie, prin milă, prin detaşare, prin intuiție etc). 
Sentimentul colectiv este tot produsul unei imagini primordiale, cum 
ar fi dorul de patrie, de părinți sau de familie, locul copilăriei, istoria 
şi poveştile care au creat acel spațiu intim de formare şi dezvoltare a 
fiecărui individ. 

Dezvoltarea conceptului „imaginar colectiv” s-a datorat, în primul 
rând, filozofiei şi apoi psihanalizei, antropologiei etc. Directiva 
ştiinţifică ar consta în intenţia de a creiona un sistem de analiză 
alternativ, care să ofere explicaţiile necesare conceptului. Este 
imaginarul un factor important în structurarea percepţiilor şi a 
gândirii colective? Acest fenomen curios a devenit un simbol al 
propriilor noastre capcane, un fel de partener inevitabil al rațiunii şi 
al convingerilor noastre. Nu putem exclude imaginarul propriu din 
procesul gândirii, nici atunci când ne apropiem de o gândire abs- 
tractă. Imaginarul propriu ne influențează gândirea, comporta- 
mentul, deciziile, iar uneori ne domină prin demonii sau fantasmele 
izvorâte din abisurile inconştientului. 

După unii cercetători, ca Durand sau Wunenburger, imagi- 
narul este lipit de suflet prin gândire, fiind rezultatul experiențelor 
individuale. Aşadar, relația minţii cu imaginarul propriu este 
inevitabilă, iar omul, ca ființă socială, nu se poate sustrage 
influenței sale. Omul gândeşte mereu, simbolizând prin imagini. 

Wunenburger consideră imaginea simbolică o starea inițială, 
care se transformă apoi în faza percepției, iar apoi a într-o fază a 
imaginației, o structură personalizată pentru fiecare individ. 
Wunenburger vede în arhetipalitate o lume a imaginilor simbolice în 
care se formează percepțiile. Imaginea nu trebuie să aibă neapărat 
un substitut real; ea „reprezintă ceva ce nu poate niciodată să 
ocupe un loc în ordinea faptelor reale, în câmpul posibil al percep- 
tibilului, precum o ficțiune irealizabilă (un munte de aur)” (2004: 
21). Dacă am pune aceeaşi imagine pe o masă albă, structura 
obiectului respectiv s-ar modifica în funcție de percepţia fiecărui 
observator, schimbând starea inițială a reprezentării neintenționate. 
Imaginaţia individuală este, deci, o maşină de fabricat percepții, sub 
lumina unor imagini particulare (unice) specifice fiecărui individ. 
În viziunea autorului, matricea imaginarului s-ar situa între 
percepţie şi rațiune, între reprezentarea senzorială şi noțiunea 
intelectuală, constituind un substrat fără de care nu poate fi 
înțeleasă activitatea psihicului (Wunenburger, 2004: 23-24). 

Pentru Gilbert Durand, imaginarul reprezintă „muzeul tuturor 
imaginilor trecute, posibile, produse sau care urmează să fie produse”, 
având şi o latură futuristă intuitivă, ocolind deducţia sau logica 
abstractă (1999: 125). Latura intuitivă joacă un rol important în 
diapozitivul imaginilor din viitor, un fenomen demn de fizica 
cuantică pe care nu îl putem explica uşor. Probabil că devenirea 
imaginilor depinde de suma deciziilor luate în trecut şi prezent, iar 
ansamblul lor influențează continuu o versiune posibilă cunoscută 
sau intuită doar de cel care înțelege mecanismul său. La nivel de 
individ, Gilbert Durand apreciază că modul de a gândi al fiecărui 
om se bazează pe o succesiune de imagini simbolice, care permit 
psihicului uman să înțeleagă sau să perceapă lumea din afara sa 
(1977: 35). În cazul gândirii colective există o structurare simbolică 
a unor imagini arhetipale. Arhetipalitatea imaginii a devenit, astfel, 
o teorie antropologică, care explică de ce indivizii dintr-un grup social 
au tendința să accepte aceleaşi credințe şi valori. Expresia: „aşa a 
gândit comunitatea” devine rezultatul unei gândiri colective în care se 
face referire la autoritatea trecutului. Acest semantism intră în 
universul complex al imaginarului, reprezentând matricea sa compo- 
zițională din care se dezvoltă concomitent o lume mitică şi o gândire 
însoțite de un vast cortegiu semiologic (Durand, 1992: 438). 

Imaginarul este, deci, produsul brut al imaginației, care 
conştientizează atât prin lumina experienței dobândite personal, cât 
şi prin suma experiențelor colective. Din imaginaţie răsare fantasma. 
„lubirea este o infecție a corpului subtil sau a fanteziei provocată de 
pătrunderea prin ochi a fantasmei obiectului iubit în imaginația 
subiectului. Or, imaginația este acea maşinărie principală a corpului 
subtil care transformă în fantasme limbajul simţurilor, fără de care 
n-ar exista vreo comunicare posibilă între suflet şi lumea sensibilă. 
Într-adevăr, sufletul nu înţelege decât limbajul fantasmelor, al cărui 
cod se află doar în posesia spiritului (numit, după Aristotel, simț 
intern sau simț comun, adică simț care unifică în limbaj fantastic 
mesajele celor cinci simțuri exterioare)” (Culianu, 2003: 28). Să 
presupunem că iubirea nu este chiar o infecție a corpului subtil, 
dar Culianu susține un lucru interesant, când asociază acest 
sentiment nobil cu imaginea şi cuvântul într-o fantasmă, depăşind 
granița rațiunii şi a logicii. Limbajul sufletului necesită, deci, o 
cunoaştere care presupune arta de a codifica şi decodifica universul 
mistic al fantasmelor. Sufletul nu poate înțelege nimic fără fantasme, 
formându-şi un limbaj specific. „Numquam sine phantasmate intelligit 
anima” (Culianu, 1999: 29). Cercetarea celui mai intim spaţiu al 
universului uman dezvăluie o dimensiune gnostică şi, totodată, o 
dimensiune ştiinţifică. 

UNIVERSUL PSIHIC AL IMAGINARULUI 


Cunoaşterea mediului social autohton interetnic, prin inter- 
mediul percepţiilor şi al atitudinilor, m-a condus spre o posibilă 
teorie a imaginarului, ca instrument de înțelegere şi de interpretare 
a „psihismului colectiv”5. Cercetarea imaginarului este, deci, un 
imperativ şi o cale spre o profundă cunoaştere a comportamentului 
uman la nivel de grup, mai ales, atunci când există criterii ce țin de 
etnicitate. A privi şi a judeca lucrurile în afara subiectivității umane 
şi a ajunge la dialectica arhetipurilor care explică ontogeneza 
percepţiilor între noi şi ceilalți înseamnă a pătrunde la temelia 
gândirii sociale. Imaginarul colectiv se hrăneşte din bazinul de 
amintiri adânc întipărite în memoria socială, regenerându-se în 
raport cu mişcarea relativ recentă a evenimentelor publice marcante. 
Imaginarul este un „traseu în care reprezentarea obiectului se lasă 
asimilată şi modelată de către imperativele impulsionale ale 
subiectului” (Durand, 1977: 48). Amintirile istorice sunt de natură 
colectivă şi, trecute prin filtrul experiențelor personale, formează 
felurite holograme, sub forma unor micro-filme ale existenței. Aceste 
monade spirituale iau naştere în funcție de caracterul individului 
sau de existența unor stereotipuri, ca filtre ale gândirii sub diferite 
grade şi ierarhii. Însuşi dreptul la opinie, la 


acord, la consens sau la nesupunere repre- @ E 
zintă forma deliberată a libertății imaginarului = ”* 

care ne influențează, fără a conştientiza, | A |2 z 
opțiunile şi deciziile din orice zonă importantă aAa 


a vieții publice sau private. 


$ Expresia „psihism colectiv” este folosit aici în sensul de hartă a imaginarului colectiv care 
presupune şi o cunoaştere a psihologiei mulțimilor după termenii folosiţi de Gustav Le Bon. 

2.1. Conceptul de „imaginar interetnic”, o diviziune a 
imaginarului colectiv 


Orice ființă umană educată tinde să gândească abstract, 
atingând uneori o formă a perfecțiunii. Dar aceste idei care aparțin 
curentului filozofic raționalist au împins granițele către un ideal, 
neglijând faptul că realitatea nu poate fi înlocuită cu o utopie 
antropologică. Motivaţiile gândirii şi ale propriilor noastre acțiuni 
sunt cauze de natură conştientă, alături de cele de natură 
subconştientă, care sunt mai puțin detectabile. 

„Imaginarul interetnic” este un rezultat al alterității prezent în 
zona de graniță a două etnii aflate în vecinătate. Alteritatea este 
rodul unui pattern de gândire, format şi cultivat în relaţia dintre 
„noi şi ceilalți”. În condiţia în care nu există o percepţie obiectivă 
față de individul pe care îl observăm, îl apreciem sau îl judecăm, 
comparaţia între alteritate şi identitate devine un subiect de 
interpretare semiotică (Van Alpen, 1991: 3). Atitudinile favorabile 
sau nefavorabile față de „celălalt” sau „ceilalți” depind de percepțiile 
„pune” sau „rele”, „plăcute” sau „neplăcute” generate de întrebări de 
tipul: „îmi place sau nu-mi place”, „îmi este egal sau îmi este 
inferior” (deoarece se înțelege de la sine că, de cele mai multe ori, 
sunt bun şi mă preţuiesc...) (Todorov, 1994: 173). La nivel etnic, 
imaginea „celorlalți” capătă un caracter impersonal care scapă 
adesea filtrului propriu, diluându-se sub mantia unor stereotipii 
uşor de acceptat. Calitatea acestor percepții de grup, mai mult sau 
mai puțin prietenoase, pasive sau ostile este determinată de prezența 
a doi vectori de imagine: odată, prin ceea ce un grup se autopercepe 
ca identitate şi, pe de altă parte, prin ceea ce grupul respectiv 
percepe în imaginea identității altor grupuri vecine. Statul, ca 
principală instituție a politicului, îşi asumă o identitate colectivă 
formată din mai multe identități locale (etnice, culturale, religioase 
etc), urmărind ca diferențele dintre grupuri să fie cât mai mici cu 
putință şi să fie în conformitate cu stereotipurile oficiale („potrivire 
normativă”) (Andersson, 2010: 48). Dincolo de interesul statului, 
confluența acestor spaţii ale percepției reciproce devine spaţiul 
imaginarului interetnic. Imaginarul interetnic ajunge, astfel, o 
ramură a imaginarului colectiv, diferenţiindu-se prin caracterul 
etnic al grupurilor. 

Percepțiile despre celălalt capătă un anumit caracter stereotipic, 
în urma unui proces care tinde să favorizeze apriori imaginea grupului 
de apartenență a unui in-group în defavoarea grupului de care nu 
aparține, out-group (Chelcea, Iluţ, 2003: 345). În zona minorităţilor 
etnice, sentimentul de apartenenţă este foarte dezvoltat, ancorându- 
se într-o istorie a sacrului, ca generatoare a unui destin transcendent. 
Actualizarea acestor sarcini, amintiri şi îndatoriri se menține prin 
focul viu al tradiţiilor, prin puterea ritualurilor şi a sărbătorilor 
comemorative. Imaginarul minorităților etnice acționează, în general, 
asupra membrilor săi, ca o forță regeneratoare a memoriei ce reînvie 
o poveste, un mit sau o legendă a întemeietorilor consideraţi personaje 
mitice. „Relația dintre imaginarul colectiv şi istorie este una com- 
plexă. Există un conflict între încercarea istoriei de a elimina petele 
albe ale trecutului şi memoria colectivă care introduce mereu o 
viziune mitică asupra trecutului. Memoria istorică şi memoria 
colectivă sunt într-un raport conflictual generat de cele două 
facultăți care le susțin: memoria şi imaginaţia” (Pop, 2003: 226). 
Exagerarea faptelor personale este un proces firesc care apare, de 
regulă, în cazul indivizilor la confluența realităților cu imaginația. 
Un alt fenomen interesant intervine prin repetarea povestirii, care, 
într-un şir lung de redări, poate dobândi treptat elemente noi, 
ireale, fantastice pe care fiecare povestitor le adaugă într-un mod 
mai mult sau mai puţin conştient. 

Tema imaginarului interetnic a devenit un subiect care poate 
aprofunda cunoaşterea şi obiectivarea unei culturi civice autohtone. 
Subiectul integrării minorităţilor etnice este un subiect larg 
dezbătut în orice țară europeană, la fel şi în România din ultimii 30 
de ani. În urma numeroaselor cercetări pe acest subiect, în 
literatura de specialitate s-au conturat două atitudini de abordare a 
relațiilor etnice: 

e atitudinea universalistă, unde diferențele sunt privite mai 

mult ca produsul unei istorii; 

e atitudinea etnicistă ca forme specifice la populațiile minori- 

tare, cât şi la cele majoritare (Zamfir, Zamfir, 1993: 12). 


La vechii saşi, Zăloagă Marian (2015: 70) explică motivul 
pentru care un etnic rom era considerat egiptean în cultura 
săsească din secolele al XVIII-lea şi al XIX-lea. Saşii considerau 

romii un fel de imigranți veniți din Egipt. Teoria cu privire la 
originea egipteană a romilor a fost lansată, prima dată, de englezi, 
idee preluată mai târziu în mod necritic de către unii cercetători 
(vezi denumirile: engleză gypsies, percepţie care a fost mai târziu 
infirmată de antropologi, istorici şi lingviști (Burtea et all, 2008: 31). 
Originea indică a romilor se presupune a fi astăzi singurul curent 
care a rămas valabil. Sosirea protoromilor în Bizanţ în secolul XI şi 
extinderea lor, două secole mai târziu, în sud-est-ul, centrul şi sud- 
vest-ul Europei nu a fost ignorată de cronicarii străini. Romii din 
Spania, gitanos (xitanos) au format o comunitate integrată în 
cultura naţională prin dansuri, tradiţii şi obiceiuri. În spaţiul valah, 
s-au păstrat puţine documente care să ateste sau să descrie viața 
romilor din aceste zone; există, însă, certitudini cu privire la rolul 
lor în diviziunea unor activități specifice. Puținele date cu privire la 
prezența romilor în literatură şi în documentele istorice româneşti 
de-a lungul secolelor relevă faptul că s-a mers pe o paradigmă a 
atitudinii universalist-deterministă, fără a se lua în calcul problemele 
sistemice ale statului. Critica adusă nu se adresează propriu-zis 
presupoziţiei privitoare la tendința de universalizare, ci la faptul că, 
sub ea, se ascunde dominaţia culturală a majorității (Zamfir, 
Zamfir, 1993: 12). 

În secolul al XIX-lea, grupurile etnice (ethnische Minderheiten) 
erau considerate structuri naturale ale unei națiuni, în timp ce, în 
viziunea paşoptistă românească, națiunea era doar o componentă a 
majorității etnice. Moştenirea acestei viziuni a generat pentru 
români o evoluţie diferită față de alte țări, determinând un proces 
diferit de formare a percepțţiilor cu privire la „ceilalți”. Pe acest fond, 
asimilarea etnică în România secolului XX a devenit dificilă, iar 
fenomenul de amestec cultural etnic (ethnischer Kulturkreis) a devenit 
unul lent. In extremis, „marginalizarea şi excluziunea socială au 
mers până la programe de curățare etnică, fie prin expulzare, fie 
prin deplasări forțate de populație” (Zamfir, Zamfir, 1993: 13). Cazul 
romilor în istoria Europei este relevant în ceea ce priveşte situațiile 
triste soldate cu pogromuri şi lagăre de concentrare. Procesul de 
marginalizare fizico-geografică a romilor este denumit marginalitate 
de Vasile Burtea (2002: 135), fiind cumva o formă de segregare 
impusă sau autoimpusă. 

Structurarea gândirii colective la romi este rezultatul unui 

proces complex: 

e „Un mod de viață sedimentat istoric, cu predominanță 
defensivă, de adaptare la situații sociale de marginalizare şi 
sărăcie severă. 

e Natalitate ridicată, care a consolidat poziția lor marginală. 
Condiţiile de marginalizare ar fi trebuit să impună şi o 
politică de creştere a calității naşterilor. 

e Atitudinea majorității, şi ea solidificată istoric, de margina- 
lizare / discriminare a romilor, chiar dacă nu fățiş, de cele 
mai multe ori, în mod implicit/ indirect.” (Zamfir, 2012: 7) 


Contribuţia romilor la patrimoniul național este un alt subiect, 
care ține de universul imaginarului cultural. Chiar dacă nu se recu- 
noaşte explicit, trebuie remarcată contribuţia elitelor rome în cultura 
română, (muzică, artă, literatură, ştiinţă şi alte domenii). Elitele de 
etnie romă definesc acele persoane care sunt modele de succes 
pentru comunitatea locală, dar şi pentru întreaga societate româ- 
nească. Elita romă se caracterizează prin multiple pattern-uri de 
succes şi împliniri socio-profesionale, incluzând o sferă largă de 
intelectuali, lideri politici şi importanți oameni de afaceri (Zamfir, 
2013: 57). Din nefericire, după mai bine de trei decenii, asupra acestei 
etnii se păstrează în continuare o tăcere inexplicabilă cu privire la 
contribuția sa şi la făurirea patrimoniului sociocultural al societății 
româneşti (Burtea, 2010: 3). Pe de altă parte, educaţia precară se 
răsfrânge, din nefericire, asupra tinerilor de etnie romă, care nu se 
adaptează rapid la cerințele unei piețe dominate de globalizarea 
profesională şi de revoluțiile unor tehnologii în continuă schimbare. 

Din perspectivă interetnică, teama față de celălalt este un 
arhetip antropologic care contribuie la structurarea gândirii de grup şi 
se transmite sau se învață de la o generaţie la alta, fiind foarte rar 
cauzată de experiența personală. Teama față de celălalt induce o stare 
de nesiguranță resimţită şi în răspuns. Dacă lui A îi este frică de B, 
cu timpul B ajunge să simtă acelaşi lucru față de A. Dacă lui A îi este 
transmisă frică față de B, cu timpul B resimte o presiune negativă pe 
care A i-o transmite constant. Teama poate degenera uşor în conflict, 
iar B poate resimți această stare ca o formă de persecuție. Cele două 

situații generează o relație de neîncredere, conflict şi persecuție 
continuă. Analogia călău - victimă îndepărtează şansa de reconciliere 
prin formarea unor percepții pozitive. Din acest motiv alunecarea spre 
conflict generează un imaginar interetnic toxic. 

România nu deține, în prezent, forța necesară care să reunească 
în mod constructiv interesele cetăţeneşti sub o singură umbrelă, 
fără ajutorul sau intervenţia Uniunii Europene. Lipsa unei viziuni 
comune capabilă să amelioreze problema relațiilor interetnice este 
un minus care blochează simbioza socială. Pe de altă parte, România 
are o nevoie acerbă de ameliorare a nivelului de educaţie, în vederea 
formării unui electorat conştient şi activ, dincolo de culoarea etnică. 
Încrederea în vârful piramidei sociale lipseşte, iar educaţia a devenit 
un factor absent în rândurile politicienilor locali şi naționali. Imagi- 
narul interetnic românesc postdecembrist este atributul istoriei, dar 
şi prezentului reflectat în violența simbolică a comunicării politice. 
Cazul etnicilor maghiari din România este un alt exemplu al eşecului 
intercultural, manevrat politic, în interes personal. Un imaginar 
interetnic sănătos îşi găseşte corespondența pozitivă între trecut şi 
prezent, ceea ce contribuie la consolidarea solidarității şi a respon- 
sabilității civice necesare unei culturi politice participative. Aceste 
schimbări presupun, aşadar, reforme morale în educaţie, nu doar în 
legi sau reforme instituționale. Prin reformă se înțelege, în acest 
context, o îmbunătățire a calității profesionale şi morale a clasei 
politice care ne reprezintă ca model pentru viitoarele generații. 


2.2. O psihanaliză a reprezentărilor religioase din Geneză 


Nu există libertate mai mare ca zborul gândului, stăpânul 
universului uman. Nimic nu se compară cu acest vehicul care a 
cucerit infinitul prin conştientizare şi imaginaţie. Pentru filozoful 
francez Brunschvicg, orice gând determină „un păcat față de spirit” 
(1950: 98). Cu toate acestea, există şansa ca acest păcat să explice 
virtutea fantastică a simbolizării prin comunicare şi cunoaştere. 
Religia şi imaginația depăşesc empiricul de aici şi acum, împle- 
tindu-se într-un tip diferit de cunoaştere a unei lumi spirituale, 
eludându-se măsurătorilor ştiinţei (van Mulukom, 2020). În orice 
proces al imaginației, imaginea psihică este o fotografie vie a minții 
care se află la baza imaginarului. Codificarea şi decodificarea 

imaginilor reprezintă abilitatea de căpătâi a lui homo symbolicus, o 
ființă capabilă să interiorizeze lumea din afara sa într-o paletă 
infinită de sensuri şi reprezentări. 

În viziunea mitică creştină a lumii, sacrul apare odată cu puterea 
cuvântului: „la început era Cuvântul şi Cuvântul era la Dumnezeu şi 
Dumnezeu era Cuvântul” (loan 1,1). Omul, ca apoteoză a Creaţiei 
divine se identifică după chipul Creatorului. Antropomorfizarea 
reprezentării este stabilită în ziua a şasea când Dumnezeu a spus: 
„Să facem om după chipul şi după asemă- 
narea Noastră” (Geneza 1,26). Oglindirea în à 
chipul Creatorului induce natura specială a 
omului care îl desparte definitiv de celelalte $ 
specii. 

O altă reprezentare este aceea a imaginii 
lui Dumnezeu ca mandatar al fericirii umane. 
În  Geneză apare arhetipalitatea fericirii 
adamice care, la început, nu este apreciată de 
Adam pentru că el nu cunoaşte încă neferi- 
cirea. Căderea în păcat îl înnobilează prin 
primul act de conştientizare a nefericirii. Alungarea şi înstrăinarea 
sunt etape ale evoluţiei spirituale prin care sentimentul de vinovăție şi 
abandon trezeşte dorul după paradisul pierdut. În noua ipostază, 
Adam ajunge un atlet neobosit în recuperarea spațiului primordial. 
Viața este o promenadă în afara Edenului, în care viitorul promite o 
reîntoarcere la prima lui casă. Ecuația viitorului este, de fapt, o 
întoarcere spre trecut în care timpul se închide. Adam îşi doreşte 
întoarcerea şi, mai puțin, devenirea. La fel acționează şi o amintire 
din viața unui om, atunci când dorul te face să te întorci înapoi, în 
trecut şi să nu mergi înainte. Amintirile produc o închidere a 
timpului, desființând liniaritatea în favoarea ciclurilor. 

Un ultim aspect reiese din confuzia arhetipalităţii fericirii 
transcendente care se reiterează prin arhetipalitatea fericirii pămân- 
teşti, hic et nunc. Omul modern şi-a pierdut credința şi răbdarea în 
sacrificarea vieţii sale pentru un premiu pe care l-ar primi dincolo 
de existența sa. Sensul transcendent al fericirii se mută într-un 
sens mundan pe care şi-l doreşte acum şi aici. Viaţa celui înstrăinat 
devine o căutare continuă a plăcerii din care suferința este 

eliminată. Astfel, structura noii fericiri ajunge laitmotivul de preț al 
societăţilor de consum. 

Reprezentarea cuvântului rostit ocupă un loc special în actul 
comunicării omului cu Creatorul său. Cuvântul este definiția 
eternității prin care Toma de Aquino explică „ființarea lumii prin 
Divinitate”. Teoria tomasiană a ființării prin divinitate este o teză a 
teologiei naturale prin care se justifică creaţia şi puterea cuvântului 
revelat ca fundament pentru educaţia spiritului. Semiotica fiecărui 
cuvânt revelat este semiotica sacrului şi are o dublă semnificație: 

1.ca parte vizibilă a materiei, care se află sub stăpânirea 

trecătoare a timpului sau a spațiului; 

2. ca parte invizibilă, care se adresează ființei aflate sub legea 

eternității. (De Aquino, 1947: 199). 


Reprezentarea miturilor cosmogonice în istoria lumii eviden- 
țiază conexiunea indestructibilă între om şi si divinitate. Miturile 
sunt primele artefacte ale conştiinţei colective care au trezit 
sentimentele de religiozitate. Dacă, în cele mai vechi cosmogonii, 
naşterea lumii este atributul unor forțe supranaturale, atunci 
ambivalența transcendent - imanent este fundamentul imaginarului 
religios. Religia provine din admirația omului primitiv față de ceea 
ce nu poate percepe rațional. Cu cât omul îşi explică astăzi mai 
multe lucruri şi fenomene care îl înconjoară, cu atât devine mai 
puțin religios, dar nu şi, mai puţin, spiritual. Imaginarul omului 
primitiv este prins în arealul mitic al unor istorii supranaturale, în 
care îşi află izvorul gândirii sale despre lume şi viață. Animismul şi 
totemismul pot fi apreciate ca prime etape ale unei deveniri spre un 
lung proces de conştientizare a existenţei, în care universul capătă 
complexitatea unei înțelegeri mistice. 

Animismul reprezintă şi începutul istoriei religioase, a timpurilor 
în care societatea a început să se închege sub forma unor comu- 
nități lipsite de o ierarhie politică clară, dar cu o personalizare 
accentuată a puterii. „Putem spune, în acest sens, că nu a existat şi 
nu există vreun sistem religios care să nu conțină, sub diferite 
forme, strâns legate şi totuşi distincte, două religii. Prima se referă 
la lucrurile naturale, fie că sunt marile forțe cosmice - vânturile, 
fluviile, astrele, cerul etc., fie obiecte de tot felul de pe pământ - 
plante, animale, stânci etc.: aceasta este denumită naturism. 

Cealaltă se referă la ființele spirituale - spirite, suflete, genii, 
demoni, divinități propriu-zise, ființe însuflețite şi conştiente 
asemenea omului - dar care se deosebesc totuşi de acesta prin 
natura puterilor ce le sunt atribuite şi, mai ales, prin faptul că nu 
sunt sesizabile: ele nu pot fi văzute de oameni; această religie a 
spiritelor este denumită animism” (Durkheim, 1995: 55). Animismul 
şi, apoi, totemismul sau naturalismul au marcat începutul vieții 
religioase a omului care a personalizat puterea supranaturală în 
diferite ipostaze. Puterea socială a primelor comunități era, în acest 
sens, în strânsă conexiune cu raportarea la forțele naturii. Lumea 
animalelor este lumea spiritelor, iar puterea lor magică leagă cele 
două tărâmuri ale vieții, leagă pe cei vii de strămoşii lor, care, de 
obicei se reîncarnau în animale, plante, pietre sau chiar în obiecte 
simbolice considerate tabu. 

În lungul proces al primelor forme de conştientizare a sacrului, 
primul rezultat al unei gândiri independente apare odată cu 
interzicerea incestului ca regulă de comportament. Relaţiile inces- 
tuoase între membrii familiei sunt treptat eliminate din peisajul 
speciei umane. Împreunarea dintre părinte şi propriul său copil este 
percepută sub forma unui păcat împotriva zeilor pentru că şi zeii se 
opun acestor relații. 

La omul primitiv, puterea politică derivă din sentimentul de 
supunere şi respect față de supranatural. Raportarea inferiorului față 
de superior s-a realizat prin admirație, ca primă formă de recu- 
noaştere a unei ierarhii. Superiorul capătă proprietatea percepţiei 
sacrului prin conceptul de tabu - asociat cu neatinsul, nemuritorul, 
incoruptibilul sau idealul. Acest reper a facilitat crearea primelor 
sisteme de reprezentări politice, invadând memoria colectivă prin 
narațiunea mitică şi cosmogonică a unei lumi dincolo de lumea 
noastră. Paralelismul celor două lumi devine un proces de conştien- 
tizare şi comparare a două existenţe distincte: viața sordidă a omului 
decăzut şi viața spiritului său însetat de lumina lumii pierdute. 

Imaginaţia umană abordează cuvântul prin reprezentare, păs- 
trând aceleaşi caracteristici. Să luăm, ca exemplu, cuvântul „floare” şi 
să observăm cele două perspective: 

e reprezentarea sa obiectivă şi botanică, un subiect supus 

legilor biologice; 

e reprezentarea sa mentală şi subtilă de fiinţă care se supune 
altor legi. 


Conştientizăm concomitent ambele aspecte: într-un mod fizic 
şi într-un mod ideatic. Cuvintele care descriu ființele supuse morții 
capătă cele două referințe ca reprezentare. Acelaşi lucru se întâmplă 
şi în cazul percepţiei unui simplu obiect. Reprezentarea psihică a 
obiectului aduce şi o reprezentare sensibilă, ideatică, sub o formă 
cumva nemuritoare a ceea ce operează mintea noastră (prin „nemu- 
ritor” înțeleg ceva care nu se mai supune legilor fizice). Toate 
obiectele sunt memorate şi reținute prin caracterul lor nemuritor, 
inalterabil în care se pierde distorsiunea timpului şi atrofierea 
materiei. Dacă descrierea fizică este comună şi altor obiecte, repre- 
zentarea se păstrează într-un mod unic şi personal. Astfel, imagi- 
nația generează o serie de reprezentări sensibile cu caracter unic. 


2.3. Reprezentarea şi imaginaţia artistică 


Imaginaţia este motorul minții umane care, după Gilbert Durand, 
se face responsabilă de formarea percepțiilor prin activitatea memoriei 
şi prin procesul de conştientizare a ceva care există şi nu există, o 
formă gata să apară sau, cel puțin, ca o realitate particulară de 
natură psihică (1998: 25). Pentru fizicianul Albert Einstein: „Faţă de 
cunoaştere imaginația este mai importantă. Cunoaşterea este 
limitată. Imaginaţia face ocolul lumii”. Maşinăria gândului este 
imaginația, un spațiu al călătoriei psihice spre lumea posibilului şi 
a imposibilului. Gândul este suveranul curajului omenesc care 
poate ajunge până în cele mai îndepărtate colțuri ale universului şi 
care nu se supune niciunei legi fizice, având capacitatea de a 
accepta de a nega totul, fără ca nimeni să-l poată controla sau 
limita. Gândul este deţinătorul imaginaţiei, iar spaţiul său de 
libertate este lumea infinită a imaginarului uman. Cum am putea 
altfel să ne explicăm prin maxima lui Protagoras că „omul este 
măsura tuturor lucrurilor, şi a celor care există precum există, şi a 
celor care nu există, precum nu există”. De unde răsare acest gând 


6 Interviu cu Albert Einstein realizat de George Sylvester Viereck, la 26 octombrie 1929, Ce 
înseamnă viaţa pentru Einstein, What Life Means to Einstein, în Biographical Portrait. 

îndrăzneț şi cui se datorează strania sa apariție în mintea umană? 
Inspirația sau intuiţia sunt răspunsuri la aceste întrebări 
neliniştitoare cu privire la relaţia între gând şi posibilităţile infinite 
ale imaginației umane. Se naşte, însă, o altă întrebare: ce meca- 
nisme sau explicații ştiinţifice s-ar afla în spatele celor doi termeni? 
Intuiția şi inspirația definesc capacitatea omului de a imagina, 
manifestată prin procesul de transmigrare a reprezentării spre alte 
reprezentări, ca act firesc al simbolizării. Cele două concepte pot fi 
separate de această categorie generală, prin care înțelegem modul 
de funcţionare al psihicului uman. Wunenburger defineşte imagi- 
nația ca fiind „o activitate mentală de producție a imaginilor, a 
reprezentărilor sensibile care se disting atât de percepțiile exterioare, 
cât şi de conceptualizarea ideilor abstracte” (1995: 3). Totuşi, ca o 
notă critică, produsul imaginaţiei poate fi influențat de starea 
emoțiilor de moment, chiar dacă se diferențiază de percepțiile 
exterioare, aşa cum susține autorul. Imaginile exterioare depind, 
deci, de starea de spirit în acel moment, 
dat fiind că imaginația face parte din 
caracterul introvertit al personalității sale. 
Obiectele lumii exterioare sunt percepute 
într-un proces lăuntric, în funcție de 
starea psiho-emoţională a individului. 
Imaginea psihică a unui obiect este o 
reprezentare care are, cel puțin, trei caracteristici esențiale: 


e corpul fizic — o percepție a obiectului care nu este o copie 
mentală, ci o reproducere a structurii sale (mind) obţinută în 
funcţie de percepţie; 

e emoția reprezentării — obiectul din mintea noastră este un 
model ideatic prezent sub forma unei lumini psihice cu 
amprentă unică, care se depune în arealul imens al 
memoriei; 

e simbolizarea reprezentării - obiectul reprezentat capătă o 
extindere, o asociere sau o transmigrare către alte repre- 
zentări similare ca proces psihic al imaginației. 

Fig. 2. Cele trei caracteristici ale reprezentării psihice 


Obiectul psihic === > C.E.S. 
(CORP - EMOȚIE - SIMBOL) 


Sursă: creație personală 


Referitor la primul punct este de reținut că „imaginea nu este 
copia psihică a obiectului exterior, ci mai degrabă o reprezentare 
provenită din domeniul terminologiei poetice, anume reprezentarea 
imaginară care se referă doar indirect la percepția obiectului exterior. 
Ea se bazează mai degrabă pe activitatea imaginară a inconştien- 
tului; se manifestă în conştiinţă ca produs inconştient, şi anume 
mai mult sau mai puțin subit, oarecum ca o viziune sau ca o 
halucinație, dar fără caracterul patologic al acesteia, adică fără a 
face parte vreodată din tabloul clinic al unei boli” (Jung, 1997: 476). 
Relația între psihic şi obiect se consumă la fel ca în relația între un 
pictor şi obiectul pictat. 

Reprezentările psihice pot fi de natură conştientă sau inconş- 
tientă, îndeplinind rolul de translator între lumea exterioară şi lumea 
psihică. În perspectiva istoricistă a istoricului francez, Jaques Le 
Goff, imaginarul poate fi definit ca o reprezentare psihică la conflu- 
ența realității cu imaginaţia, fiind vocabula care înglobează orice 
traducere mentală a unei realități exterioare percepute (1991: 6). Este 
suficient să ne gândim la un obiect, la o corabie, 
de pildă şi vom observa cum, asociat acestui 
cuvânt, intervine actul de reprezentare. Imaginea 
este, mai întâi, abstractizată modelului său fizic 
de percepţie, apoi, asociată cu alte reprezentări, 
cum ar fi: apa, marea, călătoriile, cerul etc. Actul 
imaginației produce o transmigrare a reprezen- 
tării inițiale la un complex de reprezentări 
asociate cu obiectul inițial. Pentru un pictor, 
corabia capătă complexitatea unui tablou artistic 
cu infinite resurse de reprezentare. Imaginea 
mentală are, deci, un potențial descriptiv şi 
narativ fără limite, spre deosebire de imaginea sa fizică prin care se 
defineşte obiectul ca structură vizuală. Imaginaţia artistică 
cunoaşte o multitudine infinită de posibilități care, plecând de la 

simpla reprezentare ideatică a unui obiect, ajunge să construiască 
un întreg univers. Simbolizarea, prin reprezentare, transpune lumea 
reală într-o lume imaginată, în care realitatea coexistă cu fantasmele 
artistului. Corabia, în imaginația unui poet, străbate aceeaşi 
structură de reprezentare. 

„Privea în zare cum pe mări 

Răsare şi străluce, 

Pe mişcătoarele cărări 

Corăbii negre duce” (Eminescu, Luceafărul) 


Interpretarea dată de poet este diferită, în funcție de percepţia 
celui care o citeşte. Diferențele pleacă de la asocierea unor 
reprezentări din vecinătatea cuvântului şi nu strict de la holograma 
sa psihică. Metafora eminesciană „Corăbii negre duce” poate fi 
interpretat ca un act funerar, în care orice om este supus acestei 
legi sau poate fi doar umbra imaginii sale care se îndepărtează la 
orizont. Semiologia imaginii este bogată în posibilități de 
interpretare, în funcţie de procesul de asociere, transmigrare şi 
trăire sufletească. 

Mintea umană este, la Jung „un pendul care oscilează între 
sens şi non-sens, nu între bine şi rău”7. În lumea psihică, „non- 
sensul” este o categorie cu sens față de imaginație şi imaginar. Aşa 
cum o imagine reală se află în raport cu realitatea fizică, tot aşa o 
imagine ireală se află în raport cu imaginația. Antiteza celor două 
lumi este o iluzie şi se contopeşte în lumea psihicului uman, iar 
contrariile coexistă în universuri paralele, fără aparenta excludere. 
Eroarea apare în efortul omului de a se agăța de rațiune, fără să 
realizeze că imaginația contribuie într-o măsură superioară la 
activitatea gândirii, la apariția ideilor sau al invențiilor. Oamenii pot 
zbura cu mintea, se pot deplasa spre orice colț al universului şi 
imposibilul devine posibil. Mai întâi a fost ideea, apoi fapta. Mai 
întâi a fost gândul, apoi acțiunea. Proiectarea precede acțiunea şi 
deci viitorul precede prezentul într-o relație de retrocauzalitate pe 
care rațiunea, de multe ori, o scapă din vedere. Aş îndrăzni să afirm 
că universul imaginației precede universul realității, altfel cum s-ar 


7 Citat înregistrat electronic la o prelegere susţinută de Jung în timpul celor 6 lecţii de 
psihanaliză de la Universitatea din Fordam, 1912, SUA (sursă: Discovery Education). 

fi proiectat lumea fizică fără ca cineva să-şi fi imaginat un viitor 
posibil. Dacă această afirmaţie este acceptată de firul îndoielilor, 
atunci rațiunea trebuie să accepte primordialitatea universului 
reprezentărilor, al imaginației ca fiind retrocauzalitatea lumii reale. 

Imaginaţia umană personalizează moartea, iar viața devine o 
variantă sau o clipă într-un şir infinit. Conexiunile succesive şi 
structurate care produc o lume imaginată s-ar afla undeva la 
nivelul inconştientului şi acestea pot fi analizate prin hermeneutica 
simbolurilor şi a metaforelor din arealul reprezentărilor psihice. 
Dezasamblarea unui simbol mental duce la sensul originar al 
reprezentării. Imaginaţia este, deci, un generator de reprezentări 
psihice care participă şi îmbogăţeşte constant lumea imaginarului 
psihic. Legătura între imaginație şi imaginar este probată prin rolul 
fiecăruia: prima fabrică o sumă de imagini unice, iar a doua le 
stochează în memoria psihică. 

Generarea imaginilor artistice au, în general, o natură empirică, 
constituind o lume sensibilă în care reprezentarea absoarbe frumu- 
sețea tainică a unei senzaţii personale care se deschid lumii 
exterioare. Natura introvertită a imaginației artistice îşi alege calea 
extroversiei prin nevoia acută de a se expune întregului univers. În 
viziunea filozofului Gaston Bachelard, care defineşte imaginația 
artistică ca formă de mobilitate a spiritului, toate cercetările asupra 
imaginației sunt tulburate de falsele lumini ale etimologiei (2003: 9). 
Există tentația ca imaginația să fie considerată o facultate de a 
forma imagini, dar de fapt, ea este facultatea de a deforma imaginile 
oferite de percepție. Imaginaţia artistică ne eliberează de primele 
imagini, transformându-le, în ceea ce, lăuntric, ne dorim să repre- 
zentăm. Fără acest troc de imagini, nu putem concepe imaginația, 
iar procesul de a ne imagina ar fi inexistent. Să ne imaginăm cum 
gândeşte şi comunică un surdomut din naştere, un om care nu a 
auzit vreodată şi nici nu şi-a dezvoltat limbajul semnelor. Putem 
gândi în afara unui limbaj, a unui sistem organizat de sunete şi 
gesturi încărcate de semne şi simboluri? Orbul din naştere ce 
visează? Care este şi cum este imaginarul unui orb care nu a văzut 
niciodată? Dacă omul este măsura a tot ceea ce poate trece prin 
filtrul propriu, imaginaţia lui din ce vine? În mare măsură din 
lumea sa interioară. Dacă gândirea este înaintea limbajului, atunci 
imaginația precede imaginarul. 

Imaginarul artistic, imaginarul poetic şi imaginarul literar 
dobândesc cele mai intime şi specifice trăsături care au contribuit la 
înflorirea personalității unei epoci. Aceste imagini constituie, prin 
bogăția lor semantică, izvoare nepreţțuite care descriu o lume 
imaginată de cele mai cultivate şi luminate spirite. În Renaştere, 
paradigma gândirii îşi extrage seva din imaginarul grec antic, 
plasând omul în centrul universului. Dumnezeu nu a fost neapărat 
alungat, ci, mai degrabă, personalizat şi redescoperit în frumusețea 
amforelor feminine şi în relieful anatomic perfect al corpului uman. 
Renaşterea înseamnă inspirație şi revelație, două cuvinte care 
descriu modul de funcționare al imaginației. Creaţiile artistice care 
abundă în pictură şi sculptură se asociază cu viziunile ştiinţifice, 
futuristice ale lui Leonardo da Vinci. Tiziano Vecellio alături de 
Michelangelo Buonarroti sunt pictori care au curajul să introducă 
nudul în reprezentările bisericeşti. Prezenţa nudităţii corpului uman 
în incinta sacrului nu a mai fost considerată o blasfemie. Uimiţi de 
îndrăzneala lui Michelangelo de a picta nuduri pe bolta Capelei 
Sixtine, teologii catolici renaşcentişti au cedat în fața genialității 
pictorului. Goliciunea adamică din Geneză reprezintă puritatea 
Creaţiei înainte căderii în păcat. Victoria asupra vechilor canoane 
revelează frumusețea Creaţiei, pe care şi cei mai înalți prelați o 
acceptă ca pe un act divin. 

În lucrarea „Principele”, Niccolò Machiavelli învinge fatalitatea 
greacă, proiectând ştiinţa politică modernă la rangul de operă de 
artă. Omul politic iese victorios în lupta sa cu destinul şi se 
eliberează de lanțurile impuse de voința zeilor, schimbându-şi 
radical sistemul de referință. Puterea politică trebuie cucerită şi 
controlată, în aşa fel încât nimeni să nu o mai poată zdruncina. 
Preocuparea pentru imaginea noului Principe pleacă de la premisa 
că, ceea ce se vede este real, iar duşmanii respectă ceea ce li se 
transmite şi nu ceea ce este adevărat. Iluziile încep să joace un rol- 
cheie în configurarea relaţiilor de putere, iar principele trebuie să 
cunoască şi să se folosească de aceste principii. Fortuna, zeiță 
capricioasă, poate fi îmblânzită şi stăpânită doar de cei puternici, 
iar această nouă paradigmă a dus la fortificarea vieţii politice, la 
militarizarea regatelor şi la o preocupare pentru imaginea regilor. 

Frumusețea imaginarului secolelor al XIII, XIV şi XV este pusă 
în lumină de teologia patristică a marilor erudiți creştini prin texte 

de o rară valoare, precum opera „Summa Theologiae” scrisă de 
Toma De Aquino. Teoria dreptului natural şi teoria ființării lumii 
prin  Divinitate sunt reminiscențe ale dreptului divin, care 
acționează asupra tuturor oamenilor, oferind drepturi de participare 
la viața politică. Astfel de idei le regăsim, sub primele lor forme, la 
Platon şi Aristotel. Cazul democraţiei ateniene este relevant pentru 
a înțelege naşterea democrația modernă, iar exemplele pot continua. 


2.4. Cuplul categorial: sacru şi puterea politică în abordarea 
imaginarului colectiv 


Imaginarul politic este rezultatul unor percepții generale 
acumulate în timp şi transmise de generaţii pe care cetățenii îl 
regăsesc în propria lor comunitate. La primul etaj, se conturează o 
dimensiune istorică majoră care acționează asupra indivizilor, prin 
forța ei de regenerare a sentimentelor față de un trecut demn de a fi 
apărat şi păstrat. Momentul cel mai important al rememorării se 
consumă odată cu sărbătorirea Zilei Naționale. Imaginea personali- 
tăților, faptele şi evenimentele trecutului se înscriu în arsenalul 
memoriei istorice care stă la baza imaginarului politic. Actul 
rememorării întăreşte coeziunea şi sentimentul de unitate. La al 
doilea etaj, imaginarul politic se raportează critic la prezent în 
raport cu aura timpurilor apuse. 

Puterea politică şi sacrul sunt vectorii care definesc şi întipăresc 
memoria colectivă a unui popor. Cuplul categorial implică deopotrivă 
factorul ideologic al puterii şi sacralitatea unei viziuni despre 
existenţă, lume şi viață. Caracteristica principală a puterii este 
moralitatea şi credința într-o existență superioară vieții de acum şi 
aici, reiterându-se acelaşi principiu regăsit în interiorul fenome- 
nului religios. Dreptul de a conduce în Statul Oriental Antic derivă 
direct din autoritatea sacră a puterii, adăugându-se o sumă de 
experiențe mistice, revelatoare în actul de conducere şi în cel de 
supunere în fața divinității. Regele sau faraonul împrumută 
autoritatea zeilor, iar supuşii îi venerează pe aceştia ca manifestări 
personalizate ale sacrului. De atunci, ierarhizarea întregii lumi, de 
la natură la cultură sau a societăţii, de la sărac la bogat respectă o 
ierarhie după modelul autorității divine. Prezenţa clivajelor este 
firească şi nu generează un dezechilibru social. Fiecare individ îşi 

cunoaşte locul într-o ierarhie cosmică. În linie ierarhică, de la rege 
la sclav, se respectă relația „comandă-ascultare”, într-o ordine 
perfectă, contribuind la armonia lumii. 

Una din cele mai vechi forme de manifestare a puterii este 
puterea simbolică, o modalitate străveche de a supune „plebea”, dar 
şi o strategie plină de resurse inepuizabile. Teama de moarte şi 
pedeapsa de a fi exilat sunt forme prin care puterea politică se face 
ascultată fără intervenția forței. „Resursele simbolice sunt cele care 
ajută la menținerea şi perpetuarea ordinii sociale fără recurgerea la 
forță. Ele constau în crearea de noi sensuri şi semnificaţii ale puterii 
prin ocultarea raporturilor de forță care stau în spatele acestor 
sensuri şi semnificații” (Frigioiu, 2007: 80). Comunicarea, prin 
puterea simbolică, este un mijloc folosit şi de societăţile actuale prin 
desfăşurarea paradelor militare, în scopul descurajării unor posibili 
invadatori. De fapt, orice structură a puterii include acea particu- 
laritate a sacrului generată de autoritatea morală a dreptului de a 
conduce. Dacă autoritatea morală este lezată, într-un regim demo- 
cratic funcțional, întreaga autoritate şi legitimitate au de suferit. 
Ignorarea acestui aspect atrage declinul unei întregi civilizații, ca, 
spre exemplu, cazul Imperiului Roman. Modelul occidental euro- 
pean şi mai ales cel american traversează acelaşi traseu, iar noi 
suntem martorii neputincioşi ai unei prăbuşiri în plină desfăşurare. 
De aici se poate trage concluzia că orice altă civilizație sau națiune 
care îşi păstrează sau îşi apără acest ingredient moral al puterii 
poate rezista intemperiilor unei lumi aflate în plină transformare. 

Cuplul categorial puterea politică-sacrul reprezintă, deci, o 
relație importantă aflată la baza statului şi a politicului indiferent 
de timpul istoric. Delimitarea celor două concepte nu conduce la o 
separare clară în ceea ce priveşte semantica termenilor. Cuvântul 
„putere” îşi are rădăcina în sanscrită „patis” tradus prin soț şi 
stăpân şi din termenul pater familias care, la vechii romani, 
însemna capul familiei (Frigioiu, 2007: 68). Respectul față de capul 
familiei are conotaţii profunde în respectul față de Divinitate. În 
linia gândirii greceşti, Toma de Aquino consideră puterea o formă 
activă a politicului (definition quid red, care a generat şi a transmis 
ordinea morală a lucrurilor, contribuind în final la maturizarea 
statului (Battista 1991: 472). Moralitatea acțiunii politice se reflectă 
în gradul de competenţă şi eficiență al unui stat, aşa cum biserica 

procedează cu propria religie. Sfântul Toma de Aquino aduce un 
omagiu politicului, în sensul că ceea ce defineşte politicul trebuie să 
se raporteze la stat, aşa cum biserica se raportează la religie prin 
aceeaşi morală. 

Ca obiect de studiu, puterea a fost considerată de unii cerce- 
tători un concept fundamental care poate fi analizat în toate 
ştiinţele sociale. Aria de cercetare a puterii a devenit atât de vastă 
încât nicio ştiinţă nu o poate restrânge la un singur domeniu de 
cercetare. De aceea, filozoful şi matematicianul englez, Betrand 
Russel a considerat că: „puterea este conceptul fundamental în 
ştiinţele sociale, în acelaşi sens în care energia este conceptul 
fundamental al fizicii” (1975: 3). Puterea nu înseamnă doar forță 
brută sau o subordonare de tip militar şi, aici, se face referire la 
sensul care vine dinspre conflictualism. În aceeaşi manieră, puterea 
poate fi abordată ca o percepție socio-psihică, termenul riscând să 
fie interpretat şi limitat la caracterul executoriu rezultat din relația 
dominaţie-supunere. Puterea, în stare pură, este alcătuită din trup 
şi suflet, ca şi individul. Sufletul puterii este partea sa sacră, iar 
puterea sa materializată priveşte sensul pe care îl conferă omul, ca 
forță supusă propriei sale voințe. În acelaşi timp, puterea este 
precum un curent electric, care revitalizează materia, sub forma 
unui suflu divin: „Puterea socială seamănă cu cea electrică. Vedem 
efectele şi manifestările amândurora, dar nu însuşi fenomenul. 
Puterea socială este transformată în ordine, forță şi autoritate; 
puterea electrică în lumină, căldură şi mişcare. Folosirea lor greşită 
poate aduce moartea. Dar esența acestor fenomene ne scapă“ 
(Bierstedt, 1975: 226). 

Politicul s-a încarnat prin putere, ca reprezentant al unui 
domeniu de acțiune, devenit cea mai importantă formă de 
manifestare a puterii sociale. Politicul s-a instituit din autoritatea 
morală a puterii, derivată din cosmogonia ființelor sacre. Zeii au 
alcătuit lumea, în diverse ipostaze mitico-magice şi au cârmuit 
peste oameni încă din primele timpuri. Retragerea lor treptată din 
peisaj, în favoarea primilor regi, s-a realizat printr-un proces 
simbolic de transmitere a puterii: de la divinitate la fiii oamenilor. 

Analiza sociologică a sacrului este de mare actualitate pentru 
societăţile laicizate, manifestarea sa vizibilă şi invizibilă emanând 
din interiorul ritualurilor politice. De regulă, şefii de stat profită de 

asemenea de ocaziile în care se pot afişa, alături de oamenii 
obişnuiţi. Nevoia de legitimitate decurge din lipsa de credibilitate de 
care politicienii sunt conştienţi. Compensaţia încrederii se 
construieşte prin prezenţa lor în mijlocul mulțimilor, ceea ce le oferă 
ocazia de la comunica un mesaj tacit. 

Băile de mulțime repetate cu orice ocazie au devenit o 
caracteristică a populismului; acest fenomen se explică prin dorința 
oamenilor de a-i privi îndeaproape şi nu de la înălțimea tribunelor. 
Liderii sunt conştienţi de aceste relații şi se lasă văzuți, salutațţi, 
atinşi, lăudațţi sau criticați public, riscând astfel să se expună unor 
situații penibile. Autoflagelarea vine din nevoia inconştientă a 
confruntării cu realitatea. Tensiunea negativă, venită din public şi 
resimțită de un înalt oficial al statului, poate fi descărcată în 
confruntarea directă cu strada. Nu toți politicienii aderă la acest 
mod de confruntare. Evitarea confruntării poate fi considerată un 
semn al laşității, accentuând starea de tensiune. Mulți demnitari 
înțeleg intrinsec aceste raporturi şi aleg sau evită confruntarea 
directă cu un public agresiv în funcție tăria propriului caracter. 
Uneori, pentru autoreglarea tensiunilor este mai înțelept să 
confrunți strada şi nu să o eviți! Acest mecanism psihosocial 
acționează prin criteriul curajului, cei curajoşi corectându-şi astfel 
greşelile, uneori foarte mari, spre deosebire de cei care refuză 
confruntarea. Oamenii sunt gata să ierte, dar nu acceptă laşitatea, 
iar un om politic de vocație înțelege spiritul acestei legi a străzii. 

În ramificarea procesului de organizare a societăţii umane, 
sacrul s-a extins, ca domeniu de cercetare în toate cele trei mari 
dimensiuni: religie, ştiinţă şi politică. Particularitatea comună a 
celor trei dimensiuni se regăseşte în raportul dintre sacru şi putere, 
plecând de la multidisciplinaritatea existentă a relațiilor sociale 
studiate în sociologia politică, antropologia politică şi politologie. 
Rudolf Otto înlocuieşte sacrul cu numinos, un termen prin care 
autorul defineşte acel sentiment al stării de „creatură” capabilă de 
reflex în conştiinţa de sine (2005: 14). Prin analogie cu sociologia 
religiei, sacrul trimite la ideea de spațiu din afara lumii noastre; 
sacrul, însă, nu se poate limita la transcendent sau doar la religie. 
Sacrul inundă profanul prin prezența sa invizibilă în interiorul 
tuturor ritualurilor umane, fiind dificil de conştientizat, datorită 
naturii sale absconse. Conştiinţța umană, de exemplu, este o 

prezență a ceva pe care nu ştim să-l definim sau să-l delimităm 
ştiinţific. Referirea la acest termen ne trimite indirect la „conştiinţa 
divină”. Apar legături între cei doi termeni? Ambii termeni au în 
comun subiectul conştiinţei, fiind separați doar de asocierea lor: 
divină şi umană. Nu cumva conştiinţa umană este conştiinţă 
divină? În Biblie scrie, încă din Geneză, că omul a fost creat după 
chipul şi asemănarea Creatorului. Argumentul biblic explică 
trecerea conştiinţei divine la natura umană. Asemănarea omului cu 
Dumnezeu vine, deci, prin conştiinţa sa, ceea ce demonstrează 
prezența sacrului în om. De aici derivă sentimentul profund şi 
nevoia de justiție pe care orice om le resimte în fața nedreptățţii. 
Cum altfel s-ar explica de ce conştiinţa umană este o însuşire, o 
trăsătură, o proprietate superioară prin care omul s-a desprins 
definitiv de celelalte specii. 

Pentru cei care nu acceptă argumentul biblic, lucrurile pot fi 
abordate şi altfel. Cum diferențiem binele de rău sau o faptă bună 
față de o crimă? Un animal îşi omoară prada din nevoie, dar poate 
omori şi din plăcere (tigrul, de regulă, ucide din plăcere). Indiferent 
de cele două situații, rămâne valid un adevăr: niciun animal nu 
percepe diferența între a ucide şi a face crimă. Percepția umană, 
însă, resimte mândria, sfidarea, regretul şi căința, stări inexistente 
în lumea animală. Corelând aceste diferenţe şi anulând argumentul 
biblic, se poate constata că prezența conştiinţei este o abilitate 
superioară, unică speciei umane. Lumina sa înnobilează gândirea 
prin forța mobilizatoare a faptelor, fiind o calitate extraordinară care 
poate fi privită ca o corelaţie între uman şi sacru, ca spațiu invizibil 
intuit prin conştiinţă. 

Ştiinţele sociale oferă multiple abordări interesante cu privire la 
problematica sacrului, fără să se neglijeze prezența sa în societățile 
laicizate. În perspectiva mea, contribuţia sacrului la lumea modernă 
este la fel de importantă ca în trecut, fiind mai puțin observabilă. 
Dacă un om politic sau un om de ştiinţă ignoră percepția şi 
amploarea acestui fenomen, este suficient să privească lumea cu un 
singur ochi, iar panorama sa va fi înjumătățită. Acceptată sau nu, 
sacralitatea weltanschaung-ului se face vizibilă în fiecare acțiune, 
comportament şi mentalitate a omului modern. Sentimentul sacrului 
se trezeşte în orice societate prin participarea la activitatea colectivă 
reprezentată de ceremonie (Durkheim, 1995: 7). 

Ritualul este un alt element al sacrului, în lipsa căruia nu ne 
putem imagina lumea. Există o viaţă în afara ritualurilor? Probabil, 
doar în cazul inteligenței artificiale, dar nu şi a inteligenței 
oamenilor. Omul este construit, acționează şi trăieşte prin ritualuri, 
începând cu obiceiuri de rutină: mesele zilnice, orele de somn, 
nevoia de a citi sau de a ieşi cu prietenii etc. Toate aceste obiceiuri 
sunt acte ritualice, şi, a ne imagina un om fără ritualuri ar fi o 
aberaţie flagrantă. Ritualul joacă un rol important în consolidarea 
obiceiurilor, a mentalităților, deci, implicit, în structurarea gândirii. 
Termenul provine din limba hindusă rita şi desemnează un obicei 
religios, în special cultic, bine statuat, rânduit şi moştenit prin 
tradiție (Bertholet, Camphausen, 1995: 396). Un alt sens al acestui 
termen trimite la ideea de relaționare mistică specifică inițiaților. Cu 
timpul însă, sub imperiul nevoii de fixare scripturală s-a instituit o 
întreagă hierofanie prin cărțile ritualice: Liki, Engishiki, Norito, 
Brahmanele, Rig Veda, Codexul Preoţilor, Rituale Romanu şi altele 
(Kloppenborg, Dirk, 1983: 207). Regăsim ritualul nu doar în studiile 
de istorie a religiilor sau în actele de cult religios, ci şi în viața 
modernă a fiecărui om, sub forma unor „rituri de trecere”. Termenul 
a fost folosit, pentru prima dată, de A. Van Gennep (1909). Prin 
riturile de trecere, fiecare individ traversează mai multe statusuri pe 
parcursul vieţii sale, iar tranzițiile sunt adesea marcate de rituri 
diversificat elaborate de la o societate la alta (Bonte, Izard, 2007: 
586). Astfel, orice eveniment vital major, precum naşterea, botezul, 
majoratul, căsătoria, moartea este mereu însoţit de acte ritualice 
care devin cutume sau obiceiuri moştenite prin tradiție. 


2.5. O ipotetică teorie a imaginarului colectiv 


Imaginarul colectiv absoarbe în totalitate memoria unei 
comunități, prin suma experiențelor, a reprezentărilor şi a percep- 
țiilor cu caracter public, de la începuturi până la dispariție. La fel ca 
în istoria vieții unui om care îmbătrâneşte, memoria colectivă are 
nevoie de antrenamente şi stimuli pentru a nu cădea în uitare. 
Atrofierea acesteia vulnerabilizează procesul de rememorare, relație 
care se verifică şi în cazul proiectelor de ţară. Tinerele generații sunt 
asemenea neuronilor care transmit mai departe o identitate complexă 

cu date şi sentimente specifice. Întreruperea procesului de transmisie 
accelerează senilitatea ireversibilă. Pe acest fundal, percepem 
importanța antrenării memoriei la nivel colectiv, înțelegând prin 
viața vulnerabilă a comunităților, viața unor tineri care preferă să 
uite sau să nu înveţe. Noile comunități sunt la fel de vulnerabile şi 
aici ne referim la statele recent apărute cu o istorie nu mai veche de 
200, 300 de ani. Există însă o certitudine: cu cât reîmprospătarea 
memoriei colective este cultivată mai intens cu atât este mai 
rezistentă la timp. Antrenarea memoriei echivalează cu intensifi- 
carea educaţiei, a ritualurilor, a sentimentului de mândrie şi 
apartenență - condiţii esențiale în procesul de maturizare al 
tinerilor. Ţările, comunitățile mari şi mici care ignoră această lege a 
conservării valorilor şi a învățării de la generaţiile cu experienţă de 
viață se supun procesului de alterare a memoriei, eliminând, cu 
bună ştiinţă, memoria naţională. Alegerea de a rupe cu trecutul 
aparține fiecărei generații, consecințele pot fi însă ireversibile. 
Dreptul la opinie, la acord, la consens sau la nesupunere este o 
formă deliberată a libertăţii, cu impact direct asupra vieții comu- 
nităților. De aici, supraviețuirea comunităților depinde, în mod 
direct, de opțiunea generaţiilor de a conserva sau de a rupe cu 
trecutul, asemenea unui corp uman regenerat de celule tinere care 
iau decizia de a contribui mai de parte la viața întregului sau de a 
rupe, aducând sfârşitul. 

Cum acționează amintirile, imaginile din interiorul memoriei şi 
al imaginarului colectiv? Pentru a răspunde la una din cele mai 
dificile întrebări formulate în această carte, am să apelez la 
imaginația geometrică a cititorilor prin analiză spațială şi argumente 
în favoarea unei posibile teorii. Puterea de influență a imaginației 
capătă o natură bidirecțională, ca rezultat obținut la confluența 
dintre imaginea reală a obiectului (recreată de mintea noastră, după 
Jung) şi reprezentarea sa ideatică (lumina formei sale psihice), din 
care rezultă hibridul unei imagini noi. Imaginile hibrid au, deci, un 
conținut real şi unul imaginar, fără să se anuleze reciproc. Rezultatul 
se observă în prototipul unei imagini reale şi a unei imagini ireale, în 
care ambele se asociază fără să se respingă. Paradoxul şi ciudata 
construcție arată că posibilul îmbrățişează imposibilul, într-o formulă 
posibilă. Asocierea real-ireal demonstrează că, orice lucru, gând, 

obiect, acțiune, sentiment şi orice ne-am imagina sunt posibile în 
mintea noastră, argument corect, atunci când ne gândim la 
posibilitățile infinite ale imaginației. Dispariţia granițelor, a limitelor 
arată că, în acest univers, totul este posibil şi că legile fizicii cu care 
măsurăm în mod obişnuit realitatea dispar în contextul lumii psihice. 
Să denumim aceste rezultate hibride fantasme, ca obiecte ale 
imaginației şi ale imaginarului din care fac parte. 

Au şi fantasmele legile lor? Pentru moment, par necunoscute; o 
lege, însă, există, atunci când afirmăm că vehiculul acestui spațiu 
este gândul. Gândul se află acolo unde ne fixăm atenţia, iar, dacă 
atenția zboară, gândul zboară, atenția fiind doar comutată. Expresia 
„să fii atent la mine” înseamnă să ai, în acel moment, gândul la 
mine. În toate versiunile, suntem undeva cu gândul, iar voi, cititorii 
sunteți acum cu gândul la mine şi la ce vreau să vă împărtăşesc în 
continuare. Gândul este vehiculul minţii care zboară printre 
fantasme şi nu zadarnic unii afirmă (chiar şi Biblia) că, acolo unde 
îți este gândul, acolo îţi este inima şi comoara. Atenţie, deci, pe 
unde ne plimbăm gândul sau atenția. De ce această atenţionare? 
Avem oare o alte lege nouă de discutat aici? Gândul nu călătoreşte 
doar între fantasme, gândul le şi fabrică. Mai pe scurt, avem 
următoarea schemă: 


Fig. 3 Fantasmele ca obiecte ale imaginarului uman 


Imaginea 
reală a 
obiectului 


Reprezentarea 
ideatică a 
obiectului 


Procesul de interacțiune 
a imaginarului 


Rezultantul hibrid: fantasma (o combinaţie între 
realitatea obiectului şi reprezentarea sa ideatică) 


Fantasmele sunt obiectele imaginaţiei accesibile 
gândului ca vehicul pe cerul înstelat al imaginarului 


Sursă: creație personală 

Schema oferă o ipotetică teorie prin care înțelegem rolul şi 
funcția fantasmelor în sprijinul imaginarului. Un spirit critic 
dezvoltat ar putea susține că există fantasme care nu au legătură 
cu un obiect real cunoscut şi, aici, trebuie să-i dau dreptate. 
Fantasmele pot fi, deci, şi obiecte pur imaginate, monştrii sau ființe 
nemaivăzute din spațiul unui basm pentru copii. Includerea 
realității nu este, deci, o condiție obligatorie, deşi s-ar putea spune 
că nimic nu se poate naşte din nimic şi, atunci, orice formă sau 
creatură imaginată pleacă de la o imagine existentă, chiar şi sub 
forma unei umbre pierdute în timp. Depăşind disputa între cele 
două păreri, o primă concluzie ar fi aceea că imaginația surclasează 
realitatea în ceea ce priveşte orice domeniu, inclusiv cel ştiinţific. 
Vorbind despre imaginarul ştiinţific, este suficient să invocăm un 
alt argument care să-i ofere o şansă de credibilitate în mintea celor 
pesimişti, prin următoarea întrebare: cum explicăm invenția? 
Ei bine, imaginaţia se regăseşte la baza multor invenții, iar, dacă 
aruncăm o privire în Enciclopedia descoperirilor ştiinţifice, găsim 
nenumărate exemple. Tot ce doresc să spun este că imaginarul 
ştiinţific există şi că acesta îşi are importanţa sa; adaug faptul că 
fantasmele ne ajută să înțelegem cele mai mari necunoscute şi chiar 
alte lucruri pe care urmează să le descoperim. Un alt exemplu în 
acest sens: lumea secolului XXI este preocupată de a descoperi 
exoplanete (planete asemănătoare Pământului, dinafara sistemului 
nostru solar, care ar putea găzdui viață). Premisa vieţii în afara 
Terrei porneşte de la o imaginaţie ştiinţifică. Mulţi cercetători sunt 
de părere că există o şansă uriaşă de a nu fi singuri în univers. 
Imaginaţia ştiinţifică a ales viitorul, l-a anticipat, l-a modelat, 
incluzând şi pe omul de ştiinţă care măsoară distanţele şi se încrede 
în zeul numerelor, chiar şi acesta are o viziune cu privire la un 
posibil, la un viitor creionat în cifre. Imaginaţia ştiinţifică generează 
planuri de a revoluţiona modalitatea de ne deplasa spre stele, 
folosind tehnologii descrise de autorii de science fiction. 

De unde răsar toate aceste idei năstruşnice? Nu cumva din 
spectrul jucăuş al fantasmelor care servesc cu vioiciune imaginației 
ştiinţifice? Imaginaţia este, deci, reactorul unor energii care 
propulsează viitorul spre un prezent ales. Proiecţia imposibilului în 
posibil este un exercițiu al minţii, o arenă de provocări în care omul 
şi-a depăşit condiția. 

2.6. Imaginarul media şi influenţa sa în formarea 
personalităţii umane 


Ce rol joacă imaginarul în viața noastră şi cum ne influențează, 
în condiţiile în care imaginea şi textul domină astăzi procesul de 
gândire la nivel global prin forța mediatică? Cât de liberi şi stăpâni 
suntem pe propriile noastre gânduri şi decizii în fața mirajului atât 
de tentant al ecranului? Răspunsul depinde de numărul orelor pe 
care le petrecem zilnic în fața acestor maşini de manipulat mintea 
umană. Consumul exagerat de televiziune pare să absoarbă totul, 
generând schimbări de atitudini şi percepții, cu impact direct 
asupra comportamentului uman. Schimbarea se produce aproape 
fără a o sesiza, iar, când se ivesc semne de îngrijorare, ne ascundem 
în spatele unor argumente jalnice, asemenea unui dependent de 
heroină. Viața în fața ecranului ne îmbie cu diferite 
tentaţii, care estompează realitatea înconjurătoare, 
înstrăinându-ne de adevăratele noastre interese. 
Şiruri  nesfârşite de imagini sunt strecurate 
picătură cu picătură, operând schimbări în 
percepțiile noastre despre lume şi viaţă. Şi atunci, 
se petrece un lucru grav: ne pierdem libertatea, 
devenind dependenţi de heroină virtuală. 

În acest subcapitol, vom urmări acest proces subtil de 
schimbare aproape imperceptibilă a personalității noastre, în urma 
influenței media. Există şi părți pozitive în aceste schimbări aduse 
de tehnologia modernă? 

Nu este un secret faptul că expunerea exagerată la lumina 
ecranelor produce o dezordine mentală şi o scădere îngrijorătoare a 
atenției, mai ales în rândul tineretului vulnerabil la mirajul 
multicolor al imaginilor. Dependența de imagine şi mai ales de 
jocuri este probată zilnic de cei care îşi risipesc timpul liber pentru 
distracție, în defavoarea studiului. Din 2018, Organizația Mondială 
a Sănătății (OMS) a catalogat faptul că dependența de jocuri este o 
boală psihică (https://www.who.int/news-room/q-a-detail/gaming- 
disorder). Un test rapid de sinceritate, al celor dependenți, ne-ar 
ajuta să observăm modificările de atitudine față de cei din jur, în 
special prin neglijenţă şi creşterea nervozităţii. De dragul ecranelor, 
mai ales pentru telefoanele inteligente, uităm detalii importante, 

afectându-ne memoria şi atenția. Preocuparea față de un ecran 
devine prioritară în defavoarea unei conversații cu cei dragi. Aici 
încep să apară primele semne vizibile de dependenţă televizuală. 

Realizăm oare că expunerea la televizor, seară de seară, 
formatează şi goleşte mintea de gândurile proprii, înlocuindu-le cu 
gânduri prefabricate în masă? Dobândirea unui astfel de habitus 
este negativă pentru orice individ, 
afectându-i în aceeaşi măsură pe membrii 
familiei sale. Numeroase studii pe această 
temă îi atenționează pe cei în cauză că 
expunerea îndelungată la jocurile video 
intensifică starea de agresivitate în familie, 
în şcoală şi în societate. Într-un studiu 
realizat de doi cercetători români, cifrele demonstrează această 
tendință manifestă: „Nivelul ridicat de agresivitate fizică se 
întâlneşte la 12,00% din adolescenţii dependenţi de computer şi la 
11,11% din adolescenţii cu risc de dezvoltare a dependenţei şi la 
6,52% din adolescenţii non-dependenţi” (Racu şi Racu, 2015: 118- 
119).  Nervozitatea şi dezvoltarea unei sensibilități negative 
accentuate față de semeni sunt primele semne îngrijorătoare. 

În cazul televizorului, există şi aspecte pozitive în condiţiile 
care există discernământ. „Televiziunea face bine şi rău, ajută şi 
dăunează. Ea nu trebuie lăudată în bloc, dar nici nu poate fi 
condamnată fără discernământ” (Sartori, 2006: 31). Discernă- 
mântul ar fi un punct de rezistență în fața unei tentaţii care te 
cucereşte treptat. Atracția necontrolată spre universul ecranelor 
denotă o slăbiciune față de plăcerea vizuală. Afirmațiile se susțin 
prin evoluția explozivă a cumpărăturilor televizorului color apărut în 
anul 1960. Fenomenul se explică prin fascinația oamenilor față de 
ecranul color. Din ianuarie 1968, TVB (Television Bureau of 
Advertising) ne informează că, în gospodăriile americane care 
posedă televizoare color, se consumă zilnic între 40 - 70 de minute 
în plus, spre deosebire de gospodăriile cu televizoare alb-negru 
(Murray, 2018: 62). Preferința pentru culoare are o explicaţie 
antropologică de natură vizuală prin nevoia omului primitiv de a-şi 
colora pereții casei, dormitorul sau chiar mormântul în contrast cu 
vechiul ambient incolor şi monoton. 

În anul 2020 tehnologiile audio-video s-au perfecționat continuu, 
devenind atractive pentru toate categoriile de vârstă, indiferent de 
nivelul educativ. Am întâlnit bunici care dezaprobau utilizarea 
tabletelor şi a telefoanelor inteligente de către nepoți. Ulterior, am 
constatat că aceiaşi bunici frecventau seara diferite jocuri video sau 
rețele sociale, motivând că vor să țină pasul cu nepoții. Au încetat 
bunicii să mai citească nepoților poveşti? Ce se întâmplă cu vechii 
gardieni ai copiilor în fața tehnologiilor acaparatoare? 

Multe videoclipuri sunt realizate cu grafică performantă, unele 
chiar depăşind realitatea. În cazul unui televizor 4K sau 8K de 
ultimă tehnologie, constatăm că imaginile sunt mult mai clare şi 
mai atractive față de realitatea vizuală. Această situație se datorează 
numărului imens de pixeli şi culori intense față de imaginile 
percepute în mod natural. Efectul clarității şi al luminii intense 
creează, spre exemplu, peisajul perfect al unui munte pe un ecran 
de ultimă generație. Vom ajunge, foarte curând, să ne conectăm la 
un univers cu pixeli virtuali. 

La un cinematograf în 3D sau 5D, te poți bucura de vizionarea 
unui film, printr-o experiență trăită la o intensitate maximă, 
participând cu toată ființa la povestea unui regizor simpatic. Efectele 
tehnologiei te şochează prin: explozia sângelui în spațiu, sunetul 
izbiturilor resimțit prin zguduitul scaunelor, cafeaua vărsată în stropi 
de apă călduță, țâşnind direct pe pielea spectatorilor, toate aceste 
invenții trăsnite depăşesc orice imaginație. 

Confuzia multidimensională a unor lumi paralele este deja 
posibilă. O lume virtuală înseamnă mediul ce cuprinde un număr 
infinit de lumi redate prin filme, jocuri video etc. Prin intrările în şi 
din aceste lumi multiple din imaginarul ecranelor, riscăm să 
pierdem din vedere realitatea; spre exemplu, în filmul american 
„Total Recall”, Arnold Schwarzenneger joacă rolul unui luptător 
care, în final, iese învingător în obstacolele lumilor virtuale. 

Profesorul Giovanni Sartori scria despre apariția şi răspândirea 
lui Homo videns, un prototip care va înlocui curând pe vechiul 
Homo sapiens. Pe Homo videns îl recunoşti uşor după ochelarii 
google glass şi după poziţia uşor cocoşată pe care o are în ipostaza 
sa de consumator al ecranelor colorate. Un homo videns exemplar 
posedă o abilitate cameleonică necesară pentru a-şi însuşi mai 
multe identități, în funcţie de lumea la care se conectează online. 

Există jocuri video complexe, care implică respectarea anumitor 
cutume şi reguli sociale. Au apărut şi primii oameni care s-au 
căsătorit virtual; citez exemplul tânărului japonez Akihiko Kondi 
căsătorit cu holograma unui personaj din desene animate. 

Ataşamentul față de jocurile video este una dintre cele mai 
dificile provocări lansate tinerilor. Jocurile online au devenit noile 
rețele sociale ale copiilor cu vârste fragede, care experimentează 
situații cu care maturii se confruntă într-o lume fără reguli clare. 
Cum ar fi să omori pe cineva? Pentru a afla răspunsul, intrăm pe 
calculator şi deschidem un joc de shooter. Cum ar fi să jefuieşti o 
bancă şi să vandalizezi o stradă, intrăm pe acelaşi calculator şi 
jucăm un GTA (Grand Theft Auto). Cum ar fi să te simți un mare 
fotbalist? În toate aceste exemple, avem nevoie de acel instrument 
care ne cucereşte virtual fără niciun efort. 

Noile provocări sunt dirijate acum de inteligența artificială. 
Se vorbeşte despre apariția unui nou tip de profesor, un robot cu 
răspunsuri la toate întrebările. Interacțiunea umană nu mai este 
importantă, iar vechiul profesor ar putea fi rapid înlocuit de cineva 
perfect şi fără cusur. 

Reclama mediatică de ultimă generaţie are un potenţial de 
retrocauzalitates, conceput pentru a programa viitorul comportament 
al consumatorului. Publicitatea subliminală este o formă de 
inducere în inconştient (das Unbewusste) a unor imagini secvențiale 
redate repetitiv, în timpul unor milisecunde. Ceea ce, însă, scapă 
ochiului nu scapă inconştientului, un proces optic de natură 
psihică. Prin publicitatea subliminală se pot programa şi visele. 
Fenomenul se explică prin accesul unor imagini care pătrund în 
camera inconştientului fără a fi oprite sau controlate de conştient. 
Prezența unui produs comercial într-un vis atrage formularea unei 
dorinţe. În acest fel dispare libertatea şi discernământul. 

În condiţiile în care imaginile subliminale din reclamă ajung în 
zona inconştientului, este clar că nu mai dispunem de o libertate a 


8 Retrocauzalitatea este o teorie relativ nouă în fizica cuantică care susţine că un anumit 
eveniment din viitor poate influenţa prezentul, în sens invers faţă de cauzalitate şi temporalitate. 
Inseparabilitatea cuantică arată că în vreme ce TO influenţează pe T1 şi T1 poate influenţa pe 
TO, altfel spus, legea cauzalităţii nu este singura lege care funcţionează în univers. Reversul 
cauzalității este retrocauzalitatea care se verifică şi în psihosociologie prin necesitatea de a 
explica termeni ca intuiţia sau déjà vu. Deşi este dificil de explicat logic, oamenii de ştiinţă 
certifică existent acestor fenomene. 

deciziilor. Creierul uman percepe imaginea secvențială dar nu o 
conştientizează, astfel, filtrul conştiinţei este păcălit de prezența 
foarte scurtă a unui cadru. Bătălia se poartă la granița dintre 
conştient şi inconştient, pentru că imaginile care pătrund dincolo de 
filtrul conştientului capătă puteri nebănuite asupra dorințelor şi a 
deciziilor noastre. Este cunoscut faptul că, inconştientul este cel 
mai complex spațiu al personalității noastre, dar acesta devine 
vulnerabil fără activitatea de veghe a conştientului. 

La fel şi în marketingul politic, specialiştii anticipează stimulii 
şi factorii-cheie la nivelul inconştientului colectiv, în scopul de a 
asigura succesul unei strategii electorale. Eşantionarea publicului 
țintă în vederea construirii mesajului potrivit este, de fapt, o 
cercetare de piață a inconştientului colectiv specific respectivelor 
grupuri. Un mesaj neţintit se poate lovi ca nuca în perete. Ţintirea 
mesajului presupune o cunoaştere aprofundată a psihologiei de 
grup, o activitate necesară pentru a construi mesajele câştigătoare. 

Neuromarketing-ul este vârtul de lance al publicităţii, care se 
foloseşte de tehnici neuroimagistice?, studiind activitatea cerebrală 
în luarea deciziilor. Dacă ne întrebăm care este sensul acestor 
eforturi uriaşe depuse de marile companii, descoperim un răspuns 
bine cunoscut: banii şi dorinţa de a controla. Închei, prin apel la 
moderație, la reflecţie, mai ales când, în inconştient preluăm 
anumite modele media, fără o selecție prealabilă. Orice exces de 
televiziune, de calculator sau de alte spaţii virtuale nu ajută cu 
nimic modelarea personalității, în vreme ce cartea, meditaţia şi 
dialogul vor cizela întotdeauna sufletul. 

Starea dezechilibrului psihic poate fi explicată ca o consecință 
a răbufnirii amintirilor mai puțin plăcute, făcându-ne vulnerabili. 
De aceea, este important să conştientizăm ceea ce ajunge în spațiul 
inconştientului. Expunerea la un şir de imagini de proastă calitate 
morală poate avea un impact negativ asupra noastră. În concluzie, 
manipularea inconştientului, prin tehnicile de reclamă subliminală, 
este, după părerea mea, imorală şi s-ar potrivi perfect maximei 
machiavelice: „scopul scuză mijloacele”. 


” Neuroimagistica este o tehnică care se foloseşte de electroencefalogramă, magnetoencefa- 
logramă sau rezonanța magnetică nucleară pentru a studia activitatea cerebrală a creierului, 
supus anumitor stimuli. 

2.7. O nouă perspectivă teoretică a inconştientului 


Analiza fenomenelor şi proceselor inconştiente a fost obstruc- 
ționată de dificultatea metodelor de cercetare, respinse de reticența 
behaviorismului radical. Recent, însă, acest subiect a trezit interes în 
psihologie, neurologie şi psihiatrie, prin depistarea legăturilor 
evidente între memorie şi percepţie în disocierea conştientului de 
inconştient. Primele dovezi concrete au apărut, ca urmare a unor 
teste de performanţă ale memoriei, realizate de medici psihiatri şi 
neurologi americani asupra unor grupuri de pacienți amnezici. 
Subiecţii erau invitați să citească o listă de cuvinte şi, apoi, să le 
redea din memorie; aceştia, însă, refăceau sensul cuvintelor 
memorate, prin folosirea altor cuvinte şi expresii compuse (Jacoby, 
Yonelinas, Jennings, 1997: 13). Asocierea şi disocierea cuvintelor prin 
alte cuvinte cu acelaşi sens apăreau şi la persoanele normale, atunci 
când se confruntau cu fenomenul lapsusurilor, teorie formulată, 
pentru prima dată de Sigmund Freud. Disocierea cuvântului lipsă, 
prin asocierea cu alte cuvinte, este o dovadă a percepției inconştiente 
emergente, ca imagine, spre conştient, prin alte cuvinte şi expresii 
care înlocuiesc cuvântul uitat. Inconştientul lucrează, deci, cu o serie 
de percepții inexprimabile în limbajul uman, dar, uzând de un 
vocabular restrâns, reuşeşte să redea prin alte modalități (cuvinte, 
expresii) sensul inițial. Aşa se explică frustrarea pe care o resimt copii 
care învață să vorbească, în absența cuvintelor. La copii, percepția 
unui obiect sau o intenţie sunt clare, dar conştientul lor dispune de 
un vocabular limitat, prin care se fac înțeleşi. 

Căutarea cuvintelor potrivite este o stare permanentă a oricărui 
comunicator, un proces anevoios, care revine conştientului. Timpul 
între intenția de a comunica şi actul comunicării se consumă 
uneori, în efortul de a găsi cuvintele potrivite, o translație a unor 
percepții şi reprezentări ale minții. Claritatea exprimării depinde de 
abilitatea şi rapiditatea conştientului de a descoperi cele mai 
adecvate expresii, cât şi de bagajul vocabularului învățat. Analiza 
activității psihice ne dezvăluie conexiunea activă continuă între 
inconştient şi conştient, pe care actul limbajului o implică şi o 
explică în modul cel mai clar posibil. 

Ca parte a personalității umane, inconştientul prezintă câteva 
caracteristici unice, care îl diferenţiază față de conştient sau față de 

alte structuri ipotetice ale personalităţii. Dar, 

mai întâi, am să definesc semantica unui ter- 

men bine cunoscut. Prin conştient, definesc =a 
totalitatea simțurilor şi a percepţiilor unui 
individ față de mediul exterior, care influen- ia 
țează direct şi indirect gândirea, comportamen- % 
tul, voința, emoţiile şi deciziile sale. Introspec- $ 
ționiştii consideră că întreaga viață psihică este 
conştientă, în vreme ce, behavioriştii pledează pentru eliminarea 
acestui concept din psihologie. Psihologul şi psihanalistul francez 
Norbert Sillamy defineşte „conştiința” ca fiind: „o formă de 
cunoaştere imediată pe care fiecare dintre noi o are despre existența 
sa, despre actele sale şi despre lumea exterioară. Conştiința 
organizează datele simțurilor noastre şi memoria care ne situează în 
spațiu şi timp; ea nu există ca funcție particulară care să fie 
organizată şi care să aibă un sediu în creier. Ea este fără 
inferioritate şi fără exterioritate, un raport cu lumea percepută” 
(1998: 78). Autorul definiției încearcă să descrie, într-un mod 
limpede, starea de conştientizare (con-scientia, con-science), o 
formă de reproducere cu ştiinţă sau mai degrabă o sincronizare 
între scientizare prin cunoaştere, adunare de informații şi 
conştientizare prin înțelegerea lăuntrică a lui „a fi”. Reflectarea 
realității din afară în interior este indusă de ambele activități 
psihice: adunarea datelor, a informațiilor din exterior şi obiectivarea 
lor, ca percepţie şi reprezentare psihică în interior. 

Se poate spune că omul conştientizează, prin stimularea 
întregului organism care presupune totalitatea formelor de cunoaş- 
tere în contact cu exteriorul, printr-un set limitat de simțuri, mai 
mult sau mai puţin dezvoltate. Întregul proces complex de contact 
şi cunoaştere formează teatrul operaţional al conştientului care 
percepe, gândeşte şi acționează, ca parte vizibilă a personalității, 
acelaşi conştient care acționează prin amintire, uitare, rațiune şi 
irațiune. Conştientul poate fi privit şi ca depozitar al clarității 
mentale, ca activitate continuă de limpezire a percepţiilor venite din 
inconştient printr-un proces de conştientizare (Overgaard, Rote, 
Mouridsen, Ramsay, 2006: 700). 

În general, vizualizăm aceleaşi obiecte relativ asemănătoare, 
percepția fiind diferită, unică, datorită unor circumstanţe care 

aparțin inconştientului. Conştientul este determinat de inconştient, 
fiind în realitate, o prelungire a acestuia, un corp ieşit din alt corp, 
prin care percepem lumea corporală. Din perspectiva antropologiei 
vizuale, imaginea obiectului este obţinută datorită simțurilor 
corporale (văz, auz, miros, simțuri tactile etc), iar clarificarea 
acestor percepții se realizează prin procesul de conştientizare. 
Există deci, trei tipuri de percepții: 

e percepţia neprelucrată a unui obiect obţinută prin simțuri 
(aşa cum arată fizic într-o fotografie); 

e percepția conştientizată care modifică imaginea inițială cu o 
reprezentare (o translație pe care conştientul o adaugă, prin 
transformarea obiectului inițial într-o imagine psihică); 

e percepţia inconştientă, ca reprezentare a obiectului asociat 
unui corp sensibil lipsit de expresia lingvistică a denumirii sale. 


Inconştientul nu dispune de un vocabular, fiind însă depozitarul 
unei memorii imense de reprezentări, de care conştientul se 
foloseşte, materializându-se prin limbajul învățat. Fără să exagerez, 
dimensiunea dintre conştient şi inconştient poate fi asemănată 
proporțional cu dimensiunea dintre un nasture şi o planetă. Atunci 
când vorbim de personalitatea noastră, suntem tentaţi să ne 
limităm la partea conştientă, la acel ergo (în sens de ego) izvorât din 
vanitatea eului, uitând rolul şi dimensiunea fantastică a inconşti- 
entului, ca parte integrantă a personalității noastre reale. Raportul 
dintre un nasture şi o planetă descrie exact dimensiunea globală a 
personalității, aşa cum, de regulă, nu o percepem. Uriaşa planetă 
este o expresie metaforică, neexistând măsurători metrice, granițe 
sau delimitări cunoscute nouă oamenilor. Prin inconştient, fiecare 
individ păstrează, în cele mai adânci substraturi ale inconştientului, 
legături cu universul reprezentărilor manifestate prin imaginație. 
Un alt argument derivă din premisa expusă de Freud, care afirmă 
că: „orice act comportamental îşi are rădăcina în inconştient” (1992: 
277). În concluzie, inconştientul este o platformă gigantică a 
personalității care influențează conştientul, comportamentul şi 
deciziile sale, potrivit dorințelor lăuntrice. În următoarea schemă, 
am creionat o piramidă care are la bază inconştientul, ca factor de 
influenţă al preconştientului şi al conştientului. 

Fig. 4. Influenţa deciziilor în teoria freudiană a impactului 
inconştientul asupra conştientului. 


Conştientul 
Preconștientul 


Inconștientul 


Sursă: creație personală 


Cum s-ar explica şi altfel această schemă a personalității? 
După Freud, inconştientul se manifestă exclusiv prin intermediul 
viselor, locul de naştere al dorințelor neexplicate logic (2011: 26, 
27). Visele iau naştere din cele mai profunde dorinţe şi angoase. În 
privința dorințelor din inconştient, acestea nu pot fi uşor explicate 
deoarece sunt dificil de conştientizat. Amintirea, prin vis, a unui loc 
plăcut, sentimentul de dor după cineva drag, amintirea unui 
parfum sau a unui peisaj cunoscut sunt reprezentări care țâşnesc 
din straturile cele mai adânci ale inconştientului. Sentimentul de 
dor arată că reprezentarea persoanei respective se află în memoria 
inconştientului. În acelaşi complex de reprezentări se regăsesc şi 
alte amintiri plăcute sau neplăcute care migrează spre conştient, 
asemenea unei imagini sau stări deseori inexplicabile. Inconştientul 
este un depozitar uriaş de amintiri care se manifestă sub forma 
unor fantasme. Răbufnirea lor (spre conştient) ne oferă o paletă 
largă de emoţii şi sentimente, cunoscute sau necunoscute, plăcute 
sau triste, compunând în ansamblu imaginarul personal. Bagajul 
lor este imens şi îl putem detecta mai uşor prin amintirea viselor 
noastre. Visul nu adoarme complet conştientul, devenind un fel de 
preconştient sau o formă de veghe; într-o altă ipostază, preconşti- 
entul (subconştientul) ar putea fi translatorul între conştient şi 
inconştient. În Grand dictionnaire de la psychologie, subconştientul 
este definit ca fiind „ansamblul stărilor psihice, de care subiectul nu 
este conştient, dar care influențează comportamentul său” (1994: 
760). Deconectarea parțială şi temporară de la conştient este posibilă 

în timpul somnului sau în cazul pierderii cunoştinței. Legea 
temporalităţii care se aplică perfect conştientului nu se aplică în 
cazul inconştientului. Inconştientul este cel mai controversat termen 
afiliat organizării şi funcționării vieții psihice, un termen confirmat 
şi infirmat în funcție de poziția asumată şi de argumentele pro sau 
contra ale fiecărui cercetător. Psihanaliştii, în general, îl confirmă. 
Carl Gustav Jung consideră că „inconştientul ar conține, ca să 
spunem aşa, doar acele părți ale personalităţii, care ar putea la fel 
de bine să fie conştiente şi care sunt reprimate, de fapt, numai 
datorită educaţiei primite” (1996: 11). Pe scurt, inconştientul indivi- 
dual include întregul material psihic, care diferă de conştient, 
alcătuind împreună complexitatea personalității umane. Definiția 
lui Jung depăşeşte perspectiva reducționistă a lui Freud care se 
limitează la un inconştient compus doar din tendinţele infantile şi 
refulate ale conţinuturilor psihice, separându-l de conştient prin 
limitarea acestuia la accesul memoriei. În teoria sa, Freud stipulează 
faptul că accesul conştientului la spațiul memoriei, localizat în 
inconştient, este delimitat în funcție de afluxul refulării impulsurilor 
neconsumate, nesatisfăcute sau reprimate şi care, în genere, sunt 
de natură sexuală. Cu cât aceste pulsiuni nereprimate sunt mai 
multe cu atât presiunea negativă este mai mare asupra conştientului 
şi asupra comportamentului. Totuşi, Jung consideră că natura 
latentă a inconştientului nu se defineşte după principiul refulării 
impulsurilor sexuale, prin simplul fapt că absența lor ar trebui să 
creeze dovada dobândirii unei memorii uriaşe. 

În deducţia mea, inconştientul supravieţuieşte conştientului 
chiar şi în cazul unei persoane aflate în comă sau în moarte clinică. 
Cum se explică această deducție? Inconştientul nu este total 
dependent de funcțiile fizice ale organismului, aşa cum este conşti- 
entul (celebrul nasture). În primul rând, conştientul se supune 
tuturor legilor fizice prin şocuri, întreruperi artificiale, sau prin 
moarte. Inconştientul se află şi există dincolo de „mufele” corpului 
fizic, el nu se închide niciodată, nu poate adormi (aşa cum este cazul 
conştientului) şi nici nu cunoaşte o altă stare de tranziție (închidere 
sau deschidere); de aici, am dedus faptul că inconştientul supravie- 
țuieşte timpului, nesupunându-se niciunei legi fizice. Teza mea se 
sprijină pe şirul deductiv al acestor argumente, demonstrând faptul 

că o parte din personalitatea umană supravieţuieşte, sub acțiunea 
altor legi necunoscute. 

Timpul, ca percepţie, este un instrument valabil doar conştien- 
tului, mereu preocupat să-şi măsoare temporalitatea, prezenteismul 
devenirii față de cele două ipostaze: trecut şi viitor. Dezvoltarea şi 
sfârşitul conştientului corespunde cu dezvoltarea şi sfârşitul vieții, 
măsură în care timpul devine o valoare a existenței sale limitate. 
Inconştientul, dimpotrivă, nu poate depinde, lucra şi nici percepe 
temporalitatea. În inconştient, timpul nu există, ca atare acesta nu 
acționează ca lege asupra sa. Trecerea anilor şi a anotimpurilor nu-l 
îmbătrâneşte, doar îl îmbogăţeşte, ca experienţă a vieţii, fără a se 
atrofia şi fără să dispară. Sentimentul premonitoriu cunoscut sub 
termenul francez dejă vu nu este întâmplător. Inexplicabilul acestor 
fenomene din viața oamenilor se datorează abilității inconştientului, 
ca unitate în afara timpului. Timpul este o mare iluzie de care nu ne 
putem desprinde uşor şi un instrument al conştientului. Visele sunt 
un spațiu atins de atemporalitatea inconştientului. Visăm adesea 
lucruri din trecut, prezent şi viitor, fără a percepe timpul. În acest 
mod înțelegem mecanismul inconştientului, precum şi diferența sa 
față de această percepție a timpului. Timpul ne ajută în ceea ce 
priveşte organizarea vieţii, devenirea şi evoluţia noastră istorică; 
doar acceptând şi cealaltă realitate a inconştientului, înțelegem 
diferența corelativă a celor două teze: 

e conştientul temporar supus legii timpului; 

e inconştientul supraviețuitor care nu se supune legii timpului. 


Cele două teze alcătuiesc şi definesc ansamblul personalității 
umane prin laturile sale muritoare şi nemuritoare. Ambele laturi fac 
casă bună, descriind temporalitatea şi atemporalitatea personalității 
noastre. 

POLISEMANTISMUL SACRULUI 


Definirea sacrului îşi are originea în modelul de interpretare al 
fenomenului religios. Referitor la acest aspect, specialişti din istoria 
religiilor au contribuit cu o amplitudine de idei, teorii şi definiții. 
Viziunea de interpretare cea mai cunoscută aparține lui Mircea 
Eliade, conferind universalitate întregului fenomen dincolo de topo- 
grafia religiilor. „Istoricul religiilor concepe sacrul ca un element 
intrinsec conştiinţei, negând, astfel, demersul raționalist conform 
căruia fenomenul religios este un stadiu preştiinţific al evoluției 
omenirii” (Schifirneţ, 1999: 54). Eliade subliniază o latură antropo- 
homo religiosus, afirmând indirect că nu omul este inventatorul 
religiei. Conform tezelor sale, sacrul se manifestă pretutindeni, iar, 
în cele mai obişnuite cazuri, prin fenomenul de hierofanie. Delimi- 
tarea acestui concept depăşeşte cazuistica unui fenomen statistic, 
sacrul manifestându-se prin diferite forme. Abundenţa sacrului, 
adică a faptelor sacre, necesită o răbdare uriaşă din partea oricărui 
cercetător, dornic să abordeze un astfel de subiect; efortul este 
dublu prin selecționare şi, mai ales, prin hermeneutica aplicată. 
Eterogenitatea acestor „fapte sacre” devine paralizantă atunci când 
aceste fenomene sunt extrase de specialişti din rituri, mituri, forme 
divine, obiecte sacre, simboluri, cosmologii, teologumene, din animale, 
din plante, din locuri sacre (Eliade, 1992: 21). Manifestarea sacrului 
depăşeşte imaginaţia cercetătorului neinițiat care deschide doar o 
singură fereastră. Viaţa este un miracol plin de lucruri inexplicabile, 
dincolo de rațiune şi de legile fizice. În căutarea primelor dovezi este 
suficient să constatăm că propria existență, aparent limitată, are un 
sens biologic şi un sens spiritual care ne defineşte ca ființe umane. 
Sensul spiritual ne separă de tot ceea ce ne înconjoară, altfel 

rămânem prizonierii unei specii similare celorlalte animale. Omul 
nu este doar o creatură biologică supusă legilor evoluționismului 
darwinist, iar rațiunea nu este un accident în calea spre vârful 
piramidei. Viață inteligentă există peste tot; omul însă, conştien- 
tizează inteligența într-un mod care îl diferențiază de orice altă 
specie. Diferenţele față de animale sunt certitudinile unui miracol, 
al unei manifestări hierofanice existente în fiecare om. 


3.1. Sacrul şi hierofania în abordări sociologice şi în istoria 
religiilor 


Hierofania (din greaca veche: iepog — sacru şi paivew — a revela) 
este expresia vizibilă şi palpabilă a sacrului, divinitatea manifes- 
tându-se prin persoane, obiecte, povestiri, rituri sau fapte. De hiero- 
fanie poate fi legată taumaturgia, heraldica şi teogonia, termeni care 
apar la granița între două lumi aparent contrare. Sacrul este nu doar 
o formă de manifestare şi interacțiune a omului cu divinitatea, ci şi o 
filozofie de viață şi o sociologie a relațiilor interumane. Viața sacrală 
este o opțiune personală a celui care urmează reguli neobişnuite, în 
scopul detaşării de legăturile pământeşti. Orientarea sa implică 
izolarea, solitudinea şi renunțarea, întregul său proiect conturându-se 
în lumina unui unghi nevăzut. Rotaţia sa este inversă: cu spatele la 
lume şi cu fața spre invizibil. 

Semiotica sacrului abundă în simbolurile din interiorul unui 
sistem care nu mai poate fi clasificat, depăşind finitul logic al 
lucrurilor. Aşadar, noi nu putem cuprinde întregul şi nici centrul 
său, dar îl putem intui prin cunoaştere lăuntrică, fără să-i alterăm 
misterul propriei sale deveniri. Eliade a simplificat această sarcină 
şi a intuit o soluție realizabilă, fiecare document ales fiind considerat 
o dovadă a hierofanie, un mod de manifestare al supranaturalului 
extras dintr-un context istoric specific, amprentat de o experiență 
unică. Orice mărturie de acest gen este relevantă prin dubla sa 
revelaţie: 

e ca hierofanie, pune în lumină o modalitate a sacrului; 

eca moment istoric, dezvăluie poziția omului în raport cu 
sacrul (Eliade, 1992: 22). 

Metoda sa are multe similitudini cu etnologia, care valorifică 
spiritul de sinteză necesar unei cercetări practice prin sistematizare 
şi clasificarea datelor obținute pentru concluzii generale. Eliade 
conştientizează faptul că omul de ştiinţă este limitat de propriile 
sale instrumente şi, mai ales, de timp, pentru a se implica în fiecare 
detaliu. Colectarea a ceea ce există este deja suficientă, iar 
clasificarea şi concluziile aparțin specialistului. 

O altă manifestare a sacrului o întâlnim 
în ritualul rugăciunii. Oamenii se roagă în 
aproape toate religiile, de la cele primitive la 
cele actuale. Rugăciunea este un dialog cu 
Divinitatea, un dialog, în care omul se adre- 
sează unei autorități sacre şi presupune o 
formă de comunicare între două entități, vizibilul şi invizibilul. 
Incantaţia textelor religioase este o altă formă de comunicare 
orientată spre transpunerea într-o stare specială. Sunetele au o 
tonalitate profundă, sunt, de regulă, prelungite şi interferează cu 
stări de meditație. Hierofania comunicării prin rugăciune sau 
cântece creează o fuziune între om şi divinitate, fie prin tăcere, fie 
prin cuvinte sau sunete melodice. Chemarea Divinităţii pe un 
anumit nume, cuvânt sau gest este procedeul cel mai frecvent 
întâlnit pentru a reuni condiţiile hierofaniei. În acest act, rolul 
preotului este cheia accederii spre o viziune mistică. 

În definiția sacrului, Mircea Eliade preia dihotomia sacru- 
profan propusă de cercetarea lui Emile Durkheim, abordând o altă 
interpretare. Conform afirmațiilor lui Durkheim, sacrul reprezintă o 
manifestare a fenomenului religios care separă lumea profană de 
lumea lucrurilor interzise (1995: 54). Separaţia celor două lumi pare 
puțin prematură, potrivit explicației sociologului francez, care 
încearcă să descrie o incompatibilitate, eventual chiar o contrapunere 
sau respingere. Unificarea termenilor este mult mai plauzibilă, altfel 
riscăm să plasăm religia în centrul unui fenomen opus fenomenului 
uman. Durkheim se opune celor care propun o unificare a celor 
două percepții, susținând că, în istoria gândirii umane, nu apar 
astfel de categorii antagonice. Pentru sociologul francez, antiteza 
bine - rău este insignifiantă, având în vedere apartenența la aceleaşi 
categorii, respectiv ale moralului, la fel cum sănătatea şi boala sunt 

două aspecte diferite ale vieții; spre deosebire de acestea, sacrul şi 
profanul au fost întotdeauna percepute de spiritul uman, ca genuri 
separate, ca două lumi complet distincte (1995: 47). În consecinţă, 
omul nu este o creaţie a Divinităţii, ci doar corporalitate şi atât. Este 
întreaga lume construită după acelaşi principiu? Atunci cum se 
explică faptul că omul tinde spre o viață spirituală, formulând 
întrebări şi răspunsuri dincolo de mecanica biologică a lucrurilor. 
Conform logicii, putem afirma că aerul este separat de pământ, fiind 
categorii distincte, la fel şi apa față de alte elemente chimice. 
Simbioza, amestecul sau fuziunea lipsesc din unghiul autorului, care 
intuieşte, după opinia mea, doar o jumătate de adevăr. Sacru şi 
profanul nu sunt la fel ca binele şi răul, sănătatea şi boala, plusul şi 
minusul, clasificând mereu tot ceea ce pare contrar. A propune o 
gândire monocordă într-o chestiune atât de complexă este ca şi cum 
ai diviza oamenii în două categorii distincte: prieteni şi duşmani. 

În viaţa obişnuită observăm prezența extinsă a sacrului în 
diferite forme şi credințe, mai mult sau mai puțin mistice. Analizând 
îndeaproape fenomenul, observăm că, în orice loc sau spațiu social 
se regăsesc semne caracteristice, unele ascunse sau considerate 
tabu, altele de bun augur, precum atragerea norocului sau respin- 
gerea ghinionului (prin artefacte, gesturi, cuvinte, urări, obiceiuri, 
prejudecăţi etc). Se pot semnala, de asemenea, şi alte forme sau 
obiceiuri specifice lumii mistice (credința în horoscoape, chiromanțţia, 
ghicitul, vrăjitoriile, magia, superstițiile etc). Un ultim grup se 
desprinde din filozofia de a trăi în apropierea unor practici religioase, 
prin alegerea unui mod specific de viețuire: Feng-Shui, Zen, Bahaism 
etc. Omul simte nevoia să se înconjoare de lucruri care atrag binele 
şi să se păzească de cele care atrag răul. Apar şi trend-uri cu caracter 
religios în scopul de a asimila felurite credințe locale. Chiar dacă 
intervin interese cu caracter economic sau prozelitist, fenomenul 
demonstrează că omul a rămas acelaşi homo religiosus care tinde 
spre o relaţie concomitentă cu ambele lumi. Chiar dacă religia a 
devenit o formă comercializată, sacrul şi profanul se află într-o 
conexiune indestructibilă cu imaginarul uman. 

Durkheim intuieşte faptul că sacrul trebuie apreciat în toată 
complexitatea sa, nu doar în latura sa iraţională. Conceptul nu 
include o clasă de lucruri distincte şi rupte de realitatea lumii 

noastre, semantica şi manifestarea sacrului diferă profund de la o 
religie la alta. „lată de ce budismul este o religie: în afară de zei, el 
admite şi existența lucrurilor sacre, cum ar fi cele patru adevăruri 
sfinte şi practicile care derivă din ele” (1995: 45). În acest context 
budismul influențează direct o civilizaţie şi o cultură, devenind un 
mod de referință dincolo de arealul religios, dobândind şi unele 
particularități dogmatice. La rândul său, dogma reprezintă o formă 
de instituționalizare a unor valori sacre indiscutabile şi imposibil de 
negociat care se constituie într-un sistem canonic de norme şi 
valori. Riturile politice şi cele religioase întăresc aceste structuri 
valorice şi le reactualizează, fixând trecutul în prezent. Relaţiile 
politice sunt incluse în sfera relațiilor cu divinitatea, ceea ce 
determină o mutație a autorității dinspre sacru spre profan. 

În creştinism, mântuirea sufletului devine o cale politică 
genială susținută prin filozofia supunerii. De ce ne-am supune 
puterii politice? Răspunsul este acesta: natura puterii este divină şi, 
prin ea, a fost creată lumea. Nesupunerea este echivalentul răzvrătirii 
luciferice a îngerilor decăzuțţi, în vreme ce supunerea este recom- 
pensa celor care aleg răscumpărarea păcatului originar. Supunerea 
şi acceptarea suferinței sunt întâmpinate cu bucurie de către 
creştini, aplanând conflictul prin toleranță şi umilință. Ontologia 
creştină oferă, astfel, cel mai bun răspuns la invaziile din primele 
secole. Păgânii nu sunt înfruntați şi nu li se opune nicio minimă 
rezistență. Rezultatul este un miracol pentru orice observator care 
constată cucerirea acestora din interior spre exterior. Fără a-şi 
atrage oponenți pe măsură, fără a întâmpina rezistență şi fără a-şi 
încrucişa săbiile, păgânii războinici ajung să se căsătorească din ce 
în ce mai des cu tinere creştine, primind Botezul noii religii. Odată 
creştinați, aceştia îmbrăţțişează o nouă filozofie de viață, descope- 
rind un sistem de valori pacifist într-o doctrină a nonviolenţei. Noua 
semiologie este superioară vechilor credințe şi se întemeiază pe 
iubirea aproapelui şi pe doctrina iertării. Creştinismul a câştigat, în 
secolul I, II şi III, cele mai importante bătălii care i-au conferit astăzi 
dimensiunile celei mai extinse religii de pe Terra. Ontologia sa 
promovează o mântuire a sufletelor conform învățăturilor lui Hristos, 
fiul lui Dumnezeu, sacrificat pe Cruce pentru iertarea păcatelor. 
Crezul creştin devine cea mai complexă şi profundă teză a celor care 

acceptă menirea unui Dumnezeu întrupat, primind lumina unei 
relaţii fondate pe iubire şi iertare. Prin cucerirea sufletelor, aflate în 
nevoie şi suferință, noua credință creştină s-a răspândit în tot 
imperiul Roman, la finele secolului III, iar, mai târziu, a pus bazele 
civilizației europene. 

Căile mântuirii la creştini diferă de căile salvării budiste pro- 
movate prin cele 4 adevăruri nobile din prima predică a lui Buddha: 

1. Dukkha suferința sau durerea manifestată în special în 
naştere, bătrânețe sau boală; 

2. Tanha sau Samudaya în care se reflectă originea suferinței 
în dorință, sete sau poftă, toate fiind cauze ale reîncarnării; 

3. Nirvana sau Nirodha prin stingerea dorinței în care setea şi 
durerea încetează; 

4. Magga încetarea suferinței reprezentând drumul sau calea 
cu 8 braţe pentru atingerea Nirvanei şi încetarea metempsihozei. 


În universul budist, trupul este considerat o închisoare a 
sufletului. Eliberarea de trup este scopul secund al trecerii spre alte 
existențe, iar oprirea reîncarnărilor devine scopul principal al 
mântuirii. Detaşarea de lume, ca proces firesc al desprinderii față 
de orice dorință, devine țelul călugărului budist, alegând dharma 
(concept comun pentru hinduism, budism, jainism, sikhism etc) în 
acord cu Rta (Rita, principiul ordinii naturale şi al universului). 
Suferința trebuie atenuată, dar, cel care suferă nu trebuie ajutat 
pentru a fi lăsat să-şi plătească kharma (principiul justiției retribuite 
prin care cineva îşi plăteşte păcatele prin suferință şi prin ciclul 
unor reîncarnări succesive). 

Budismul, hinduismul, jainismul şi, în general, religiile asiatice 
nu cunosc doctrina iertării şi nici pe cea a eliberării imediate de 
suferință, dar promovează împreună o ordine morală a tuturor 
lucrurilor şi credinţa în nemurirea sufletului. În toate religiile lumii 
apar tehnici de comunicare cu spațiul sacru din nevoia de purificare 
prin participare şi exercitarea ritualică a unor formule magice, 
rugăciuni, forme de meditații sau alte procedee şi manifestări incluse 
într-un cerc concentric şi unitar de valori pe care numai credinţa le 
poate folosi şi înțelege. Este posibil pentru ştiinţă să surprindă 
fenomenul credinței fără să-i altereze sensurile sale? Definirea 

sacrului este şi o definire a actului de credință, pentru că percepția 
sa duce la credinţa şi existența sa, precum şi la fantasmele sale. 
Credinţa este sistemul de referință al sufletului uman, care îşi 
doreşte să învingă moartea. Credința prelungeşte viața omului spre 
un univers în care îşi pune speranţele într-o lume mai bună. În fine, 
credința este, deci, o altă dimensiune prin care definim natura 
umană ca apoteoză a creației supranaturale, fără a o separa de 
natura sa biologică, în două lumi distincte, aşa cum a înțeles-o 
Durkheim. Credinţa uneşte omul cu Dumnezeu într-un punct în care 
învinge moartea şi orice limită a rațiunii care se crede atotştiutoare. 

Sacrul este un subiect al conştiinţei, fiind însăşi esența religi- 
osului recunoscut ca experiență interioară. „Manifestarea sacrului 
întemeiază ontologic lumea. În întinderea omogenă şi nemărginită, 
unde nu există niciun punct de reper şi nicio posibilitate de 
orientare, hierofania dezvăluie un punct fix, un Centru” (Eliade, 
2000: 19-21). Centrul manifestării hierofaniei apare într-un anume 
loc şi moment, dar el poate fi omniprezent aşa cum definim infinitul 
ca fiind o calitate divină. Problema ține mai degrabă de percepție în 
sensul că, în anumite momente şi locuri, hierofania ne este revelată 
prin voința divină, şi, mai puțin, prin voința noastră. Categoria 
universală a sacrului, pe linia lui Durkheim, Cassirer şi Caillois, 
aparține unei realități absolute care se opune non realității profa- 
nului şi, de aceea, manifestarea sacrului întemeiază ontologic lumea 
(Casajus, 1991: 641, 642). Cu toate acestea, rezistența termenului 
derivă din sens invers. Nicio religie nu respinge viața profană, chiar 
dacă în budism, spre exemplu, apare opinia critică după care trupul 
este considerat o închisoare a sufletului. Trupul are rolul de a spăla 
păcatele unei existențe actuale sau anterioare şi, atunci, suferința 
cauzată sufletului justifică actul de purificare. Trupul este o 
închisoare a sufletului care limitează o libertate condiționată de 
doctrina spălării greşelilor, iar omul este dator să dea atenție 
trupului pentru a nu deveni sclavul poftelor carnale. În acest mod, se 
creează un echilibru între trup şi suflet în favoarea sufletului, în 
dorința de a-l ajuta să-şi spele păcatele trecutului. 

În doctrina creştină domină o armonie perfectă la nivel de 
dogmă între trup şi suflet. Trupul este centrul ispitelor şi al 
încercărilor majore şi acelaşi trup este biserica Duhului Sfânt. În 

opinia sociologului român, Constantin Schifirneț, este de notorietate 
teza conform căreia instituțiile religioase şi credința, în genere, 
constrâng oamenii să adopte comportamente legate de sănătate, 
precum dieta, sancționarea/renunțarea la unele practici negative 
(alcoolismul), recomandate de grupuri religioase promotoare de noi 
valori în acest scop (1999: 54). Curăţenia şi grija pentru trup se 
aseamănă cu puritatea unui lăcaş de cult. Dacă am identifica în om 
ambele elemente: credința, prin suflet, şi trupul, ca lăcaş al Duhului 
Sfânt în raport cu sacrul şi profanul; atunci profanul, prin trup, 
devine o componentă necesară unității ființei umane. Corespon- 
dența lor unitară se reflectă în două judecăţi ale celor trecuți în 
veşnicie: judecata trupului şi Judecata de Apoi. Trupul şi sufletul 
cunosc o simbioză temporală la naştere, separată, apoi, prin moarte 
şi reunită la Învierea Judecăţii finale. Simbioza este pentru rațiunea 
omenească un barometru care indică sănătatea şi curăţenia 
ambelor componente, iar echilibrul lor este semnul armoniei. Starea 
de conflict şi nemulțumire afectează sufletul doritor de linişte şi 
detaşare față de problemele cotidiene. 

Problematica crucială, care intervine în acest punct al analizei, 
constă în a identifica motivele detaşării sufletului de tumultul zgomo- 
tos al lumii. Hierofania se manifestă, de regulă, într-un loc liniştit şi 
tăcut, acționând ca o substanţă alcalină asupra durerii. Trecerea 
într-o sferă zgomotoasă înseamnă revenirea în lumea profană. 

Toate actele religioase au o valoare simbolică. Dacă orice act 
religios este o hierofanie pentru cel implicat, atunci el este însoțit, 
indubitabil, de o reprezentare simbolică. Simbolul rămâne o structură 
a sacrului de tip nucleu, făcând accesibilă o analiză hermeneutică 
(sounvea — a interpreta, a tălmăci). Prin hermeneutica hierofanțţilor, 
ni se descoperă o lume fantastică, pornind de la simbioza suflet - 
trup. Teoria pneumei fantastice a lui Aristotel a demonstrat 
existența unei conexiuni între sânge şi pneumă ca formă subtilă a 
sufletului; pneuma este un fel de corp eteric care operaționalizează 
cu imagini, prin intermediul simbolurilor. „Teoria aristotelică a 
pneumei fantastice nu s-a iscat din neant. Dimpotrivă, se poate 
afirma că ea nu are nimic original, în afara asamblării părților din 
care ea este alcătuită. Sistemul aparține Stagiritului, în timp ce 
elementele sistemului îi sunt preexistente” (Culianu, 1999: 30-31). 

Lumea fantastică este o prelungire a lumii profane, un limbaj înțeles 
de suflet şi, parțial, de rațiune, prin decodificare şi interpretare 
imagistică. 

Fantasticul este sursa imaginarului religios particularizat prin 
viziunea unor grupuri de oameni, în funcţie de percepțiile lor speci- 
fice. Fantasticul este prima lume structurată după principiul ierar- 
hiei. Premisa tuturor religiilor, după care lumea văzută aici nu este 
singulară, se întemeiază pe teoria ierarhică a lumilor. Lumea noastră 
nu ar putea exista fără a fi precedată de o lume superioară. Creaţia 
presupune că ceva apare din altceva; ca urmare, suntem tentaţi de 
următoarea deducție logică: dacă ceva apare din altceva, atunci există 
şi un sens invers. Noi nu suntem capabili să creem o altă lume şi, 
deci, nu suntem superiori altor fiinţe. Înţeleg prin fiinţă superioară pe 
cineva care poate să creeze o altă ființă. Cât timp noi, oamenii, nu 
putem să ființăm (nu mă refer aici la naştere), înseamnă că, sub noi, 
nu poate apărea o altă lume. Pământul de sub noi reprezintă limita 
lumii noastre, granița şi hotarul impus de prezența materiei. Lumea 
de sus este, deci, lumea fantastică pe care nu o putem înțelege 
rațional, dar o intuim în cauzalitatea deja demonstrată. 

Centrul lumii fantastice se regăseşte în tentativa de a restitui 
imaginarului dimensiunea sa ontologică. Imaginea simbolică devine, 
aici, o transpunere a unei reprezentări concrete printr-o semnificație 
abstractă. Simbolul fantasticului se defineşte ca o reprezentare de 
ordin mistic, care păstrează codificat un secret, devenind astfel o 
epifanie a unui mister. Conştientizarea epifaniei este o revelaţie a 
simbolurilor sacre prin care interpretăm congruența dintre mit şi 
arhetipul saturat (concept propus de Jung şi folosit de Rudolf Otto 
ca element-cheie în analiza fenomenologiei religioase). Numinous 
(Numinose), acea totalitate de elemente iraționale din universul 
uman, induce starea de angoasă permanentă în fața inexplica- 
bilului. Mai exact, fenomenul de epifanie a devenit, în realitate, o 
manifestare directă de hierofanie. Transcendenţța numinos-ului 
trimite la lumea simbolică a miturilor şi a cosmogoniilor. Numinosul 
lui Rudolf Otto scapă raportului moral, transcende lumea fizică, 
devenind un concept potrivit trăirilor, sentimentelor şi reacțiilor 
umane în fața inexplicabilului. Prin aceste stări extraordinare, 
plăcute sau neplăcute, omul experimentează sacrul în integralitatea 

sa. Omul are un potenţial uriaş de trăiri profunde pe care nu le 
conştientizează decât în momentul unor experienţe religioase. 

În perspectiva filozofică, Sartre recunoaşte că imaginarul, prin 
puterea simbolurilor, dobândeşte un caracter superior calitativ față 
de întinderea percepţiei: orice determinare spaţială a unui obiect în 
imagine se prezintă ca o proprietate absolută (1936: 165). Desci- 
frarea semnificantului este un proces hermeneutic complex şi nu 
doar, o simplă decodificare logică. În acest context, sufletul devine 
un observator cosmic şi un partener al imaginarului care operează 
cu simboluri şi semnificații transcendentale, un limbaj rămas 
necunoscut rațiunii. 

Un alt element important în panoplia fenomenologică a sacrului 
este termenul etnografic tabu, care părăseşte mediul culturilor 
primitive pentru a pătrunde decisiv la formarea unui nucleu dur în 
jurul dogmelor religioase. Tabu-ul!0 devine astfel, o primă formă 
juridică de reglementare a relaţiilor sociale. Conceptul de tabu 
sugerează acea originală indistincție între pur şi impur, un act 
incipient al fenomenului religios în istoria umană. Regăsim aici o 
simbioză a contrariilor: venerație - oroare prezent în actul sacrificial. 

În perspectiva lingvistică propusă de Roger Caillois, sacrul este 
definit în raport cu tabu-ul, ca fiind ceva intangibil, fără a fi întinat 
sau fără a întina (2006: 39). Cu alte cuvinte, tabu-ul confirmă 
relația sacrului cu lumea noastră materială prin imaginea unei 
fecioare care fuge de urmăritorul ei, un tânăr marcat de intențiile 
profanului. Emile Durkheim a publicat, pe 
acest subiect, un întreg capitol în lucrarea 
sa Les formes elementaires de la vie 
religieuse, elaborând o analiză a ambigui- 
tăților cauzate de terminologia cuvântului 
sacru. În acest caz, forțele religioase sunt 
clasificate în două categorii opuse, faste şi 


10 În viziunea eliadiană tabu-urile sunt „în orice caz, kratofanii, manifestări ale forţei şi sunt deci 
temute şi venerate. [...] Totuşi mecanismul tabu-ului este întotdeauna acelaşi: anumite lucruri, 
persoane sau zone participă la un regim ontologic total diferit şi, în consecință, contactul cu ele 
produce o ruptură de nivel ontologic care ar putea fi fatală. Teama în privința unei astfel de rupturi 
— impusă cu necesitate de diferenţele de regim ontologic dintre condiția profană şi cea hierofanică 
sau kratofanică — se verifică chiar în raporturile omului cu alimentele consacrate sau cele 
presupuse a conţine anumite forte magico-religioase ” (Eliade, 1992: 33-35). 

nefaste; se poate afirma că Durkheimian operează, în teoria sa, cu 
elemente ale experienței tabu-urilor religioase, prin care sacrul 
dobândeşte o putere pozitivă şi una obscură (Durkheim, 1995: 375). 
Viziunea sa dezvăluie un aspect confucianist, prin faptul că două 
elemente contrare apar concomitent împreună, pentru a se defini 
reciproc. Şi totuşi, dacă examinăm dihotomia bine - rău în cheia 
religioasă, sesizăm o diferență aidoma relației sus-jos. Cele bune se 
află sus, iar cele rele jos, la fel prezența raiului față de prezenţa 
iadului. Ambele există într-o lume fantastică şi se definesc reciproc 
după principiul confirmării reciproce: paradisul există datorită 
iadului; există însă o diferență calitativă clară sau, cel puţin, 
ierarhică pe care Durkheim nu o surprinde în descrierea sa. Ceea ce 
scapă analizei sale este esenţial în diferențierea fenomenului religios, 
care se preocupă de cele de sus față de magia neagră, un exemplu 
pentru cele de jos. Cele de sus şi cele de jos formează lumea fan- 
tastică, subiect de dezbatere în aceste pagini; sacrul, însă, aparține 
lumii de sus şi fenomenului religios care nu include cele de jos. 

Din altă perspectivă, Mircea Eliade abordează sacrul în raport 
cu istoria religiilor, conferindu-i rangul de axă fundamentală, repre- 
zentând baza tuturor religiilor. Mircea Eliade leagă sacralitatea de 
arhetipul omului pur, o condiție capitală pentru aspirantul doritor 
să experimenteze supranaturalul. În viziunea filozofică a lui Lucian 
Blaga, orice om este depozitarul unei doze de puritate intrinsecă 
ființei sale lăuntrice „într-u mister şi într-u revelare”. Calea spre o 
astfel de cunoaştere este luminată de flăcările neconturate ale 
misticii, o cale dificilă care se sustrage probelor ştiinţifice. 

Istoria religiilor este, în primul rând, o ştiinţă a omului, deoarece 
prin analiza creaţiilor mitice, simbolice ale culturilor tradiționale, 
istoricul poate plasa în mod individual sau comunitar, experiența 
omenească în lume, prin conştientizarea unei anumite situații în 
cosmos (Eliade, 1992: 419). În acest context, orice religie are un 
caracter istoric. De menționat faptul că nu există fenomene religioase 
pure (deoarece sacrul este întotdeauna întrupat), ele nu pot fi 
exclusiv unice. Actul religios reliefează dimensiunea spirituală 
profundă a omului însetat de veşnicie. Religia reprezintă o sursă de 
satisfacere a sufletului uman căutător de adevăr. În apologetica 
creştină, cu cât omul este mai încercat de suferință cu atât el este 

mai doritor de Dumnezeu. Această dorință arzătoare a omului de a 
manifestarea formelor religioase (Dancă, 1998: 107). Orizontul 
sacral al experienței religioase se reduce la procesele istorice de 
geneză, dezvoltare şi evoluţie al fiecărui fenomen cultural, la care 
trebuie să se adauge necesitatea existenței unei reversibilități între 
conştiinţa religioasă şi conştiinţa istorică. 

Potrivit afirmațiilor de mai sus, religia, în perspectiva eliadiană, 
este posibilă numai prin prisma unor noțiuni precum transcen- 
denţă, revelație şi realitate. Astfel, sacrul devine obiectul fundamental 
al religiei. Căutarea esenței fenomenului religios în distincția sacru- 
profan implică o dihotomie între sacrul de interdicţie (noțiune 
asociată cu termenul de tabu) şi sacrul pozitiv (reprezentat de mana) 
(Ries, 2000: 31-33). Pornind de la bifurcarea clasică sacru-profan, 
Rudolf Otto adoptă o nouă tehnică pentru a defini fenomenul 
religios, şi anume „cucerirea numinosului de către om”. Metoda 
concepută de cercetător s-a finalizat prin formularea a trei ipostaze 
ale sacrului: 

e sacrul numinos; 

e sacrul, ca valoare; 

e sacrul ca o categorie a priori spiritului. 


Pentru cardinalul belgian Julien Ries, teoriile lui Rudolf Otto 
sunt o reacție la tezele sociologice, înlocuind postulatul durkheimian 
al conştiinţei colective cu postulatul unei revelații interioare (2000: 
40). Astfel, teologul şi filozoful Rudolf Otto fundamentează o feno- 
menologie a sacrului, o psihologie a omului religios. Spre deosebire 
de acesta, olandezul Gerardus van der Leeuw (specialist în istoria 
religiilor şi filozofie) încearcă în analizele sale să sintetizeze 
structurile interne ale fenomenului religios, conferindu-le un sens 
prin cercetarea omului din punctul de vedere al comportamentului, 
şi nu al sentimentelor. Van der Leeuw recurge la o reducție 
fenomenologică, facilitând o explicație a esenței religiosului prin 
permanentul „contact cu sacrul” (2002: 30). 

Nivelul culturilor arhaice este impregnat de sacru, acestea fiind 
investite cu o valoare religioasă. Mentalitatea folclorică se formează în 
conformitate cu unele legi de factură arhetipală, care înregistrează 

individualul în măsura în care acesta este integrat într-o categorie 
impersonală; astfel aceasta îşi pierde autenticitatea istorică şi se 
transformă într-un arhetip. Acest tip de gândire folclorică a evoluat 
sub amprenta ontologicului. Teama omului arhaic se naşte din 
nonsens, moarte, toată ființa sa fiind dornică de a cunoaşte Realitatea 
Ultimă. 

Obsesiile omului arhaic stau sub semnificaţiile onticului şi 
ontologicului. Tot ceea ce face şi gândeşte acesta reprezintă copia unui 
prototip divin sau al unui gest cosmologic. Faptele sale au ca scop 
participarea sa la real precum şi plasarea sa în centrul realității 
(sacrul). Structura mentală a omului este caracteristică arhetipului şi 
impersonalului (Dancă, 1998: 136). Sensul termenului de „structură” 
este apropiat de sensul noţiunii de arhetip, ca moment cosmic 
identificat atât în natură cât şi în conştiinţă. Originea acestora nu este 
doar istorică, ci supra istorică (semnificaţia este de natură transcen- 
dentă). Termenul de transcendent reprezintă tot ceea ce este dincolo 
de omul prezent şi de posibilităţile sale actuale. În acest sens, obiectul 
magiei şi al religiei este transcendent deoarece depăşeşte realitatea 
imediată a omului (Culianu, 1998: 49-50).i1 Credinţa în sacru şi în 
magie este universală. Orice act magic şi religios ca experiență a 
sacrului, a divinului, a Realităţii Ultime se reduce la o ruptură de 
nivel. Astfel, „realul” ajunge să fie identificat cu „non realul”. Ruptura 
de nivel este conformă cu anumite norme rituale, mitice sau metafizice. 
Tiparul care indică realitatea de natură mitică sau metafizică 
(depăşind rațiunea) a suferit numeroase schimbări datorită istoriei şi 
evoluţiei ideilor. Tot ceea ce a rămas neschimbat este funcția lor. 

Hierofania reprezintă, în primul rând, un mod de exprimare a 
sacrului. Astfel, în cazul fenomenologiei religioase, este necesar să se 
precizeze forma in care apare sacrul. Deşi, acesta se poate manifesta 
oriunde, există şi hierofanii privilegiate. „Tratatul de istorie a 
religiilor” transcende morfologia istorico-religioasă, întrucât orice 
document religios revelează o modalitate a sacrului ca hierofanie şi o 


!! Culianu clarifică cele trei sensuri acordate de M. Eliade noţiunii de arhetip: în sensul de 
prototip (o simplă categorie morfologică), în sensul istorico-religios de categorie istorică, în 
sensul psihologiei lui Jung (pentru acesta, arhetipurile pot fi desprinse din tradiţiile religioase şi 
folclorice) şi au o latură subiectivă, pentru că sunt autohtone şi autonome subconştientului). Cu 
toate acestea, Eliade, când se referă la arhetipuri în sens psihologic, le consideră veridice doar 
ca forma obiectivă. 

poziționare a omului în raport cu sacrul. Sarcina oricărei cercetări 
este de a surprinde dublul aspect al faptului religios, care duce, pe 
de o parte, la morfologie (scopul de a clasifica hierofaniile) şi, pe de 
altă parte, la o antropologie filozofică (hermeneutica hierofaniilor în 
raport cu întrebarea referitoare la sensul ființei pusă „faptelor” şi 
claselor de hierofanii, care relevă o perspectivă ontologică) (Culianu, 
1998: 99). O tipologie de hierofanie privilegiată este „hierofania celestă” 
care presupune existența unei ființe supreme şi care devine, astfel, 
deus otiosus (prezentă, de exemplu, la triburile australiene). În cadrul 
acestei analize, este relevantă transformarea divinității celeste într-o 
divinitate atmosferică. Acelaşi tip de schimbare se semnalizează în 
cazul lui Zalmoxis, care se presupune că a fost substituit de 
Gebeleizis şi al cărui caz este analizat în continuare. 

Traseul lui Zalmoxis, ca zeu, rege sau profet (echivalat cu 
Zarathustra al perşilor) reprezintă cel de-al doilea exemplu de 
hierofanie şi epifanie. În acest sens, analizele istorice minuțioase 
înglobate în lucrarea lui Mircea Eliade, „De la Zalmoxis la Genghis- 
Han” au făcut posibilă o portretizare a folclorului de pe teritoriul 
transdanubian. Construcţia acestei cărți este lipsită de prezența 
elementului hermeneutic, care aduce cu sine o antropologie 
filozofică. În analiza atribuţiilor lui Zalmoxis, precum şi a imaginii 
sale integrale, Mircea Eliade a folosit ca primă sursă scrierea 
istorică a lui Herodot. Într-un pasaj din Istoriile lui Herodot, 
Zalmoxis este descris ca fiind un sclav al lui Pitagora, care, după ce 
şi-a câştigat libertatea, a fost trimis la traci pentru a-i instrui. 
Herodot menţionează faptul că Zalmoxis a ordonat construirea unei 
locuințe sub pământ, loc în care a stat ascuns de privirea tracilor 
timp de trei ani. În al patrulea an a revenit printre oameni, fapt 
pentru care toate spusele sale au dobândit valoarea intrinsecă a 
adevărului (Herodot, 1961: 95-96)!12. 


12 „După câte am aflat de la elenii care locuiesc în Hellespont şi în Pont, acest Zalmoxis, fiind om 
(ca toți oamenii), ar fi trăit în robie la Samos ca sclav al lui Pitagora, fiul lui Mnesarchos. Apoi, 
câştigându-şi libertatea, ar fi dobândit avuţie multă şi, dobândind avere, s-a întors bogat printre ai 
lui. Cum tracii duceau o viaţă de sărăcie cruntă şi erau lipsiţi de învăţătură, Zalmoxis acesta, care 
cunoscuse felul de viață ionian şi moravuri mai alese decât cele din Tracia, ca unul ce trăise 
printre eleni şi mai ales ca omul cel mai înțelept al Elladei, lângă Pitagora a pus să i se clădească o 
sală de primire unde-i găzduia şi-i ospăta pe cetăţenii de frunte; în timpul ospeţelor îi învăţa că nici 
el, nici oaspeţii lui şi nici urmaşii acestora în veac nu vor muri, ci se vor muta numai într-un loc 
unde, trăind de-a pururea, vor avea parte de toate bunătăţile. În tot timpul când îşi ospăta oaspeții 

Elementele care primează în textul lui 
Herodot sunt următoarele: Zalmoxis este cel care 
a adus tracilor cultura elenistică, precum şi 
faptul că esențialul doctrinei pitagoreice a lui 
Zalmoxis era ideea imortalităţii. În plan 
simbolistic, locuința subterană, care reprezintă 
refugiul lui Zalmoxis, are o semnificație magico- 
ritualică şi aminteşte de o legendă în legătură cu 
Pitagora (experiență diferită față de cea a lui 
Zalmoxis). Pitagora s-a refugiat în locuința subterană după 
lecturarea scrisorii mamei sale, urmând ca, după timpul petrecut în 


peşteră, să poată să redea conţinutul acesteia în fața grecilor, fără a 
rupe sigiliul. Ritualul inițiatic la care participa Zalmoxis reprezintă 
coborârea în infern, echivalentă cunoaşterii morții inițiatice. 
Dispariția (ocultarea) şi reapariția (epifania) sunt atributele unei 
ființe divine sau ale unui rege mesianic, profet, mag sau chiar 
legislator. Acest scenariu mitico-ritualic frecvent întâlnit în lumea 
mediteraneeană şi asiatică, grota fiind reprezentantul lumii de 
dincolo, care putea să imite chiar şi cerul nocturn: imago mundi; de 
aici rezultă faptul că Zalmoxis era considerat o ființă divină, 
aparținând celestului. Herodot nu se decide asupra originilor lui 
Zalmoxis, nu îl clasifica nici om, dar nici ca ființă de natură divină, 
dar confirmă cu convingere existența sa concomitent cu Pitagora. 

În gândirea indiană, sacrificiul este un joc al forțelor sacre şi 
magice care asigura calitatea de a fi zeu (devatma). Datorită forței 
sacrificiului, ceea ce este omenesc şi trecător se transformă în divin şi 
etern, fapt care poate fi confirmat şi în cazul lui Zalmoxis. Sacrificarea 
mesagerului are rostul de a înnoi legătura dintre Zalmoxis şi adepții 
lui, considerându-l a fi un zeu trac. Prin mesager erau transmise 
cerințele poporului, care nu mai puteau fi realizate prin mijloace de 


şi le cuvânta astfel, pusese să i se facă o locuință sub pământ. Când locuinţa fu gata, se făcu 
nevăzut din mijlocul tracilor, coborând în adâncul încăperilor subpământene, unde stătu ascuns 
vreme de trei ani. Tracii fură cuprinşi de părere de rău după el şi-l jeliră ca pe un mort. În al 
patrulea an se ivi însă iarăşi în faţa tracilor şi aşa îi făcu Zalmoxis să creadă în toate spusele lui. 
Iată ce povestesc elenii c-ar fi făcut el. Cât despre mine, nici nu pun la îndoială, nici nu prea cred 
pe deplin câte se spun despre el şi locuinţa lui de sub pământ; de altfel, socot că acest Zalmoxis a 
trăit cu multă vreme mai înaintea lui Pitagora. Fie că Zalmoxis a fost doar un om, fie c-o fi fost 
într-adevăr vreun zeu de prin părțile Geţiei, îl las cu bine.” 

comunicare directe. Dacă mesagerul, care era aruncat în aer (un alt 
element care indică originea celestă a lui Zalmoxis) şi nu murea, era 
considerat vinovat de neputinţa de a stabili o conexiune cu zeul. 
Extazul, care intervine este de sorginte şamanică.13 Mai mult, revelația 
adusă de Zalmoxis geților este comunicată printr-un scenariu mitico- 
religios al morții (ocultare) şi al reîntoarcerii pe pământ (epifania). 

Relevanța politică şi kratofania imaginii mitice a acestei figuri 
mitologice pot fi identificate datorită schimbării numelui său din 
Zalmoxis în Gebeleizis (considerat zeu al furtunii). Identificarea a 
fost contestată de izvoarele istorice, culturile religioase ale celor doi 
zei, diferența fiind prea mare. Cu toate acestea, etimologia numelui 
de Zalmoxis are la origine cuvinte care sunt în strânsă legătură cu 
ceea ce reprezintă şi promovează cultul „regelui, stăpânul oamenilor”. 
De asemenea, numele lui Zalmoxis figurează alături de numele 
Deceneu, care îndeplinea funcția de preot (aceeaşi situație fiind 
întâlnită, de exemplu, şi în cazul druizilor ale căror funcții aveau o 
importanță covârşitoare). Confuzia celor două nume prezentă la goți 
şi geți a devenit o punte de supravieţuire a poporului get, a cărui 
figură emblematică, Zalmoxis, a fost reactualizată de istoriografie. 

Pornind de la aceste hierofanii privilegiate, este necesar să se 
reconsidere perspectiva asupra istoriei pe care Mircea Eliade a 
construit-o prin prisma fenomenelor religioase. Astfel, Eliade a 
atribuit noțiunii de istorie trei semnificații diferite: 

e istorie în sens istorico-cultural; 

e istorie în sens de Weltgeschichte - cu alte cuvinte, marile 

evenimente culturale; 
e istoricitate sau condiționare şi determinare a oricărei situații 
umane. 


Rolul istoriei în filozofia lui Eliade este determinat de unele 
observații care țin strict de domeniul hierofaniilor. Mai explicit, 
există forme de hierofanie care nu pot apărea înainte de atingerea 
unui stadiu specific în evoluţia istorică a unei culturi determinate. 
Cu toate acestea, dacă hierofania se dovedeşte a fi o revelație a unei 


13 Mircea Eliade consideră că s-a înfăptuit o confuzie: poporul român nu a implicat şamanismul 
în tradițiile sale, acesta fiind, de fapt, un element aparţinând culturii maghiare din această zonă 
(1970, De la Zamolxis la Genghis-Han). 

modalități a sacrului, atunci acceptarea accidentelor istorice deter- 
mină ca aceasta să fie analizată şi construită în afara condiționării 
istorice. Ignorarea lor este o eroare, deoarece orice modalitate a 
sacrului indică o manifestare semnificativă a acestuia pentru ființa 
umană. Mai mult, dialectica hierofaniilor este reprezentată prin sacru, 
limitând granițele profanului. Limitarea arată că anumite fațete ale 
sacrului se descoperă într-o hierofanie particulară. Laturile sale sunt 
schițate geometric precum un cub tridimensional, iar modalităţile sale 
de manifestare sunt faptele religioase, care reprezintă, în fond, 
obiectul de studiu al istoriei religiilor (Culianu, 1998: 109). 

Prin intermediul dialecticii hierofaniilor se explică clar raportul 
între sacru şi profan: sacrul este sinonim cu ceea ce este semnificativ 
sau cu semnificația în sine. Experiența paradoxală, prin care omul 
este forțat să iasă din universul său profan, îl determină să pătrundă 
într-un univers transcendent calitativ diferit. Structura universului 
transcendent şi, implicit, a sacrului diferă de la o cultură la alta, de 
la o religie la alta. Sacrul, ca semnificaţie şi Realitate Transcendentă, 
se manifestă în realitățile acestei lumi, care, în acelaşi timp, îl limi- 
tează şi îl ascunde (Dancă, 1998: 110). Dacă sacrul, ca semnificaţie, 
este obiectul revelației, atunci cunoaşterea sacrului înseamnă 
recunoaşterea semnului şi formei sale de manifestare. 

Creaţiile omului arhaic demonstrează că sacrul şi divinul sunt 
echivalente prin atributele lor, dar sunt diferite, din perspectiva 
funcţiei acestora. În concepţia lui Eliade, atât sacrul cât şi divinul, 
sunt categorii de interpretare primare şi universale. Ele fac parte din 
intuițiile arhetipale şi din viziunile primordiale, dezvăluind omului 
poziția sa în cosmos (Dancă, 1998: 135-138). Identificarea sacrului cu 
Realitatea Ultimă demonstrează rolul ontic fundamental al cosmo- 
sului. Spre deosebire de omul arhaic, care încearcă să se solidarizeze 
cu ritmurile cosmice, omul modern a suferit un proces de desacra- 
lizare, dorind să obțină o independenţă față de Cosmos. Libertatea sa 
parțială necesită o izolare față de Cosmos. Discrepanţa între omul 
modern şi omul arhaic se manifestă prin opoziția sacru-profan. 
Pentru orizontul arhaic, mitul reprezintă paradigma la care se referă 
orice conştiinţă, pe când, astăzi, acesta a devenit un gen de existenţă 
înrădăcinată în subconştientul uman. În lucrarea sa „Mitul veşnicei 
reîntoarceri”, Eliade notează că omul arhaic este mai creativ decât 

omul modern, pentru că el recunoaşte posibilitatea de a regenera 
timpul. Omul arhaic plasează orice acțiune în spațiul şi timpul real 
(mitic), asemenea unui salt în transcendent. Ceea ce este transcen- 
dent se identifică față de Cosmosul vizibil, depăşindu-l. Transcen- 
dentul reprezintă în sine, putere şi realitate ca atribute ale divinității. 
Prin contactul direct cu sacrul, omul arhaic intra în posesia forței sau 
a realului mitic. Acest fapt este posibil prin imitarea comporta- 
mentului şi a gesturilor acelora care încarnează sacrul şi, implicit, 
divinitățile. Diferenţa dintre sacru şi divin este sesizată de omul 
arhaic: sacrul creează în mod real, iar divinul în mod arhetipal (în 
timpul acela, pentru veşnicie). 

Un punct critic pentru modul de gândire folcloric este 
echivalența între hierofanie şi teofanie. Ambele determină apariția 
unui paradox: în cazul hierofaniei esse coincide cu non esse, efemerul 
cu eternul. Echivalarea teofaniei cu hierofania este completată prin 
intervenția conceptului de kratofanie (manifestare a puterii), 
identificându-se cu cele două fenomene. Aceasta identitate perfectă 
între teofanie, hierofanie şi kratofanie, care a produs unele confuzii, 
reprezintă punctul slab al teoriei eliadiene despre sacru. 

Cu toate acestea, este indubitabil faptul că, în cadrul experienței 
religioase, întâlnirea cu sacrul produce o ruptură de ordin existen- 
tial, intraductibil termenilor logico-discursivi. Singura modalitate de 
exprimare aparține unor noțiuni specifici limbajului mitico-ritualic. 
Astfel, sacrul nu apare direct, ci mediat, intervenind o coincidentia 
oppsitorum între sacru şi profan, între semnificativ şi ceea ce pare 
fără sens. Limbajul hierofaniilor este unul simbolic şi nu unul 
ontologic, fapt pentru care sacrul este interpretat ca semn. (Dancă, 
1998: 113)!4. Simbolul este definit ca un limbaj caracterizat printr-o 
serie de trăsături distinctive: simultaneitatea semnificaţiilor care 
urmăresc solidaritatea omului cu societatea şi Cosmosul. Aceasta 
reprezintă funcția unificatoare a simbolului care poate trece de la o 
zonă a realului la alta, fără a produce confuzie sau un proces de 
fuziune (Culianu, 1998: 107). 


14 Hierofaniile pot deveni simboluri. Caracteristica simbolului este nu numai de a reprezenta 
prelungirea unei hierofanii, ci şi de a constitui el însuşi o hierofanie autonomă. „Logica 
simbolului” este ilustrată de simbolismul magico-religios şi este confirmată în producția 
„activităţii subconştiente şi trans-conştiente a omului”. 

Spre deosebire de această abordare eliadiană a fenomenului 
religios, se observă faptul că, în cercetările lui Emile Durkheim, 
Marcel Mauss şi Henri Hubert, Levi Makarius, Rene Girard şi Roger 
Caillois, sacrul este analizat începând cu definirea sa şi ca noțiune 
colectivă regăsită la baza religiei privită ca fenomen social (Ries, 
2000: 13). Identificarea raportului sacru-social este susținută atât de 
Durkheim, cât şi de Mauss şi de Hubert. Spre deosebire de teore- 
ticienii care puneau accentul pe latura strict religioasă a fenomenului 
religios, Roger Caillois realizează o schiță sociologică a sacrului. 
Abordarea problematicii sacrale este realizată, în acest caz, având ca 
punct de plecare ambiguitatea pur-impur, determinând definire 
numinosului ca: „o categorie pe care se întemeiază atitudinea 
religioasă” (Ries, 2000: 26). Un exemplu concludent, în acest sens, 
este oferit de religia hitită, supusă analizelor cercetătorilor, prin 
intermediul unor documente scrise despre contextul social şi religios 
al mileniului II î.Hr. Documentele au evidențiat imposibilitatea 
aplicării teoriilor lui Durkheim şi ale lui Mauss în acest spaţiu, sacrul 
nefiind: „conceput ca o putere impersonală”, ca o extindere a 
divinului care permite corelarea cu ființa umană (Ries, 2000: 106). 

În opoziţie cu această abordare a religiei hitite (din punct de 
vedere al metodologiei utilizate) Dumézil a elaborat o nouă grilă de 
analiză a fenomenului religios, implicând o relaționare mai solidă 
între elementele: social, politic şi religios. Studiul religiei indo- 
europene are la bază cercetările lui Georges Dumézil, noțiunea 
centrală fiind cea a ideologiei celor trei funcții: sacerdotal-religioasă, 
militară şi economică (Dumézil, 1993: 273). Societatea arhaică la 
indo-europeni, observă Dumézil, este fundamentată pe o dublă 
articulație: o tripartiție socială şi o teologie tripartită. Această 
structurare conferă sacrului o raportare indubitabilă la funcția 
suveranității (patentată de zeii responsabili cu ordinea cosmică: 
Mitra-Varuna) şi nu reprezintă o particularitate, ci oferă pattern-ul 
tipului religios arhaic. Cele trei funcții sunt: 

e suveranitatea; 

e forța; 

e fecunditatea. 

Pentru a reliefa acest tip de organizare, Dumezil a utilizat o 
comparație genetică, implicând resurse mitologice, arheologice şi 
sociologice. Religia romană preia din moştenirea indo-europeană 
teologia celor trei funcții şi ideologia socială tripartită. Manifestarea 
sacrului poate fi depistată prin analiza riturilor şi ceremoniilor, a 
panteonului, divinul fiind direct implicat în viața cotidiană a fiecărui 
roman. Zeul suveran la romani, lupiter era investit cu o autoritate 
dublă: cerească şi juridică, care îi va conferi titulatura Jupiter 
Optimus Maximus, reunind astfel cele două ideologii, cea regală (rex) 
şi cea sacerdotală (flamen), identificate de istoricul şi cardinalul 
belgian Julien Ries, în perioadele istoriei romane, de la regalitate, 
republicanism la imperialism (2000: 128-149). 


3.2. Sacralitatea puterii în imaginarul creştin 


„ŞI le va păstori pe ele cu toiag de fier şi ca pe vasele olarului le 
va sfărâma, precum şi eu am luat putere de la Tatăl Meu” (Biblia, 
Apocalipsa Sfântului loan Teologul, 1994: Cap. 2, v.27). 

Încă din primul secol creştin, Sfântul Apostol Pavel (27-67 
d.Hr.) asocia puterea cu iubirea divină prin expresia: „omnis potestas 
a Deo” (toată puterea vine de la Dumnezeu), maximă extrasă din 
citatul: „Tot sufletul să se supună înaltelor stăpâniri; că nu este 
stăpânire decât de la Dumnezeu; iar cele ce sunt, de la Dumnezeu 
sunt rânduite” (Biblia, Epistola către Romani, Cap. 13. v.1). Citatul a 
stat la baza teoriei ministeriatului autorității politice. Pentru 
apostolul Pavel, Dumnezeu este puterea supremă, iar originea puterii 
este în El; de aceea, chiar şi puterea omenească, de orice tip ar fi ea, 
trebuie să se supună puterii divine. Prin teza sa, apostolul Pavel 
pune la îndoială problema intenționalității puterii care, în mâinile 
oamenilor, devine constructivă sau distructivă. Se pune întrebarea: 
dacă orice putere vine de la Dumnezeu, atunci puterea divină poate fi 
exercitată de orice om, sau este revelată numai celor care o merită, 
dobândind astfel o recunoaştere aparte? Biblia ne aminteşte că Pavel 
era Saul, unul dintre cei mai aprigi prigonitori ai creştinilor. În 
momentul întâlnirii sale cu Dumnezeu, prin epifania persoanei lui 
Isus, Saul orbeşte, iar, apoi, se converteşte la credinţă. Saul face 
parte din revelaţia cristică, epifania care îl transformă în opusul său, 

devenind astfel unul din cei mai aprigi apărători ai Crucii. Teologii 
vorbesc despre acest moment prin sintagma reînvierii sufletului, nu 
pentru că Saul primeşte un suflet nou, ci pentru că sufletul său este 
reînnoit de o putere superioară, dobândind credinţa. 

Teoria ministeriatului emisă de aposolul Pavel nu dezvăluie doar 
adevărul credinței creştine, dar câştigă şi o formă de genialitate 
politică. În Epistola către Romani, 13:1 se spune: „nu este stăpânire 
decât de la Dumnezeu”. Prin această frază, Pavel salvează creştină- 
tatea de la pieire, credința devenind o formă de supunere necondiți- 
onată față de autoritatea politică romană. Apostolul Pavel cerea 
supunere pentru spălarea păcatului originar, astfel, creştinii ajung 
cei mai supuşi cetăţeni ai imperiului. În secolul I se conturează un 
nou creştinism care trecea neobservat şi care se extindea încet şi 
sigur printre catacombele întunecate ale Romei. 

Viața pentru creştini, prin spusele Apostolului Pavel, nu este 
doar bucurie, ci mai degrabă o îmbrățişare cu bucurie a suferinței. 
Tema suferinței este laitmotivul central al creştinismului, o modali- 
tate de ispăşire a păcatelor, o recunoaştere şi o acceptare a suferin- 
telor lui Hristos. Pe această doctrină se întemeiază noua filozofie a 
puterii care a cucerit cel mai puternic imperiu. 
Pe de altă parte, cei suferinzi, majoritari, şi-au 
găsit sensul într-o doctrină justificatoare a 
durerilor şi a neajunsurilor. A fi sclav, a avea o 
boală grea, a fi nedreptăţit şi îndurerat, a fi 
singur şi flămând şi orice alte forme de suferință 
prindeau contur în sensul cel mai nobil prin 
conştientizarea celor două puteri: 


e puterea politică, o forță constrângătoare a imperiului; 
e puterea vindecătoare a mântuirii. 


Atitudinea critică față de ispitele, care îndepărtează omul de la 
calea sa, dublează apostolului Pavel calitatea sa de om politic; o 
dată, prin creştinism omul se eliberează de ororile prigonirii şi de 
genocid, şi a doua oară, prin reconstrucția unei noi filozofii politice, 
bazată pe moralitate şi abținerea de la plăceri. Pavel legitimează 
noua viziune politică prin supunerea față de puterea cetății, 
transformând-o într-o datorie morală a fiecărui creştin. 

În ansamblu, creştinismul a reprezentat o asociere interesantă 
de elemente conservatoare şi radicale. În esenţă, filozofia Sfântului 
Apostol Pavel demonstrează faptul că inegalitatea socială nu era o 
preocupare importantă a lui Isus şi a primilor lui adepți (Lensky, 
2002: 30). Învățăturile sale au ca scop pregătirea omului pentru 
asumarea tuturor caznelor acestei lumi şi pentru a fi recompensat 
într-o lume viitoare. În concluzie, apostolul Pavel cere robilor să 
asculte de stăpânii lor politici, considerând legitimă această aştep- 
tare din partea stăpânilor, indiferent de tăria biciului sau de durerile 
binecuvântate de Dumnezeu. Relaţia stăpân - sclav îşi va pierde 
inegalitatea, devenind o egalitate restabilită la Judecata de Apoi. 
După cum afirma Sfântul Apostol loan, la începutul Apocalipsei, cei 
mici şi cei mari vor fi toți egali, atunci când va reveni marele Om. 
Inegalitatea acestei lumi duce implicit la egalitatea lumii viitoare. 
Apostolul loan amintea faptul că singura ierarhie există doar în Cer, 
ierarhia îngerilor, a Sfinților a Judecătorilor etc. Sfânta Treime nu 
se supune aceste ierarhii, fiind deasupra tuturor puterilor. 

Caesaro-papismul este o altă teorie importantă asupra puterii 
politice în vremea Bizanțului lui Constantin cel Mare (272-337), un 
principiu aflat în strânsă legătură cu asocierea celor două puteri 
sau a celor două cetăți mai sus amintite. Împăratul Constantin 
mută capitala în Bizanţ în 313, elaborând o nouă structură religi- 
oasă a puterii prin Edictul de la Milano. Împăratul devine egalul 
patriarhului, ca mandatar al puterii divine pe pământ. Împăratul 
este singurul investit să participe, alături de Episcop sau Patriarh, 
la sfânta slujbă în interiorul amvonului sau în altar şi să ia loc pe 
tronul regal al Bisericii. Împăratul devine Mare Preot al templului 
sub girul Divinităţii, iar Patriarhul îl recunoaşte în ierarhia Biseri- 
cească sub titlul de egal al său şi egal al drepţilor lui Hristos. 
Asocierea celor două puteri conferă o aură sacră unei singure puteri 
divine legitimate în fața poporului. Ambele sunt expresii ale 
legitimității teocratice, construindu-şi aria instituțională a Bisericii 
în jurul statului. Imaginea acestui tip de legitimitate consolidează 
un mod de reprezentare etico-politico-religioasă, dominând toată 
perioada Evului Mediu până în zorii Renaşterii. 

Teoria grației divine este o teorie menționată, pentru prima 
dată, în opera teologico-politică a Sfântului Augustin (354-430) care 
pune în antiteză cele două cetăți distincte: o cetate fondată de 

oameni pentru propria lor glorie, iar cealaltă cetate constituită în 
vederea unei finalități divine (1998: 319-322). Libertatea umană 
trebuie condiționată de modelul omnipotent al guvernării divine. 
Cetatea lui Dumnezeu presupune, în principiu, ca inima fiecărui om 
să fie pătrunsă de ideea dreptății şi a păcii după modelul cristic. 
Imitatio Christi devine principala teză a catolicismului, un principiu 
care a devenit popular pentru mulți teologi occidentali, preocupaţi 
de noua evanghelizare. Problema inegalității sociale fiind considerată 
ca o normalitate, pacea şi dreptatea devin valori pentru fiecare 
conştiinţă în parte, sub forma unor poduri spre perfecțiunea divină. 
Până şi cel mai înrăit individ luptă pentru pacea familiei sale, acest 
scop reunind toate ființele raționale într-o comunitate politică 
posibilă pe care Augustin o numeşte civitas. Teologul Augustin 
consideră că indivizii aparțin totdeauna unui grup, unei familii, 
unei cetăţi, unui regat sau unui imperiu. Raportul între individ şi 
societate este la fel de solid ca şi legătura dintre o literă şi fraza din 
care face parte (Augustin, 1998: 321). Pentru a exista, grupul are 
nevoie de un acord prealabil. Asociaţia politică presupune, aşadar, 
un consens inițial rezultat din aderarea oamenilor la ideea de 
dreptate şi la scopul comun al păcii. 

Gândirea teologului Toma de Aquino (1225-1274) a reprezentat 
o întreagă filozofie pentru celelalte veacuri de gândire creştină. 
Derivând din teoria antică a legii naturale a lui Aristotel, cât şi din 
învățătura Sfântului Apostol Pavel, ideea comunității politice la 
Aquino urmăreşte instaurarea păcii pe pământ. Creştinii se organi- 
zează după modelul cetăţii, prin implicarea lor în viața politică a 
cetății pământeşti. Fără această implicare, creştinii nu ar putea 
aplica învățăturile transmise de Hristos prin sfinții apostoli, iar 
izolarea de lume ar pune în pericol conceptul de comunitate. 

Teoria tomistă a proprietății va inspira, mai târziu, ideologia 
creştin-democrată. Neotomismul analizează, în principal, problema 
dreptului natural sub aspect ontologic, ca 
ordine eternă, imuabilă, iar sub aspect juridic, 
prin conştientizarea celor zece porunci. Ideea a 
fost preluată de personalism, un curent 
filozofic creştin care considera proprietatea un 
drept aflat în sfera legii iubirii aproapelui şi un 

model de direcționare a bunurilor în folosul comunităţii. Principiul a 
fost preluat de Papa Leon al XIII-lea în bula Rerum Novarum, 
împreună cu celelalte valori: sacralitatea ființei umane, toleranța, 
substanța muncii, binele comun, familia şi proprietatea ca funcție 
socială. Neotomismul, iar, mai târziu, personalismul ocupă o poziție 
privilegiată în orientarea valorilor religioase spre activismul politic. 

Pentru neotomismul contemporan, dreptul natural este o 
expresie a legii naturale, aşa cum se aplică în domeniile economic şi 
social. Neotomismul propune un nou sistem de norme, prin care 
măsurile economice şi instituțiile politice sunt evaluate în funcţie de 
criteriul de apreciere a dreptului pozitiv. Spiritul unei comunități 
trebuie să definească adevărul societăţii şi, în acelaşi timp, să-şi 
propună bunăstarea sa. Legea naturală devine lege morală. 
Tomismul pune bazele diferenţierii între domeniul natural şi cel 
supranatural: rațiunea umană poate, independent de revelația 
naturală, să elaboreze sistemul de organizare al societății. Jacques 
Maritain (1882-1973), filozof şi gânditor de marcă al doctrinei 
creştin-democrate, l-a intuit poate cel mai bine pe Toma de Aquino, 
făcând o deosebire fundamentală între „acțiunea creştină” şi „acțiunea 
în calitate de creştin” (Neuhaus, 2002: 29). Pentru Toma de Aquino, 
politica era una dintre formele de sfințenie. Tomismul conferă, în 
totalitate, o bază teologică acţiunii creştin-democrate în cadrul 
politicii, plecând de la etica socială, devenind astfel o matrice 
potrivită pentru aplicarea concretă a unei politici ideale. 

În concluzie, în creştinism puterea politică, prin excelenţă, se 
legitimează prin puterea divină, având ca punct de plecare citatul în 
care domnul Isus a răspuns: „Împărăţia Mea nu este din lumea 
aceasta” (Biblia, Sfânta Evanghelie după loan, 1994: 18.v36). 
Puterea de sus defineşte puterea de jos, iar, în această relaţie, se 
constituie principiul imitaţiei între copie şi model. Începând cu 
sfinții apostoli şi primii mari sfinți ai Bisericii, puterea cunoaşte 
aceleaşi origini ontologice, indiferent că vorbim de puterea politică, 
militară sau juridică. Prin suferință, puterea deschide o cale spre 
mântuire, prin dragoste, ca formă de tămăduire, prin război, ca 
pedeapsă şi, prin supunere, ca posibilitate de spălare a păcatelor. 
Toate formele care derivă din putere sunt pârghii care ajută omul să 
dobândească titulatura de bun creştin. 

3.3. O abordare antropologică a puterii politice 


Referitor la alianța vectorială a puterii față de sacru în confi- 
gurarea imaginarului politic, o analiză antropologică demonstrează 
că cele două concepte nu pot fi separate, cel puţin, nu în modul lor 
de abordare şi dezvoltare. În opinia lui Eliade: „experiența sacrului 
este inerentă modului de a fi al omului în lume” (1990: 131); ea nu 
poate fi separată de istoria lumii în sine şi de istoria omului recent, 
aşa cum nici originea puterii politice nu se poate disocia de istoria 
sacrului. Alipirea celor doi termeni se aplică şi în cazul relației 
sacru-putere, care se află la baza constituirii şi dezvoltării statului. 
Bagajul său genetic derivă din însuşi caracterul transcendent al 
puterii, recompunând astfel matricea sa caracterială. La baza evolu- 
ției comunității umane, regăsim sacralitatea puterii în toată splen- 
doarea ei, teză susținută prin argumente extrase din scrierile sacre 
vechi şi analizate de antropologul francez Jean William-Lapierre 
(1997: 61-62). 

Această supraputere, dincolo de semnificația comună, este 
întipărită în natura genetică a omului şi se materializează prin două 
modalități: 

e prin prezența omului, ca ființă socială care şi-a dezvoltat 
identitatea prin cunoaştere şi putere, având capacitatea de a 
fabrica obiecte şi de a cunoaşte într-un mod inedit lumea sa 
naturală; 

e prin prezența ontologică a sacrului, ca necesitate spirituală 
percepută ca urmare a evoluției conştiinţei, a moralității şi a 
religiei, un ansamblu de atribute indispensabile naturii umane. 


Cele două componente au facilitat apariţia limbajului în actele 
de comunicare simbolică şi definirea metaforei ca reprezentare 
artistică. Imaginarul uman s-a îmbogățit, prin experiența vieții 
religioase şi artistice, cu noi sensuri, căutări şi întrebări legate de 
ființă şi existență ca obiecte ale propriei sale gândiri. Ambele 
ipostaze s-au dovedit necesare pentru explicaţia heideggeriană 
surprinsă în starea de „ființă” şi „existență”, devenind astfel princi- 
palii poli de atracție: sufletul ca parte mistică a ființei şi rațiunea, ca 
paznic de noapte al sufletului pe timp de zi. 

Realul existenţial şi irealul sunt incluse, paradoxal, tot în 
existență, în ceea ce se percepe şi în ceea ce este perceput în 
dimensiunea imaginarului fantastic. Revenind la acest termen: 
fantasticul este un sinonim al spațiului sacral în care includem 
irealul existenței participant la apariția puterii politice. Politicul îşi 
are originea în dimensiunea fantastică a religiei, având rolul de a 
impune o ordine în starea prelungită de anarhie a omului primitiv. 

La vechii chinezi, Cerul şi Pământul erau asemănate, la 
început, cu un ou din care s-a născut zeul antropomorf PAN KU. 
La moartea sa, capul lui PAN KU a împietrit şi a 
devenit muntele sfânt: „ochii săi au devenit 
Soarele şi Luna, grăsimea sa a dat naştere 
mărilor şi fluviilor, perii capului şi a trupului s- 
au transformat în arbori şi alte vegetale” (Eliade, 
2000: 247). Simbolurile folosite în această 
cosmogonie au condus la credința că Cerul şi 
Pământul formează o unitate indestructibilă, 
fiind separate la moartea zeului suprem. Corpul 
sacru al zeului a generat viață; moartea era privită doar ca o 
metamorfoză a energiei materiei care păstrează intactă esența vieții 
divine. Centrul cosmosului este traversat de o axă verticală (simbol 
al coloanei vertebrale a lui PAN KU) care este înconjurat de cele 
patru orizonturi. Din poziția şi orientarea lor au luat naştere cele 
patru puncte cardinale, cele patru anotimpuri şi ideea că pământul 
este un pătrat. Cele patru orizonturi şi centrul reprezintă cele cinci 
elemente primordiale care alcătuiesc energia şi materia (apă, lemn, 
foc, pământ şi metal). Fiecărui element îi corespunde o anumită 
culoare, miros şi sunet. Într-o altă legendă se spune că Huang Di 
(Tatăl ceresc) ar fi poruncit lui Zhong Li să despartă Cerul de 
Pământ pentru a opri perindarea zeilor în lumea oamenilor. Gestul 
a fost interpretat ca dorinţă a zeului suprem de a interzice celorlalți 
zei să profite de slăbiciunile muritorilor. Zeul suprem este centrul 
universului care veghează la armonia universală. Aici apare mitul 
unităţii şi al armoniei care ierarhizează lucrurile şi spiritele pentru 
ca acestea să nu intre în conflict. Apariția războaielor, a dezordinii şi 
a secetelor este o problemă a ritualurilor greşit săvârşite. Ritmurile 
cosmice sunt dualitățile fireşti, care se manifestă în natură şi în 


118 


Sacrul și puterea politică 


viața socială (bărbat - femeie, recesiv — dominant, cald — rece, Soare 
- Lună, luminos - întunecat); toate aceste relații asigură unitatea şi 
armonia universală prin Dao. La vechii indieni, Varuna este zeul 
suveran peste zei şi oameni. El: „a întins pământul ca un măcelar 
care jupoaie pielea animalului ucis şi îl aşterne ca pe un covor 
înaintea Soarelui. El a pus laptele în vaci, înțelegere în inimi, focul 
în ape, soarele pe cer, soma pe munte” (Eliade, 2000: 133). În 
ambele cosmogonii, înfăţişarea marelui Creator este încărcată de o 
simbolistică mistică a naşterii, izvorul existenţei tuturor lucrurilor. 

Zoon politikon-ul aristotelic îşi clădeşte cetatea după modelul 
unui imaginar fantastic locuit de zei. Cetatea devine conceptul central 
al statului pe care grecii îl compară cu Olimpul lui Zeus prin triada: 
un stăpân (despot), un spaţiu de conviețuire care trebuie apărat şi o 
ierarhie care cere supunere şi ascultare. Modul de organizare se 
regăseşte şi în primele mitologii antice. Primele războaie şi revoluții au 
aparținut zeilor şi nu oamenilor. Înainte de cunoaşterea focului adus 
de Prometeu, zeii erau singurii posesori care îl foloseau, la fel cum 
Hefaistos este primul fierar, Hermes, primul negustor şi Demetra, 
prima zeiță care îi învață pe oameni agricultura. Zeii sunt creatorii 
marilor inovaţii, iar oamenii au descifrat unele reprezentări ideatice 
inspirate şi conştientizate. Din dimensiunea fantastică a mitologiilor 
se desprinde şi sensul politicului, ca vector care veghează bunăstarea 
omului. Evoluţia puterii include o istorie a domeniului juridic intuit în 
textele vechilor filozofi greci (Platon şi Aristotel) prin termenul de 
nomos (nomoi care, în limba greacă înseamnă lege nescrisă), un 
concept de pionierat al sistemului de legi. 

Plecând de la acest trecut mitologic şi de la aceste analize 
comparative ale sistemelor de credințe, kratofania sau ştiinţa puterii 
a preluat numeroase semnificații simbolico-religioase, cu un rol 
important în societatea multisecularizată de astăzi, fiind prezentă 
nu numai în nucleul dur al ştiinţelor social-politice, cât şi în socio- 
logia clasică şi antropologia socială. Modernitatea a permis trecerea 
lumii de la o epocă sub sigla providenței divine, ca pecete a Evului 
Mediu, la o epocă nouă desprinsă de tutela hierontokratică a zeilor, 
schimbându-i cu zei ai maşinilor şi ai luminii electrice. La prima 
vedere, se constată detronarea sacrului, fiind înlocuit cu termenii 
rațiunii instrumentale. Idealurile celor două lumi s-au distanțat 

vertiginos, încă din Renaştere, în urma refuzului dat de Biserică de 
a recunoaşte meritele lui Galileo Galilei, despărțind-o temporar de 
ştiinţă. Reforma şi Iluminismul aveau să se cristalizeze definitiv, iar 
ruptura între sacru şi ştiinţă, între politică şi morală, s-a transfor- 
mat, apoi, în cadrul accelerării procesului de modernizare, prin 
trecerea de la simplu la complex, de la tradițional la modern. 

Viziunea antropologică a statului presupune o analiză a originii 
religioase a puterii personalizate, din care a derivat, mai târziu, 
puterea instituționalizată. Personalizarea puterii politice s-a dezvoltat 
din autoritatea sacră a primilor conducători, şefi de trib, faraoni sau 
regi. Actul de naştere sau corpul primitiv al statului nu poate fi 
localizat undeva în timp, dar, poate fi interpretat în interiorul 
fenomenului religios. Indiferent de produsul ideologic pe care îl 
reprezintă astăzi postmodernitatea, statul, ca instituţie, păstrează 
intacte originea şi matricea sa ontologică prin familie şi biserică. 
În viziunea creaționistă, certificatul de naştere al statului apare ca 
putere divină, odată cu constituirea primei familii prezentă în 
modelul diadic biblic al lui Adam şi Eva. După Biblie, prima familie 
a trăit în Eden, o stare primordială, care confirmă faptul că formele 
embrionare ale statului au apărut în grădinile raiului. Pe acelaşi 
ton, sociologia politică demarează o analiză dincolo de spațiul 
istoric!5. Astfel, statului îi revine, în mod direct, un rol proeminent 
pentru familie în conducere şi apărare, alături de Biserică, 
protejând-o prin argumentul deontic al puterii. 

Originea puterii în creştinism se află în însuşi actul creației din 
Geneză. Configurarea lumii adamice este rezultatul obținut în timpul 
celor şase zile lucrătoare. Întruparea cuvântului în fapte reprezintă 
puterea actului de comunicare. Principiul: vorbim, deci făptuim are 
un sens care, aparent, scapă rațiunii, dar poate fi explicat prin 
efectul pe care orice cuvânt sau un şir de cuvinte îl are asupra 
oricui. Cuvântul schimbă atitudinea interlocutorului în bine sau în 


15 Pentru profesorul Virgil Măgureanu, primele grupări umane permanente, mai restrânse sau 
mai largi, bazate pe ierarhii şi pe interese distincte şi de lungă durată, cu moduri specifice de 
organizare consemnate în ritualuri sau în legi şi unde formele de activitate nu sunt izvorâte din 
convingeri spontane ori ocazionale, ci, dimpotrivă, sunt dirijate de către persoane sau grupuri şi 
executate de către alte persoane sau grupuri, chiar dacă acestea din urmă nu doresc întotdeauna 
acest lucru şi ar fi chiar tentate să opună rezistență, sunt, în mod cert, caracterizate de putere 
(1997: 34). 

rău şi poate provoca cele mai neaşteptate efecte dacă nu îi 
cunoaştem corect sensul. Rostirea cuvântului are o adresabilitate 
dincolo de persoana căruia îi este adresat, deoarece nu ştim unde 
se opreşte. Există cuvinte a căror putere ucide sau vindecă oameni. 
Puterea inconştientului este necunoscută ca şi puterea cuvântului, 
însă, între cele două, apar conexiuni şi efecte. Cuvântul afectează 
ceva în inconştient, aşa cum sentimentul de bucuria sau de iubire 
afectează pozitiv starea unei persoane. În privinţa principalelor 
elemente corelative ale puterii (influența, prestigiu şi autoritatea), 
cuvântul joacă de asemenea un rol-cheie în determinarea pozitivă 
sau negativă a acțiunii politice: „influența şi autoritatea, ca elemente 
corelative ale puterii politice, îşi trag forța din modelele epistemice şi 
deontice care generează prestigiu şi admiraţie față de un lider, față 
de un stil politic sau o epocă” (Frigioiu, 2008: 73). Cuvântul liderului 
ales devine o formă de interacțiune a puterii care, după modelul 
biblic al Creaţiei, poate produce cele mai neaşteptate efecte în actul 
de comunicare cu masele şi, deci, se poate adresa inclusiv inconş- 
tientului colectiv. 

Puterea politică derivă din forță, dar se detaşează net de orice 
potențial caracter imoral. Imaginea brută a puterii, prezentă peste 
tot, în materia vie se umanizează în structura autorității prin relația 
„comandă - ascultare”. În termenii regimurilor democratice, consensul 
şi autoritatea conferă guvernantilor, pe termen limitat, legitimitatea 
dreptului de a conduce. Apariţia statului în Orientul Antic este 
determinată de prezența a două caracteristici majore: 

e nevoia de constrângere şi centralizare a puterii; 

e nevoia de legitimare şi autoritate a persoanei prin apel la 

autoritatea sacră. 


În mod paradoxal, omul politic din regimurile democratice 
actuale se foloseşte de acelaşi model. Sinonimia legitimității teocratice 
se reproduce prin descompunerea şi recompunerea sacrului într-un 
discurs care face apel la ordinea morală a lucrurilor, iar uneori, prin 
participarea directă la ritualurile poporului prin frecventarea 
bisericii, cu ocazia sărbătorilor naționale şi, în investitură, prin 
jurământul pe Biblie. Câştigarea încrederii este un proces de ordin 
moral şi, apoi, de ordin profesional. Folosirea abuzivă a repertoriilor 
electorale de genul: „cu mine veți fi fericiți!”, „voi face dreptate” sau 

„voi elimina corupția” sunt expresii de reiterare a ordinii divine după 
modelul iudeo-creştin „imitatio sacer”. Caracterul utopic al promisi- 
unilor se loveşte însă, de fiecare dată, de limitele unei realități incom- 
patibile. Imaginea utopică a fericirii este o trimitere la sacralitatea 
unei ordini superioare pe care o dorim încarnată în unghiurile 
strâmte ale lumii noastre. Transformarea modelului său într-o propa- 
gandă pentru manipularea maselor este un act imoral de laşitate şi 
iresponsabilitate al iubitorilor de putere, care se folosesc de mulțimile 
de alegători lipsite de educaţie şi discernământ. 

Sacrul nu poate rămâne doar un subiect al trecutului; dimpo- 
trivă, acesta se reînființează prin noi metamorfoze de comunicare, 
acțiune şi ritualuri într-o lume avidă de control şi putere. Noul 
„Dumnezeu” este banul la care se închină cele mai multe vedete din 
toate domeniile împreună cu fanii lor. În opinia lui Durkheim, acest 
nou idol este o altă manifestare a sacrului într-o culoare cenușie, 
mundană. 

În concluzie, simbioza putere-sacru se adaptează la realitatea 
experiențelor individuale şi de grup, pe care natura umană le 
trăieşte codificat, în structurile profunde ale vieții social-politice. 
Aceste noi micro forme ale puterii domină lumea simbolică îmbibată 
de noile structuri ale sacrului reprezentat prin valorile lumii 
moderne. Spațiul acordat puterii în conexiunea sa cu sacrul rămâne 
un centru vital de preocupări al ştiinţelor sociale. Problematica 
sacrului deschide un orizont larg cunoaşterii ştiinţifice prin analiza 
experiențelor colective şi ideilor legate de existența unui arhetip 
menit să explice metamorfoza sacrului modern. Pe plan politic, 
simbioza putere-sacru proiectează o lume superioară într-o lume 
imperfectă, în dorința utopică de a visa şi a progresa continuu. 

Se poate afirma cu certitudine că societatea modernă nu a 
eliminat sacrul, aşa cum s-ar fi întâmplat în cadrul procesului de 
secularizare a statului, înlocuind dumnezeii vechi cu alții noi. 
Percepția față de sacru este aceeaşi ca şi la omul primitiv, care 
caută supranaturalul în pietre, o formă de animism elementar. 
Omul actual nu este prea departe de omul primitiv, atunci când se 
închină la bani şi la lucruri. Diferenţele sunt doar de ordin 
tehnologic, referenţialul rămâne pe loc. Au existat şi situații mai 
bune, în care omul privea Cerul cu un anumit sentiment de 

admirație şi respect. Astăzi, noi privim Cerul, în căutarea de 
exoplanete, extratereştrii şi rachete nucleare. 

Categoriile puterii se reinventează în funcție de contexte. La 
omul primitiv, puterea are o semnificație hierofanică, iar, la omul 
modern, ea devine o oportunitate de îmbogățire. Efectele puterii pot 
fi bune sau rele, în funcție de situații şi competenţe şi uneori după 
intenționalitate. În mitologia greacă, Hefaistos prelucra aurul la 
cerere: de la potiruri, bijuterii şi temple care încântau zeii olimpieni, 
la arme şi otrăvuri ucigătoare. 

Puterea este bună datorită originii ei divine, dar, nedirijată 
corect sau în mâinile unui om rău intenționat, face ravagii şi poate 
chiar ucide. Şi totuşi, atunci când puterea este nedreaptă, 
asupritoare şi ucide, Sfântul Apostol Pavel cere supunere şi 
clemenţă, explicând că suferința suportată este o plată şi o cale de 
mântuire a păcătoşilor. Caracterul nud al puterii emană de la 
Divinitate, iar consecințele ei negative mântuiesc pe cel care o 
acceptă fără să se răzvrătească. Puterea este dumnezeiască, iar în 
mâinile omului, ea devine biciul lui Dumnezeu. 


3.4. Abordări hermeneutice şi fenomenologice ale sacrului 


Hermeneutica sacrului este, poate, cea mai avansată formă şi 
metodă de analiză a fenomenului religios, inițiată de Mircea Eliade, 
indiferent de particularitățile specifice ale dogmei sau ale formelor 
sale de credință. Experiența hermeneutică a religiei evidențiază un 
raport inedit cu moştenirea tradiției, descoperind un limbaj încărcat 
de semnificații şi simboluri de o veritabilă valoare, nefiind doar o 
simplă istorie pierdută în negura timpului. „În cheie sociologică, 
spiritualitatea şi cultura unei comunități naționale sau etnice îşi 
conservă tradiţiile, în mod direct, prin credinţele şi comportamentele 
religioase ale membrilor săi” (Schifirneț, 1999: 55). Valorificarea 
celor mai autentice trăiri şi experiențe mistice din trecut oferă 
ocazia ideală de a ne teleporta în spaţiul omului religios. Succesul 
abordării hermeneutice se datorează şi interpretării diferite la 
Eliade, față de Durkheim, a cuplului categorial sacru-profan, 
focalizând interesul pentru cercetare spre alte domenii. Pentru a 
asigura, însă, o desfăşurare metodologică şi coerentă a lucrurilor, 

voi analiza, pe rând, fiecare aspect în parte, urmând să stabilesc 
legăturile ipotetice şi semantice între cei doi termeni. 

Majoritatea textelor religioase fac referire la un spațiu diferit față 
de lumea noastră, un spaţiu cu un relief diferit față de percepțiile 
noastre legate de supranatural. Supranaturalul trebuie identificat, în 
primă fază, cu fenomenologia religioasă: „noţiunea de supranatural 
serveşte, în general, pentru caracterizarea a tot ceea ce este religios. 
Aceasta cuprinde tot felul de lucruri care ne depăşesc puterea de 
înțelegere: supranaturalul este lumea misterului, a necunoscutului, 
a neînțelesului. Religia ar fi aşadar un fel de speculație despre tot 
ceea ce scapă ştiinţei şi, în general, gândirii independente” 
(Durkheim, 1995: 34). Durkheim face, aici, o observaţie cu privire la 
formele diferite de cunoaştere între ştiinţă şi domeniul supranatura- 
lului într-un mod uşor ironic, dar justificat. Sintetizând observaţiile 
sale, religia compune şi însumează tot ceea ce nu poate fi verificat 
ştiinţific; deci, religia nu se poate supune rigorii metodologice pentru 
a fi surprinsă în teorii şi legități ştiinţifice. Supranaturalul este o 
sinteză a fenomenului religios care operează cu misterul, necunos- 
cutul şi neînțelesul, ignorând două elemente esenţiale, iubirea 
necondiționată a omului faţă de supranatural şi iubirea omului față 
de aproapele prin intermediul supranaturalului; este vorba de ceea 
ce am numi astăzi o relație socială care decurge din afectivitatea 
religioasă a omului față de Divinitate. Creştinismul concepe această 
relație într-un mod original, incluzând în principiile sale, o sociologie 
a religiei care presupune depăşirea limitei unei mântuiri individuale. 
Noul Testament propune posibilitatea unei mântuiri colective prin 
ataşarea unui imperativ la vechea lege: imperativul iubirii necondi- 
ționate a aproapelui. Principiul creştin dobândeşte astfel sensuri 
sociologice diferite în raport cu toate celelalte sisteme de gândire, 
ceea ce face dificilă o perspectivă comună de a înțelege religia într-o 
singură cheie. Toate marile religii monoteiste conțin o filozofie a 
omului, însă, în cazul islamului, sau al mozaismului, legea talionului 
„dinte pentru dinte şi ochi pentru ochi” vine în contradicție cu 
principiul creştin. Frăția musulmană este construită din tabere, gata 
să intre în conflict, în cazul în care un membru trebuie răzbunat; în 
creştinism, însă, aceste tabere dispar prin iertarea duşmanului, după 
principiul iubirii aproapelui. Subliniez că acest aspect nu demons- 
trează superioritatea unei religii asupra alteia, ci evidențiază 

particularitățile şi filozofia care stau la baza acestor sisteme de 
credință. Toate cele trei religii recunosc un singur Dumnezeu precum 
şi importanța Vechiului Testament, fie că este Tora, Coranul sau 
Biblia. Istoria lor religioasă se întâlneşte într-un singur punct: 
Divinitatea este revelată prin har, iar profeţii sau regii sunt repre- 
zentanțţii lui Dumnezeu pe pământ. 

Istoria religiilor îşi propune să studieze acest fenomen din 
perspectiva hermeneuticii religioase care rămâne aceeaşi în toate 
cele trei dogme: credința într-un singur Dumnezeu, o istorie 
comună a faptelor, nevoia şi credința în mântuire, contractul cu 
Divinitatea, legile şi credinţa într-o Judecată de Apoi. În privința 
Vechiului Testament, diferențele sunt legate de anumite detalii 
dogmatice care creează o discrepanţă în interpretare şi în simbol. 
Ființa umană, atunci când intervine desparte şi divide adevărul 
unic. Axele hermeneutice centrale ale celor trei religii, după cum am 
dovedit, sunt aceleaşi. Structurile esențiale ale dogmelor care 
abordează natura divină sunt asemănătoare. Divinitatea este una 
singură, dar este simbolizată diferit. Dumnezeul lui Israel, Iahve 
este Dumnezeul lui Avraam, a lui lacob şi a lui Moise. Acelaşi 
Dumnezeu este şi creştin, cu anumite nuanțe mai blânde. Allah 
este Dumnezeul din Islam, înțelept şi iubitor pentru toţi credin- 
cioşii. Şi totuşi, simbolurile devin contrastante, astfel că avem 
impresia că sunt trei divinități diferite. 

Istoria religiilor are nevoie de studiul religiilor monoteiste 
pentru că aici se regăsesc cel mai complex univers simbolic şi cel 
mai extins sistem hermeneutic. În încercarea de a defini, mai întâi, 
istoria religiilor ca ştiinţă, Eliade a parcurs o experiență relevantă 
într-un stagiu de trei ani ca Magister la Universitatea din Chicago, 
la 7 iunie 1959. Ilustrul specialist afirma faptul că: „Istoria religiilor 
e o disciplină imposibilă; trebuie să ştii tot, să culegi documente din 
cel puțin 20 de discipline auxiliare (de la preistorie până la folclor), 
să umbli tot timpul după surse sigure, consultând necontenit 
specialişti de tot felul” (2004: 317). Necesitatea unei abordări 
multidisciplinare devine vitală, mai ales când este supusă unei 
analize hermeneutice a unui fenomen atât de complex. Axele unifi- 
catoare menționate anterior sunt vectorii de analiză ai hermeneu- 
ticii, iar dacă există simboluri diferite sau chiar contrarii, există 
altele asemănătoare. Aceste axe se sprijină şi sunt reprezentate, 

aşadar, prin credințe, legi, istorii, fapte, principii, dar şi pe 
nenumărate simboluri. Un exemplu concludent, în acest sens, este 
postul. În toate cele trei religii, postul este încărcat de simboluri 
asemănătoare: abținerea de la carne, de la anumite feluri de 
mâncare, de la viața sexuală. Aceste pregătiri, ritualuri şi abstinenţe 
au ca scop pregătirea credinciosului pentru a-l sărbători pe 
Dumnezeu, prin purificare, rugăciune, ritualuri religioase, în 
general, prin tradiții şi obiceiuri comune religiilor monoteiste. 

Într-o abordare strict personală, religia poate fi definită şi ca o 
sociologie a sufletelor care tratează relațiile sociale între indivizi ca 
relații de apartenenţă şi de dependenţă față de supranatural. Omul 
religios crede că este o ființă care a fost creată şi, de aceea, se află 
într-un continuu dialog cu Divinitatea, prin diferite moduri de 
manifestare: cult, adorațţie, ritual, rugăciune, dogmă, filozofie, aceste 
relații păstrând mereu un caracter mistic. „Dincolo de orice îndoială 
este însă cvasi-universalitatea credințelor într-o Fiinţă divină celestă, 
creatoare a Cosmosului şi chezaş al rodniciei pământului (prin ploile 
pe care le revarsă)” (Eliade, 1992: 55). Termenul „religie” aminteşte 
de o alianță cu Dumnezeu, care a fost cândva pierdută. Cu alte 
cuvinte, este vorba de nostalgia omului religios după paradisul sau 
starea primordială pierdute, când nu era nevoie de relegere şi nu 
exista nici religie sau dogmă. „Religia este într-adevăr rezultatul 
căderii, al uitării, al pierderii stării de perfecțiune primordială. În 
Paradis, Adam nu cunoştea nici experiența religioasă, nici teologia, 
adică doctrina asupra lui Dumnezeu. Înainte de păcat nu exista 
religie” (Eliade, 2004: 317). În timpul presupus când întreaga 
Divinitate se afla în pace cu omul, nu era nevoie de lege, aşa cum nu 
era nevoie de ideea de neființa heideggeriană, prin care se justifica 
existența raportată la ființă. Legea are nevoie de o introducere a unei 
ordini în dezordine sau de o acțiune organizatoare a haosului. Starea 
primordială este, pentru Eliade, acel illo tempore, în care sacrul era 
reprezentat într-un sistem universal de simboluri accesibile limba- 
jului şi înțelegerii umane doar prin revelaţie. Eliade conferă patru 
sensuri termenului de transcendenţă: în manieră indiană, simbolică, 
temporală şi divină. Transcendenţa specifică divinului este atribuită 
sacrului, considerat ca Realitate Ultimă, termen din clasa hiero- 
faniilor. Sacrul mijloceşte participarea la real, prin implicarea ideii de 
perfecțiune. Sacrul, într-o lume reală, era legea realității cosmice 


126 


Sacrul și puterea politică 


(periodicitatea fenomenelor naturale) şi, de asemenea, legea spiritului 
uman, ca o tendință spre un arhetip necesar. Gesturile şi actele 
omului vor fi dirijate de legi sacre, precise. Acțiunile omului vor fi 
transformate în ritualuri. Transcendența sacrului devine, în 
concluzie, legea realității naturale (în care apare ca formă, structură, 
periodicitate a fenomenelor naturale) şi a conştiinţei umane (tendință 
spre arhetip, gândirea magică sau mitico-simbolică). Pentru Eliade 
există o conexiune între revelația sacrului, realitate şi existență; 
sacrul deschide calea spre valorile spiritului. Orice religie, în raport 
cu sacrul, este o ontologie prin care se revelează Ființa divină, 
arătând ceea ce este în mod real perceput de om şi astfel se 
întemeiază o lume reală. 

Spre deosebire de Rudolf Otto, în perspectiva căruia sacrul a 
determinat apariția fenomenologică a religiei (prin care tot ceea ce s- 
a transformat în cult religios a pornit de la revelația întâlnirii omului 
cu numino-fascinosum), Heidegger a subliniat rolul hermeneuticii în 
filozofie, fără a accentua importanța covârşitoare a acestei discipline 
în religie. Filozoful german a elaborat celebra distincţie între ființă şi 
neființă, atât de necesară înțelegerii stării de creație. Prin acelaşi 
procedeu, Mircea Eliade a propus o hermeneutică adresată religiei 
care să poată fi explicată prin relația sacru-profan. Cei doi termeni, 
aparent contrarii, nu se exclud şi nu se anulează, ci se completează 
în modul cel mai firesc. Ființa conține în sine şi neființă, având 
nevoie de ea, iar neființa este cea care induce intelectului starea de 
ființă, aşa cum sacrul este şi profan prin reprezentarea sa în religie, 
profanul fiind forma prin care se confirmă prin intelect sacrul. Toate 
exemplele citate de: Eliade, Otto, Mauss, Kernbach, Gilbert, Heidegger 
sau de alți specialişti în hermeneutică recunosc acest principiu al 
alianțelor dintre contrarii. 

Ca istoric al religiilor, Eliade este pasionat, în special, de 
experiențele paradoxale privind modalităţile de expresie ilogice care 
caracterizează culturile orientale. În documentele culturilor arhaice 
întâlnim formulări simbolice, arhitectonice, sau de altă natură. 
Documentele dezvăluie modalitatea de expresie a concepțiilor despre 
lume, anumite elemente pre dialectice ca, de exemplu, reprezentarea 
simbolică a credinței în nemurirea sufletului. Simbolul este în 
strânsă conexiune cu aşa numitul fenomen originar, care înseamnă 
de fapt orice experiență religioasă, experiență intrinsecă a condiției 

umane, imuabile. „Ceea ce se modifică este interpretarea sau 
valorificarea ei în funcție de diferite forme de cultură şi religie” 
(Eliade, 2004: 367). Studiul acestor fenomene originare devine atât 
de dificil încât, uneori, sunt necesare o restaurare şi o reconstrucție a 
tuturor simbolurilor. Eliade preia de la Haşdeu, Goethe, Spengler şi 
Blaga conceptul de fenomen originar şi metoda care îl conduce spre 
un astfel de rezultat. Spre deosebire de predecesorii săi, Eliade îşi 
propune unificarea celor două concepte: istoria şi natura. Eliade 
consideră că istoria religioasă poate fi, de asemenea, o reconstrucție 
de simboluri, plecând de la prezentul viabil. El afirmă că: „pot să mă 
număr printre puținii europeni care au reuşit să revalorifice natura, 
descoperind dialectica hierofaniilor şi structura religiozității cos- 
mice... Eu am ajuns la sacralitățile cosmice reflectând la experiența 
țăranilor români sau bengalezi. Am plecat deci de la situații istorice 
contemporane şi de la valori culturale vii” (2004: 367). În concluzie, 
fenomenul originar poate fi identificat cu însuşi centrul unui simbol 
cu dublă semnificaţie: aceea de existență şi de cunoaştere, ceea ce 
demonstrează realitatea fenomenului religios în totalitatea sa. 
Cu toate acestea, fenomenul originar nu trebuie confundat cu 
această structură sau cu sacrul. Afirmând că structurile se regăsesc 
în realitate, Eliade se apropie de structuralismul contemporan, 
înscriindu-se pe traiectoria neonominalismului şi neopozitivismului. 
Despre structuralism se poate vorbi odată cu apariția cursului 
(publicat de studenți) de Lingvistica generală a lui Saussure (1909), 
accentul fiind pus pe aspectele atemporale şi sincronice ale legilor 
lingvistice. Folosindu-se de metoda formală a lui Saussure, Claude 
Levy-Strauss (1960) a studiat gândirea sălbatică. Autorul îşi propune 
prin această metodă originală să analizeze inconştientul prereflexiv, 
ca substrat de bază al vieții conştiente, insistând asupra aspectelor 
sincronice ale conştiinţei. Structuralismul lui Levy-Strauss este o 
formă de materialism transcendental sau un kantianism fără 
conştiinţă în general, în care primează legile structurale ale materiei. 
Pentru Strauss, ştiinţa se constituie din studierea lucrurilor, ca 
obiecte materiale. Omul poate fi înțeles ignorându-i conştiinţa. 
Gândirea sălbatică devine o gândire fără gânditori şi o logică fără 
logicieni, mai precis neopozitivism şi neonominalism. Eliade se 
detaşează net de structuralismul lui Levy-Strauss; în lucrarea sa 
„Încercarea Labirintului”, afirmă că: „structuralismul care mi se 

pare fecund este acela care constă în a-şi pune întrebări asupra 
esenței unui ansamblu de fenomene, asupra ordinii primordiale 
care stă la temelia sensului lor. Îl admir pe Levy-Strauss ca scriitor, 
consider că este un spirit remarcabil, dar, în măsura în care metoda 
sa exclude hermeneutica, nu pot să trag foloase de pe urma ei. 
Un istoric al religiilor, oricare ar fi părerile lui, consideră că prima 
sa datorie este, într-adevăr, să surprindă semnificația originară a 
unui fenomen şi să-i interpreteze istoria” (1990: 117). 

Fenomenul originar nu poate fi considerat doar o structură, 
care se manifestă prin simbol şi tradiție, ceea ce conduce inevitabil 
la stabilirea şi raportarea acestor structuri la conştiinţa umană. 
Dacă eliminăm conştiinţa, atunci anulăm valoarea simbolului şi nu 
mai putem conserva tradiției nici ritualul sau miturile. Rolul 
simbolului este de a ne face receptivi la sensul primordial al 
existenţei, al vieţii, pentru ca ulterior să operăm cu sensurile şi 
semanticile unei conştiinţe. Funcţia principală a simbolului este de 
a totaliza şi de a unifica diversele planuri ale realului şi, ca atare, 
acest demers depăşeşte sensul clasic al istoricității faptelor. 
Simbolurile permit, de asemenea, coexistența sensurilor şi rețin, în 
acelaşi timp, ceea ce este diferit şi eterogen. 

În general, nu omul îşi formează simbolurile, 
acestea fiind revelate din exterior. De exemplu, 
simbolul central al creştinismului, Crucea apare 
chiar în crearea Cosmosului, acest simbol fiind, deci, 
anterior omului. Redescoperirea acestor semnificații 
determină o stare de revelaţie, prin conştientizarea 
unor adevăruri pe care ne le însuşim numai prin 
acceptarea transcendentului. Cu toate acestea, este indubitabil 
faptul că această etapă nu va putea fi susținută fără a include un 
adevăr care nu poate fi cercetat de instrumentele ştiinţifice actuale; 
transcendentul nu este factorul care respinge sau condiționează o 
anume cunoaştere, ci invers, o anumită ştiinţă omenească limitează 
şi condiționează ceva care îi este inaccesibil. În interpretarea corectă 
a structurilor fundamentale sunt importante unitățile microcosmice 
şi macrocosmice. Eliade acordă o atenție specială comportamen- 
tului omului religios care tinde periodic spre arhetip sau spre o 
continuă nevoie de purificare sau sfințenie. Această funcție se 

traduce în nevoia de întoarcere, de reluare sau chiar de renaştere 
care necesită o cunoaştere sau o experimentare a fenomenului 
religios. Este vorba, aici, despre un anume tip de structuralism în 
strânsă conexiune cu fenomenul religios sau originar, mai exact cu 
experiența realului. Modul de expresie al acestei experiențe integrale 
este simbolul în directă corelație cu diferitele planuri ale realului. 
Homo religiosus poate fi, în egală măsură, homo symbolicus, pentru 
că experiența magico-religioasă permite transformarea omului într-un 
simbol. Simbolul există deja în preocuparea sa pentru transcen- 
dent, sub forma unui arhetip care facilitează astfel semnificația 
acestui simbol. 

Adevărurile din hermeneutica religioasă trebuie clarificate 
pentru a surprinde complexitatea fenomenologică a religiei. Prin 
hermeneutică înțelegem de ce religia disociază sau asociază compor- 
tamentul lui homo religious cu cel al lui homo profanus. Analizând o 
parte din opera lui Eliade, observăm că o intenţie demnă de a fi 
remarcată este demitizarea condiţiei omului modern, total detaşat 
de sfera sacrului. Omul modern a rămas acelaşi ca şi omul religios. 
Îl recunoaştem pe omul modern, mereu nemulțumit, în polemică 
continuă cu Divinitatea, pe care fie o acceptă sau o neagă. Nevoia 
acestei polemici izvorăşte din sufletul său. În hierofaniile cele mai 
umile inclusiv, se observă o eternă revenire la atemporalitate, o 
abolire a istoriei şi o nevoie de reformulare a lumii. Dialectica 
sacrului repetă la infinit o serie de arhetipuri; hierofaniile sunt 
repetabile, şi astfel, se poate ajunge la înţelegerea faptelor religioase. 
În concluzie, sacrul nu încetează să se manifeste, transformându-se 
într-o tendință originară de a se revela în totalitate. 

O altă problemă care a suscitat interesul lui Eliade, se referă la 
definirea scopului uman; menționăm aici răspunsul său la 
următoarea întrebare: cum poate oare omul să-şi recapete starea 
edenică? Termenul de dor din limba germană sehensucht, aparți- 
nând lui Heidegger, induce şi exprimă exact starea gnostică a 
omului îndurerat şi nostalgic, în căutarea paradisului pierdut. Prin 
sehensucht înțelegem nostalgia omului după acel ceva deja cunoscut. 
La nivelul artei, răspunsul propune o continuă diminuare şi diluare 
a dogmei, fără a o distruge, fără a lupta împotriva ei. În acest fel, 
omul se converteşte, prin libertatea sa de conştiinţă şi de spirit, la 
esența sacrului divin. Metamorfoza apare dacă misterul, fără a fi 

distrus, aşa cum îi plăcea lui Blaga să spună, se face revelat în 
spaţiul şi în timpul uman. Omul îşi identifică propria oglindă a 
ființei sale, într-o Fiinţă supremă, din care a derivat însăşi identi- 
tatea sa. Înțelegerea corectă a revelației înseamnă o inversare a 
lucrurilor, din irațional spre rațional, fenomen care se regăseşte, în 
special, prin intermediul hierofaniilor. Însumarea acestor hierofanii 
a determinat formarea unui sistem de simboluri, care a devenit o 
paletă importantă de conexiuni şi nuanţe revelatoare a stării de 
devenire a sacrului în parte vizibilă şi inteligibilă pentru ştiinţă. 
Cu toate acestea, dacă religia poate greşi prin ermetizarea nemi- 
loasă a simbolurilor în dogme, în artă, aceste simboluri se desfac 
într-un evantai care eliberează divinul în trăiri percepute într-un 
mod original. Simbolul religios descrie Divinitatea într-un spațiu 
restrâns, reducând-o la o percepție inflexibilă, în vreme ce arta 
surprinde frumusețea contemplativă a diversităţii sacrului. 
Hermeneutica evidențiază de asemenea aceste aspecte prin 
fenomenul de relegere a religiei. Omul încheie o nouă alianță sfântă 
cu ceea ce s-a destrămat odinioară. Hermeneutica asamblează un 
sistem logic aplicabil în toate marile religii. Toate aceste valori, prin 
heremeneutică, sunt comune creştinismului, islamului, mozaismului, 
hinduismului, confucianismului, budismului, shamanismului. Este 
suficient să amintim câteva exemple în acest sens: tezele religioase 
de mai jos care au devenit, prin hermeneutică, un sistem de valori 
cu caracter universal: 
e credința într-o viață de dincolo (indiferent sub ce formă); 
e credința în sufletul sau spiritul existent şi nemuritor al 
omului; 
e credința într-o lume viitoare mai bună; 
e credința într-un univers complex, infinit superior; 
e credința în comunicarea cu spiritele sau forțele 
supranaturale din lumea de dincolo; 
e credința într-o continuă evoluție; 
e credinţa într-o judecată transcendentă; 
e credința în existența unei lumi sacre, care influențează 
pozitiv viața oamenilor şi a planetei noastre etc. 
În concluzie, aplicarea hermeneuticii în polisemantismul 
sacrului justifică şi propune o reîntoarcere a omului contemporan la 

spiritualitatea religioasă străveche. Indiferent de religie, doctrină 
sau dogmă, există un sistem comun de valori care consfințeşte 
aceste adevăruri imuabile. Important este ca aceste adevăruri 
universale să se graveze în sufletul fiecărei persoane. Sub semnul 
îndoielii cercetătorului, consider că hermeneutica religioasă poate fi 
o cheie inclusiv pentru ştiinţă, dornică să descopere alte fenomene 
sacrale sau mistice în general. 

Dacă prin religie înțelegem divinul, ca experiență supranaturală 
a omului, atunci putem demara o cercetare a sacrului. „Cum poate 
aşadar misterul să devină termenul unei relaţii efective cu omul?”, se 
întreba Velasco (1997: 221). Probabil că, prin mister, sacrul îşi 
păstrează autenticitatea față de repetitivitatea lipsită de valoare a 
artei. O mare parte din artă a ajuns astăzi un kitch. Arta se 
raportează mereu la partea invizibilă a sacrului şi nu la partea 
vizibilă a materialului prelucrat industrial. Arta este şi o transpunere 
a sacrului prin imitaţia sa într-o formă vizuală, materială, tangibilă, 
sugeratoare de inefabil, iar această legătură ombilicală sălăşluieşte 
„într-u mister”. Tot prin artă, omul nu ar putea vedea partea 
invizibilă a lucrurilor dacă nu ar avea acea viziune interioară, care îi 
oferă mici frânturi de imagini şi de ideograme ale sacrului. Dacă, în 
calitate de creştin, privim o cruce, percepem mai mult sau mai puțin 
mii şi mii de sensuri, dar ne punem întrebarea: de ce acest simbol 
provoacă unor oameni lacrimi, nostalgii sau bucurii interioare? 
Răspunsul este unanim: este vorba de diferenţa trăirilor acestora, 
trăiri care pentru noi ceilalți, rămân inexplicabile sau necunoscute. 

SACRUL ÎN IMAGINAȚIA BASMULUI 


Ce este un basm? Întrebarea pare naivă, dar nici nu bănuim 
multiplicitatea sensurilor acestui gen literar. Filologi, etnologi, 
psihologi, filozofi, mitologi, toți au încercat să formuleze diferite 
definiții ale termenului, dar fără a-i descifra misterul. Făt-Frumos, 
Cenuşăreasa, Alba ca Zăpada, Frumoasa Adormită, Zmeul, Harap- 
Alb, Balaurul cu şapte capete şi alți eroi au cucerit universul 
copiilor, dar şi pe cel al părinților care s-au străduit să le redea într- 
o notă cât mai realistă. Basmul îmbogățeşte imaginaţia celor mici 
cu fantasme care formează imaginarul copilăriei, un imaginar 
izvorât, în mare parte, din inconştient şi, mai puţin, din conştientul 


Fig. 5. Supranaturalul în imaginarul fantastic 


Legende/B 
alade 


Mituri/ 
Epopei 


Legenda 
Ciocârliei; 
Toma Alimoş. 


Făt-Frumos din 
Lacrimă; 
Privighetoarea. 


Câinele şi 
cățelul; 
Dreptatea 
leului. 


Epopeea lui 
Ghilgameş; 
Mitul lui Orfeu. 


Sursă: creaţie personală 


încă imaturizat al acestei vârste fragede. Bucuria resimțită de cei 
mici pe parcursul unei poveşti, vine din inconştient, sub forma unor 

dorinţe care, după Freud, ar sta la baza formării visurilor!€. Adulții 
transferă această plăcere în domeniul artelor (poezie, muzică, 
pictură sau alte forme de comunicare cu puternică încărcătură 
simbolică). Cei mici nu sunt pregătiți să guste plăcerile artistice ale 
adulţilor; basmul, ca şi arta, presupune o evadare din realitate, o 
evadare în fantastic. 

Apropierea între fantastic şi inconştient este clară, deci, lumea 
inconştientului este lumea fantastică, iar basmul este una din 
ferestrele de acces. Aici şi dincolo se află sediul celor două stări 
perpetue ale trăirilor umane. Dincolo, pătrundem prin conştienti- 
zare, vedem, trăim şi ne minunăm în fața imposibilului; aici, în 
lumea limitelor, greutatea eului se fixează, ca punct de plecare a 
realităţii şi ca măsură a tuturor lucrurilor palpabile. Fixarea acestei 
greutăți a eului în realitatea conştientului ne permite să măsurăm 
orice, inclusiv dincolo, unde gândirea raţională nu are sens. Cum se 
explică acest fapt? Probabil că datorită eului suntem tentaţi să 
refuzăm frumuseţea lumii de dincolo, la fel cum eul omului de 
ştiinţă s-a obişnuit să măsoare orice, alunecând în propria capcană. 
Lumea măsurabilă nu include totul, iar lumea nemăsurabilă este 
vastă şi prea mai puțin cunoscută. Orice om are acces la ambele 
lumi, prin conştient şi prin inconştient. În basme, copiii au referința 
lumii lor mai mult în inconştient, locul unde răsar ființe uluitoare şi 
întâmplări nemăsurabile. 

Din perspectivă antropologică, basmele sunt fragmente ale 
unor credințe populare vechi, existente în arealul mitologic al unui 
popor. Basmul este o proiecţie a viselor, a idealurilor colective, o 
formă de exprimare a sensului existențial prin victoria binelui 
asupra răului. Cuplurile: bine - rău, frumos -— urât au devenit, prin 
basm, primele modele categoriale care structurează gândirea 
copiilor. Fiinţele fantastice sunt arhetipurile unor personaje, sub 
forma cea mai pură a reprezentărilor antagonice. Răul este întruchi- 
pat, uneori, prin chipuri angelice, fiind, la un moment dat, demas- 
cate în situații limită, iar chipul devine un arhetip absolut. Răul 
ispiteşte binele, iar când nu reuşeşte, îl înfruntă. Personajul pozitiv 
se regăseşte uneori, sub chipul obişnuit al unui tânăr sau al unui 


16 Vezi relaţia dintre inconştient — preconştient - conştient din subcapitolul: „Imaginarul media 
şi pericole actuale în formarea personalităţii umane”. 

copil care îşi descoperă puterile prin conjuncturile destinului. 
Binele urmează acelaşi model de arhetip absolut, astfel că, în 
mintea unui copil, lumea devine o scenă de luptă între două forțe 
contrare, cu puține nuanţe intermediare. 

Cele două ipostaze antitetice fac parte din misiunea didactică a 
basmului, de a-i învăța pe copii să facă diferența între bine şi rău. 
Utilizarea arhetipurilor absolute din cuplul bine -— rău este de ordin 
moral şi se adresează inconştientului care reacționează prin senti- 
mente contrare: atracție — respingere, bucurie — frică, încredere - 
neîncredere. Ambele contrarii preexistă proceselor de socializare în 
inconştient şi se dezvoltă, în funcţie de repartiția reprezentărilor 
interiorizate, în special prin fantasmele cu care ne hrănim mintea şi 
memoria. Obsesia pentru personajele /fantasmele negative va provoca 
sentimente negative ca respingere, frică, neîncredere, oroare. La fel 
se întâmplă şi în cazul sentimentelor pozitive. Împreună, aceste 
personificări contrarii formează un imaginar propriu, în funcție de 
preferințele sau de alegerile fiecăruia. 

Nuanţele rare între contrarii constituie o problemă în privința 
integrării copiilor în realitatea complexă a lumii noastre. 
Weltanschaung-ul din universul basmelor se caracterizează prin 
lipsa echilibrului. Răul nu poate fi şi bun, aşa cum binele nu poate 
avea laturi negative. Abisul între cele două stări induce în inconş- 
tientul colectiv o stare de conflict, de luptă între două elemente care 
se vor învingătoare. Modelarea gândirii prin asemenea reprezentări 
diminuează şansa unei concilieri, a unui armistițiu sau a unei 
conviețuiri. Eroii nu doresc detensionarea conflictului, binele va 
înfrunta răul, pentru ca la final binele să învingă. Acelaşi lucru se 
întâmplă într-un război, când fiecare tabără vede în cealaltă răul 
absolut. Întrebaţi separat, fiecare se consideră purtătorul binelui, 
dar, privit de la distanță, realizăm faptul că în toți oamenii cele 
două contrarii coexistă. 

Ne întrebăm deseori cărui model datorăm acest tip de gândire 
dihotomică pe care o dezvoltăm la maturitate şi o aplicăm semenilor 
noştri, divizând lumea în prieteni sau duşmani. Cum ne explicăm 
faptul că o supărare cauzată de cineva ne face să-l aruncăm în 
tabăra osândiților, uitând părțile sale bune? Avem o judecată 
bipolară? Lipsa nuanţelor intermediare transformă mediul social 

într-un ecran monocrom. Psihologia basmului, cel puţin în spațiul 
european, încurajează inconştientul să-şi formeze un imaginar 
construit din contrarii. Expunerea modelului său vectorial într-o 
simplă grafică arătă în felul următor: 


Fig. 6. Antagonismul fantastic în structurarea gândirii 
la nivel de inconştient 


atracție bucurie încredere 


eroi buni 
- Binele 


Noncolaborare şi 
conflict 


Răul 
eroi răi 


respingere frica neîncredere 


Sursă: creație personală 


Natura antagonică a eroilor explică structurarea gândirii 
dihotomice la etajul inconştientului personal extins, apoi, la un 
inconştient colectiv. În morala basmului, binele joacă un rol 
compensator prin confruntarea cu răul, modelul devenind astfel o 
matrice a judecății conştiente. 

Ce spun criticii literari despre basm şi cum percep ei 
personajele? „Basmul e un gen vast, depăşind cu mult romanul, 
fiind mitologie, etică, ştiinţă, observaţie morală etc. caracterizarea 
lui este că eroii nu sunt numai oameni, ci şi anumite ființe himerice, 
animale...  Fiinţele  neomeneşti din basm au psihologia lor 
misterioasă. Ele comunică omului, dar nu sunt oameni” (Călinescu, 
1965: 9). În definiţia lui George Călinescu, ființele himerice sunt 
personajele minţii umane pe care inconştientul le percepe într-un 
mod complex şi diferit față de conştient. Între conştient şi inconşti- 
ent sunt diferențe notabile semnalate în percepţia obiectului 
conştientizat şi percepţia aceluiaşi obiect prezent în vis. Premisa de 
mai sus mi-a fost confirmată într-o cercetare aplicată asupra a 20 
de persoane cu vârste şi preocupări profesionale diferite, alese în 
mod aleatoriu, care au acceptat să dialogheze pe acest subiect. În 
visele lor, subiecții au interacţionat cu personaje bine cunoscute din 

viața reală, dar cu înfăţişare schimbată (unii mai tineri, alții mai 
bătrâni, mai frumoşi sau mai urâţi). Mesajele şi comportamentele 
lor se dezvăluiau într-un limbaj simbolic. Visul este terenul de 
manifestare al inconştientului în care obiectul sau persoana capătă 
o semantică metaforică, iar conştientizarea amintirilor necesită o 
decodificare pentru a le înțelege. Anumite trăsături caracteriale ale 
personajelor visate erau uneori dezvăluite în laturile lor necunos- 
cute sau ascunse conştientului. 
Apelând, ca metodă de lucru, la 
psihanaliza basmului, am ales ca studiu 
de caz, „Privighetoarea”, o capodoperă a 
scriitorului danez Hans Christian 
Andersen. În linii esenţiale, subiectul se 
centrează pe următoarea situație: în 


timp ce privighetoarea adevărată a 

reuşit, prin harul ei, să-şi salveze împăratul de la moarte, 
privighetoarea mecanică nu a putut face nimic (Andersen, 2007: 
10). Împăratul este salvat de o privighetoare, care, cu gingăşia unui 
porțelan şi prin modestia penelor sale gri, îşi pune în valoare 
întreaga frumuseţe prin muzica ei tămăduitoare. În interpretarea 
simbolică, întâlnirea între împărat şi pasăre corespunde cu relația 
dintre Cer şi Pământ, între sacru şi profan. Izgonirea privighetorii 
din pădurea împăratului corespunde cu izolarea omului modern 
care a renunțat la vechea ordine. Dezgolit de funcția ritualică a 
omului religios, omul nou s-a înstrăinat de vechile rădăcini, 
provocând un dezechilibru între trup şi suflet. 

În acelaşi basm, aflăm că, după prima invitaţie la palat, 
privighetoarea a fost izgonită şi înlocuită cu rivala sa, o copie 
mecanică în stare să interpreteze un singur cântec. Imaginaţia 
umană pare văduvită de noua inovaţie a unui autor care crede că 
poate imita ceea ce s-a pierdut. Rezultatul arată diferenţa dintre cei 
doi creatori: omul, ca ipostază a imperfecțiunii şi natura, ca 
ipostază a perfecțiunii sau omul, ca ipostază a profanului şi 
Creatorul, ca ipostază a sacrului. O altă observaţie ţine de structura 
naturii umane în relație cu sacrul. Despărțirea de privighetoarea 
reală este o ruptură față de tradiție, o lume apropiată ordinii divine, 
prevestind finalul, îmbolnăvirea şi moartea prematură a 

împăratului. Viaţa sa se află în pericol, o profeție pe care autorul o 
consideră o fatalitate iminentă. 

Transferând sensurile magice din basm în filozofie, istoria 
umană se identifică simbolic cu mesajul povestitorului popular din 
acest tip de scrieri. Priveghetoarea mecanică este jucăria omului 
orgolios şi convins că poate concura natura. În timp ce Marele 
Anonim dă viaţă şi ființă, homo faber fabrică şi inovează. Inovația 
este o dovadă a evoluţiei sale, dar calea aleasă necesită şi costuri pe 
măsură. Prin golirea de sensurile primordiale, de spațiul sacru şi 
înstrăinarea de Creator, omul lunecă încet dar sigur spre singură- 
tate. Competiția devine legea de fier a evoluției umane, unde cei mai 
buni supraviețuiesc prin meritele lor, iar celorlalți, lipsiți de spiritul 
competiţiei, ce le rămâne de făcut? Societatea actuală se confruntă 
cu ambele situații care provoacă o scindare continuă a două 
tendințe: competitorii şi victimele competiției. Primii se auto 
motivează, prin natura lor de a atinge performanțe în diverse 
domenii şi sfere de activitate, ceilalți se întorc la sacralitate prin 
conservarea tradiţiilor şi a valorilor religioase. Structurarea anomiei 
sociale descrisă de sociologul Robert Merton este radiografia 
perfectă a acestui tablou la care se adaugă explicația deviațţiilor 
comportamentale. Inovaţiile tehnice şi favorizarea competitorilor 
concentrează astfel de structurări într-o imagine a meritocrațţiei lui 
Platon. Competitorii sunt apți pentru toate evaluările, mai puțin 
pentru evaluarea morală. În concluzie, meritocraţia din spaţiul 
occidental este o perspectivă cu plusuri, dar şi cu minusuri. 

Fascinaţia pentru jucăria mecanică probează atracția omului 
spre ruperea frontierelor, o tendință spre surmontarea barierelor 
prin propriile sale forțe. De ce există bariere şi de unde provine 
această înverşunare de a le învinge? Un răspuns ipotetic s-ar putea 
afla în universul fără frontiere existent în imaginația umană, care 
nu poate accepta o lume limitată. Teza mea porneşte şi de la o altă 
cutezanță determinată de poziția omului imaginată în locul Marelui 
Autor. Ce ar face fiecare, dacă ar fi în locul lui Dumnezeu? Ne putem 
imagina această ipostază, în care omul poate face orice, având 
puteri nelimitate. Dacă omul ar fi în locul Creatorului, ar construi o 
lume identică lumii noastre? Ar face-o mai bună sau mai rea? Cum 
ar arăta acea lume? Întrebarea este arhetipală şi cred că fiecare a 
reflectat la aceasta fără a-şi da un răspuns concret. Omul din 

basmul lui Andersen a răspuns, prin inovaţia jucăriei de lemn. Mai 
întâi, a făcut o copie, iar apoi, a izgonit originalul. Unde este latura 
morală a inovației tehnice? În interpretarea mea, este vorba de hoţie 
şi exilare. Unde este originalitatea şi cum îl concurăm noi pe Creator? 

Există aici o singură asemănare interesantă în intenția de a 
crea, fie şi numai prin copiere. Este o certitudine că imaginația 
actorului uman este săracă în comparație cu imaginația Autorului 
Divin. Nevoia de face, de a inova, eventual de a crea rămâne singurul 
punct comun între cei doi autori. De aici rezultă un alt comporta- 
ment arhetipal, acela de „a imita”. Aşa cum copiii îşi imită părinții 
în primele încercări de socializare, la fel şi omul matur încearcă să- 
şi imite Creatorul, indiferent de aspectul spiritual sau religios. 
Relaţia om - Creator urmează acelaşi model, ca legătură indisolubilă 
între părinte şi copil. Aşa se explică tendința omului de a imita 
pentru a cuceri Cerul. Conform acestui raționament, imaginația 
devine un atribut al asemănării, dar şi o conexiune indestructibilă 
între om şi sacru, indiferent de opțiunea: asocierea sau a divorțul. 

Inovația tehnică din basm devine opţiunea divorțului dintre stat 
şi Biserică, din care a rezultat o lume desacralizată. Similitudinea 
între privighetoarea mecanică (un produs al inovației şi nu al 
invenției) şi societatea desacralizată înseamnă eliminarea vieții 
spirituale din preocupările omului religios. Schimbul devine o 
acțiune înşelătoare, însă există şi un fapt pozitiv prin extinderea 
ariei de cunoaştere a ego-ului. Omul modern se auto percepe printr- 
un ego bine dezvoltat şi prin întrebări sub semnul îndoielii. 
Înlocuirea lui „a crede” cu „a cerceta” marchează începutul unei noi 
ere care schimbă complet peisajul social. Inovația şi îndoiala asupra 
a tot ceea ce există creează o imaginație mundană destinată căută- 
rilor spre infinit. Neliniştea a luat locul liniştii, iar pacea izvorâtă 
din credință dispare în favoarea dezvoltării ego-ului. Noua persona- 
litate cunoaşte o scindare pe care Jung o intuieşte în ruptura 
conceptuală între ego-ul exteriorizat şi sinele interiorizat. Prin ego, 
atributul eului se înțelege captarea forțelor personale în voință, iar 
voința umană este diferită față de persoana spirituală a sinelui 
(Lângle, 2006: 36). 

Prin sine, se înțelege starea primordială a personalității din care 
se dezvoltă eul în partea sa conştientă (în relația dintre obiect şi 

operaționalizarea gândirii față de valoarea şi rolul obiectului); prin 
urmare, sinele se aseamănă cu eul, dar este superior prin capacitatea 
sa de a reflecta obiectul într-o imagine cu încărcătură simbolică, un 
fel de imagine ideatică!7. În concluzia aplicată psihanalitic pe modelul 
de interpretare a basmului, societatea desacralizată (o imagine a ego- 
ului) s-a impus înlocuind viața spirituală (o imagine a sinelui) cu o 
viață aservită competiției tehnice cât şi prin costurile deja discutate. 

Există oare în acest basm un antagonism între cele două lumi, 
aşa cum, Durkheim observă că se întâmplă în cazul cuplului 
categorial: sacru şi profan? Asemănările amintesc, în ambele zone, 
de un trecut primordial în care omul şi natura se regăseau într-o 
pace deplină. Ruptura produsă nu a fost exclusiv din vina omului, 
iar Andersen respectă cu fidelitate, în această privinţă, linia biblică 
din Geneză. Şarpele este personajul care s-a furişat din afară, el 
este cel care a semănat neînțelegerea între Adam şi Dumnezeu. 
Ispita este mereu o atracție irezistibilă pentru natura vulnerabilă a 
omului. „De aceea femeia, socotind că rodul pomului este bun de 
mâncat şi plăcut ochilor la vedere şi vrednic de dorit, pentru că dă 
ştiinţă, a luat din el şi a mâncat şi a dat bărbatului său şi a mâncat 
şi el” (Biblia, Facerea, cap.3, v.6). Sufletul lui Adam a devenit 
impur, şi ca urmare, a fost izgonit din Rai. Adam este împăratul din 
basmul lui Andersen care îşi aminteşte de vechea alianță care se 
reface în sufletul său, prin cântecul miraculos al privighetorii. 

Din interpretarea hermeneutică a basmului extragem şi alte 
observații din dialogul mistic al omului cu ființele supranaturale. 
Referindu-ne la o lume simbolică, ne întrebăm: cine sunt şi pe cine 
reprezintă ceilalți actori din scenă? Curtenii palatului reprezintă, în 
genere, opinia lumii (opinia publică). Doamnele şi domnişoarele de 
onoare sunt admiratoarele rafinate ale plăcerilor (cunoscătoarele 
rafinamentului carnal). Sfetnicii împăratului sunt falşii prieteni care 
confundă intenționat interesele stăpânului cu interesul propriu prin 
linguşeală şi opinii false. Bucătarii sunt maeştrii plăcerilor culinare 
prețuite de înalta societate. În cele din urmă, cel mai neînsemnat 
actor (mesagerul ascuns al sacrului, iubitor de părinți şi tradiții), 
umilul ucenic bucătar, este singurul care îl sfătuieşte pe împărat să 


17 Vezi explicaţiile date în capitolul 1, la subcapitolul: „Abordarea psihanalitică a imaginarului 
colectiv”. 

recheme privighetoarea adevărată pentru a se vindeca. Bătrâna 
mamă a umilului ucenic este reprezentantul mistic al strămoşilor. 
Locuinţa ei la un capăt de drum din adâncul pădurii reprezintă o 
personificare a sacrului uitat de curteni. 

Scena pare că se desfăşoară în timpuri demult apuse, dar 
înțelesurile sale semiotice aparțin prezentului. Privighetoarea este 
cel mai misterios personaj ce pare că se coboară dintr-o lume 
mitică, şi asemenea unui fir de argint, povestea evoluează în ritmul 
unui ritual religios. 

La Andersen, uitarea suscită o nostalgie față de paradisul 
pierdut, în vreme ce, în basmul lui Petre Ispirescu „Tinerețe fără 
bătrâneţe şi viață fără de moarte”, eroul va uita lumea, părinții şi 
prietenii pentru a-şi împlini aspirația la nemurire şi fericire. 
Transpunerea într-o altă ipostază, prin uitare, se produce în sens 
invers, de la lumesc spre paradis. Tărâmul părinților este considerat 
valea plângerii, iar tărâmul unde aceştia dispar din memoria 
eroului, devine lumea fericirii. Inversiunea raportului între om şi 
strămoşi se verifică şi în cuvintele evanghelistului Matei (16,25), 
care aminteşte de supremaţia iubirii lumii de dincolo în defavoarea 
oricărei iubiri pământeşti, chiar şi față de iubirea părintească. Cele 
două basme au în comun căutarea fericirii, dar finalitatea este 
diferită. Ambele basme se folosesc de principiul revigorator al 
sacrului, ca rit de inițiere prin procedeele amintirii şi uitării. Jocul 
secund al reamintirii şi spațiul de acțiune se află în interiorul 
sufletului. Basmele sunt o reiterare metaforică a mitului paradisului 
pierdut din Geneză. La Petre Ispirescu, eroul îşi cucereşte fericirea 
prin uitare, dar este sortit greşelii, pierzând astfel paradisul la fel ca 
Adam. La Andersen, eroul îşi reaminteşte de privighetoarea izgonită 
şi o recheamă pentru a-şi salva viața. Omul este eroul de moment 
care poate eşua foarte uşor; Dilema sa constă în opțiunea pentru 
amintire sau uitare, iar consecințele sunt traiecte spre o cale fără 
întoarcere. Locul conflictului deschis se află în propriul suflet şi 
provine din incapacitatea eroului de a evolua spre perfecțiune. 
Disputa omului se regăseşte mereu între prăpastia prăbuşirii prin 
greşeală şi abruptul muntos al urcuşului, o luptă tăcută şi dură 
între seducția uitării şi reamintirea sensului primordial. 

În concluzie, simbolistica basmului revelă un cult al frumosului 
izvorât din lucrurile mărunte şi neînsemnate. Fragilitatea privi- 

ghetorii este fragilitate sufletului uitat în zbuciumul ego-ului uman. 
Frumuseţea bibelourilor de porțelan conferă strălucire castelului 
împăratului, excelând prin sensibilul unei lumi mistice. Prezenţa la 
curte a nenumărațţilor poeți şi artişti întruchipează mediul deschis 
artelor. În această nobilă ambianţă, privighetoarea apare sub cea 
mai modestă haină. Ascunsă printre ramuri, cântecul ei farmecă 
inimile oaspeților în fiecare seară, până când brusc, înlocuitoarea sa 
mecanică o izgoneşte, transformând astfel sentimentul de armonie 
într-un triumf al vanităţii. În acel moment, întreaga lume sensibilă 
dispare, cedând locul unui rafinament lipsit de pudoare. Totuşi, 
undeva departe, privighetoarea lui Andersen continuă să cânte şi 
astăzi... 

SACRALITATEA IMAGINII ÎMPĂRATULUI ÎN BIZANȚ 


Sincretismul etico-politico-religios s-a manifestat cel mai riguros 
în cadrul perioadei bizantine, fenomen surprins în scrierea „Ale 
Diaconului Agapet Capitole De Sfaturi Pentru Împăratul Justinian”!8. 
Textul deschide seria unor imagini bine conturate asupra unui model 
specific de guvernare politică în care împăratul bizantin atinge 
conduita morală a unui apostol, fiind considerat un adevărat 
locotenent al lui Dumnezeu pe pământ. Conform ideologiei imperiale, 
guvernarea este atributul împăratului, iar actul guvernării este un 
ritual sacru care împlinea voința infailibilă a Divinității. 

Imaginea sacră a împăratului Constantin (272-337 d.Hr) sau al 
împăratului Justinian (482-565 d.Hr) se legitimează, în primul rând, 
prin autoritatea sacră conferită şi legitimată, la rândul ei, de 
autoritatea Bisericii. Împăratul bizantin devine o persoană 
sacerdotală cu aceleaşi atribute pe care le are şi Patriarhul din 
punctul de vedere al puterii spirituale, fără a-l controla pe acesta. 
Atributelor spirituale li se adaugă celelalte onoruri caracteristice 
puterii politice, fapt care, îi permite împăratului să primeze ca 
imagine față de patriarh. La punctul 63 din documentul menționat 
stau mărturie următoarele cuvinte: „Dumnezeu de nimeni nu are 
nevoie, iar împăratul numai de Dumnezeu. Imită, aşadar, pe Acela 
care nu are nevoie de nimeni şi din belşug îi miluieşte pe cei care mila 


18 Scrierea parenetică a Diaconului Agapet, [Ix0eo:g Kepoioiov Mapower Iv,oxe6iuo0e loa 
rapi ATAIIHTOY Aakovov tUs LIpiorornc toO Oeol| Meyáàns | Ikkânoiac, IlplIcBootito 
IOYSTINIANON”, este un text compus din şaptezeci şi două de capitole în care regăsim o serie 
de învățături adresate împăratului Justinian (ca. 527). Învățăturile sunt alcătuite din sfaturi 
politice, pilde religioase şi îndatoriri morale pe care un împărat sau un rege trebuie să le 
cunoască şi să le aplice pentru a fi pe placul poporului şi a lui Dumnezeu. Sfaturile politice sunt 
orientate spre arta conducerii statului în interior şi în relaţiile cu celelalte puteri. Fiecare 
paragraf începe cu următoarea formulare de adresare: „Preasfinţitului şi preacucernicului 
nostru Împărat Justinian Agapet preasmeritul diacon”. 

ta cerşesc”. Cu alte cuvinte, împăratul nu se supune nimănui decât 
lui Dumnezeu, o imagine destul de clară în ceea ce priveşte relația sa 
cu toți ceilalți oameni şi în contradicție cu imaginea din tradiția 
apuseană, în care regele sau împăratul se supunea, înaintea lui 
Dumnezeu, Papei, ca şef al Bisericii, dar şi ca şef al tuturor celorlalte 
puteri. Poziţia lui Justinian este cu totul privilegiată, amintindu-i-se, 
de fiecare dată, să nu uite supunerea sa legilor divine. Împăratul 
bizantin devine, prin omnipotența celor două puteri, cea mai 
importantă persoană politică şi religioasă. Astfel, se explică de ce 
Biserica Bizantină s-a supus de bunăvoie puterii politice, conform 
tradiției moştenite de întregul Bizanţ, apelându-se la formula cezaro- 
papistă a lui Justinian: „un împărat; un stat; o Biserică“. Principiul 
reprezintă o formulă care întăreşte coeziunea şi rezistența imperiului 
în fața năvălirii popoarelor invadatoare. 

Având în vedere faptul că prerogativele puterii de stat erau 
personificate în imaginea împăratului şi că destinul unui popor era 
preluat în mâinile unei singure persoane responsabile, moralitatea 
şi conduita împăratului devin un subiect de interes sacerdotal. 
Învățăturile şi sfaturile Diaconului Agapet sau ale lui Eusebiu de 
Cezareea în ceea ce priveşte imaginea lui Justinian şi a lui 
Constantin cel Mare, se aseamănă într-o mare măsură, cu rolul şi 
funcţia profeților din Vechiul Testament. Aceştia rămân cei din 
urmă judecători şi învățători care veghează la conduita şi faptele 
făuritorilor de imperii, amintindu-le, de fiecare dată, de Dumnezeu, 
ca Judecător suprem al tuturor faptelor omeneşti. Mila, iubirea de 
virtute, abținerea de la plăcerile trupeşti sau evitarea linguşelilor 
viclene ale supuşilor sunt pârghiile unei drepte judecăţi şi a 
imunității împăratului față de păcat. Amenințarea păcatului nu-l 
poate ocoli pe împărat, chiar dacă el este considerat persoană sacră: 
„Precum umbrele urmează corpurile, tot astfel şi păcatele vor merge 
pe urma sufletelor, întruchipând lămurit faptele pe care le-am 
săvârşit” (Diaconului Agapet Capitole De Sfaturi Pentru Împăratul 
Justinian, punctul 69). Împăratul este supus greşelii ca orice om, 
iar chintesența învățăturilor Diaconului Agapet este acea stare 
neobosită de veghe împotriva păcatului. Puterea este binefăcătoare 
dar şi distructivă, emanând dreptate dar şi nedreptate; puterea 
poate linguşi şi chiar înşela prin laude, iar ochiul viu poate fi 
adormit. Starea de veghe, de abţinere de la mânie sau de la plăceri 

este, în ochii Diaconului Agapet, singurul mijloc de a stăpâni 
puterea, în caz contrar, împăratul va cădea inevitabil în greşeală. 

Un alt apologet al imaginii împăratului în Bizanț este Eusebiu 
de Cezareea, cel care aduce un omagiu lui Constantin cel Mare prin 
tehnica alterității modelelor. Această tehnică pune în valoare 
calitățile morale şi politice întruchipate în cea mai înaltă persoană a 
Bizanțului prin tehnica istoriei comparate, incluzând alți împărați 
celebri precum Cirus, Alexandru cel Mare sau împărații Romani. 
„O veche tradiție stăruie să ni-l înfățişeze pe Cirus al Perşilor drept 
cel mai strălucit împărat cunoscut vreodată. Totuşi, nu la aşa ceva 
se cade nouă să luăm aminte, ci la felul cum a luat sfârşit lunga 
viaţă a acestuia; or, tocmai, se zice că nu a avut parte de o moarte 
bună, dimpotrivă, de una nefericită şi ruşinoasă, adusă de mâna 
unei femei”. Sau, „pe de altă parte urmaşii elinilor (de altădată), ni-l 
preamăresc pe macedoneanul Alexandru sub motiv că el ar fi supus 
popoare fără număr şi de tot soiul, adăugând însă şi faptul că el s-a 
stins năpraznic, pradă desfrâului şi beției, înainte de a fi ajuns 
bărbat în toată puterea cuvântului” (Eusebiu de Cezareea, 1991: 
66-67). În contrast, Împăratul Constantin este exemplul viu al unui 
apostol creştin, care ia seama la nevoile săracilor, având un suflet 
bun şi care, în primul rând, eliberează creştinătatea de prigonirea şi 
sângele primilor martiri. „Împăratul Constantin [...], ajungând până 
la marginile cele de pe urmă ale întregii lumi — adică până la munții 
cei atât de departe şi până la neamurile ce sălăşluiesc în jurul 
întregului pământ purtător de viață - a strălucit luminându-le cu 
razele credinței şi a supus totul în cale, [...]. L-a propovăduit pe 
Dumnezeu întru toată sinceritatea” (Eusebiu de Cezareea, 1991: 66- 
67). Exemplul politic şi misiunea de creştinare devin pentru Eusebiu 
de Cezareea o cale spre fericire. Anii lungi de viață, admiraţia celor 
cuceriți de împărat, bunătatea sa, mila, înțelepciunea şi curajul de a 
propovădui, în numele lui Dumnezeu, îi conferă imaginea unei 
icoane. Constantin este singurul împărat sfânt, recunoscut în 
calendarul Bisericii Ortodoxe, dar mai cu seamă, faptele acestuia i- 
au conferit un renume unic pentru întreaga creştinătate; Constantin 
cel Mare este primul conducător politic, care două sute ani mai 
târziu, va fi canonizat. Orice împărat bizantin, după Constantin cel 
Mare, a fost considerat cel de-al treisprezecelea apostol al lui Hristos, 
aşa cum, în tradiția occidentală acest loc de onoare îi revine doar 

imaginii sacre a Papei. Realizând o comparaţie între împăratul bizan- 
tin şi Papă se pot desprinde câteva prerogative asemănătoare ale 
puterii. Papa rămâne principalul reprezentant în Occident al puterii 
spirituale, sanctitatea sa arogându-şi drepturi politice. Patriarhul 
bizantin poate lua atitudini împotriva unui împărat, dar nu i se poate 
opune şi nu-l poate nega. Puterea Papei este mult mai mare, având 
dreptul de ad-negatio, sau de a numi pe cineva „indezirabil” ca 
persoana non grata, expulzând orice rege occidental de la putere. 
Pentru o imagine mai clară a împăratului din Bizanț, reamin- 
tesc aici rolul lui Justinian în organizarea celui de-al şaselea Săbor 
din Trullo. De aici rezultă un argument care justifică rolul major al 
împăratului în imaginea Bisericii în calitate de al treisprezecelea 
apostol. „Blagocestivului şi iubitorului de Hristos împărat Iustinian, 
sfântul şi a toată lumea săbor, carele s-au adunat după amenințarea 
dumnezească cu porunca a blagocestiei tale puteri într-această 
cetate împărătească de Dumnezeu păzită.!9,. Legătura între comu- 
nitatea creştină, împărat şi Constantinopol formează un triunghi 
sacru al creştinătăţii, cuvintele adresate împăratului sunt în strictă 
legătură cu celelalte două elemente care formează un tot unitar 
simbolic. De aici se poate deduce faptul că primul şi cel mai impor- 
tant rol al împăratului bizantin a fost acela de a apăra comunitatea 
de posibilele amenințări ale altor popoare şi civilizaţii necreştine. 
Duşmanul străin face parte din forțele răului care vor să distrugă 
triunghiul creştin, iar împăratul devine responsabilul suprem cu 
apărarea şi conservarea propriilor valori şi tradiții. Misiunea de a 
apăra creştinătatea capătă dimensiuni soteriologice cu un accen- 
tuat rol religios. Patriarhul şi împăratul bizantin se află în corelație 
directă, primul fiind păstrătorul credinţei şi al datinilor, o icoană 
reprezentată în cadrul instituțional al Bisericii, iar cel de-al doilea, 
prin teoria celor două săbii devine apărătorul lui Hristos şi al cetăţii. 
Acest rol îl va îndeplini în calitate de al treisprezecelea apostol. 
Creştinismul în Bizanț va opera nu numai o restructurare 
profundă a sistemului de valori ale lumii antice, dar va revoluţiona 


19 Paragraf desprins dintr-un document bisericesc creştin ortodox în care regăsim traducerile 
Canoanelor Conciliului din Trulo, cunoscut şi sub numele de Quinisexte din 691, pagina 491. 
Conciliul s-a desfăşurat sub domnia lui Iustinian al II-lea şi a întrunit 165 de episcopi orientali. 
În cele 102 de canoane promulgate la acest Conciliu se vorbeşte despre situaţia imorală a unor 
tradiţii păgâne reprezentate de jocurile de noroc, ghicitorile, vrăjitorie, astrologie, prostituție, 
cămătărie şi alte obiceiuri considerate a fi păcate grele în viaţa creştinilor. 

decisiv imaginarul politic al Evului Mediu, prin introducerea unor noi 
vectori de poziționare a imaginii politice în mentalul comunităților 
creştine. „lisus a răspuns: Împărăţia Mea nu este din lumea aceasta. 
Dacă împărăţia Mea ar fi din lumea aceasta, slujitorii Mei s-ar fi 
luptat ca să nu fiu predat iudeilor. Dar acum împărăția Mea nu este 
de aici“ (Biblia, Sfânta Evanghelie după loan, 1994: cap.18, v.36.), 
această maximă a lui Isus Hristos vizează însăşi legitimarea trans- 
cendentală a noii puteri; putere, al cărui fundament există în 
Dumnezeu; omului nu-i sunt date decât cucerirea şi exercitarea 
puterii aici pe Pământ pentru a implementa voinţa lui Dumnezeu de a 
făptui binele creştin. Natura autorității politice, caracteristică împă- 
ratului bizantin, derivă din contractul special pe care Moise l-a 
încheiat cu Dumnezeu şi a cărei clauză fundamentală este obligația 
de supunere: „Adu-ţi aminte ce a făcut Domnul, Dumnezeul tău, lui 
Faraon şi întregului Egipt; adu-ți aminte de marile încercări pe care ți 
le-au văzut ochii, de minunile şi semnele, de mâna tare şi de braţul 
întins, cu care te-a scos Domnul, Dumnezeul tău.“ (Biblia, 
Deuteronom, 1994: cap.7, v.18,19). Obiectivul central în relația între 
împărat şi supuşi, care se regăseşte în majoritatea documentelor 
despre Bizanţ, este salvarea sufletelor de consecințele nefaste ale 
păcatului originar. Doctrina creştină prin care toți oamenii se nasc 
egali, toți fiind copiii lui Dumnezeu, având un suflet care trebuie 
salvat, a introdus în viața publică valori preponderent morale: auste- 
ritatea, umilința, penitența, supunerea, valori care sunt, în acelaşi 
timp, recomandate supuşilor față de Dumnezeu şi față de împărat. 
Creştinismul realizează o sinteză magnifică între teoria 
autorității imperiale, elaborată de Octavianus Augustus, imagologia 
politică din monarhiile elenistice şi imaginea christică a acestei 
autorități, bazată pe corpus-ul de documente şi imagini sacre. 
Legitimitatea sacră a puterii este clar exprimată în Evanghelia după 
Matei, unde Isus Hristos îi deleagă lui Petru, primul papă al 
Creştinătăţii, puteri discreționare în păstorirea turmei de credincioşi: 
„ Şi îţi voi da cheile împărăției cerurilor şi orice vei lega pe pământ 
va fi legat şi în ceruri, şi orice vei dezlega pe pământ va fi dezlegat şi 
în ceruri“ (Biblia, Sfânta Evanghelie după Matei, 1994: cap.16, 
v.19). Fiind de origine divină, puterea trebuia să-şi dezvolte un 
sistem de imagini şi norme de comportament corespunzătoare. Pe 
măsură ce societățile se secularizează, Biserica devine singurul 

gestionar privilegiat al manifestărilor sacrului. Ritualul creştin al 
încoronării Regelui, de pildă, ca orice ritual, are ca scop actuali- 
zarea evenimentului mitic fondator şi purificarea de violenţa lui 
inițială. Orice întemeiere mitică a lumii presupunea o luptă între 
două forțe ostile (zei, titani, personificări ale fenomenelor naturale) 
în urma căreia ordinea rezultată trebuia conservată şi purificată de 
caracterul impur al violenței inițiale. Prin actul de încoronare, 
persoana fizică a regelui suferă un act de transsubstanțiere, 
devenind o ființă sacră, după modelul mitic sau istoric al alegerii 
regilor şi al întemeierii regatelor prezente în textele sacre. Legiti- 
marea puterii prin autoritatea divină proclamată în textele sacre 
(Biblie, Coran, Talmud) avea ca suport această întemeiere mitică: 
regii, la origine, au fost desemnați de Dumnezeu pentru a conduce 
primele regate constituite din divizarea neamului omenesc, ca 
urmare a căderii lui în păcat. În calitate de locotenenţi ai lui 
Dumnezeu şi de şefi ai familiilor, primii regi au fost desemnați în 
virtutea calităților morale şi creştine necesare păstoririi turmei. 
Împăratul bizantin sau cel occidental sunt unşi în Biserică în urma 
unui ceremonial strict, care preamărea voința lui Dumnezeu, acor- 
dând grația noului ales; împăratul trebuia să depună jurământul de 
supunere, după rugăciunea de încoronare. Aşezarea coroanei pe 
cap, înveşmântarea cu mantia regală şi cuvântările Papei sau ale 
Patriarhului făceau parte din ritualul înscăunării. Atât formula 
politică a Evului Mediu, conform căreia regele trebuia să fie bun, 
înțelept şi tolerant cât şi personalizarea sacră a funcției şi a ființei 
sale, provin din sinteza dintre legitimarea divină a puterii şi 
imaginarul politic. 

În concluzie, imaginea regelui în Bizanţ este în strânsă corelaţie 
cu istoria sacrului şi a puterii politice din Evului Mediu. Imaginile 
pendulează între formula cezaro-papistă şi teoria ministeriatului a 
Sfântului Pavel care cita din maxima lui lisus Hristos următoarele 
cuvinte: „Daţi deci Cezarului cele ce sunt ale Cezarului şi lui 
Dumnezeu cele ce sunt ale lui Dumnezeu“ (Biblia, Sfânta Evanghelie 
după Matei, 1994: cap.22, v.21). Supunerea Bisericii bizantine față 
de politica de stat s-a bazat pe o comuniune profundă între împărat 
şi cler, anume pe identitatea idealului politic. 


148 


CAPITOLUL VI 


SACRU ŞI PUTEREA POLITICĂ ÎN JAPONIA 
MEDIEVALĂ 


Analiza evoluției politice şi religioase a Japoniei medievale este 
motivată de vastul proces de întrepătrundere simbolică dintre sacru 
şi puterea politică pe care societatea japoneză l-a preconizat încă de 
la originile sale mitice. Cercetarea imaginii împăratului nipon implică 
în mod necesar o cunoaştere aprofundată a instituției imperiale 
japoneze pentru a putea sesiza discrepanţele între aceste două 
modele de legitimitate şi guvernare. Cele două elemente (sacrul şi 
politicul) au interacționat constant şi s-au potențat reciproc de-a 
lungul întregii istorii japoneze. Armonia acestei conjuncturi a fost 
conservată în funcție de valenţele confucianiste, buddhiste şi, nu în 
ultimul rând, shintoiste. Împăratul, „Stăpânul Suprem” în acest 
echilibru al valorilor, a fost considerat o „divinitate corporală, 
prezentă”, misiunea sa fiind de a face cunoscută calea divină, de a 
propaga aceste învățături religioase, care să îi aroge dreptul de a 
cere poporului supunere necondiționată. Aşadar, această funcție 
religioasă este însoţită de posibilitatea de instituționalizare a 
ceremoniilor religioase statale. 

O dimensiune crucială în istoria culturii şi civilizației japoneze 
este imaginea politică a împăratului. Acest „Stăpân Suprem” era 
considerat descendent al zeiței Soare Amaterasu şi conducător 
suprem al religiei. Originea divină a împăratului este marcată prin 
termenul japonez tennâ. În Europa, împăratul japonez era denumit 
prin utilizarea epitetului mikado. Japonezii folosesc acest termen doar 
în poezii, fiind derivat din cuvântul japonez mikoto (luna august). 

Familia imperială japoneză datează din anul 600 î.Hr. repre- 
zentând cea mai veche familie domnitoare din lume. De asemenea, 
împăratul este reprezentantul statului şi al unității poporului, deşi, 

în prezent, el este investit cu o putere simbolică, aceea de a oficia 
ceremoniile religioase şi protocoalele diplomatice. Suveranitatea se 
află, conform Constituţiei japoneze, în mâinile poporului. 

Etimologia cuvântului „shintoism” derivă din traducerea sa 
prin „drumul zeilor”. Scrierea japoneză adevărată a acestuia este 
kami no michi (kami = zei) (Bertholet, Campenhausen, 1995: 423- 
425). Cunoaşterea principiilor shintoiste este posibilă prin analiza 
principalelor izvoare ale cultului: Kojiki şi Nihongi, reprezentând 
istoria lucrurilor din vechime, structurată pe trei cărți apărute 
concomitent în anul 712 d.Hr. Prima carte tratează miturile 
originare, iar celelalte două cărți cuprind epocile eroilor şi epocile 
buddhiste. Nihongi este o grupare de 30 de cărți apărute în anul 720 
d.Hr, retrasând prima istorie oficială a Japoniei redactată în China. 
De notat faptul că divinitățile primordiale şi mitologia cuprinsă în 
aceste două scrieri fundamentale au o origine pur japoneză, nefiind 
alterate de influențele buddhiste. Shintoismul s-a conturat spre 
sfârşitul secolului IX, ca un sistem de doctrine, mituri şi practici de 
cult, cu o organizare sacerdotală proprie. Practica shintoistă este 
asigurată, în primul rând de preoți, fiind plasată vreme îndelungată 
sub tutela directă a împăratului, considerat Marele Preot. Funcția 
religioasă era transmisă ereditar, obicei care a fost schimbat în 
shintoismul târziu, prin transformarea clasei sacerdotale în funcțio- 
nari ai statului, consolidându-se astfel o ierarhie separată. Cu toate 
acestea, sacerdoțiul nu implica o pregătire specială. 

Substanța experienței religioase în shinto- 
ism este fundamentată de relaționarea sacru- 
uman, păcatul originar nemodificând starea 
primordială existentă între divinitățile ancestrale 

sistem, sentimentul religios nu este generat de Li 
frică, precum în alte credințe, ci de iubire şi 
gratitudine față de zeii care patronează cultul. 

În concluzie, shintoismul nu poate fi considerat o religie în 
plinătatea cuvântului, deoarece nu are o dogmă clară, nu îşi 
idealizează zeii, nu are o metafizică şi o morală bine articulate; cu 
toate acestea, nu există o diferenţiere clară între elementele vieții şi 
morții, între corp şi suflet. Analiza miturilor primordiale permite 

justificarea ideologică a naturii divine, a descendenței familiei 
imperiale, cu implicaţii sacrale, constituind principalul punct de 
echilibru între planul politic şi planul religios. 


6.1. Rădăcina sacrului şi a politicului în instituţia imperială 


Mitul imperial al shintoismului înfăţişează trei ființe primordiale 
vag definite, care se ascund de ochii oamenilor, luând naştere în 
haosul întunecat (Jordan, 2002: 70).20 Fiinţele gemene Izanagi („Cel 
care invită”) şi Izanami („Cea care invită”) devin soţ şi soție şi 
primesc sarcina de a forma o lume materială din haos. Antropologul 
britanic specializat în zeități antice, Michael Jordan, surprinde prin 
cele mai frumoase cuvinte cosmogonia pământului nipon: „Până 
atunci exista doar un pat plutitor de trestii, aflat în derivă pe apele 
mării originare, din care ia naştere cea de-a patra ființă primordială, 
Umashi-Ashi-Kabi-Hiko-Ji-No-Kami (divinitate străbună, prinț blând 
vlăstar de trestie). Ca să-i ajute în misiunea de creație, Izanagi şi 
Izanami primesc o lance magică. Ei stau pe puntea cerului şi agită 
cu lancea apele originare. Când o scot din mare, de pe lance cad 
picături de apă sărată, care se solidifică şi formează întâiul uscat. 
„Izanagi şi Izanami zămislesc multe vlăstare, cel mai vârstnic fiind 
zeița soarelui, Amaterasu” (2002: 71). Specialiştii italieni în istoria 
religiilor au menționat, în cartea lor „Manual de istorie a religiilor”, 
în capitolul 21 dedicat studiului shintoismului, faptul că Izanagi şi 
Izanami sunt creionați prin puternice trăsături fizice, ei fiind Bărbatul 
şi Femeia primordiali (Firloramo, Massenzio, Raveri, Scarpi, 2003: 
377). Importanţa acestui mit nu rezidă, însă, în analiza actorilor 
mitologici creatori, ci în identificarea rădăcinii legitimității divine a 
împăratului japonez. 

Kami, zeii (termen care semnifică divinizarea strămoşilor, 
superior, şef) au atât capacitatea de a crea cât şi de a distruge, 
atribuindu-le şi statutul de divinităţi străbune care au dat naştere 
clanurilor, ale căror autoritate şi putere sunt legitimate prin sfera 


2 Aceste trei fiinţe sunt: Ame-No-Minaka-Nushi-Kami (divinitatea care stăpâneşte centrul 
maiestuos al cerurilor), Taka-Mi-Musubi-No-Kami (divinitatea miraculoasă creatoare a 
maiestăţii supreme) şi Kami-Musubi-No-Kami (divinitatea miraculoasă creatoare de divinități). 
„Ele creează Esenţa Pasivă şi Esenţa Activă a cosmosului”. 

sacrală. Dinastia imperială a fost fondată prin funcția mitologico- 
creatoare a lui Amaterasu Omikami, aceasta fiind considerată zeița- 
mamă şi a cărei imagine de soare-răsare a fost preluată de simbolis- 
mul național japonez. Fratele său, Susano-wo este „pivotul tradiției 
sacre a clanului Izumo”, iar Amenokoyane este reprezentantul divin 
al familiei Fujiwara (Firloramo, Massenzio, Raveri, Scarpi, 2003: 
378). Spița împărătească a Japoniei este identificată în mitul pri- 
mordial menționat, prin nepotul lui Amaterasu, prințul Ninigi 
(Jordan, 2002: 36-37).21 Acesta are ca părinți, conform mitologiei 
japoneze, pe Taka-Mi-Musubi şi Ame-No-Oshi-Homimi, fiind consi- 
derat: „divinitatea ancestrală a dinastiei imperiale” (Jordan, 2002: 
129-130). Prinţul coboară din cer pe vârful muntelui Takachihiat, 
fiind păzit de divinități războinice. Îşi alege ca soție pe zeița florilor 
Ko-No-Hana, care îi dăruieşte trei fii, dar care va ajunge să se 
sacrifice sinucigându-se din cauza geloziei față de dorința prințului 
de a submina căsătoria. Jimmu-tenno (unul dintre fiii lui Ninigi) 
devine primul împărat şi războinic divin, în jurul anului 660 î.Hr., 
fiind denumit mai exact „Imperialul războinic divin”. Împăratul a 
pus imediat bazele regatului Yamato.” În anul 604 d.Hr., prințul 
Shotoku promulga Constituția în şaptesprezece articole (prin care 
reglementa „căile vieții publice”- reguli legate de atitudinile mentale 
şi morale ale individului față de îndatoririle statului); acest document 
constituie prima legislaţie a Japoniei. În concluzie, prinţul Shotoku 
este primul întemeietor al statului centralizat japonez. 


21 Jordan lansează posibilitatea ca Amaterasu să fie o adaptare a zeităţii buddhiste Vairocana. 
Pentru a cunoaşte mai exact filiația divină a casei imperiale voi prezenta succint acest mit 
imperial: Amaterasu este născută din ochiul stâng al zeului primordial Izanagi şi are trei fraţi: 
Tsuki-Yomi (zeul lunii), Susanoo-Wo (zeul furtunii) şi Hi-No-Kagu-Tsuchi (zeul focului). 
Amaterasu este atât de strălucitoare încât părinții săi o trimit să domnească ca Regină a 
Cerurilor, iar fratele său, Susanoo-Wo stăpâneşte lumea materială de pe pământ. La un moment 
dat izbucnește un conflict în care Susanoo-Wo se ridică la cer alături de ea, tulburându-i liniştea 
casei prin aducerea de nori de furtună. A doua zi, Amaterasu se ascunde într-o peşteră. Lumea 
se adânceşte în întuneric şi haos, iar ceilalți zei văzând acest lucru încearcă să o readucă înapoi 
pe cer. Ei recurg la o „oglindă divină perfectă” prin care zeița să-şi poată admira adevărata 
splendoare. Susanoo-Wo este alungat pe pământ şi, în urma unei lupte cu un dragon cu opt 
capete, obține o sabie magică, pe care o dăruieşte lui Amaterasu în semn de recunoaştere a 
autorităţii ei. La rândul ei, zeiţa îi oferă nepotului ei, Ninigi această sabie. Oglinda divină (Jata- 
Kagami) devine unul dintre obiectele sacre care este dăruit primului împărat. 

22 Se presupune ca ar fi trăit în secolul al VII-lea î.Hr. 

De la identificarea principalelor zeități din panteon la corelarea 
anumitor fenomene, obiecte cu figuri divine şi până la zeificarea 
oamenilor, toate aceste evenimente s-au succedat rapid. Menţionez 
două exemple concludente în acest ultim caz: zeul înțelepciunii şi al 
artei scrisului este fostul cancelar imperial Michizane (847-903), iar 
zeul războinic Hachiman? este de fapt împăratul Ojin (201-310) 
datorită instinctelor sesizabile în perioada dinaintea naşterii sale, de 
către împărăteasa Jingo (Bertholet, Campenhausen, 1995: 424). 
Ambii au devenit kami, dar fără sanctuare, teritoriul lor fiind identi- 
ficabil doar prin celebrarea anumite rituri iniţiate în onoarea lor. În 
acest context, este relevantă conjunctura în care s-a configurat 
panteonul shintoist proiectat pe o structură socială realistă, ceea ce 
a stabilizat raporturile de putere şi legitimate sacră între familii. 
Conectivitatea între practicile religioase şi scheletul piramidei 
sociale atinge punctul culminant datorită rolului jucat de împărat. 
Suveranul îndeplineşte astfel o funcție unificatoare, devenind con- 
ducătorul ceremoniilor dedicate străbunilor divini şi „simbolul 
principal al unităţii poporului japonez” (Firloramo, Massenzio, Raveri, 
Scarpi, 2003: 384). Descendenţa sacră se regăseşte în termeni 
precum hiko (prinţ), hime (prinţesă), ambele fiind traductibile prin 
„copilul-soare”. Succedarea împăraţilor este denumită „succesiune 
celestă solară” (ama-tsu-hi-tsugi. 

În comparaţie cu Japonia, la alte popoare vechi exista obiceiul 
ca, la moartea unui monarh, să fie sacrificat întregul alai care l-a 
servit în viață, pentru a-l însoți şi a-l sluji în lumea de dincolo. 
Odată cu îngroparea unui rege sumerian, în fiecare mormânt erau 
sacrificate în cadrul ceremoniilor funebre, între 3 şi 74 de persoane 
- curteni, servitori, soldați, muzicanți şi femeile din palatul regal 
împodobite cu bijuterii prețioase. Printre cele 1850 de morminte din 
Ur descoperite de L. Woolley (Ries, 2000: 123.) se află câteva 
morminte regale, cu 1 sau 4 camere fiecare, datând din intervalul 
2700-2500 î.Hr. Între mormintele cu mai multe victime sacrificate 
pentru a-i ține companie stăpânului regal în cealaltă viață, sunt 
camerele cu numărul 800 cu cinci soldați şi zece femei de la curte, 
nr. 1332, cu 43 de persoane şi nr. 1237, cu 74 de persoane, dintre 
care 68 de femei (Drimba, 1985: 88-89). Un alt tip de ritual 


% Zeul celor opt stindarde. 


153 


Sebastian Fitzek 


sacrificial, care implică spectrul regal, constă în uciderea omului- 
zeu conducător. El trebuie să fie înlăturat prin sacrificiu, pentru a i 
se putea captura sufletul. Acest prototip de ritual este întâlnit în 
culturile din Cambodgia (uciderea zeilor mistici ai focului şi al apei 
în momentul îmbolnăvirii acestora) cât şi în Etiopia, Sudan (Frazer, 
Vol. II, 1980: 270-289). 

În China, în mormântul împăratului Shi Huang Di, mort acum 
2200 de ani, au fost descoperiți peste 7000 de soldați de teracotă. 
Combatantii erau dispuşi în 40 de şiruri, ca la paradă, pe o lungime 
de 200 de metri. Mărimea fiecărei statui este cuprinsă între 1,81 m 
şi 1,92 m, având chipuri diferite. Împăratul a dorit ca fiecare 
luptător, care îl va însoți în viața de dincolo, să aibă propria sa 
fizionomie, înlocuind astfel vechile tradiţii, în care, o dată cu 
monarhul, erau sacrificate numeroase victime. Inscripţiile de pe 
„oasele de ghicit”, care formulează întrebări cu privire la felul şi 
numărul victimelor sacrificate, atestă existența şi practicarea 
jertfelor animale şi umane. Astfel, în localitatea Anyang, datând din 
perioada Shang, s-au găsit peste 1000 de schelete ale celor sacrificați 
pe mormântul unui rege în grupuri de câte zece, decapitate, cu 
craniile îngropate separat. Tot din această perioadă datează altarele 
înconjurate de mormintele a 825 de persoane, 15 cai şi 5 care de 
luptă, 10 boi, 25 de câini şi 18 oi (Drimba, 1985: 360). 

Începând din secolul al VII-lea î.Hr., componentele culturale şi 
religioase chineze au influenţat evoluția societăţii japoneze. În 645, 
reforma Taika marca adoptarea statului centralizat, introdus după 
modelul chinez (buddhismul a fost transmis în secolul VI prin 
adepți veniți din Coreea, mai exact în 538).2+ Prima încercare de 
inserare a buddhismului a eşuat, dar convertirea împărătesei Suiko 
(592-628) şi a nepotului ei, prințul regent Shotoku (573-621) a 
reprezentat începutul unei epoci prospere pentru buddhism.25 


24 Reforma Taika implica faptul că oficiali imperiali cu domenii ereditare înlocuiesc vechea 
orânduire a clanurilor. Acest proces a condus la întărirea puterii imperiale absolute. 

25 În tradiţie se spune că în anul 538 statul coreean a dăruit curţii Yamato o statuie a lui Buddha, 
iar după scurt timp a apărut o deschidere masivă spre literatura, muzica şi medicina chineză. 
Budismul a fost supus unui control al statului în momentul în care capitala a fost mutată la 
Heian (794-868). Cea mai propice dezvoltare este parcursă în timpul shogunatului din perioada 
Kamukara (1185-1333). Convieţuirea budismului cu religia shintoistă este încurajată şi în 
timpul dinastiei Tokugawa (1600 — 1868, perioada Edo). Este important de menţionat faptul că, 

Readucerea şi consolidarea poziției împăratului în nucleul statal 
este însoţită de propagarea teoriilor confucianiste şi buddhiste. 

Reacţiile față de melanjul născut din grefarea ideilor buddhiste 
pe fondul shintoist la începutul secolului IX, au început să apară în 
1868, prin restaurația Meiji?6 şi căderea shogunatului şi a dinastiei 
Tokugawa (care a sprijinit de-a lungul secolelor promovarea şi 
preluarea conceptelor buddhiste în ținutul nipon). Acest moment 
istoric marchează adoptarea ideilor susținute de puriştii shintoişti 
precum Kamo Mabuchi (1697-1769), Motoori Norinaga (1730-1801), 
Hirata Atsutane (1776-1843), dar şi o accentuare a caracterului 
național al acestei gândiri religioase. Ca religie de stat, shintoismul 
era amenințat de pericolul laicizării, generat din dorința de afirmare 
istorică a unei conştiinţe religioase specifice caracterului nipon, 
precum şi dintr-o continuitate înrădăcinată în tradiție. Toleranța 
față de buddhism şi fuziunea sa cu shintoismul (proces care a durat 
aproximativ 1100 de ani soldat cu scindarea sa în 13 secte) pot fi 
motivate prin lipsa unui nucleu dogmatic național bine consolidat. 

Morala dezvoltată, cultul riguros, literatura şi artele impresio- 
nante ale buddhismului s-au dovedit net superioare sistemului 
shintoist deficitar. Cosmogonia tradițiilor shintoiste este neclară, 
fiind aflată într-un stadiu primar de dezvoltare. Ea poate fi analizată 
ca o tripartiție verticală (cer-pământ-lumea subpământeană) sau ca o 
bipartiție orizontală (pământ- Tokoyo sau lumea veşnică) a Univer- 
sului. Astfel, unul dintre aspectele cheie ale acceptării buddhismului 
(nu cel ortodox) în Japonia a fost existenţa unei doctrine simplificate 
a răscumpărării sufletului (ceea ce în shintoism reprezenta un punct 
nevralgic), precum şi un cult al idolilor. 

Secta buddhistă cu cel mai mare impact în spaţiul nipon a fost 
secta Zen, de proveniență indiană. Esenţa sa este oglindită, în primul 
rând, prin terminologia sa, care în sanscrită înseamnă „contemplație” 
(Dhyana). Contemplaţia predominantă în acest cult doctrinar, 
simplitatea şi dragostea de natură, constituie valenţe care determină 
corelarea directă între ființa umană şi inima lui Buddha. În acest 


în epoca Meiji (1868-1912), budismul este declarat religie ilegală, conferindu-i-se numele de 
kaibutsu kishaku (omorâţi-i pe budişti şi abandonaţi scrierile lor). 

26 În această perioadă, se cere restabilirea poziţiei împăratului, fiind sprijinit inclusiv de 
samurai, care afirmau: „Sonno Joi! = Trăiască împăratul! Daţi-i afară pe barbari!” 

raport, omul ajunge la starea pură în care devine imun la ispitele 
lumii materiale, stare aprofundată prin exercițiul cugetării pure, 
sursă a păcii şi a liniştii spirituale. Cu toate acestea: „buddhismul 
cel mai creator din punct de vedere intelectual la ora de față este, 
fără îndoială, buddhismul japonez” (Eliade, Culianu, 1996: 67-68). 

Epoca Heian (794-1186) a fost marcată de supremaţia celei 
mai ilustre familii din istoria japoneză, Fujiwara, familie înrudită 
prin alianță cu familia imperială. În acest moment, autoritatea 
împăratului a luat o turnură pur formală. Acest episod istoric, 
considerat epoca clasică a vechilor civilizații nipone, este marcat de 
un eveniment important: apariția samurailor. Ca urmare a răscoalelor 
populare, a luptelor dintre familiile dominante, fiecare nobil îşi 
organiza o armată proprie, proces care a determinat formarea clasei 
războinicilor de profesie samurai. Fiecare samurai însoțea un 
daimyo (o categorie a nobilimii compusă din aristocrați militari ai 
seniorilor feudali care deţinea cele mai înalte funcții în stat). De-a 
lungul secolelor, familiile au încercat să-l domine pe „Fiul Cerului”, 
limitându-i puterea politică. 

Şirul evenimentelor istorice, punctat de succesiunea dinastiilor 
a fost, întotdeauna, însoțit de un anumit imaginar religios. Până în 
acest moment, am urmărit evoluția buddhismului încă din secolul 
VIII, perioadă în care religia a beneficiat de sprijinul statului. 
Avântul marcat de budhism în perioada shogunatului Kamakura 
începe în era politică a militarilor bushi (1185-1333).27 Totodată, 
împăratul numeşte prim shogun pe Yoritomo, fapt care implică o 
nouă funcţie conferită împăratului prin care domina statul, fără a-l 
guverna, acest drept aparținând doar noului suveran de drept 
(shogunul).28 Epoca Edo este marcată de sinteza între shintoism şi 
confucianism denumită Suiga Shinto. În secolul al XVII, se constată 
o tendință de reorientare spre shintoismul pur, scepticismul față de 
contopirea cu elemente buddhiste şi confucianiste manifestându-se 
sub forma unor critici dure la nivelul unei mişcări ideologice. 
Cu toate acestea, în epoca dinastiei Tokugawa, sinteza shinto- 
buddhistă devine religie de stat. 


2 În această perioadă apar shintoismul Tendai şi shintoismul tantric Shingon. 
28 Sistemul politic dualist implicat de shogunat prin numirea a două capitale, cu un guvern 
propriu a deschis epoca feudală din Japonia. 

Epoca imperială Meiji a adoptat shintoismul pur ca religie 
oficială (din 1868 până în 1946) şi a determinat ramificarea acestuia 
în patru mari ramuri: 

1. shintoismul casei imperiale -Koşiţu; 

2. shintoismul sanctuarelor — Jinja; 

3. shintoismul sectar — Kyoha; 

4. shintoismul popular - Minkan. 


Echilibrul stabilit între imaginarul politic şi imaginarul religios 
a fost fundamentat prin mitologia primordială japoneză. În această 
cultură predomină o armonie perfectă între credința religioasă care 
legitimează puterea politică şi autoritatea politică angrenată într-un 
proces de confirmare a sistemului religios. Actul de guvernare al 
împăratului este, în esență, sacral, emanând din miturile care 
confirmă descendența sa divină (Firloramo, Massenzio, Raveri, 
Scarpi, 2003). Figura suveranului este determinată de funcţia sa 
centrală, care izvorăşte din structura ierarhică pe care o reprezintă, 
devenind nucleul propagator al conexiunii perfecte între acțiunea 
destinului şi acțiunea umană, dintre sacru şi profan. Originile sale 
divine, strămoşii săi, ca urmaşi direcți ai zeiței Amaterasu, toate 
acestea constituie elementele care conferă împăratului (mikado) 
titulatura de „Fiu al Cerului”. 

În urma procesului de occidentalizare din prima jumătate a 
secolului XX, în Japonia s-a instituit o ideologie religioasă de stat 
(kokkashinto), în care se regăsesc vechile concepţii politice despre 
autoritatea supremă a suveranului de origine divină, ceea ce a 
permis o redescoperire a comuniunii între rituri şi guvernare. 
Doctrina religioasă a servit claselor conducătoare pentru a opera 
schimbări economice şi sociale majore, declanşate de o criză a 
identității culturale. Procesul a fost posibil prin reîntoarcerea la 
tradiție şi la preceptele arhaice, exemplele cele mai practice fiind 
oferite încă din 1868 (anul creării unui sistem de sanctuare 
naționale controlate de Ministerul Riturilor Divine) şi, din 1872 (an 
în care organizarea religiei shintoiste de stat a revenit Ministerului 
de Interne). De remarcat faptul că, la începutul secolului XX, 
ideologia de cucerire militară japoneză din cel de-al Doilea Război 
Mondial s-a bazat pe conceptele confucianiste. După înfrângere, 

acest sistem a fost desființat, proclamându-se libertatea de cult, 
impusă de americani în 1945, prin abolirea shintoismului de stat 
(Firloramo, Massenzio, Raveri, Scarpi, 2003: 388). Anul 1946 
marchează punctul istoric de laicizare al statului. 


6.2. De la perioada Tokugawa la fundamentele Restauraţiei 
Meiji 

Deşi cadrul temporal al imaginarului din Evul Mediu este 
depăşit, este important de reținut faptul că evoluția politico-econo- 
mică a Japoniei a cunoscut două mari perioade istorice de o 
însemnătate majoră ale căror caracteristici şi evoluţie au deschis 
calea modernizării statului. Portretului samuraiului care domină 
societatea japoneză medievală nu poate fi înțeles fără a marca, prin 
contrast, perioadele de vârf din istoria politică a Japoniei. Astfel, 
perioadele Tokugawa şi Meiji vor fi subiecte de dezbatere, fiind 
relevante prin conținutul lor socio-cultural. Era Tokugawa se 
desfăşoară între anii 1600 şi 1868, iar era (Restauraţia) Meiji este 
cuprinsă între anii 1868 şi 1912. Pe parcursul acestui subcapitol, 
se va proceda la o analiză a celor două segmente temporale pentru a 
evidenția structura imaginarului politic specific acelor timpuri. 
Tranziția de la o politică izolaționistă la o politică reformatoare, de la 
o centralizare feudalistă predominantă la o descentralizare printr-o 
politică de reconstrucție a organismului politic nu poate fi consi- 
derată o suită de evenimente istorice care a deschis calea spre 
democraţie. Cu alte cuvinte, democraţia sau obiectivul de a cultiva 
principii şi valori democratice nu sunt reperabile nici în perioada 
Tokugawa, nici în perioada Meiji, chiar dacă procesul de moder- 
nizare s-a dovedit salutar. 


a. Puterea politică în perioada Tokugawa (1600-1868) 

Particularitatea acestei ere este noua ordine politică survenită 
în urma înființării shâgunatului. În anul 1603, Ieyasu obţine titlul 
de shogun care nu mai fusese folosit din timpul domniei lui Go- 
Yozei din 1588. Această transmitere a autorității politice era specifică 
regimurilor imperiale timpurii (inclusiv shogunatul), deşi, în mod 
oficial, puterea politică era deținută de fiul împăratului (Hideyori) şi 
nu de leyasu. Acesta din urmă este considerat inițiatorul unor 

reforme care, la începutul secolului al XVII, au contribuit la 
instalarea unei stări de armonie şi stabilitate politică necesare unei 
tentative de centralizare administrativă şi jurisdicțională a autorității 
politice a shogunatului. Sistemul, denumit sankin k6tai, reprezintă 
un instrument puternic de control asupra puterilor locale instituite 
în această perioadă, după modelul feudal. Machiavelismul lui 
Tokugawa a implicat forțarea fiecărui daimyo de a deţine o 
reşedinţă permanentă în capitala Edo, oferind cazare familiei. De 
asemenea, jumătate din câştigul acestora era realocat spre capitală, 
ceea ce a determinat controlul total asupra fiecărui senior. 

Una dintre caracteristicile surprinzătoare ale acestei perioade 
este responsabilitatea colectivă. În secolul XVII, vinovăția lua forma 
unei pedepse colective al cărui mod de manifestare a variat de la 
tameshrigiri (corpul celor care fuseseră omorâți pentru diverse fapte 
ce deveneau obiectul exerciţiilor militare ale samurailor) şi până la 
seppuku (sinuciderea ritualică) (Kenneth, 2004: 55-56). Teama de a 
fi acuzat pentru actele nesăbuite ale altui individ, precum şi con- 
trolul radical al societății au avut repercursiuni asupra modalității 
de percepţie a străinilor. Frica de pedepsele colective a determinat o 
relaționare superificială între reprezentanții diferitelor clase sociale, 
masacrele şi abuzurile fiind mascate sub o realitate care s-a dovedit 
incomprehensibilă pentru mentalitatea occidentală. Spre exemplu, 
în societatea japoneză (începând din perioada medievală până în 
prezent) există o distincţie între aparența afişată în exterior şi 
realitatea interioară sau internă. Această delimitare între cele două 
sfere joacă un rol crucial în înțelegerea raportului între autoritatea 
formală şi puterea propriu-zisă. Respectarea autorității permitea 
individului setarea granițelor libertăţii sale. 

Influența occidentală în perioada Tokugawa a fost restric- 
ționată de aspecte care țin de natura confesională (mai precis de 
scopul şi de implicaţiile sale) şi de consecinţele care decurg dintr-o 
activitate economică intensă. În primul rând, toleranța religioasă 
din Japonia (pe toată perioada istoriei sale) este un fapt certificat de 
aprobarea şi acceptarea oricărui sistem de credințe fără a atrage 
niciun prejudiciu politic şi nicio amenințare la adresa autorității 
politice. Persecuţiile împotriva budiştilor din istoria timpurie a 
Japoniei pot fi explicate prin implicarea în politică. 

În perioada Tokugawa, catolicismul (spre deosebire de protes- 
tantism) a fost supus unor presiuni, japonezii percepând substratul 
areligios al acestui sistem. Pretențţiile sale teritoriale au fost respinse 
de către autoritatea politică; un exemplu concludent în privința 
limitelor impuse asupra persoanelor care îşi declarau credința 
catolică a fost decizia luată în anul 1640, decizie care prevedea 
obligația fiecărui cetățean de a se înregistra la templele budiste, 
certificându-şi aparenența exclusiv la această credință confesională. 
În al doilea rând, standardele competiționale ale comerțului au 
determinat o scădere a profitului unor lideri daimyo, ceea ce a 
determinat o expulzare a tuturor occidentalilor (forțată sau volun- 
tară). Olandezii au fost singurii străini tolerați în portul Nagasaki, 
fiind implicați numai în comerț, fără alte pretenţii de natură 
ideologică sau religioasă. Închiderea granițelor statului a fost perce- 
pută la nivel politic drept o soluție convenabilă pentru protejarea 
autorității conducătorilor politici din dinastia Tokugawa. Orice 
element străin contrar interesului statului era considerat o ame- 
nințare la adresa stabilității construcției politice. 

b. Puterea politică în perioada Meiji (1868-1912) 

Perioada Meiji este considerată etapa de occidentalizare a 
societăţii şi a statului japonez. Schimbarea survenită în organizarea 
statală s-a făcut treptat, având în vedere o ordine imperială 
restaurată, în fapt oligarhică. Reformele aplicate în această perioadă 
au fost implementate pe o structură amprentată de un naționalism 
japonez idealizat. De asemenea, confucianismul, interpretat în 
termenii japonezi, a permis o delimitare clară între substanța internă 
şi cea externă a individului şi a comunităţii. Decizia de a realiza o 
adaptare a valorilor tradiționale politice care să fundamenteze natura 
concurențială validă a capacităților economice ale statului a fost 
însoțită de abilitatea de a crea o simbioză între vechile caracteristici 
ale regimului şi noile cerinţe ale structurii politice. 

Valorile naționalismului cunosc o perioadă de înflorire datorită 
orientării individului pe o axă cognitivă a cărei finalitate constă în 
obținerea unui profit palpabil. De remarcat faptul că, sub influența 
confucianistă, valorile familiei au fost potenţate datorită noii 
abordări a relației autoritate - individ. Spre deosebire de perioada 
Tokugawa, individul erei Meiji se lasă ghidat de autoritatea politică, 
inclusiv în privința scopurilor personale. 

6.3. Samuraiul, auto-sacrificiul şi puterea politică 


Recunoaşterea militară este un element figurând în scrierile 
confucianiste din perioada Tokugawa. Codul bushid6, care stipula 
comportamentul clasei samurailor precum şi numeroase alte 
aspecte legate de filozofia războiului, a însemnat o renaştere a 
principiilor confucianiste. Aceste influențe au proliferat alături de 
naționalismul japonez exprimat sub auspiciul sistemului de gândire 
shintoist. Conform observaţiilor anterioare, perioada Tokugawa 
reprezintă un punct central în dezvoltarea economică ulterioară a 
statului. Sistemul feudal descentralizat implica divizarea țării în 
250 de feude, fiecare din acestea fiind sub conducerea unui daimyo 
(criterii ereditare), şi implicit, a samurailor vasali. Autoritatea militară 
era deținută de shogun, a cărui autoritate se exercita asupra între- 
gului teritoriu național. Organizarea politico-administrativă era 
dublată de existența unei unități simbolice asigurată de casa impe- 
rială şi de împărat care controlau capitala Edo din acea perioadă. 
Legitimitatea puterii imperiale precum şi pretenţiile sale de unificare 
națională sunt sedimentate de credinţa în linia descendenței mitolo- 
gice a familiei imperiale. Necesitatea stringentă de a implementa un 
sistem educațional care să asigure accesul individului la o 
cunoaştere în spiritul virtuții şi disciplinei a fost dublată de 
idealizarea codului samurailor. Sincretismul acestor elemente a 
făcut posibilă naşterea statului modern japonez. 

Spre deosebire de chintesența politică ce caracteriza perioada 
Tokugawa, restaurația Meiji (1868-1912) a simbolizat implicarea 
împăratului în planul politic. Procesul de occidentalizare a societății 
japoneze a constituit o etapă necesară pentru stat, plasându-l la 
nivel de competitor internațional. Deviza modernizării din această 
perioadă este sintetizată de formula „oitsuke, oikose” care semnifică 
intenția Japoniei de a recupera şi de a cuceri (Kenneth, 2004: 78). 
Restaurația a presupus adoptarea unui nou tip de construcție 
politică precum şi o extensie a dimensiunii naționaliste a statului 
japonez. În 1890, a fost editat un act imperial intitulat: „Document 
Imperial despre Educaţie”. Documentul era orientat spre sistemul 
educaţional, în concordanţă cu natura şi filozofia statului japonez, 
în pofida influenței directe a ideilor occidentale importate, structura 
sa păstrând intacte elementele eticii tradiționale. 

Inițierea în sistemul etic al samurailor are ca punct de plecare 
Povestea celui de-al 47-lea Pribeag (sau ronin). Conform acestei 
poveşti, viața unui samurai depindea de voinţa seniorului său de a-l 
repudia sau de a-i lua viața. Numeroşi samurai s-au împotrivit 
acestei puteri absolute deţinute de daimyo şi au pus bazele unei 
mişcări revoluționare care a luat amploare în toată țara. Grupul 
celor 47 de samurai a schimbat perspectiva de abordare a samu- 
raiului. În anul 1701, lordul Asano Naganori a fost insultat de şeful 
de protocol al shogun-ului Kira Yoshinaka. Asano a scos sabia în 
castelul shgun-ului, ceea ce era o ofensă gravă, fiind forțat să comită 
seppuku. Cei 47 de samurai din subordinea sa au rămas fără stăpân 
şi fără pământ (acesta fiind confiscat de către autoritatea de la Edo), 
luând decizia de a-şi face singuri dreptate. În urma unui complot 
aceştia au reuşit să îl ucidă pe Kira. Deşi au fost considerați luptători 
exemplari, samuraii au fost forțați să se sinucidă pentru încălcarea 
legii naționale. 

Acest tip de comportament, înscris în Codul bushid6, este 
considerat un act de justiție, o expresie a loialității şi a disciplinei. 
Plecând de la această poveste, modalitatea de abordare folosită în 
acest cod reprezintă o provocare. Principiile „căii războinicului” sunt 
în strânsă corelaţie cu noțiuni precum autodisciplina, loialitate şi 
respect față de sine. Conform ideilor hegeliene care propun respec- 
tarea autorității supreme şi contopirea intereselor individului cu 
cele ale conducătorului, samuraii rămân loiali seniorului de care 
aparțin. Trăsăturile comportamentale constituie nucleul codului 
samurailor, fiind însoţite de îndemnul la cunoaştere şi la dezvolta- 
rea armonioasă a individului. Codul încerca să ofere instrumentele 
şi principiile necesare individului în favoarea unei relații de armonie 
cu sine şi cu semenii săi. 

Principiile morale ale codului nu echivalează cu cele din sistemul 
occidental. Morala înseamnă acțiunea conform aşteptării într-un 
context social dat şi o ordine prestabilită. Această abordare însă, 
poate fi filtrată prin grila de gândire kantiană, în sensul în care mora- 
litatea este definită ca o acțiune săvârşită din datorie. Specificitatea 
principiului care derivă din universalitate şi din rațiunea pură nu 
poate fi negată sau omisă. De remarcat, în acest context, similitu- 
dinea în perceperea moralității ca un element care ţine de realizarea 

acțiunii juste, fără amestecul subiectivismului individual. Deşi matca 
moralității kantiene este diferită față de cea a codului bushido, 
virtutea şi datoria sunt elementele care justifică acțiunea individului 
în ambele sisteme. Teoria kantiană încadrează etica persoanei într-o 
teorie a virtuții şi a relaţiilor interpersonale care trebuie gestionate de 
drept. O acțiune este catalogată drept morală dacă este dictată de 
rațiune, implicând condiționat îndeplinirea acesteia. 

În Codul bushidă este stipulată obligaţia războinicului de a 
reacționa şi a-şi dirija eforturile spre conservarea tradițiilor familiei 
Tokugawa. Tiparul comportamental a fost preluat şi sedimentat 
într-un sistem de principii şi idei care formează o etică unificatoare. 
Cu toate acestea, indicaţiile codului nu au ca scop respectarea 
filozofiei abstracte saturate de idealurile teoretizate, ci reglemen- 
tarea relației între familia imperială şi vasalii săi. Astfel, termenul de 
benevolență indică binecuvântarea pe care stăpânii o dăruiesc 
supuşilor lor precum şi necesitatea războinicului de a fi loial în 
acțiunile sale. Pentru suveran, justificarea actului de auto sacrificiu 
până la opțiunea pentru moarte este o dovadă vie a loialității 
samuraiului în relațiile interpersonale. Devoţiunea războinicului 
față de seniorul său izvorăşte din puritatea misiunii sale. „Imperiul 
nu aparține unui împărat şi nici unui singur om. Lucrul care 
trebuie să fie studiat în profunzime este benevolența. Dreptul de a 
utiliza o sabie ar trebui să fie făcut cu scopul de a supune barbarii. 
[...] Similar, dreptul de a recurge la puterea militară derivă din 
dorința de a cuceri inamicul care se ascunde la sân. Un războinic 
care nu înțelege calea războinicului sau un samurai care nu 
înțelege principiile samurailor poate să fie considerat stupid. Sabia 
este sufletul samuraiului. Cei care uită sau care o pierd nu vor fi 
iertați” (Turnbull, 2000: 299). De asemenea, loialitatea samuraiului 
față de seniorul său reprezintă o trăsătură individuală care 
păstrează intactă relația de benevolenţă. 

Istoric al religiilor japoneze, Stephen Turnbull consideră că 
samuraiul: „depune un efort pregătindu-se pentru acţiune, în 
funcţie de limitele capacităților sale, iar, în bătălie, el se adaptează 
fiecărei circumstanțe în efortul de a-şi reconstrui pentru sine o 
reputație militară.|...] Războinicii vor lupta pentru lordul lor, fiind 
complet pregătiți să moară, fără griji pentru copiii şi soțiile de 

acasă. Cât timp este datoria mea, stăpânul meu, eu 
voi muri în bătălie în fața ochilor tăi. Dacă mor în 
casa mea, deşi moartea poate să fie cauzată de = 
acelaşi motiv, va fi o moarte care nu va ţine de e 
obiectivele unui luptător care deține dibăcia armelor” 
(2000: 299). Un vector important în imaginarul colectiv al samurailor 
era evitarea unei morți ruşinoase şi nu efortul de a săvârşi binele ca o 
trăsătură morală generală precum în cazul marilor religii. Katana 
(sabia) devine pentru samurai sufletul neîntinat de orice pată a ru- 
şini, iar, prin îmbrățişarea voită a morții, chiar în cazul unei înfrân- 
geri, acesta câştigă cea mai importantă bătălie pentru viața viitoare. 
În concluzie, Codul bushidō este, în primul rând, o disciplină 
dobândită în urma tradiției transmise genetic din generație în gene- 
rație, iar onoarea semnifică păstrarea nealterată a acestei cutume 
prin cultul strămoşilor şi al sabiei. Lama de oțel a sabiei japoneze 
este lumina supremă a oricărui samurai. Calitatea oțelului, strălu- 
cirea metalului şi tăişul lamei reprezintă, în final, calitatea spiritului. 
Samuraiul sau un daimyo din vremea lui Tokugawa erau evaluați în 
funcție de aceste trei calități, care constituiau primele indicii rele- 
vante pentru calitatea sufletului. Moartea era privită ca un test pe 
care fiecare războinic trebuia să fie capabil să îl depăşească prin 
abilitățile sale militare. Acest test era depăşit prin moartea dobândită 
în urma unei lupte, sau, în cazul supraviețuirii, prin ritualul 
cunoscut sub numele de harakiri. Lordul unui castel, suveranul unui 
ținut, în cazul înfrângerii urmau acelaşi traseu comportamental ca 
cel impus de Codul bushido. Credinţa în teama față de dezonoarea pe 
care un războinic japonez ar trebui să o îndure în lumea de dincolo 
era cea mai mare pedeapsă posibilă, iar mântuirea însemna tocmai 
evitarea, cu orice preţ, a acestei consecințe. Ca urmare, moartea 
dureroasă îndurată prin ritualul de harakiri se finaliza prin tăierea şi 
tranşarea stomacului în două direcții sub formă de cruce, iar, după 
un anumit timp de suferință (timp în care maţele ieşeau afară) urma 
decapitarea, ca răsplată şi mântuire pentru suferință. Acceptarea 
unui astfel de sfârşit era dovada autentică a unui adevărat samurai 
războinic în fața stăpânului său, dar şi în fața strămoşilor care îl 
aşteptau în lumea cealaltă. Sacralitatea acestui gest îi conducea pe 
războinici la o mântuire sigură. 

SPECIFICITATEA SACRIFICIULUI ÎN SOCIETATEA 
AZTECĂ 


Sacrificiul reprezintă unul dintre conceptele specifice antro- 
pologiei, pe baza căruia, încă din secolul XIX, au fost elaborate teorii 
care să elucideze natura şi funcţia sa în actul religios. Relevanța 
acestor acte ritualice, considerate drept barbare în prezent, a fost 
covârşitoare mai ales în societatea aztecă. Desigur, aceste manifestări 
extreme se pot identifica la numeroase culturi antice, iar cultura 
aztecă se diferenţiază prin plasarea religiosului în nucleul acţiunii 
politice. Mai exact, rolul sacrificiului în societatea aztecă depăşeşte 
cadrul impus de simbolismul religios, fiind un element-cheie în pro- 
movarea unei politici riguroase în scopul integrării indivizilor într-un 
sistem coordonat de elemente mitologico-religioase. 

Înainte de a prezenta specificitatea sacrifi- 
ciului în societatea aztecă, trebuie stabilit cadrul 
terminologic şi teoretic clar al noțiunii în dome- 
niul antropologiei religioase. Astfel, abordarea 
sacrificiului este posibilă prin analiza resurselor 
asigurate de eforturile etnologice efectuate, de-a 
lungul timpului, şi într-o permanentă relaționare 
cu ritualurile caracteristice diverselor culturi. 
Actul sacrificial nu se rezumă doar la o scenă 
particulară, cu actori izolați de realitățile sociale complexe, ci atinge 
însăşi esența fenomenului religios. Chiar dacă această modalitate de 
interpelare a divinului se manifestată sub o formă violentă, sacrificiul 
poate oferi consistență în jurul interpretării actului sângeros. 
Scanarea ritului sacrificial în evoluţia istorică are ca principal efect 
consolidarea (în adevăratul sens axiologic) unei teorii religioase în 
miniatură, menită să întregească tabloul unificator al actelor 

religioase. Profesorul de istoria religiilor, Jeffrey Carter, evidențiază 
această latură universală a sacrificiului ca formă esențială a ritualului 
(2003: 449). Afirmația sa m-a convins de necesitatea unui studiu şi a 
unui capitol centrat pe noțiunea sacrificiului în raport cu structurile 
culturale care l-au adoptat. În opinia mea, un exemplu relevant ar fi 
definirea valorilor religioase la civilizațiile precolumbiene. 

Pentru a prezenta principalele teorii antropologice privind defini- 
rea actului sacrificial îmi propun, ca prioritate, clarificarea aspectului 
terminologic pentru o inițiere în culisele ritualului de consacrare. 
Latinescul sacrificium este un cuvânt compus din doi termeni: sacer 
(sfânt) şi facere (a face). Prin unificarea înţelesului celor doi termeni, 
se poate deduce o primă semnificație terminologică a sacrificiului: a 
realiza un act sfânt sau a sfinți o faptă omenească (Ries, 2000: 10). 
Delimitarea clară a sacrificiului într-un sistem religios, prin anexarea 
unei tipologii, precum şi atribuirea unui sens şi a unor funcții proprii 
reprezintă modalități de a decela semnificația reală a acestei 
componente a antropologiei religioase atât de controversată. 


7.1. Actul sacrificial în istoria religiilor 


Teoriile care au plasat în centrul studiului problematica sacrifi- 
cială aparţin celor trei clasici ai etnologiei: Tylor, Smith şi Frazer. În 
lucrarea Primitive Culture, Edward B. Tylor a atribuit actului 
sacrificial o funcţie simbolică şi una socială, care sunt magistral 
identificabile în „sacrificiul-dar”, cât şi în „sacrificiul-omagiu” şi 
„sacrificiul-renunțare” (1920: 376). Accentul cade însă pe primul tip 
de sacrificiu datorită legăturii stabilite între oameni şi zei, pentru a- 
şi construi o viață comunitară liniştită, fără pedepse divine (Riviére, 
2000: 102). Această teorie, conform analizelor întreprinse de Mauss 
şi Hubert, oferă schema evoluției morale a ritului sacrificial, fiind 
însă irelevantă pentru conturarea mecanismelor implicate. 

Încă din 1889, profesorul W. Robertson Smith a explicat 
sacrificiul pornind de la aşa-zisul totemism universal. În lucrarea 
sa, Lectures on the Religion of the Semites, plecând de la un episod 
din viața Sfântului Nil, unde se aminteşte obiceiul arabilor de a face 
bucăți cămila şi de a se împărtăşi din forța ei, Smith propunea o 
teorie a ospățului sacrificial, întemeiată pe legătura de sânge şi pe 

sacrificiul ritual.29 În religia totemică, autorul scoate în evidență 
sacrificarea zeului de către credincioşii care fac parte din aceeaşi 
seminţie cu ei, îl mănâncă şi, din această comuniune extrag forțe 
noi (1901: 235, 239). Observarea fenomenului totemic l-a determinat 
pe Smith să plaseze în centrul teoriei sale sacrificiul-comuniune. 
Afirmațiile, conform cărora nu ar exista sacrificiu în afara siste- 
mului totemic, au determinat numeroase polemici pe această temă. 
Conflictul între etnologi a avut ca punct de plecare sacrificiul- 
comuniune, considerat a fi matricea formatoare a întregului sistem 
sacrificial. Smith propunea teoria unităţii sacrificiale, care va fi 
contestată ulterior de Mauss şi Hubert. 

Prin teoriile sale etnologice, J.G. Frazer atrage atenţia asupra 
problematicii impuse de regii, preoții, zeii, care, în diferite religii, 
reînnoiesc viața societăţii, lăsându-se ucişi în mod ritualic (Ries, 
2000: 20). În lucrarea sa fundamentală Creanga de aur, apărută în 
1890, Frazer desconsideră teoriile enunțate de Robertson Smith. În 
urma unor cercetări etnologice aprofundate, Frazer descoperă 
valorile cosmogonice şi magice ale actului sacrificial originar. 
Doctrina sacrificială îşi află explicația ultimă în sacrificiul zeului şi 
în comuniunea cu victima divină. Astfel, sacrificiul absolut nu mai 
este considerat sacrificiul-comuniune, conform argumentelor lui 
Smith, ci sacrificiul zeului care îi permite omului primitiv să preia 
temporar virtuți sacrale (Frazer, 1980: 72).30 

Propunând sistemul religios indian ca obiectiv al analizei 
sociologice, H. Hubert şi M. Mauss nu au acceptat, la fel ca Frazer, 
reducerea formelor multiple ale sacrificiului la unitatea principiului 
totemic; cei doi antropologi susțineau ferm că observaţiile formulate 
de Smith şi Tylor sunt eronate datorită alegerii unei metodologii 
inadecvate. Ei acuză lipsa de obiectivism a teoriilor lui Smith, 
identificând o cauză de natură ideologică datorată apartenenţei sale 
de şcoala evoluționistă. Astfel, Smith, respectând principiile şcolii 
sale, a recurs la o clasificare genealogică a sacrificiilor întâlnite în 
studiul civilizației arabe preislamice, sursele sale documentare 


% Sacrificiul cămilei a fost cuprins şi în analizele lui Freud, considerându-l un model al 
sacrificiului arhetipal. Studiul freudian asupra actului sacrificial este concentrat în jurul noțiunii 
de tată primitiv ucis şi consumat de către fii săi. 

30 În volumul IV, pagina 72 scrie: „mâncând corpul zeului (animal sau om), el îşi însuşeşte o 
parte din calitățile şi din puterile zeului”. 

dovedindu-se inconsistente. Teoria sacralizării şi a desacralizării 
susține cu tărie caracterul social al jertfei, un mijloc de comunicare 
a profanului cu sacrul prin intermediul unei victime (Mauss, 
Hubert, 1997: 55). Teza enunțată de Mauss şi Hubert evidenţiază o 
corelare hermeneutică posibilă între două ipostaze contrare. A doua 
perspectivă mai clară a acestui fenomen este formulată în definiția: 
„sacrificiul este un act religios care, prin consacrarea unei victime, 
modifică starea persoanei morale care îl îndeplineşte sau a 
anumitor obiecte de care ea este interesată” (Bonte, Izard, 2007: 
625). Jertfa împacă zeul, îl îmblânzeşte şi îl îmbunează, iar victima 
devine o parte a zeului, câştigându-şi nemurirea în lumea de 
dincolo. La rândul său, obiectul atins de sângele victimei capătă 
proprietăți magice necesare în actul ritualului. 

După opinia lui Rene Girard, teoria victimei-emisar permite 
descoperirea obiectului oricărui rit sau cult, o cheie de boltă a 
întregului edificiu mitic, cifrul care facilitează înțelegerea oricărui 
text religios (1995: 20). Teoria sa se axează pe rolul sacrificiului în 
viața religioasă explicat în povestirile zeilor, începând cu tragedia 
greacă până la miturile etnologice. Girard analizează urmele 
totemismului din lumea greco-romană, în special în miturile lui 
Orfeu şi Dionysos, întemeindu-şi concepţia despre sacrificiu pe 
raportul sacru-violenţă. 

Victima actului sângeros răscumpără fluiditatea existențială a 
cotidianului, evitând căderea în haos. Baza teoretică a sacrificiilor 
umane precolumbiene se regăseşte în fundamentele mitologice, 
istoria cosmică fiind salvată de la catastrofă. De la ofrande şi până 
la expresia ultimă a acestui rit (sacrificiul zeului) se poate fixa o 
tipologie unificatoare. Etnologii Mauss şi Hubert au propus un 
model de sistem sacrificial coerent, care poate fi identificat în 
majoritatea culturilor centrate pe sacrificiu uman sau animal. 
Sacrificatorul, sacrificantul, obiectele ritului, precum şi locul 
sacrificiului sunt elementele care compun o matrice a actului 
sacrificial, un model susținut de autori, prin numeroase exemple. 
(1997: 63-80). Tipurile de jertfe menţionate permit o integrare a 
sistemului în circuitul fenomenului religios cu funcții sociale, 
permițând astfel reperarea celor două naturi implicite ale 
sacrificiului, sacralizarea şi desacralizarea victimei. 

Asemănarea riturilor sacrificiale în diferite culturi este frapantă, 
ceea ce confirmă existența unui eveniment primordial. Gândirea 
mitică revine mereu la ceea ce s-a petrecut cândva, la un fel de act 
creator. Toate miturile originare par să trimită la sacrificarea unei 
creaturi fantastice de către alte creaturi mitice, eveniment perceput 
ca act de întemeiere a puterii politice. „Dacă există o origine reală, 
dacă miturile continuă, în felul lor, să o comemoreze, înseamnă că 
acest eveniment a lăsat asupra oamenilor o impresie foarte puter- 
nică” (Mauss, Hubert, 1997: 63-80). Imaginarul popular are şi darul 
de a înflori lucrurile, astfel că noi nu cunoaştem exact modul de 
construcție al unui mit, etapele sau originea structurii sale. Mitul 
este o poveste desprinsă din lumea fantastică, cu un rol important 
în rememorarea şi întemeierea unor evenimente reale care preiau 
caracterul său magic şi nemuritor, integrându-se în arealul profund 
al imaginarului colectiv. 

Sacrificiul uman este un subiect fascinant care poate fi studiat 
îndelung în culturile antice. Cum a putut fi oficiat acest act sălbatic 
şi înspăimântător asupra unor oameni de către semenii lor, fără ca 
cei din urmă să se ruşineze de această desconsiderare a vieții umane? 
Un răspuns poate fi aflat la vechii celți care aveau o viziune aparte 
asupra vieții şi a modului de viață față de civilizațiile moderne. Celţii 
au combinat legendele cu faptele istorice, realitatea cu fantasticul, 
viața fiind singurul lor Univers, înțeles într-un mod specific lor. 
Având în vedere aceste concepte, este mai uşor de înțeles modul de 
percepţie al celților, considerând sacrificiul uman ca un viciu, un 
eveniment cotidian, pentru binele şi profitul întregii comunități. 
Celţii, asemeni dacilor, credeau într-o viaţă viitoare. A ucide sau a fi 
ucis nu era un act de distrugere, ci de înnobilare a victimei în ochii 
zeilor lumii de dincolo. 

După purificarea spirituală a participanților, după rugăciuni, 
sacerdoțţii oficiau actul de sacrificare a ființelor vii, iar cu sângele lor 
îşi mânjeau regulat fața, precum şi statuile idolilor. După vechii 
greci, prin acest act sacrificial sângeros, pângărirea săvârşită prin 
comiterea voluntară sau involuntară a unui omor era purificată. 
O formă stranie este sacrificiului simbolic cu propriul sânge, pe care 
omul şi-l extrăgea din lobul urechii, din buza de jos sau din brațe, 
oferindu-l apoi zeului. În consecință, punctul exprimat de Freud în 

lucrarea sa Totem şi tabu este legitimat. Conform tezei sale generale, 
sacrificiul este oficiat pentru a comemora un omor originar perceput 
ca act de întemeiere a umanității. Poate fi considerată victima sacrifi- 
cială un părinte al hoardei primitive? Rene Girard lansează argu- 
mente în sprijinul acestei prezumții; el observă însă eroarea din 
sistemul freudian datorată plasării sacrificiului la începutul ritua- 
lului şi nu în punctul culminant care absolvă omul de culpabilitatea 
omorului preistoric (1999: 34-35). Actul sângeros al sacrificiului era 
însoțit de noblețea conferită de curajul victimei, acceptul său 
deliberat fiind considerat un semn de reuşită a gestului inițiat de 
oameni şi de acceptare din partea zeului destinatar. 


7.2. Sacrificii şi ofrande. Sacrificiul creştin 


Din punctul de vedere al antropologilor Mauss şi Hubert, 
ofranda devine sacrificiu cu condiția înfăptuirii distrugerii (1997: 
28). Credinciosul socotea că fumul, emanat de arderile efectuate, 
urca la cer, adică la zei; verticalitatea fumului în condiții atmosferice 
calme indica acceptarea de către divinitate a prinosului, după cum 
abaterea fumului era semnul rău care desemna respingerea jertfei. 
Odată cu practica fumigațţiilor, formele tehnice s-au consolidat, 
recipientul cel mai răspândit pentru ardere fiind „cățuia”, denumită 
la creştini cădelniță. Cât de vechi erau totuşi fumigațiile este dificil de 
precizat. În Egiptul faraonic se făceau fumigaţii în onoarea zeului 
solar Ra (Lalouette, 1987: 73): la răsăritul soarelui se ardea o combi- 
nație din 16 ingrediente; vechii evrei, ca şi perşii zoroastrici, ardeau 
tămâie, un procedeu în genere asiatic, iar în India predominau 
arderile din răşini combinate cu lemn mirositor. Mirosul plăcut 
hrănea apetitul marilor „părinți ai omenirii”, eterul obținut fiind rodul 
celor mai scumpe şi rare plante cultivate de preoţii templelor. 

În acest sens, un simbol dublu, totodată de tranziţie între 
sacrificiul animal şi fumigaţie, îl oferă mitul lui Cain şi Abel din 
Vechiul Testament (Biblia, Geneza, cap.4, v.1-17); reamintesc o 
poveste în care jertfa unuia dintre frați nu a fost primită de Yahweh. 
După Biblie, Cain era agricultor, însă fratele său, păstorul Abel 
ajunge preferatul lui Yahweh. Jertfa animală a lui Abel este primită, 
dar nu şi cea vegetală a lui Cain, cauzată de invidie, se menţionează 

în textul biblic. Cain îşi ucide fratele, apoi e pedepsit de Yahweh să 
devină muncitor agricol pelegrin. Literatura bizantină, înclinată 
spre explicarea anecdotică a doctrinei şi a tradiţiilor creştine, 
introduce coeficientul demonic: diavolul este cel care îl învață pe 
Cain să ucidă, adică să comită un act care îi era cu totul 
necunoscut. Astfel, teologia catolică îl consideră pe Cain fruct al 
păcatului, prin care Adam şi Eva au fost izgoniți de Dumnezeu. 
Situaţia lui Cain este ambiguă: el e cel care sacrifica lui Yahweh 
plante, şi nu animale, ca fratele său. Şi totuşi, jertfa sa e refuzată 
de o divinitate consacrată respingerii formelor de vărsare a sângelui 
viu; iar atunci când ucide, nu o face din ură sau răzbunare, ci 
evident, din deznădejde (Kernbach, 1984: 336-378). Yahweh nu se 
răzbună pe Cain, dimpotrivă, îl protejează de mânia fraţilor lui care 
au aflat de crimă. Se pare că Yahweh vrea să stopeze vărsarea de 
sânge şi îi pune un semn special pe frunte pentru ca nimeni să nu 
se atingă de fratricidul Cain. 

În cadrul interpretării Bibliei intervin anumite interogaţii precum: 

e Sunt sacrificiile umane pe placul lui Dumnezeu? 

e Sângele animalului jertfit spală sau nu păcatele celui care îl 

închină divinității? 


Anumite referințe biblice indică un anumit răspuns la cele 
două problematici indicate mai sus, după cum se poate observa din 
versetele următoare: 

e Căci viața trupului este în sânge. Vi l-am dat ca să-l puneţi 
pe altar, ca să slujească de ispăşire pentru sufletele voastre, căci prin 
viața din el face sângele ispăşire (Leviticul, 17:11); 

e Dacă ai fi voit jertfe, Ti-aş fi adus: dar Tie nu-Ti plac arderile 
de tot (Psalmii, 51:16); 

e Ce-mi trebuie mie mulțimea jertfelor voastre, zice Domnul. 
Sunt sătul de arderile de tot ale berbecilor şi de grăsimea viţeilor; nu- 
mi place sângele taurilor, oilor şi țapilor (Isaia, 1:11); 

e Căci este cu neputiință ca sângele taurilor şi al țapilor să 
şteargă păcatele (Epistolele lui Pavel către evrei, 10:4). 


Creştinismul este singura religie non sacrificială care îşi afirmă, 
în raport cu toate celelalte, transcendența etică. lisus a venit să 

desființeze sacrificiile cu vărsare de sânge şi să anuleze noțiunea 
păgână de răscumpărare prin sacrificarea unei ființe vii. Dumnezeul 
din Evanghelie este Dumnezeul nonviolenţei propovăduite de lisus. 
Asistăm, astfel, la sfârşitul genezei sacrului, de vreme ce interzicerea 
sacrificiilor pune capăt sacralizării violenței. Sacrul violent este 
înlocuit cu transcendența iubirii. Scriptura iudeo-creştină demons- 
trează că, prin creştinism, stopează violența întemeietoare a sacrului 
(Gaudin, 1995: 232-236). Mielul lăsat în braţele Mântuitorului, 
pentru a fi oferit ca ardere la Templu, este eliberat, gestul său 
marcând o evoluție substanțială în raportul om - divinitate. 

Astăzi, evreii nu mai oficiază sacrificii, obiceiul fiind abolit din 
secolul 2 d.Hr. După distrugerea Templului în anul 70 d.Hr., de 
către armata romană, considerat locul destinat jertfelor în onoarea 
lui Yahwe, obiceiul a fost reluat în timpul războiului dintre anii 132- 
135, iar după înfrângere a fost definitiv abolit. Totuşi, există zvonuri 
că rabinii ortodocşi din Israel practică încă unele tehnici ale jertfei 
ritualice pentru ca ştiinţa acestora să nu se piardă. Practicile lor 
actuale nu mai pot fi considerate sacrificii. Conform cărții sfinte a 
iudeilor, Torah, credincioşii sunt obligați să oficieze sacrificii doar la 
Templu, singurul loc ales de Domnul în acest scop (Biblia, 
Deuteronomul, 1994: cap.12, v.13-14). Până când Yahwe nu le va 
indica un alt amplasament, evreii nu mai au dreptul de a sacrifica 
în alte locuri. Unele comunități au decis totuşi ca, în absența unui 
loc stabilit, pot aduce sacrificii oriunde. 

Problematica sacrificiilor în religia iudaică reprezintă, de ase- 
menea, un punct de reper. Jertfele animale, închinate lui Dumnezeu, 
sunt considerate de omul modern practici 
crude şi primitive. Totuşi, autorități religi- 
oase din acele vremuri precum Abraham, 
Isaac şi lacob, Moise şi Aaron, David, 
Solomon şi Samuel ş.a.m.d. au oferit 
sacrificii Dumnezeului lui Israel. Imagi- 
nea contemporanilor noştri diferă de 
realitatea acelor timpuri. Vechii israeliți 
puteau accede la cele mai înalte trepte spirituale, fapt privit astăzi cu 
mirare şi adâncă venerație. Omului rațional îi lipseşte acea 
sensibilitate care le permitea strămoşilor să înțeleagă jertfele animale. 

Perioada anterioară construirii celui de-al doilea Templu a fost o 
epocă în care omul a tânjit după venerarea unor idoli. Dumnezeu a 
creat lumea în aşa fel încât binele şi răul să fie mereu în balanță, 
ceea ce a permis alegerea liberă a omului. Odată cu dispariția idola- 
triei, echilibrul a fost menţinut prin golirea de sens a sacrificiului de 
către om. Pe scurt, oferirea unei jertfe animale simboliza subjugarea 
sau distrugerea naturii animalice a omului. Animalul era tăiat şi apoi 
ars pe altar, fiind redus la elemente ce se înălțau în văzduh. 
Meditând la acest proces, o persoană era capabilă să-şi anuleze 
instinctele animalice, apropiindu-se astfel de Dumnezeu. 

Referitor la problema unui tratament crud față de animalele 
sacrificate în secolul XXI, adepții religiei iudaice au susținut ideea 
conform căreia niciun animal sacrificat nu are un tratament mai 
crud decât altul ucis pentru producţia de carne. Iudaismul este 
preocupat în special, de un tratament corespunzător față de 
animale, neacceptând sub nicio formă sacrificarea violentă. 


7.3. Agresivitatea şi manifestarea sacrului 


John Dollard (et al.) prezintă premisa că agresivitatea este 
întotdeauna o consecință a frustraţiei. În viziunea autorilor, 
frustrația reprezintă un obstacol care blochează posibilitatea 
indivizilor de a obţine diverse satisfacţii sau recompense sociale, 
conform aşteptărilor acestora (apud Berkowitz, 1989, 60). Astfel, 
după Nicolae Frigioiu, frustrația implică privarea de drepturi a 
indivizilor şi ia naştere în cadrul interacțiunii sociale, în procesul de 
decodificare /interpretare a atitudinii şi comportamentului „celuilalt” 
(2009, 67). Ca semnificaţie, agresivitatea presupune, din perspectiva 
autorilor menționați, un răspuns la daunele, lezările sau prejudiciile 
de orice tip aduse unui individ/grup prin diverse metode. Formele 
de agresivitate variază în funcție de context, putând fi directe sau 
indirecte (apud Berkowitz, 1989, 61). De cele mai multe ori însă, 
aceste forme de agresivitate pot avea ca finalitate acțiuni violente. 
Orice act de violență are ca scop provocarea unor suferințe fizice 
sau psihice. Dacă facem trimitere la violența politică, obiectivele ei 
sunt: „cucerirea, menținerea sau influențarea puterii de stat” 
(Frigioiu, 2009, 63). 

Pentru a domina în spaţiul social şi politic şi pentru a obţine 
conformitate totală din partea indivizilor, actorii sociali/politici 
utilizează diverse tipuri de violență - fizică, militară, economică, 
simbolică etc. Dacă prima generează suferințe de ordin fizic — tortură, 
de pildă —, violența simbolică este mult mai complexă şi se manifestă, 
din contră, prin provocarea suferințelor morale, având la bază o 
componentă puternic vizuală şi un exemplu pentru ceilalți indivizi 
(„lată ce ţi se poate întâmpla dacă nu te conformezi”). Violenţa 
simbolică se exprimă prin puterea de a construi realitatea socială, de 
a stabili o nouă ordine gnoseologică, simbolurile având capacitatea, 
ca instrumente de cunoaştere şi comunicare, să genereze consens, 
acceptare şi reproducere a noii ordini (Bourdieu, 2005, 166). 
Utilizând violența simbolică, actorii sociali obțin aceleaşi rezultate pe 
care le-ar obţine prin forță fizică sau economică. Astfel, indivizii cred 
în noua versiune a realităţii, pe care o recunosc ca unică şi legitimă 
(Bourdieu, 2005, 170). Violenţa simbolică modifică identitățile 
sociale, stabilind ce este dezirabil sau nu în câmpul social. Astfel, 
principalele modificări au loc pe două paliere: 

1. reprezentarea mentală a audienței, care implică transformări 
esențiale la nivel de percepţie, apreciere, cunoaştere şi 
recunoaştere; 

2. reprezentarea materială, care include strategii vizibile de 
manipulare simbolică - embleme, steaguri, uniforme etc. 
(Bourdieu, 2005, 220-221). 


Spaţiul social (şi politic) înseamnă, deci, „voință şi reprezen- 
tare; a exista din punct de vedere social înseamnă a fi perceput — 
perceput ca diferit” (Bourdieu, 2005, 224). Sursa agresivităţii vine şi 
din relația dintre stat şi individ. Monopolizarea violenţei a fost mult 
timp acceptată, din acest motiv, ca principală falangă de putere a 
statului modern, bazându-se pe obsesia acestuia de a controla 
individul (Pearce, 2020, 195). 

În concluzie, există un raport de interdependenţă între frus- 
trație, agresivitate şi violență, în sensul că frustrația este cauză a 
agresivităţii, care devine sursă de violență, cu consecințe pe plan 
fizic şi psihic. 

În religie, „sacrificiul zeului” dilematizează modul de abordare 
freudian al sacrificiului punând-o în corelație cu teoria emisă de 

René Girard, al cărui nucleu central este raportul dintre violenţă şi 
actul ritualic. Girard vede în eficacitatea sacrificială un numitor 
comun: violența internă care încearcă să înlăture disensiunile, 
rivalitățile, gelozia, certurile dintre soți; sacrificiul restaurează 
armonia comunităţii şi întăreşte coeziunea socială. „Dacă abordăm 
sacrificiul sub acest aspect fundamental şi luând-o pe această cale 
regală a violenței care se deschide în fața noastră, ne vom da 
curând seama că el nu este străin de nici un aspect al existenței 
umane, nici măcar de prosperitatea materială” (Girard, 1995: 22). 
Astfel, funcția sacrului este aceea de a aplana violențele din sânul 
societăţii şi, mai ales, de a exorciza răzbunarea. Cercul vicios al 
răzbunării se transformă într-un lanț nesfârşit, care a apăsat mai 
ales societățile primitive, lipsite de un sistem juridic. Sacrificiul este 
o violență de substituție, un transfer colectiv, în virtutea căruia 
victima se substituie tuturor membrilor societăţii. Mai mult, această 
victimă arbitrară are rolul de a restabili ordinea atât de necesară în 
urma unui dezechilibru de care tot aceasta se face vinovată. Acest 
cerc, al cărui epicentru este înrădăcinat în sacrul violenței va fi 
întrerupt în propovăduirile dogmei creştine. 

Uciderea ţapului ispăşitor este ritualul prin care „culpabilitatea 
unui sacrificiu primordial” poate să fie abolită, numai sub forma 
dublului monstruos (Girard, 1995: 273). Unitatea comunităţii se 
răsfrânge asupra reconcilierii unei crize mimetice a violenței (Riviére, 
2000: 103).31 Sacrificiul, în acest caz, este corelat cu o concluzie care 
survine ca urmare a unei crime colective mimetice (Girard, 1999: 35). 

Societatea modernă, în conformitate cu teoriile emise de Girard 
în lucrările Violenţă şi sacrul şi în Țapul ispăşitor, poate concentra 
toate valorile şi manifestările unificate într-un singur termen: 
violenţa, şi în mod deductiv, moartea. Reunind toate realitățile 
sociale într-o clepsidră poetică bacoviană, Girard atribuie lumii 
metafora mormântului, în care prezența conflictului este un fapt 
apriori, conferind sacrificiului funcția de a aplana violența originară 
în construcția umană (şi nu una socială cum ar fi în cazul teoriilor 
maussiene). În acest context, analiza specificităţii sacrificiului în 


3! Claude Riviére consideră faptul că Girard comite o eroare în considerarea violenţei a fi cauza 
necurăţiei, precum şi mecanismul exploziv al violenţei, dar nu aduce nici un fel de justificare 
argumentativă. 


175 


Sebastian Fitzek 


societatea aztecă reliefează raportul direct stabilit între sfera sacrală 
şi acțiunile cu implicaţii politice. 


7.4. Sacrificiul uman în societatea aztecă 


Din anul 2100 î.Hr. până în 1521, în acest spațiu 
al Americii Centrale s-au cristalizat forme culturale 
comparabile cu cele ale Occidentului (Djuvara, 2007: 
264).32 Relaţiile stabilite între cele trei mari culturi 
(aztecă, maya şi inca33) au fost proiectate la nivelul 
panteonului. Corespondenta între zeitățile aztece şi cele mayaşe este o 
evidență. Citez alte exemple ca: piramida în trepte, statuetele 
feminine, calendarul solar şi cel ritualic3+, elemente care au migrat 
din Mexic până în Peru şi stratificarea structurilor sociale, toate 
acestea fiind mărturii elocvente ale celor trei mari culturi fără a fi 
civilizații apolinice închise. Amintesc ritualurile sângeroase săvârşite 
de preoții precolumbieni, cel puţin astfel au relevat săpăturile 
arheologice, în două mari temple construite în acest scop: Marele 
Templu (Templo Mayor) al aztecilor şi Chichén Itzá, centrul sacru al 
culturii maya. Scopul acestor practici pare a fi, la o primă observaţie, 
o tentativă de a potoli mânia zeilor, hrănindu-i cu sângele uman, fluid 
(din punct de vedere simbolic imuabil), acesta fiind elementul 
primordial necesar inițierii în actele creatoare ale vieții, ale morții, dar 
şi ale renaşterii. Sângele uman este cel care asigură perpetuarea 
vieții. Motivul sacrificiului în masă poate fi raportul stabilit între ființa 
umană şi Cosmos, mai exact dintre debitor şi creditor. Sacrificiul 
uman precolumbian a fost obiect de studiu pentru Mircea Eliade, care 
prezintă semnificația acestui act sângeros în opoziție cu teroarea 
practicată de nazişti sau de comunişti.35 


32 Djuvara afirmă posibilitatea ca nivelul de dezvoltare al culturii mexicane din secolul al XVI-lea 
să fi fost superior civilizaţiei occidentale din aceeaşi perioadă. 

33 America Precolumbiană, din punct de vedere geografic, implicit culturile aztecă, maya şi inca 
au cuprins teritoriile din Valea Mexicului, peninsula Yucatán, precum şi platoul Anzilor. 

34 Anul sacral era divizat în 18 perioade a câte 20 de zile, între ele intercalându-se câte 5 zile de 
tranziție. 

35 Marcel Mauss, Henri Hubert, op.cit, p. 16. „pentru azteci sacrificiul uman avea acest sens, 
anume că sângele victimelor omeneşti îl hrănea şi întărea pe zeul-soare şi pe zei în general”. Actele 
sângeroase ale naziştilor şi comuniştilor, consideră Eliade, sunt impregnate de o natură ideologică, 
istorică, pe când în cazul culturilor precolumbiene, valoarea este una de natură religioasă. 

Menţionarea piramidelor în trepte nu a fost aleatorie, acestea 
fiind o transpunere geometrică a imperativului religios, atât de 
pregnant în structura ontologică a precolumbienilor. Încercarea de a 
ajunge la zei, de a le oferi sacrificii cât mai consistente era motivată 
de dorința de a fi în armonie cu Soarele prin corelația sacrificant - 
sacrificator. În cultura maya, alinierea perfectă dintre aşezarea 
cosmică şi piramidă simbolizează transmutarea puterii pământene 
de la rege către fiul său. Amintesc o altă emblemă regală, şarpele cu 
două capete din legenda arborelui sub formă de cruce; în mijlocul 
său se află vietăţi care semnifică sângele sacrificial. Sub acest copac 
se află Soarele ca punct de echilibru între noapte şi zi. Acest tablou 
mitologic indică clar conexiunea puternică între cultul soarelui, 
evoluția cosmogonică a lumii, regalitatea, sacrificiul şi moartea. 

Această lume s-a născut în câmpiile sfinte de la Teotihuacân şi 
s-a dezvoltat în zona Mexicului pe durata a două secole (1325-1521). 
În lucrarea Civilizatii şi tipare istorice. Un studiu comparat al civiliza- 
țuilor, profesorul Djuvara propune o similitudine între structura 
politică aztecă (forma şi întinderea imperiului) şi cea a Mesopotamiei 
din mileniul III-lea î.Hr. (2007: 263). Oraşul Teotihuacân, templu 
structurat ca imagine a cosmosului, era principalul centru religios în 
a cărui arenă s-a desfăşurat actul creațional, zămislirea Soarelui şi a 
Lunii. Codexurile aztecilor, care au furnizat informaţii despre pante- 
onul acestei culturi, precum şi despre modul de desfăşurare a actelor 
sacrificiale (printre care este descris şi jocul tlachtii în care se imita 
agitația cosmică şi suferințele astrelor pentru a asigura o nouă zi 
ființelor umane) sunt Codex Mendoza, Codex Magliabchano şi Codexul 
Florentin. Conchistadorii spanioli au protejat mai multe codice aztece 
față de cele mayaşe, ceea ce a permis o cunoaştere complexă a acestei 
culturi. Citez, în acest context, doi mari erudiți spanioli, care au 
elaborat documente revelatoare despre cultura aztecă, franciscanul 
Bernardino de Sahagun şi iezuitul Joseph Acosta. 

Pentru azteci, lumea noastră este cea de-a cincea, ultima, cea a 
Soarelui în Mişcare. Fiecare ciclu al timpului este amenințat cu piei- 
rea, astfel că, la sfârşitul fiecărei perioade de 52 de ani, conducătorii 
divini puteau arunca lumea în abisul întunericului (Jordan,, 
2002:90).36 


3% Michael Jordan, Din miturile lumii. Enciclopedie tematică, Bucureşti, Editura Humanitas, 
2002, p. 90: Quetzalcoatl, zeul stăpân al celei de-a doua dintre cele cinci vârste ale lumii îl 

Mitul cel mai relevant, în ceea ce priveşte reliefarea naturii 
ambivalente a sacrificiului zeului, este acela în care sunt descrişi 
zeii trişti adunaţi la sfat, tremurând de frig. Cel mai înțelept dintre 
ei este QuetzalcoatI?7, divinitatea care arată oamenilor condițiile 
naşterii unui nou Soare, dar şi a Lunii. Cele două astre vor reveni 
după sacrificiul unui zeu. Se prezintă doi candidați: tânărul şi 
frumosul Tecciztecatl, zeul primăverii şi al reînnoirii, şi bătrânul 
sărac Nanauatl. Primul oferă daruri bogate, iar cel de-al doilea, 
coroana de spini pe care o poartă pe cap. Înainte de a se arunca pe 
rug, Tecciztecatl se retrage de mai multe ori, înfricoşat. Nanauatl se 
duce calm şi sigur. Acoperit de ruşine, tânărul îl urmează, dar el nu 
devine decât Luna, pe când Nanauatl este Soarele. Peste puţin timp 
locul de sfat al zeilor începe să sufere de căldură, deoarece Soarele 
nu se mişcă pe cer. Quetzalcoatl îl întreabă pe Nanauatl-Soarele 
care este cauza, şi află că, pentru a se mişca, el are nevoie de „apă 
prețioasă”, adică de sângele tuturor zeilor. Atunci Quetzalcoatl îi 
omoară pe zei unul câte unul, după care se sacrifică şi el, 
aruncându-se pe rug. „Pentru ca timpul să reînceapă şi pentru ca 
nopțile să succeadă zilelor, trebuie să murim cu toții. Atunci, 
luându-şi arcul şi săgețile, Quetzalcoatl a început să-şi omoare cei 
1600 de frați” (Escarpit, 1963: 9). Pe măsură ce mor, zeii devin 
stelele de pe Cer. Înainte de a se sacrifica, Quetzalcoatl, pacifist, 
respectuos pentru viața umană, le interzice oamenilor să sacrifice 
zeilor altceva, în afară de animale. Quetzalcoatl se duce în lumea 
morților cu fratele său geamăn, Xelotl, zeul salamandră al reînvierii, 
caruia aztecii i-au atribuit rolul păsării Phoenix. Ei găsesc oseminte 
pe care le stropesc cu sângele lor, dând viaţă astfel actualei omeniri, 
cea de-a cincea lume. Mare-preot de Tula, Quetzalcoatl refuză 
sacrificiile umane, dar reînnoieşte gestul său de demiurg făcâdu-şi 
răni sacrificiale. O altă versiune a mitului cosmogonic aztec este 


provoacă pe Tezcatlipoca la o înfruntare. Ca şi rezultat apar şi se divid cele patru dintre cele 
cinci vârste ale lumii „existente la începuturi şi [..] sorii dominatori”. Acţiunea celor doi se 
centrează pe restabilirea echilibrului cosmic prin „iniţierea” celui de-al cincilea soare, Ollin. 
Zeița Tlalthecuhtli este despicată în două părți, din care iau naştere cerul şi pământul. 
Tlalthecuhtli „înghite soarele în fiecare seară şi îl vomită în zorii zilei următoare”. 

37 Zeul Quetzalcoatl este „o manifestare a lui Tezcatlipoca - oglinda fumegândă. „El dă naştere 
lumii dintr-o picătură din sângele său. Ca zeitate principală a panteonului Quetzalcoatl a fost 
venerat între 750-1500 d.Hr. Piramida cu şase nivele de trepte de la Teotihuacân oferă 
informaţiile mitologice relaţionate cu acesta. 

configurată în jurul zeului Soarelui, care se răzbună pentru moartea 
mamei sale. Zeitatea creatoare a pământului, Coatlicue (cea-cu- 
fustă-din-şerpi) alături de perechea sa Ometeotl (zeul primordial) — 
„Stăpânul şi Stăpâna cărnii noastre” - dau naştere lui Coyolxauhqui 
(divinitatea reprezentantă a Lunii: Clopote- De-Aur) şi altor patru 
sute de fii, care vor deveni stele. Coatlicue îl creează pe Tezcatlipoca, 
„Zeul Soarelui în ipostaza Huitzilopochtli”. Copiii întunericului, fiind 
furioşi pe mama lor datorită acestei naşteri dezonorante, decid să o 
decapiteze. Huitzilopochtli o ucide pe Coyolxauhqui şi câştigă 
bătălia cosmică primordială izbucnită între el şi frații săi, ziua 
alungând noaptea. O altă versiune a mitului descrie o alianţă între 
Coyolxauhqui şi Huitzilopochtli, iar rănirea zeiței în bătălie îl 
determină pe zeul Soarelui să o salveze prin tăierea capului, care, 
odată aruncat pe cer se transformă în discul lunii (Jorda, 2002: 
174-175). Acest mit dezvăluie natura primară violentă care a 
condus la o crimă originară. Gestul confirmă teoriile freudiene şi 
vine în sprijinul argumentelor invocate de Rene Girard, care 
plasează nucleul actului sacral în violența intrinsecă. 

Venirea la putere a unui alt sacerdoțiu readuce în scenă 
sacrificiile umane, dezaprobate în cultul lui Quetzalcoatl, prin 
adorarea zeului Tezcatlipoca. În Templo Mayor, sărbătorirea lui 
Huitzilopochtli era încoronată cu numeroase sacrificii umane. 
Cronicile menţionează evenimentul din 1468, sacrificarea celor 
aproape 70.000 de prizonieri de război în cinstea zeului focului care 
s-a hrănit din sângele „oamenilor vii, legați şi atârnați de-a lungul 
unei bare” (Bonte, Izard, 2007: 376). Această „apă prețioasă” 
(traducerea termenului chalchiuati), sângele, în viziunea aztecă, era 
oferit pământului pentru a da roade. 

Xipe, zeul jupuit, simboliza primăvara, iar îmbrăcămintea sa 
caracteristică, o piele omenească, întruchipa verdeața proaspătă cu 
care pământul se împodobeşte în fiecare an. În ceremoniile 
organizate în cinstea sa, preoții prezentau acest simbolism în 
veşminte, folosind pieile prizonierilor care fuseseră jupuiți de 
curând. Spre deosebire de preoţii azteci, sacerdoții micenieni se 
îmbrăcau în piei de oaie, care reprezentau veşmintele lor liturgice. 
În cazuri excepţionale, practicau şi sacrificii umane, menţionate şi 
de Homer. În legenda Minotarului, zece tineri atenieni erau trimişi 

să fie mâncaţi de fiul lui Minos ca tribut plătit în fiecare an. Astfel 
de momente şi povestiri au ajuns legende, devenind subiecte ale 
unor tragedii greceşti. 

La sfârşitul a două cicluri, care durau 104 ani, teama că 
natura are putea să-şi oprească ciclul existenței, conferea ritului o 
profundă solemnitate. La apusul soarelui, preoţii urcau pe Colina 
Stelei, un crater de vulcan stins care se înălța brusc deasupra 
nivelului mării, îmbrăcați în haine reprezentative pentru întreg 
panteonul aztec. De pe vârful templului, scrutau cu înfrigurare 
cerul, pe măsură ce trecea noaptea, aşteptând momentul în care 
steaua Aldebaran sau Pleiadele ajungeau în centrul boltei cereşti, 
pentru a da semnalul continuității lumii. Exact în momentul în care 
aceste stele treceau prin dreptul meridianului, preoții luau nişte 
instrumente de lemn şi aprindeau un foc nou în pieptul deschis al 
unei victime sacrificate în acest scop. Aztecii ofereau inima încă 
pulsând pentru ca ultima bătaie să fie transmisă Soarelui invocat 
să apară pe cer. Pentru a furniza preoților un număr suficient de 
victime, aztecii practicau „Xoxiyaoyot!”, aşa-zisul „război înflorit”: 
scopul lui nu era uciderea adversarului, ci capturarea sa, pentru a-l 
oferi ca sacrificiu. O asemenea soartă era considerată de azteci o 
onoare, şi, pentru a-şi procura victimele, i-au permis regelui din 
Tlaxcala o anumită libertate. Obligaţia acestuia era să furnizeze 
regulat victimele purtătoare de inimi, în timpul ceremoniilor 
„Războiul Florilor” (1450-1519). Aztecii şi-au perfecționat tehnica în 
sacrificiile ritualice, cerând cuțite de piatră late şi grele, care 
spintecau carnea dintr-o singură lovitură, precum şi cutii de piatră, 
pentru a arde şi a păstra inimile victimelor. Aceste cutii erau 
confecționate din rocă vulcanică, fiind ornamentate în interior cât şi 
în exterior, cu sculpturi care reprezentau simbolul zeului căruia i se 
aducea jertfa (Vaillant, 1964: 209). 

O altă ceremonie impresionantă, simbolizând traiectul soarelui 
pe cer, se celebra în ziua a patra a Cutremurului. În zori, un 
prizonier împodobit ca Tonatiuh, zeul Soarelui, se urca pe platforma 
din fața templului. Şase preoți întindeau victima iar altul îi 
deschidea pieptul şi îi smulgea inima (ceremonia purta numele de 
quauhxicalli - piatra vulturului), ca un omagiu adus divinității. 
Poporul era în sărbătoare până la amiază, rănindu-şi urechile şi 

corpul cu foi de obsidian. Seara, „Cavalerii-vultur” şi „Cavalerii- 
tigru”, consacraţi cultului Soarelui, luau parte la un dans, un mod 
de dramatizare a războiului sacru. În cursul lui, se omora Soarele, 
care renăştea în ziua următoare. 

Dansul culmina cu uciderea unui războinic prizonier, ales 
pentru înaltul lui rang militar. Acesta era legat de o piatră circulară, 
reprezentând discul solar, fiind lăsat să se apere doar cu arme 
simbolice. În concepţia aztecilor, pentru ca omul să poată trăi, zeii 
care îi permiteau existența trebuiau hrăniți. lar cea mai bună hrană 
şi cea mai prețioasă dintre ofrande, era inima omului. Astfel se crea 
un cerc vicios, care cerea sacrificii masive. Dat fiind că prosperi- 
tatea tribului se datora în mare parte succeselor militare, aztecii 
considerau că jertfele cele mai plăcute zeilor erau inimile adversa- 
rilor. Astfel, sacrificiul atrage război şi războiul, din nou sacrificiu; 
ocaziile în care se jertfeau femei şi copii erau rare, fiind oficiate doar 
în riturile fecundității, pentru a asigura creşterea plantelor prin 
puterea magiei conştiente. 

Cruzimea sacrificiilor aztece, precum şi frecvența lor, par să 
rivalizeze doar cu brutalitatea şi numărul jertfelor comise în timpul 
Inchiziției spaniole. Rolul jertfei este legat de venerarea naturii, cu o 
durată, începând cu civilizația Maya, de peste un mileniu. Sacrificiile 
aztece au avut nu doar un caracter dominant religios, servind şi la 
susținerea puterii politice, ca acte deghizate în ritualuri de venerare a 
zeilor. În acest fel, conducătorii azteci au reuşit să impună un regim 
de teroare asupra propriului popor şi asupra triburilor din vecinătate. 

În societăţile primitive, relaţiile de putere erau concepute în 
funcţie de relaţia între divinitate şi comunitate. Şeful tribului era 
confundat, de cele mai multe ori cu zeul, ceea ce îi conferea o 
autoritate sacră care îl legitima în fața tribului. În societăţile lapone, 
studiate de antropologul francez Jean-William Lapierre, există un 
cult deosebit al vânatului (ursul polar, foca, balena etc), animalele 
cu care localnicii se hrăneau, reprezentând un totem sacru, o 
reîncarnare a unui strămoş al tribului. Pentru a împiedica uciderea 
lui, vraciul trebuia să oficieze o serie de rituri magice care să 
împiedice săvârşirea vreunui păcat. Erau ucise doar animalele care 
nu reprezentau un corp comun cu strămoşii comunităţii. În cazul 
triburilor indiene, totemul era protejat şi considerat sacru. Cel care 

ucidea totemul era alungat din trib cu pietre şi privat de orice 
drepturi în trib. Regele, care se îmbolnăvea sau dădea semne de 
slăbiciune, era înlăturat de la putere printr-un regicid (obicei foarte 
des întâlnit în culturile africane). 

Relaţia între putere şi sacrificiu joacă un rol vital in dezvoltarea 
societăților arhaice, relație care presupunea în esență o comunicare 
continuă între om şi divinitate. Nevoia omului de a se reflecta în 
natura divină şi de a comunica zeităților are o origine ancestrală. 
Ritualul sacrificial oferă omului şansa de a intra în contact cu 
lumea zeilor, un comportament adecvat pentru restabilirea echili- 
brului cosmic. Caracterul uman introvertit caută în natură princi- 
palele forțe necesare demersurilor sale lăuntrice. Este dificil de 
explicat acest impuls imperativ al omului, mereu preocupat să se 
modeleze după principiile unei lumi superioare. Prin violența 
actului ritualic, omul disimulează durerea izvorâtă din aspirația sa 
spre nemurire. Zeii sunt nemuritori, ei posedă puteri magice asupra 
lumii oamenilor, sângele fiind un fluid cosmic al vieții temporale, 
dar şi un lichid plăcut acestora, ca schimb pentru restabilirea 
ordinii politice şi sociale. 

Autodepăşirea este caracterul înalt sau poarta deschisă spre 
sacru. Sacralitatea puterii se identifică direct cu însăşi sursa de 
naştere a primelor societăți. Puterea este, deci, anterioară ființei 
umane. Ea însoţeşte evoluția omului pe pământ de la începuturi, 
precum o umbră deţinătoare a sacrului, o putere misterioasă, 
identificată cu Divinitatea care, în paralel, guvernează omul şi natura. 

În concluzie, sacrificiul poate fi definit prin natura sa transcen- 
dentală, prin raportul pe care îl mediază între sacrificant şi sacrifi- 
cator. Sângele vărsat este calea victimei spre absolut, dar şi o datorie 
existențială de a supune forțele malefice întipărite în structura sa. 
Fie că această structură este marcată de o violență inerentă, fie că 
individul supune realitățile sociale unei intermitențe divine aflate în 
dezechilibru, necesitatea de a restabili ordinea devine o obligativitate 
ontologică. Chiar şi cea mai simplă schemă sacrificială implică un act 
comunicaţional sublim între sacru şi profan. Fie că sacrificiul este 
intermediat de un animal sau de produse materiale, de ființa umană 
sau de însuşi zeul, funcția magică şi funcţia socială, precum şi 
ambivalența sacralizare-desacralizare amprentează profund planul 
lumesc cât şi în mersul cosmic al vieții. 

Ordinea cerească funcționează conform principiului aristotelic: 
„unitate în diversitate”, o modalitate de manifestare a esenței, un 
fundament al fenomenului religios. Dezordinea apare ca lipsă a 
ritualului sacrificial. A oficia un act sacral, a consacra, a dărui, acel 
do ut des (lat. dau pentru ca tu să dai.), toate aceste verbe conchid 
spre o formulă care poate cunoaşte interesul, cât şi dezinteresul. 
Etnologii şi sociologii au încercat să delimiteze în teoriile lor, rolul şi 
natura sacrificiului. Definirea sacrificiului rămâne o problemă care 
ține de stabilirea unor bariere între riturile sacrificiale şi cele 
nonsacrificiale. Proveniența termenului din rădăcinile religioase a 
creat forme culturale complexe; metoda este însă posibilă printr-o 
analiză comparativă de factură dumeziliană, în care toate 
elementele au recurenţă socială. Incursiunea în bazele teoretice ale 
actului sângeros a fost un proces inițiator pentru pătrunderea în 
mentalitățile religioase ale popoarelor mezoamericane. Tipologiile 
ritului sacrificial pot fi stabilite doar prin identificarea sumară a 
unor elemente culturale specifice. 

Aprofundarea credințelor religioase în 
cultura aztecă este menită să clarifice în 
mod practic partea teoretică prin care se 
pun bazele comprehensive ale sistemului 
sacrificial în cadrul unui sincretism etico- 
politico-religios. În cele trei culturi, aztecă, 
maya şi inca, sacrificiul sângeros este 
plasat în nucleul activităților religioase cât şi sociale. Specificitatea 
actului sacrificial în cultura maya constă în posibilitatea de 
relaționare directă cu zeii, dar fără ca acest proces să implice o 
mutație a sacrului în spaţiul profan. Construcţia primordială şi 
inclusiv evoluția ciclică a timpului sunt marcate de datoria de a 
menține ordinea prestabilită de zei, de a oferi sacrului sângele atât 
de necesar supraviețuirii lumii. Culturile mezoamericane, prin 
promovarea unui homo religiosus pur, oferă spectrul unui analize 
constructive pentru iradierea esenței sacrului. Sistemul sacrificial 
este mai mult ca o simplă componentă a fenomenului religios, este 
catalizatorul între politic şi divin, care, în final, ar putea fi privite ca 
o bifurcare asimptotică a realității sociale. 

PUTEREA POLITICĂ ŞI MANIFESTĂRILE SALE 


Principalele aspecte pe care le semnalez, în acest capitol, 
vizează tipul relațiilor stabilite în cadrul interacțiunii sociale — 
raporturile dintre in-group şi out-group, respectiv formele de 
includere şi de excludere prin categorizare şi stereotipizare. În acest 
sens, voi face referire la o serie de teorii sociologice: interacționismul 
simbolic, constructivismul lui Foucault, respectiv la cercetările 
recente din psihologia socială. 


8.1. O perspectivă psihosocială a alterităţii în relaţiile 
sociale şi în relaţiile de putere 


Analiza „alterității” porneşte de la ideea 


lui Robert Merton, potrivit căreia, în cadrul „ ta 
structurii sociale, individul dobândeşte un H 
anumit status, îndeplineşte un anumit rol Se a 


social, ghidându-se după norme şi valori, ALTERITY 
stabilite şi promovate de către diverse instituții, 

grupuri şi colectivități, în funcţie de interese individuale sau 
colective (apud Ritzer, 2003: 23). Astfel, nu este tolerată, la nivel 
social, alegerea unor identități considerate conflictuale, negative, 
incompatibile cu viziunea anumitor instituţii, iar orice abatere de la 
modelele identității ideale, valorizate pozitiv de către membrii 
grupului/societăţii este pedepsită, uneori chiar prin excludere. 
Altfel spus, individul se supune presiunii grupului sau grupurilor 
sociale din care face parte, dobândind o atitudine şi un comporta- 
ment bazate pe teama de izolare, de privare de drepturi şi putere, 
respectiv de anulare a „sinelui social”. Totodată, un aspect relevant 
pentru lucrarea de față este faptul că, în spațiul public, relațiile 

dintre indivizi sunt asimetrice, caracterizate, de obicei, prin 
contradicții, disfuncţii, tensiuni şi ambivalenţă. Preluând ideea lui 
Merton, se poate afirma că relaţiile dintre in-group şi out-group sunt, 
de asemenea, tensionate, conflictuale, manifestate prin competiţie, 
mai ales în raportul dintre grupurile minoritare (de obicei, valorizate 
negativ la nivel social) şi grupurile majoritare (valorizate pozitiv la 
nivel social). Principalii factori care influențează relaţiile inter 
grupuri sunt numărul, puterea şi statusul (Neculau, Ferreol, 1996: 
64). În general, aceste relaţii depind de o dublă categorizare, 
manifestată prin „eroarea ultimă de atribuire” — atribuiri favorabile 
in-group-ului şi defavorabile outgroup-urilor (Bourhis, Leyens, 
1997: 71, 88). Din acest motiv, grupurile sociale trebuie să fie, în 
primul rând, identificabile, cu scopul de „a asigura recunoaşterea 
membrilor în cadrul in-group-ului şi recunoaşterea lor de către 
membrii  out-group-urilor, pentru a fi trataţi corespunzător” 
(Neculau, Ferrâol, 1996: 55). Exemple de mărci identitare pot fi 
uniforma, logo-ul, steagurile, insignele, emblemele etc. 

Revenind la raportul între grupurile majoritare şi cele 
minoritare, remarcăm existența unei percepții stereotipizate a celor 
din urmă - efectul „corelaţiei iluzorii” — caracterizată prin tendința 
„de a supraestima frecvența comportamentelor negative ale 
minorităţii, chiar dacă, proporțional, membrii acesteia comit acelaşi 
număr de conduite negative ca şi cei ai majorității” (Hamilton apud 
Neculau, Ferrâol, 1996: 65). Un exemplu relevant îl constituie 
grupurile marginale, care apar fie prin constrângere (existența unui 
grup dominator, „socializare deficitară, marginalizarea unei anume 
subculturi, funcționare negativă a unui grup social”, propagandă), 
fie prin metode paşnice (migrare) sau pe cale politică, militară 
(cucerire sau supunere). Apariția grupurilor sociale marginale 
„presupune permanent un sistem de valori şi norme dominante” şi 
atribuirea unor caracteristici de inferioritate de către grupul 
dominant (Neculau, Ferrâol, 1996: 222-225). Din acest motiv, 
grupurile mari au tendința de a fi dominante şi de a se considera 
superioare față de cele minoritare. 

În ceea ce priveşte procesul de formare a „sinelui colectiv”, 
identitatea grupului se construieşte prin comparație socială — prin 
procese de asimilare şi diferenţiere - sau chiar prin competiție 

socială (Turner apud Bourhis, Leyens, 1997: 137). Ambele fenomene 
generează, adesea stereotipuri — pozitive pentru in-group şi negative 
pentru out-group. În lucrarea „Natura prejudiciului”, Gordon Allport 
consideră faptul că stereotipurile sunt, în general, credințe 
exagerate asociate cu anumite categorii justificative, fiind un fel de 
suprageneralizări, izvorâte dintr-o situație reală (1958). Acestea 
apar pe baza unor „convingeri simpliste şi exagerate privind un 
grup, dobândite, de regulă, prin simțul comun de mâna a doua şi 
rezistente la schimbare” (Constantinescu, 2000: 185-186). În 
general, portretul „celuilalt” este construit şi stereotipizat pe mai 
multe dimensiuni: (1) fizică („fizionomia reflectă sufletul”; de exemplu, 
evreii au nasul coroiat, buze groase, perciuni etc.), (2) profesională 
(de pildă, „evreul cămătar”, „evreul negustor”, „evreul cârciumar”), 
(3) morală şi intelectuală (chiar şi caracteristicile aparent pozitive 
dobândesc conotații negative - inteligența evreului este asociată 
vicleniei sale), (4) mitico-magică („evreul vrăjitor”) şi (5) religioasă 
(evreii sunt „ucigaşii lui Hristos”) (Oişteanu, 2004). 

O consecință frecventă a stereotipurilor este etnocentrismul, 
definit drept „poziția celor care consideră că propriul lor mod de 
viață este de preferat tuturor celorlalte” (Herskovits apud Ferreol et 
al., 1995: 69). Etnocentrismul se bazează, deci, pe o puternică iden- 
tificare a individului cu grupul său şi pe certitudinea superiorității 
valorilor şi idealurilor sale (cum se întâmplă şi în cazul ideologiei 
naziste). Altfel spus, este o atitudine asumată în raport cu propriile 
norme prin care judecăm pe celălalt (individ sau grup). De asemenea, 
stereotipurile pot genera discriminare, care, bazată pe categorizări 
fizice ori biologice, poate da naştere rasismului (în Germania 
nazistă, rasismul ajunge o ideologie politică). 

O altă formă de diferenţiere şi, în acelaşi timp, de excludere a 
out-group-urilor o constituie etichetarea. Procesul de etichetare 
implică existența unor relații de putere între indivizi/ grupuri, în 
sensul că actorii sociali puternici au capacitatea de a influența 
modul în care sunt percepute şi tratate anumite categorii de oameni 
(Moncrieffe şi Eyben, 2007: 2-3). În general, etichetarea se realizează 
prin numire (naming). Dacă acest proces este oficial (official naming) 
(Bourdieu, 2005: 239-241), consecințele pot fi pozitive, asigurând 
legitimitate în spațiul public şi impunerea propriei viziuni, sau 


186 


Sacrul și puterea politică 


negative, defavorizând anumite grupuri — de exemplu, evreii erau 
numiți „şobolani” sau „insecte” în timpul regimului nazist, în timp 
ce germanii sunt incluşi în categoria Arianului-Supraom. 

Din perspectivă constructivistă, Michel Foucault lansează 
ipoteza că actorii sociali comunică în limitele unui regim discursiv, 
situație care depinde de regimul politic. Orice regim discursiv 
depinde de relaţiile de putere existente între grupurile care intră în 
contact (apud Beciu, 2009: 40-41). Într-o abordare critică a interac- 
țiunii sociale, Bourdieu confirmă teoria lui Foucault, arătând că, de 
obicei, puterea este de tip simbolic, permanent actualizată, şi 
implică atât cunoaştere, cât şi recunoaştere din partea actorilor 
sociali (Bourdieu, 2005: 40-46). Orice câmp social este construit pe 
baza unor relaţii de putere, generate de competiția socială, iar 
comunicatorii adoptă acele poziții convenabile pentru ei, în funcție 
de resursele materiale şi simbolice care le sunt puse la dispoziție. 
Astfel, actorii sociali depind de diverse tipuri de capital (economic, 
educațional, social, lingvistic, simbolic etc), capabile să justifice şi 
să creeze legitimitate, poziţii superioare, criterii de interpretare sau 
modalități de ierarhizare. Bourdieu susține că, din aceste motive, 
orice tip de capital are o dimensiune simbolică şi reproduce practici 
de ierarhizare, excludere, inegalitate, dominație, definind, astfel, 
structura socială (apud Beciu, 2009: 45). De asemenea, câmpul social 
include convenţii, norme, practici formale şi tacite care sancţionează, 
exclud sau recompensează actorii sociali. În viziunea autorului, o 
modalitate eficientă de impunere a propriei concepții despre viață, o 
constituie cenzura, deci alterarea parțială sau totală a vizibilității 
versiunilor concurente, respectiv sancţionarea acestora sau reducerea 
la tăcere a agenţilor care le promovează (Bourdieu, 2005). La nivel 
politic, cenzura presupune supravegherea şi, în unele cazuri, 
interzicerea ideilor negative, nefavorabile pentru un anumit regim, 
ceea ce implică, totodată, favorizarea propriei propagande. Altfel spus, 
cenzura se caracterizează prin limitarea accesului la informaţie, prin 
„uciderea” alternativei. De regulă, „cenzura este construită pe baza 
unor legi şi norme şi controlează, cel puțin pe termen scurt, câmpul 
ideatic al cetățenilor” (Teodorescu, 2007: 216-218). 

Din perspectivă politologică, consider că orice ideologie cuprinde 
o teorie a identității şi se conturează pe o anumită ierarhie de valori, 

însuşindu-şi, de cele mai multe ori, diferențieri instituite la nivel 
social. Pentru a domina pe plan politic, o metodă care s-a dovedit 
eficientă, mai ales în cel de-al doilea război mondial, o constituie 
identificarea sau crearea unui duşman colectiv, considerat vinovat 
de prăbuşirea cetății sau de eşecurile repetate ale unui popor. Este 
de preferat ca acest duşman să se afle în proximitatea teritoriului 
ocupat de respectivul popor şi să fie parte a unui grup social 
etichetat negativ, de obicei marginalizat prin constrângeri fizice şi 
psihice. În aceste condiţii, relaţiile de putere manifestate în câmpul 
social sunt legitimate şi justificate prin ideologia politică, iar 
raportul dominație-supunere este instituționalizat şi recunoscut de 
către toți membrii grupului dominant. 


8.2. Personalizarea puterii politice şi sacrul 


Sacrul a jucat un rol decisiv în configurarea noilor structuri ale 
imaginarului colectiv şi social prin fenomenul de personalizare a 
puterii. Nevoia omului de religie şi de autoritate supranaturală a 
întărit coeziunea de grup a indivizilor sub forma unei comunități 
sacre, legitimată prin autoritatea teocratică a puterii. Raportarea 
omului la o forță divină misterioasă s-a instituit ca o formă de supu- 
nere şi admirație pentru o lume cu un sistem de valori superioare. 

De-a lungul istoriei, transformările şi evoluția cuplului catego- 
rial: „putere politică-sacru”, poartă amprenta unui dualism consecvent, 
pe care antropologia îl identifică încă din timpurile Genezei. Primele 
forme de personalizare iau naştere din intervenţia divinului, ca 
autoritate, în viața oamenilor. Puterea politică are întotdeauna o 
componentă sacră: „pentru că orice societate îşi afirmă dorința de 
eternitate şi de întoarcere la haos prin propria moarte” (Balandier, 
1998: 121). În toate aceste forme de manifestare a puterii se 
regăsesc cele mai profunde elemente imuabile care au generat 
nevoia de admiraţie, de respect, de legitimitate şi consens, atât de 
necesare unei vieții comunitare. 

Pentru a defini clar raportul între putere şi sacru este necesar 
să cunoaştem complexitatea fenomenului de personalizare a puterii 
politice. „Prin personalizarea puterii se înțelege acea practică 
adoptată de o comunitate de a se servi de o persoană sau chiar de 

numele unui individ ca de o etichetă sau de un fanion pentru a 
desemna forța şi prestigiul misterioase pe care acea persoană sau 
individ le conferă acestei puteri” (Frigioiu, 2004: 11). Subiectul 
uman rămâne comun ambelor fenomene de instituționalizare politică 
şi de personalizare. Conform opiniei lui Roger Schwarzenberg, în 
epocile agitate, personalizarea puterii este metoda optimă în 
situaţiile de criză (1977: 291-292). În acest caz, liderul politic îşi 
face intrarea în spațiul public prin depăşirea cadrului instituțional, 
în vreme ce liderul politic democratic se retrage din scena politică, 
rămânând în spatele vieții instituționale cu care acesta se identifică. 

Personalizarea puterii se accentuează în perioada monarhiilor 
elenistice din secolele VI - IV î.Hr. şi devine marcantă în perioada 
instituțiilor republicane (509-27 î.Hr.) (Frigioiu, 2004: 26). Autoritatea 
provenea din sincretismul etico-politico-religios, fiind determinantă 
în acapararea maximă a puterii, fie că vorbim de Orientul Antic, de 
vechii romani sau de precolumbieni. În cazul egiptenilor, faraonul 
era fiul sau fratele Soarelui, la vechii chinezi împăratul era fiul 
Cerului Huang Di, iar la azteci, regele era fratele zeilor cereşti etc. 
Legitimitatea sacră oferea suveranului o personalizare a puterii 
incontestabilă, iar în unele cazuri, acesta ajungea zeu pe viață. 

În creştinismul occidental, legitimitatea teocratică s-a transmis 
sub alte forme. Regii sau împărații îşi justificau legitimitatea prin 
conservarea tradiţiilor veterotestamentare. Regele David era uns şi 
considerat trimisul lui Dumnezeu pe pământ. „Au venit toți bătrânii 
lui Israel la rege în Hebron şi a încheiat cu ei regele David legământ 
în Hebron înaintea Domnului; şi au uns pe David rege peste tot 
Israelul” (Regi II, 1994: 5,v.2). Noul rege este locţiitorul lui Iahve pe 
pământ, care se identifică, prin supunere şi conduită, cu imaginea- 
copie a lui Dumnezeu, arhontele sau liderul transcendent al 
poporului. Aşezarea tronului într-un loc mai înalt față de celelalte 
scaune şi obiecte reprezintă, ierarhic, locul de prim rang pe care 
regele sau împăratul îl ocupă imediat după Dumnezeu. Alesul este 
„unsul Domnului”, la care supugşii se închină ca imagine a lui 
Hristos pe pământ. Sceptrul este semnul puterii divine care separă 
apele Mării Roşii sau pedepseşte pe închinătorii la idoli, mantia 
reprezintă sacralitatea spațiului dintre Cer şi Pământ, iar coroana 
este simbolul Cerului şi a stelelor peste care domneşte Dumnezeu. 
Hierofania investiturii leagă politicul de reprezentantul sacru. 

8.3. Personalizare şi personalitate politică 


Personalizarea este în strânsă corelație cu personalitatea 
politică, iar, în funcție de acest criteriu, fenomenul de supraperso- 
nalizare poate fi abordat ca proces instituit prin concentrarea puterii 
în mâinile unei singure persoane. Personalitatea reprezintă suma 
unor trăsături individuale (caracter, temperament, nevoi, reflexe, 
interese, experiențe anterioare), aptitudini care formează un tot 
unitar. Ansamblul acestor trăsături specifice formează individuali- 
tatea prin care acesta acționează (Măgureanu, 1997: 112). Unicitatea 
personalității este garantată de trăsăturile bio-psihice şi genetice care 
se identifică prin prezența unor calități unice şi excepţionale. 

Personalitatea politică nu poate fi niciodată un produs finit doar 
de tehnicile de marketing politic sau de alte mijloace de cosmetizare a 
imaginii politice. Pentru a ajunge la o definiție a personalităţii, o 
metodă eficientă este aceea de a lua în considerare premisele de bază 
ale  caracteristicilor sale. Conform acestor premise, psihologul 
american Gordon Allport formulează următoarea definiție: „personali- 
tatea este organizarea dinamică în individ a sistemelor psihofizice care 
determină ajustările sale particulare la mediul său “(1937: 48). Aceste 
ajustări particulare au întotdeauna o valoare unică şi irepetabilă; 
omul dobândeşte, prin această calitate, o natură sacră. Unicitatea şi 
sacralitatea ființei umane în creştinism se regăsesc în expresia „după 
chipul şi asemănarea lui Dumnezeu”, principiu compensator care 
justifică clar superioritatea speciei umane față de celelalte specii. 
Personalitatea este, deci, în directă legătură cu moralitatea umană. 
Fie că o numim cauză biologică sau genetică sau un dat al compor- 
tamentului individual în raport cu celălalt, această diversitate, ca şi în 
natură (teoria fractalilor) confirmă legea fundamentală a Creaţiei. Aşa 
cum nu există două puteri perfect egale între doi indivizi, tot aşa nu 
pot exista două personalități identice. Din definițiile prezentate rezultă 
următoarele caracteristici ale personalității: 

e caracteristica asemănării cu Divinitatea şi a diferenţierii, 
prin natura biblică, exprimată în sacralitatea şi unicitatea 
ființei umane; 

e caracteristica devenirii. Personalitatea este un proces 
continuu de formare şi maturizare, atingând dimensiuni 
complexe într-un context istoric dat; 

e temporalitatea, mai exact limita vieții fizice a unei persoane 
şi atemporalitatea, prin amprenta lăsată în memoria sau în 
imaginarul colectiv; 

e dimensiunea educațională individuală care contribuie 
decisiv la anvergura culturală a personalităţii; 

e amprenta comportamentală este conferită de temperamentul 
şi caracterul personalităţii; 

e caracteristicile genetice şi cele de mediu (natura şi societatea 
în care s-a format un individ) participă şi influențează 
trăsăturile generale şi particulare ale personalităţii sale; 

e vocația personalităţii rezultate din aspectul fizic, abilități 
excepţionale etc. 


Vârfurile de suprapersonalizare atinse în istorie, prin prezența 
unor personalități marcante, se datorează nu numai întâmplării ci 
şi contextului social respectiv. Calitatea individuală a liderului şi 
relaţiile sale cu ceilalți actori sociali au convertit voința comună 
într-o putere uriaşă, capabilă să genereze chiar şi o revoluţie. Liderul 
este persoana care urmăreşte realizări practice în idealuri şi principii 
nobile (Neculau, Visscher, 2001: 333). Puterea reprezintă, aşadar, o 
relație socială, în cadrul căreia, actorii, cel puţin la nivel teoretic, 
posesori ai unor capacități fizice şi intelectuale diferite față de 
oameni obişnuiţi, influențează comportamentele şi acțiunile celorlalți. 
Influența vine dintr-un singur sens, de la cel care deţine o putere 
mai mare spre cel cu o putere inferioară. Asemeni unui joc, în care 
sportivul mai abil conduce ostilitățile şi impune partenerului 
majoritatea mutărilor şi dificultăților, liderul nu poate face 
abstracție de mişcările imprevizibile ale majorităţii. Puterea este o 
relație socială care implică tranzacţia, competiția, supravegherea şi 
tatonarea reciprocă a actorilor sociali. 

Legitimitatea este considerată, din punct de vedere sociologic, 
un proces prin care: „o putere — de tip charismatic, tradițional, 
birocratic sau rațional-legal — este recunoscută şi acceptată de către 
membrii unei comunități” (Ferreol, 1991: 126). Legitimitatea, față de 
legalitate, presupune consensul obținut din acordul părților 
interesate în alegerea unei persoane care să-i reprezinte. Legalitatea 
se limitează la caracterul juridic al puterii, fără consensul unor 

părți participante. În monarhiile ereditare, situaţia era diferită: 
succesorul tronului se legitima prin dreptul sângelui sau al osului 
domnesc, drept legal de a conduce conform tradiției; legitimitatea se 
justifică prin autoritatea sacră a înscăunării de către Papă sau 
Patriarh, după caz. Ritualul încoronării ajungea la apogeu în 
momentul aşezării coroanei regale de către reprezentantul Bisericii, 
acțiune-cheie care conferea noului uns legitimitatea în fața supușilor. 
Procedeul legitimităţii se consuma prin hierofania încoronării în 
raport cu Divinitatea şi nu cu poporul care asista pasiv la întreaga 
scenă. Privirea noului uns era mereu îndreptată către cupola 
Bisericii, către Cer, după care coboară către popor. În acest spirit, 
sociologul german Weber distinge trei tipuri de dominație legitimă, 
în funcție de sursa care o validează: 

e dominaţia legal-rațională; 

e dominaţia tradițională; 

e dominaţia charismatică (Weber, 1992: 9). 


Toate cele trei tipuri de legitimitate interferează în mod frecvent 
şi se pot succeda, în funcție de contextul istoric şi de preferințele 
temporale ale poporului. Dominația legal-rațională se bazează pe: 
„credința în legalitatea reglementărilor hotărâte şi a dreptului de a da 
directive al celor care sunt chemați să exercite dominația prin aceste 
mijloace” (Măgureanu, 1997: 61). Indiferent dacă reglementările îi 
favorizează sau nu pe guvernați, ei se supun din respect față de lege, 
ca instrument al ordinii raționale; indiferent dacă îi agreează sau nu 
pe cei aflați la putere, îi acceptă pe aleşi în numele dreptului de a 
guverna (de obicei, un drept întemeiat pe o procedură şi pe o regulă 
de accedere la demnităţile politice: de exemplu, votul). „Temeiul 
legitimităţii este oricând îndoielnic, susceptibil de a fi obiectul criticii; 
astfel, dreptului ereditar i se poate reproşa că este irațional pentru că 
îl legitimează şi pe idiot şi pe cel lipsit de caracter; alegerile prin 
majoritate sunt îndoielnice, întrucât sunt parțial condiționate de 
eroare şi întâmplare, de efectele momentane ale sugestiei de masă. 
lată de ce orice tip de legitimitate este permanent supus primejdiei. 
Intelectul îl poate foarte uşor contesta” (Jaspers, 1986: 270). 
Observațţia filozofului Karl Jaspers este întemeiată în special în 
disputa legitimităţii dintre rege şi preşedinte, o dezbatere care a 

dominat şi a provocat numeroase discuții pasionale cu privire la 
alegerea celei mai bune forme de guvernământ. Critica lui Jaspers 
are, însă, reversul şi anume argumente pro monarhice care ţin de 
stabilitate, integritate, înțelepciune etc, calități corespunzătoare unui 
rege luminat şi onorat de o întreagă națiune. 

Dominația tradițională a legitimității se întemeiază pe credința 
în „sfințenia tradițiilor valabile dintotdeauna” şi implicit pe credinţa 
în guvernanți în numele tradiției. Legitimitatea se sprijină pe încre- 
derea poporului în calitățile naturale şi în cele pe care providenţa le-a 
dăruit conducătorului. Conducătorul este considerat un erou, un 
spirit viu al naţiunii şi, totodată, un trimis al lui Dumnezeu. 

După Hegel, legitimitatea istorico-tradițională are o construcție 
de gândire similară. Fiul regelui devine, la rândul său, o prezență 
sacră prin faptul că sângele rămâne elementul de transmisie al 
sacrului, legitimând astfel viitorul succesor la tron. Fiul regelui 
devine uns al Domnului doar datorită legăturii directe de rudenie cu 
părintele său. De multe ori, moştenirea tronului nu era un act 
paşnic, multe dinastii având o viață scurtă datorită polemicii între 
legitimitatea  teocratică garantată de unicitatea revelației şi 
legitimitatea de rudenie care reprezenta o sursă de conflict între 
rudele moştenitoare. În cazul în care regele sau împăratul era 
poligam, cu mai mulți copii, transmisia puterii se consuma printr- 
un conflict violent între succesori. În plină boală, Irod cel mare, 
regele Iudeei (37-4 î.Hr.) şi-a executat cei trei fii, doar pentru că i-ar 
fi bănuit că îi aşteaptă moartea pentru a pune mâna pe putere. 
Fiecare mamă lupta pentru ca fiul ei să devină unicul moştenitor. 
Constantin cel Mare (Gaius Flavius Valerius Aurelius Constantinus 
274-337 d.Hr.), eroul legitim al creştinismului timpuriu, a ordonat 
ca soția sa, Fausta, să fie ucisă prin opărire, iar fiul său cel mare 
Crispus să fie otrăvit pentru că împreună ar fi complotat la 
detronarea sa. Într-un pulseu de nervi, Ivan cel Groaznic (1530- 
1584 d.Hr.) îşi omoară fiul cu bastonul său cu vârf de fier, iar Petru 
cel Mare (1672-1725 d.Hr.) şi-a torturat fiul până la moarte cu 
propriile sale mâini. La fel, există şi copii care şi-au ucis părinții, în 
cazul lui Alexandru cel Mare (356-323 î.Hr.), acesta jucând un rol 
important în asasinarea tatălui său Filip al Macedoniei. Ţarul 
Alexandru I (1777-1825 d.Hr.) a participat într-un complot care a 

condus la asasinarea tatălui său, nebunul Pavel I. Împăratul Roman, 
Nero (Nero Claudius Caesar Augustus Germanicus 37-68 d.Hr.) îşi 
ucide propria sa mamă, Agrippina, acuzând-o de trădare împotriva 
sa, iar exemplele pot continua. 

Procesul de personalizare trebuie urmărit şi în cadrul dezvol- 
tării individului politic încă din primele etape ale copilăriei sale. 
Tendinţa copilului de a idealiza lumea, de a-şi imita părinţii, apoi 
prietenii şi propriul anturaj va fi marcată ulterior de nevoia de 
admirație a eroilor, a vedetelor, a starurilor şi a unor personalități 
diverse din panteonul vedetelor lumii sale. Influența mediului social 
şi a mediului politic contribuie la o reinventare a lumii prin vectorii 
ideali de imagine sau la o proiectare a unui absolut care se fixează 
în sisteme puternice de credință. Armele imaginarului devin 
imbatabile atunci când se regăsesc în centrul sistemelor de credință 
(religie, ideologii sau dogme). Identificarea copilului cu tatăl său, iar, 
mai târziu, cu un anume erou sau idol reiterează prezența unor 
personalități sub forma unor imperative de urmat, cu un impact 
puternic asupra viitorului om politic. Procesul, odată finalizat, se 
transformă într-o luptă acerbă care defineşte majoritatea 
personalităților istorice sau într-o pasiune hrănită de o ambiţie 
demonică pentru putere. 

Suprapersonalizarea puterii în cazul '- 
marilor lideri, (Hitler, Lenin, Stalin, Mao) s-a h- să 
declanşat în jurul unor personalități în V“ 
general nonconformiste. Acest tip de lider: 
„este perceput (...) ca un Salvator pentru că 
instaurează ordinea, elimină şomajul, elibe- 
rează poporul de robia colonială sau internă, asigură noile cadre ale 
dezvoltării şi dreptăţii sociale. Drept recompensă, poporul îi adulează 
pe aceşti lideri, conferindu-le calități extraordinare” (Frigioiu, 2007: 
28). Admirația maselor generează un cult al personalității într-un 
spectacol grotesc al manifestării puterii politice. În regimurile totali- 
tare, cultul personalității s-a transformat într-o religie ideologică în 
mâinile unor personaje care au însângerat secolul XX. Originea 
acestui fenomen datează încă din epoca primitivă. Şeful de trib, în 
intenția de a-şi apăra bunurile acumulate, în special femeile şi 
teritoriul a apelat adesea la autoritatea funcției şi la imaginea sacră 

a personalității sale net superioare celorlalți. Legitimitatea sa 
trebuia să iasă din normalitate. În urma tendințelor de credibilitate 
excesivă, liderii au fost identificați cu persoana sacră. 

Liderii totalitari au întruchipat dumnezeirea puterii, anulând 
religiile contemporane după criteriul invidiei şi al neputinței de a le 
manipula. Hitler a promis poporului german un nou Reich pe o mie 
de ani, înlocuind creştinismul cu o credință în vechii zei nordici. Tot 
el a încercat să instaureze o lume nouă bazată pe conceptul 
geopolitic al lebensraum-ului (spaţiul vital). Tentativa reprezintă 
propria sa mască narcisistă sub care se ascundeau ambiții demiur- 
gice ridicole. În mod paradoxal, între lider şi popor s-a format un tip 
de relație incestuoasă. La rândul său, poporul exercită o forță 
teribilă care exaltă la maximum slăbiciunile narcisiste ale unui 
lider, atingând dimensiunile unui „supraom”, asemenea zeilor, în 
schimbul unei construcții escatologice a fericirii pe termen nelimitat. 
Pierderea echilibrului a distrus orice şansă de a integra în ideologia 
sa un Weltanschaung realist în scopul încheierii unui pact al 
armoniei şi al stabilității sociale. Hitler îşi calculează bine paşii, dar 
nu sesizează greşelile comise în relația sa cu masele. Atacând rolul 
bisericilor considerate simple centre de manipulare ale istoriei, 
acesta a cerut indirect naţiunii sale să-l considere un zeu cu puteri 
providenţiale. În realitate, Hitler nu avea nicio credinţă, nebunia sa 
fiind diagnosticul unei personalități paranoice. Mintea sa a generat 
o alternativă ingenioasă: partidul-biserică la care poporul religios se 
va închina. Hitler a pariat pe faptul că zeii şi religia pot fi înlocuite 
oricând, schimbând religiile clasice cu alți dumnezei. Interlocuţiunea 
dintre Dumnezeu şi om a sfârşit într-o catastrofă care a provocat 
suferința şi dezastrul unei naţiuni întregi. Din nefericire, supraper- 
sonalizarea a ajuns o partitură a nebuniei de a plasa un lider în 
centrul Universului. Într-o primă fază, nebunia şi paranoia sa au 
avut ca rezultat ruperea liderului de realitate, generând o patologie 
cronică a puterii absolute. Acest câmp magnetic al puterii generează 
o patologie a puterii în jurul unor forțe incalculabile, fascinante, 
periculoase şi în fond, fatale. 

8.4. Un studiu de caz: idealuri şi himere a trei revoluționari 
de profesie în istoria mişcării comuniste din perioada 1921- 
192458 


Cu ocazia recentei sărbătoriri a Centenarului Marii Uniri, în 
acest subcapitol mi-am propus să realizez un studiu de caz în jurul 
a trei personalități-cheie implicate în mişcarea comunistă din 
România. Relevanţa studiului răspunde necesității unei radiografii 
psihosociale a unui fenomen politic care a marcat un popor damnat 
la un destin totalitar. Atitudinile şi poziționările contrare ale 
primilor fondatori față de proiectul România Mare decurg din 
năzuințele himerice cu privire la un destin comunist al țării, dar 
fără Transilvania. 

La nivel politic şi juridic, primul partid comunist din România 
a apărut prin acceptarea celor 21 de condiţii, cunoscute sub numele 
de tezele lui Zinoviev. Prin acest document, mişcarea şi-a asumat o 
poziție profund antiromânească. Dincolo de aspectele şi datele 
istoriografice, mişcarea comunistă merită şi o analiză liderologică a 
personalităţilor. În acest scop, m-am axat pe analiza a două direcții 
de cercetare: 

e o analiză a documentelor şi biografică a unor personalități 
care trec prin metamorfoze ideologice generate de contextul 
istoric şi politic din perioada interbelică; 

e o analiză ideologică şi liderologică a partidului în raportul 
între lideri şi Comintern în perioada 1921-1923. 


În literatura postdecembristă de specialitate au apărut 
numeroase cărți, studii, rapoarte şi evaluări cu privire la fenomenul 
totalitarismului românesc. Comunismul românesc pare a fi 
imaginea unui tablou suprasaturat de păreri contradictorii. În anul 
2006, a apărut celebrul Raport final, un proiect fabulos controversat 
inițiat de fostul preşedinte Traian Băsescu. Este însă corect, din 
punct de vedere ştiinţific, să impunem în titlu termenul „final”, 
anulând dreptul oricărei persoane de a emite alte păreri? 


38 Subcapitolul conţine anumite părți modificate şi adaptate cu acordul meu şi al coautorului 
Cătălina Fitzek din articolul: Fitzek, Sebastian; Fitzek, D. Cătălina (2017). The chimeric 
personalities of three professional revolutionaries in the history of the communist mouvement 
(1921-1924), în Journal of Community Positive Practices, nr. 2/2017, pp. 17-30. 


196 


Sacrul și puterea politică 


Majoritatea răspunsurilor au declanşat o avalanşă de critici din 
partea unor istorici şi cercetători de renume ca Florin Constantiniu, 
Gheorghe Buzatu, Daniel Barbu, Ciprian Şulea, Michael Safir, 
Adrian-Paul Iliescu etc. Ambiţia din titlul proiectului s-a lovit de 
complexitatea unui subiect inepuizabil şi dificil de tratat într-o 
singură versiune. 

O altă dificultate vine din partea intelectualilor români care nu 
reuşesc să se pună de acord cu privire la o imagine unitară a 
acestui fenomen. Divergenţele de opinii interminabile pe acest 
subiect au devenit o cutumă românească în care orgoliile se 
încrucişează la nesfârşit. Ca atare, demersul meu ştiinţific a fost 
orientat spre o cercetare istorică. În acest spirit, am demarat o 
analiză documentară a dosarelor prezente în Arhivele Naţionale ale 
Statului, un tezaur de mărturii ale unei lumi recent dispărute. În 
prima fază, am analizat o parte din dosarele Siguranței din perioada 
1919 - 1945. În a doua fază, am analizat o parte din arhivele 
Cominternului, sub forma unor copii îndosariate, iar în a treia fază, 
am consultat câteva studii secundare aparținând altor cercetători. 

Este un fapt notoriu că primele conflicte între liderii comunişti 
şi autoritățile statului român au început înainte de înființarea 
partidului. O primă cauză ar fi caracterul antinaţional al mişcării, 
celelalte două cauze fiind determinate de afilierea necondiționată a 
partidului la Internaționala a Il-a şi de subordonarea directă a 
partidului față de Comintern şi Moscova. Subordonarea partidului 
față de o autoritate străină a implicat din start o dilemă cu privire la 
conceptul de partid politic. 

Se impune mai întâi o scurtă precizare în legătură cu data 
naşterii Partidului Comunist din România pentru a clarifica o 
problemă legată de schimbarea calendarului iulian cu cel gregorian, 
ceea ce a creat un decalaj de 13 zile. Schimbarea calendarului a fost 
decretată în Monitorul oficial nr.274 din 6 martie 1919 (6, 115). 
Astfel, se explică faptul că Revoluţia bolşevică din Rusia a fost 
mutată din 25 octombrie la 7 noiembrie. Cu toate acestea, Partidul 
Comunist Român a continuat să-şi sărbătorească naşterea sa tot pe 
stilul vechi, la data de 8 mai, în loc de 21 mai. 

La câțiva ani de la Marea Unire, la 8 mai 1921 (după vechiul 
calendar), a avut loc primul Congres al Partidului Comunist Român. 

„La 8 Mai 1921 a avut loc la Bucureşti congresul care a consfințit 
transformarea Partidului Socialist în Partidul Comunist Român” 
(Frunză, 1990: 26-27). Afirmația este aproape corectă cu excepția 
faptului că noul partid s-a creat prin ruptură şi nu prin transfor- 
mare. Scindarea a fost posibilă datorită unui nucleu dur al radica- 
lilor care au acceptat imediat cele 21 de condiții (Cioroianu, 2007: 
20). „Cu excepţia lui Gheorghe Cristescu, primul secretar general al 
Partidului Comunist interbelic, toți cei care i-au succedat în funcție 
au fost etnici neromâni, aspect subliniat în majoritatea covârşitoare 
a lucrărilor dedicate istoriei comunismului interbelic. În afară de 
Al. Danieluk-Ştefanski, ceilalți proveneau din rândurile minori- 
tăților, dar se născuseră în provinciile unite cu Vechiul Regat în 
1918 şi au avut cetățenia română (Elek K6blâs şi Ştefan Foriş în 
Transilvania, Vitali Holostenco în Basarabia, Boris Ştefanov în 
Cadrilater)” (Diac, 2014: 125). Caracterul prosovietic al P.C.d.R. şi 
teama societății româneşti față de ruşi au generat o ruptură 
nepopulară. Ca dovadă, din peste 45.000 de membri PSD, P.C.ad.R. 
a ajuns, în 1922 la doar 2000 de membri (Denize, 2000: 3). În 
următoarea analiză, am ales trei exemple de personalități marcante 
care au format şi au sprijinit un partid antinațional, la scurt timp 
după Marea Unire. 


a. Povestea unui revoluţionar de profesie: Pavel Tcacenco 

Un artizan important al acestei schisme a fost 
mai puțin cunoscutul Pavel Tcacenco (cetățean 
român de etnie rusă cu numele său real Iakov 
Antipov, născut în 1901 în Transnistria), lider al 
facțiunii comuniste din PSD, fondator important al 
mişcării comuniste din RSS Moldova şi fondator 
legendar al PCdR. Participant şi martor al Revoluţiei 4 
bolşevice, Pavel Tcacenco este ales, în 1919, ETES 
secretar al comitetului comunist din Chişinău. Piin 
Influența sa importantă asupra mişcării comuniste din România a 
fost determinată de politica moscovită a Cominternului precum şi 
de relația sa cu jurnalistul Alecu Constantinescu, un important 
lider comunist din Bucureşti. La 6 august 1920, contactul dintre 
cele două organizaţii a fost întrerupt de arestarea lui Tcacenco, 

condamnat la moarte în lipsă, la Chişinău. Fugind la laşi, la scurt 
timp, Tcacenco devine membru şi lider de marcă în gruparea 
comunistă din PSD, influențând decisiv scindarea şi constituirea 
noului partid. În martie 1921, Tcacenco devine membru al 
Comitetului Central, dar este arestat pe 26 martie 1921 şi judecat 
în Procesul din Dealul Spirii (Pleşa, 2014: 36), unde este condamnat 
pentru un an alături de Gheorghe Cristescu, (primul secretar 
general al PcDR), Elek K6blâs, Mihai Gheorghiu Bujor, Moscu Kohn 
şi de alți 267 de comunişti, acuzați de trădare prin afilierea noului 
partid la Internaționala a IIl-ea. Acuzarea era motivată de acceptarea 
celor 21 de condiții impuse de Comintern şi, mai ales, de punctul 
12 în care se cerea ca membrii partidului să acționeze legal sau 
ilegal în interesul dictat de Moscova, punct considerat de procurori a 
fi un atac direct asupra suveranităţii naţionale. În timpul procesului, 
Tcacenco recunoaşte că a distribuit materiale de propagandă 
comunistă dar neagă orice afiliere cu anarhistul Max Goldstein, 
care ar fi condus un atac criminal asupra Senatului. În cele din 
urmă, tânărul activist fuge din țară şi se refugiază la Praga unde 
lucrează pentru Comintern. Revenind în țară, pentru a organiza 
Blocul muncitorilor şi al țăranilor împreună cu Timotei Marin şi 
Boris Ştefanov, aceştia toţi sunt din nou arestați la 15 august 1926 
şi închişi pentru trădare împotriva intereselor naţionale. La scurt 
timp, Tcacenco evadează cu ajutorul comuniştilor din Chişinău, dar 
este prins mai târziu, fiind torturat şi împuşcat la granița cu 
Uniunea Sovietică. Propaganda oficială comunistă a considerat că 
activitatea ilegalistă, tortura şi moartea lui Pavel Tcacenco sunt 
dovezi de martiraj ale unui model de urmat pentru orice „revoluţio- 
nar de profesie”. Ucis la vârsta de 25 de ani, imaginea sa devine un 
reper al luptătorului comunist autentic prin următoarele obiective şi 
caracteristici fundamentale: 

e fiu de muncitor feroviar din Smolensk, statut care asigura 
originea sănătoasă a cadrelor; 

e student în drept, temporar la Petrograd, unde se înscrie şi 
participă la Revoluţia bolşevică din octombrie - noiembrie, 
statut care legitimează condiția sa de revoluționar de 
profesie; 

e membru activ şi agent al Cominternului; 

e arestat şi condamnat, de mai multe ori, în România şi RSS 
Moldova pentru activități ilegaliste; 

e membru fondator al PCdR; 

e torturat şi ucis pentru interesele Cominternului. 


Viața sa scurtă poate fi considerată un fragment obişnuit din 
perioada interbelică, o perioadă tulbure, în care România Mare, 
recent formată, cu un sistem politic fragil, încearcă să facă față 
unor provocări necunoscute. Pe de altă parte, mişcarea comunistă a 
devenit o atracție utopică pentru filo-ruşii dornici de a sluji 
idealurile Cominternului, deşi, aceştia nu cunoşteau pericolul 
nisipurilor mişcătoare din spatele unor promisiuni ideologice. 

Pavel Tcacenco este prototipul unui tânăr introvertit; la fel ca 
Nicolae Ceauşescu, lipsit de orice talent oratoric, dar care se remarcă 
prin ambiția sa prometeică hrănită de iluzia himerică a unei ideologii 
descoperite şi învățate pe traseul inițiatic spre Sankt Petesburg. 
Doreşte să facă Dreptul, după modelul lui Lenin, citeşte şi ajunge să 
creadă în modelul habotnic al revoluționarului de profesie. Înrolarea 
sa în Comintern confirmă gradul înalt de acțiune, adeziune şi 
convingere ale unui tânăr, uşor de manipulat, datorită lipsei sale de 
experiență. Relaţia sa acidă cu autoritățile române a degenerat într-o 
luptă absurdă şi periculoasă pe care tânărul Pavel Tcacenco a 
pierdut-o, ratând astfel şansa de a înțelege că lupta sa era imaginară, 
servind un ideal compatibil cu regimul sovietic şi incompatibil cu 
patria în care s-a născut. Caracterul antiromânesc al Cominternului 
era vizibil, cu toate acestea este inexplicabil faptul că unii tineri s-au 
lăsat ademeniți de iluzii periculoase. Citez un alt exemplu de 
intelectual român care alunecă în acelaşi abis antinațional. 

b. Petre  Constantinescu-laşi, prototipul oportunist al 
intelectualului comunist român 

Printre alte figuri importante ale membrilor fon- 
datori ai PCdR-ului îl regăsim pe profesorul şi istoricul 
Petre  Constantinescu-laşi, devenit ministru al 
Propagandei în 1945, membru al Academiei Române 
în 1948, şi director al Institutului de Istorie „Nicolae 
Iorga” din Bucureşti. Preocupat de vechimea sa în 
istoria partidului comunist, Petre Constantinescu-laşi 


Petre Constantinescu-lași 

a depus mai multe memorii cu privire la modificarea unor date cu 
privire la biografia sa. „Într-o serie de memorii înaintate Secreta- 
riatului Comitetului Central al PMR şi Comisiei Controlului de Partid, 
el cerea ca vechimea în partid să i se recunoască încă din anul 1920!” 
(Cioroianu, 2014: 127). Acceptarea acestui an preceda apariția PCdR, 
numele său ajungând să fie legat de întemeierea partidului prin 
acceptarea celor 21 de puncte. Ar fi de mirare şi un alt aspect: 
Constantinescu-laşi este profesor universitar, predând istoria 
României, ca specialitate, la Facultatea de teologie din Chişinău; cu 
toate acestea, ajunge să colaboreze cu anumite proiecte antinaționale 
ale Cominternului. Mai mult, în 1934 a devenit membru fondator al 
organizației Amicii URSS. Cum a putut un profesor universitar de 
istorie să accepte cele 21 de puncte? „Constantinescu-laşi susținea că 
încă din anul 1920, pe când era profesor de Istorie la laşi şi totodată 
membru (de doi ani) al Partidului Social Democrat, luase legătura cu 
grupul comunist din PSD, condus de Tcacenco, iar mai apoi, la 
congresul de constituire a PCdR din mai 1921, el fusese desemnat 
raportor într-una dintre zilele congresului şi prezentase poziția 
partidului în problemele presei şi propagandei.” (Cioroianu, 2014: 
127-128). Vechimea şi veridicitatea declaraţiilor sale au fost 
confirmate în Raportul Comisiei Controlului de Partid din 1965, care 
a ajuns la următoarea constatare: „Considerăm că cererea sa este 
îndeplinită şi propunem Biroului Politic al CC al PMR să-i stabilească 
stadiul în partid din 1921” (ANIC, colecţia 53, dosar C-156, vol.1, fila 
2). Dincolo de această dezbatere apare următoarea dilemă: dacă prin 
determinism ne explicăm de ce Pavel Tcacenco este mai mult filo-rus 
decât filo-român, Petre Constantinescu-laşi pare a ieşi complet din 
aceste tipare. Fiu al institutorului Gheorghe Constantinescu, etnic 
român născut la laşi, educat şi crescut în stil vechi, profesor de istorie 
la o facultate de teologie, Petre Constantinescu-laşi acceptă pactul cu 
planurile Cominternului şi critică alipirea Transilvaniei cu ocazia 
Marii Uniri. Insistența recunoaşterii vechimii sale în partid, încă din 
anii 1920-1921 demonstrează cu nonşalanţă faptul că a fost un 
oportunist. Citirea celor 21 de condiţii este suficientă pentru a înțe- 
lege motivul pentru care semnatarii PCdR urmăreau interese străine. 
Constantinescu-laşi este un caz atipic complex, dificil de 
tipologizat. Profesor de istorie, socialist, iar apoi, comunist convins, 


201 


Sebastian Fitzek 


încă din perioada Cominternului, el s-a poziționat împotriva Marii 
Uniri. Persoana sa întruchipează prototipul unui intelectual comunist 
român. Jurnalist, adept al propagandei sovietice, Constaninescu- 
laşi face imediat un recul în momentele dificile ale perioadei 
ilegaliste, dezicându-se de orice legătură cu PCdR-ul. Arestat în 
1934, profesorul a negat vehement orice conexiune cu propaganda 
bolşevică a Cominternului, declarând că domnia sa a luptat doar 
împotriva fascismului. Peste 20 de ani, sub umbrela PCR, 
Constaninescu-laşi revine în forță cu o istorie diferită, pretinzând că 
a fost membru fondator al PCdR-ul încă din anii 1920, an în care 
partidul era inexistent. Mărturiile sale contradictorii cu privire la 
vechimea şi rolul său în PCaR îl fac duplicitar. „În 1934, el declara 
solemn că activitatea sa era una socialistă şi nicidecum comunistă. 
În 1954, el se revendica a fi comunist încă din primele zile ale 
partidului. Cele două mărturii neputând fi adevărate simultan, este 
clar că Petre Constantinescu-laşi mistificase realitatea măcar într- 
una dintre ele” (Cioroianu, 2007, p.129). Duplicitatea sa se 
datorează contextului avantajos sau dezavantajos al celor două 
conjuncturi istorice. În 1934 se declară doar socialist, iar, în 1954 
se declară un veşnic comunist. 

c. Gheorghe Cristescu, fiul rătăcitor socialist care 
experimentează cu entuziasm aventura comunistă 

Gheorghe Cristescu „plăpumarul” este povestea 
unei alte himere. Etnic român cu viziune de stânga, 
devine, la data de 8 mai 1921, primul secretar 
general al PCdR. Născut la 10 octombrie 1882 în 
comuna Copaci, județul Giurgiu, Cristescu este, în 
prima parte a vieţii sale, un socialist convins. În 
perioada 1907-1920, este numit în funcții de 
conducere în Uniunea Socialiştilor din România, în 
Partidul Social-Democrat şi în Comisia Generală a Sindicatelor. 
Talentul său oratoric şi spiritul său de observaţie sunt rapid 
observate şi apreciate de Lenin cu ocazia întâlnirii de la Moscova 
din 1920. Întrebat de Lenin pentru ce motiv a refuzat să semneze 
2 dintre cele 21 de condiţii ale aderării, Cristescu povesteşte urmă- 
toarele: „Nu pot vota decât ceea ce ajută dezvoltării țării mele. Şi ca 
să fiu mai precis: fiind primit aicea am intrat împreună cu ceilalți 

delegați pe care i-am luat cu mine. Vă răspund la întrebarea de ce 
am votat contra şi vă răspund aşa: fiecare ţară îşi are condiţii obiec- 
tive şi subiective de dezvoltare. O ţară e dezvoltată economiceşte, 
alta e înapoiată, alta e mijlocie; la intelect e la fel. Această stare m-a 
determinat să mă gândesc că nu mă pot juca cu situația organi- 
zaţiei noastre. lar eu, ca un comandant al mişcării muncitoreşti, 
ştiu că acela este comandant distins care obține cu minimum de 
jertfe maximum de câştig şi apoi ştim din legile evoluţiei că nu se 
poate face salt în necunoscut. Germinarea în pântecele maicii se 
face în nouă luni, iar cine încalcă această lege a firii riscă un 
avorton. Atunci tovarăşul Lenin mi-a spus: Tovarăşul Cristescu are 
dreptate. Vom lăsa fiecare partid să-şi facă munca de organizare şi 
propagandă conform specificului țării sale“39. Critica lui Cristescu 
față de caracterul antinațional al Cominternului este acceptată de 
Lenin şi chiar apreciată, motiv pentru care acesta ajunge, un an 
mai târziu, să fie numit prim-secretar al partidului. Poziția sa 
distinctă îl diferențiază categoric față de ceilalți comunişti. Gheorghe 
Cristescu se aseamănă cu Lucrețiu Pătrăşcanu ca lideri mai mult 
socialişti decât comunişti, ei fiind cei care s-au opus unor directive 
cu caracter antinațional. Istoriografia românească nu a păstrat 
multe date despre Cristescu în perioada 1921-1944. Totuşi, am 
descoperit câteva mărturii originale ale personajului redate de 
arheologul Iancu Moţu care m-au ajutat să-i definesc personalitatea 
prin câteva idei interesante privind situația României de după 
Primul Război Mondial. 

Cazul Cristescu devine o lipsă de la regulă, în condiţiile afilierii 
sale la curentul radical de stânga, deşi comportamentul, discuțiile 
şi deciziile sale îl descriu mai degrabă a fi un moderat. Este singurul 
care refuză să semneze două din cele 21 de puncte, deşi apreciază 
tezele lui Lenin, cu anumite rezerve. lată ce răspunde Cristescu în 
fața judecătorilor după arestarea sa, imediat după înființarea 
partidului: „Faptul că voim binele acestui popor, şi deci, al țării în 
care trăieşte, poate să constituie un act de dărâmare a societății? 
Nu, domnilor judecători. Şi dacă dumneavoastră voiţi să ne trimiteţi 


59 Dosarul Cristescu: Asasinat politic sau crimă pasională? accesibil online la 


http:/Avww.hotnews.ro/stiri-arhiva-1254587-dosarul-cristescu-asasinat-politic-sau- 
crimapasionala.htm (arhivă consultată la data de 28.06.2017). 

la ocnă numai pentru această dorință, dacă ocna ne primeşte, ne 
vom duce d-lor judecători, cu cugetul împăcat şi cu conştiinţa că 
prin sacrificarea noastră am asigurat celorlalți o viață mai bună” 
(Tănase, 2008: 46). Cuvântarea sa, mai mult naționalistă decât 
cominternistă, a convins pozitiv personalități ca luliu Maniu, Nicolae 
Iorga şi alte figuri interbelice notabile, în calitate de juriu, în pro- 
cesul său de pe Dealul Spirii. Martorii susțin că lorga a dezaprobat 
arestarea acestui grup, considerând actul un abuz al statului. 
Şi totuşi, există o dualitate contradictorie între prezenţa sa în zona 
radicală prin poziția sa de proaspăt prim-secretar ales în fruntea 
PCd-R şi latura naționalistă a discursului său. Caracterul său 
indecis marchează un om cu o personalitate nesigură. 

În alegerile din 18-19 februarie 1926, Cristescu figurează pe 
lista celor 26 de posturi pentru consilieri, dar este dur criticat de 
Comintern pentru alianța sa cu socialiştii declarați duşmanii de 
moarte ai comuniştilor. Ca urmare, în acelaşi an, Cristescu este 
exclus din partid prin moţiune, motivând că propria sa concepție a 
fost mereu opusă celor din C.C. (Comitetul Central) în ceea ce 
priveşte linia de partid în problema națională şi în problema 
sindicală (Ilie, Ilie, 2009: 18). 

Ruperea categorică de internaţională şi de PCdR l-a determinat 
pe Cristescu să revină la socialişti. A scris în propriul său ziar: 
„Izbânda Socialistă”, punând bazele unui nou partid: Partidul 
Socialist, apoi în mai puțin de trei ani, din lipsă de membri, 
migrează către Partidul Socialist Român. Gheorghe Cristescu 
„Plăpumarul”, primul secretar al PCdR, nu a fost un comunist în 
adevăratul sens al cuvântului. Caracterul său socialist s-a adeverit 
prin atitudinea critică față de Comintern. Prin relația sa cu PCdR 
s-a opus relaţiei între partid şi Internaționala a Ill-ea. Deşi rolul său 
este decisiv în constituirea acestei mişcări, Cristescu s-a opus de 
mai multe ori, intereselor dictate de la Moscova. 1926 este anul în 
care realizează distanța dintre himera crezurilor sale şi realitatea 
cominternistă a propriului său partid. 

O primă concluzie generală: proiectul P.C.d.R. a fost antina- 
tional şi neconstituțional, neîndeplinind condiţiile politice şi juridice 
care îl defineşte ca partid. În primul rând P.C.d.R. a fost ilegal, chiar 
din prima zi, prin acceptarea celor 21 de criterii prin care era 

obligată să servească intereselor cominterniste de la Moscova. În al 
doilea rând, P.C.d.R. se afla într-o relaţie de reprezentare şi subor- 
donare față de Comintern, ceea ce a determinat ingerința şi contro- 
lul direct asupra structurilor de putere prin numirea programelor, a 
liderilor, a deciziilor şi a acțiunilor. P.C.d.R. nu a putut fi un partid, 
ci doar o simplă anexă a Cominternului pe teritoriul României. 
Prezenţa sa, în calitate de reprezentant al unei organizații străine a 
fost ulterior considerată de autoritățile române un pericol la adresa 
suveranității naționale. Reglementarea acestei anomalii s-a făcut 
abia în 1924, prin Legea Mârzescu. Întârzierea reacţiilor s-a datorat 
procesului juridic şi birocratic dificil, decizie care ar fi putut fi luată 
chiar din prima zi de existenţă a partidului. 

Din perspectiva analizei biografice şi liderologice, cazul Pavel 
Tcacenco este povestea unui revoluționar de profesie, sacrificat în 
România pentru idealurile bolşevice. Tcacenco este agentul Interna- 
ționalei a III-a, fidel revoluţiei roşii, gata să lupte pentru importarea 
acestui model. Lipsa de experiență prin poziționarea sa pro comin- 
ternistă şi filo-sovietică a atras rapid atenția Serviciilor de Infor- 
maţii, situație care l-a împiedicat să mai activeze public. Recu- 
noscut ca reprezentant al Cominternului, Tcacenco a realizat prea 
târziu gravitatea situaţiei. Încercând să scape de închisoare, 
destinul îl va împinge la moarte, prin fuga disperată spre U.R.S.S.. 
Activitatea sa revoluţionară a fost, ulterior, considerată de autori- 
tățile comuniste un model de urmat. În amintirea sa au fost 
redenumite două străzi din Bucureşti, păstrându-i-se numele şi 
după anii 90. Strada Pavel Tcacenco din Comuna Voluntari îi 
asigură un loc în memoria colectivă. 

Profesorul Constantinescu-laşi este cazul perfect al oportunis- 
tului care a luptat pentru maximizarea unor avantaje personale. Ca 
profesor de istorie, personalitatea sa s-a conturat prin poziționarea 
sa critică față de România Mare. În calitate de fondator al PCdR, prin 
promovarea celor 21 de condiţii, Constaninescu-laşi este un personaj 
contradictoriu, oportunist şi alunecos chiar față de crezul său 
ideologic. În perioada interbelică, alege şi se declară socialist, iar 
după 1945, neagă socialismul, declarându-se comunist din 1920. 

Gheorghe Cristescu este singurul lider fondator al P.C.d.R. 
care a criticat o parte din tezele aderării şi este persoana care l-a 

contrazis pe Lenin, câştigând admiraţia acestuia. Din analiza 
biografiei sale, a unor discursuri şi decizii, se conturează o persona- 
litate ideologică socialistă care s-a aventurat pe meleagurile Comin- 
ternului. Cristescu nu a criticat proiectul României Mari şi este 
singurul personaj acceptat în anturajul politic românesc, fiind 
acceptat de personalități ca Nicolae Iorga şi de unele oficialități 
liberale. Este bine văzut şi descris ca lider charismatic. Cristescu a 
fost considerat de comunişti un trădător, un activist politic îmbrăcat 
în haina socialistă. Ideile sale sunt animate de lupta împotriva 
burgheziei pe care o consideră vinovată pentru nedreptățile suferite 
de clasa muncitoare. Ideologia comunistă pare a fi o cale, dar nu un 
crez în sine. Cristescu este duşmanul burgheziei, dar este mai întâi, 
român şi nu poate accepta versiunea comunist-cominternistă care 
nega legitimitatea României Mari. Cristescu nu este adeptul 
violenței şi nici nu crede în schimbarea radicală a ordinii social- 
politice, calea parlamentară fiind singura opţiune. Reabilitarea sa 
târzie, în perioada Ceauşescu, a fost o încercare de reconciliere între 
vechii socialişti şi noii comunişti, un gest mai mult simbolic. Cristescu 
nu a dorit să mai revină în viața politică. Refuzul său a fost justi- 
ficat de schisma definitivă între crezul său şi ideologia comunistă. 

Din sinteza celor trei cazuri se desprind următoarele concluzii: 

e Pavel Tcacenco a devenit modelul revoluționarului de profesie 
care a încercat să importe fără succes modelul leninist în România, 
fără a sesiza diferențele abisale între cele două sisteme politice; 

e Petre Constantinescu-laşi întruchipează prototipul oportu- 
nist al intelectualului comunist român, preocupat doar de imaginea 
şi reabilitarea trecutului său şi de avantajele pe care le-ar putea 
obține din legitimarea trecutului său; 

e Gheorghe Cristescu este cazul „fiului rătăcitor socialist” care 
experimentează cu entuziasm aventura comunistă pentru ca, apoi, 
să o renege definitiv prin incompatibilitatea între viziunea sa politică 
şi tezele Cominternului. 


Concluziile formulate justifică năzuințele himerice al celor trei 
personalități care au jucat un rol important în constituirea mişcării 
comuniste din perioada 1921-1923. Imaginea P.C.d.R. din acele 
timpuri s-a păstrat ca o mască a Cominternului, nereuşind să se 

individualizeze şi să se desprindă de umbra acestui colos politic 
internațional. Tcacenco nu este interesat de România Mare, ci doar 
de Revoluţia bolşevică; Constantinescu-laşi este socialistul convertit 
la un gen de comunism principial în numele unei lupte împotriva 
fascismului, iar Gheorghe Cristescu „Plăpumarul” a rămas un 
socialist care a experimentat comunismul. În cele trei cazuri, 
credințele personale s-au lovit de himera tezelor ideologice în care 
niciunul nu s-a regăsit, nici chiar Tcacenco care îşi imagina un 
comunism eliberator al claselor dominante, fără să înțeleagă 
caracterul său utopic. În fiecare caz, supraviețuirea personală a 
devenit singurul mod de coabitare cu vremurile pregătite pentru 
război, foamete şi crime. Moartea lui Tcacenco este eroică pentru 
stalinismul sovietic, dar nu şi pentru România Mare. Caracterul 
duplicitar al lui Petre Constantinescu-laşi îl salvează de anumite 
pericole, în timp ce Cristescu rămâne consecvent față de propriile 
sale teze într-o lume care a traversat trei perioade distincte de 
adâncă agitație socială: cea cominternistă, cea ilegalistă şi cea 
oficial-comunistă. 


8.5. Charismă şi suprapersonalizare 


O discuție privind natura charismatică a unei personalități 
este totdeauna marcată de subiectivitatea punctelor de vedere 
diferite. Ambiguitatea termenului se explică prin imprecizia limitelor 
între charismă şi non charismă, o graniță dificilă. Evitând analiza 
unei delimitări discutabile, alegerea unui prototip charismatic 
devine o soluție convenabilă. Destinul şi contextul trasează calea pe 
care un lider charismatic îl parcurge spre vârtul politicului. După 
Max Weber, principala trăsătură a charismei este: „vocaţia de 
conducător, oamenii supunându-i-se nu în virtutea datinii sau a 
legilor, ci în virtutea credinței în persoana lui” (1992: 10). Finali- 
tatea sa poate transforma personajul politic într-un erou sau idol al 
unui popor cu care acesta se identifică în imaginar sau, dimpotrivă, 
poate deveni o amintire regretabilă. În ambele cazuri, supraperso- 
nalizarea rămâne doar un joc periculos. 

Charisma se compune şi din mulți factori iraționali. Analizând 
configurarea personaltății înțelegem motivul pentru care această 

calitate este considerată o formă pozitivă a personalizării. Charisma 
este: „această ascendență a liderilor politici ca exponențţi ai energiilor 
unor națiuni, ca simbol al unor aspirații către care tind în mod 
justificat popoarele recent eliberate” (Măgureanu, 1997: 80-81). 
Charisma ține de latura vizionară a politicului în cel mai înalt grad, 
odată cu raportarea viitorului la prezent şi apoi, prin proiectarea 
idealistă a maselor la ceva posibil. Melanjul dorință - utopie este un 
rezultat al imaginației active, care, de regulă, transcende posibilul. 

Prin liderul vizionar se construieşte o punte între „ceea ce este” 
şi ipoteticul „va fi” al unui imprevizibil irațional. Relaţia între 
mulțime şi liderul vizionar creează un pact al unității promise, în 
care masa hrăneşte voința liderului, iar liderul hrăneşte imaginația 
maselor. Noua organicitate generează vectori de putere care pot 
modela viitorul prin acțiunea maselor uşor manevrabile. 

Viziunea este o componentă intrinsecă a liderului politic 
charismatic, care acționează în situaţii de criză, precum şi în situații 
obişnuite. Liderii totalitari nu sunt charismatici, tehnicile de 
propagare a mesajului ajutându-i să devină populari în mare măsură 
față de propriile abilități de comunicare. Naziştii transmiteau 
discursurile lui Hitler seara şi la orele târzii, pe fundalul romantic al 
melodiilor interpretate de Dietrich Marlene. Amurgul şi noaptea incită 
la pasiune şi iraționalitate, tensiunea arterială fiind mai ridicată. 
Ambianța romantică induce tinerelor perechi o stare sensibilă şi o 
apetenţă crescută pentru discursurile fanatice ale idolilor. 

Şi într-adevăr, aceste efecte au avut un rol vital în eficienti- 
zarea aparatelor de propagandă. Apelul la pathos şi la eros ating 
corzile libidoului, declanşând tumultul energiilor biopsihice ale 
tineretului german în celebrele discursuri de la Munchen din 1940- 
1941. Patologia liderului charismatic nu se bazează doar pe virtuți, 
fiind un prototip des întâlnit şi în alte domenii. Sociologul Cătălin 
Zamfir susține faptul că: „mari conducători ai industriei capitaliste, 
ca Hearst, Ford, Carnegie, Morgan etc., nu au fost deloc modele de 
virtute şi nici măcar de normalitate psihologică. Hearst şi Ford 
prezentau nevroze obsesionale, iar Hitler a fost paranoic” (1974: 
222). Latura morală nu este o condiţie a acelor personalități care 
s-au remarcat prin propriile calități excepționale. 

Fascinația față de personalitățile negative este un fenomen 
straniu întâlnit şi în zilele noastre. Cei mai mari criminali din istorie 

suscită o curiozitate morbidă, inspirând, în acelaşi timp, teamă şi 
admirație în rândul oamenilor simpli precum şi în rândul celor mai 
rafinați intelectuali. Cum se explică acest fenomen? Oroarea, ca 
formă a fascinațţiei, hrăneşte imaginaţia cu fantasme teribile pentru a 
descrie iadul. Aceeaşi curiozitate se verifică şi în apetența publicului 
pentru filme cu grad ridicat de violență. O altă explicație provine din 
formatarea de către media a unui imaginar apocaliptic prin ştiri, 
dezbateri, filme şi previziuni demne de sfârşitul omenirii. Mass-media 
sunt o forță educațională uriaşă cu impact asupra imaginarului 
colectiv, depăşind ca factor de influenţă, biserica şi şcoala. Cultul 
frumosului a dispărut din educaţia tineretului din zilele noastre. 

Referitor la charismă se pune următoarea întrebare: este 

charisma un dar excepțional venit prin căi neştiute (după definiția 
sociologului Max Weber) sau un rezultat dobândit prin muncă (aşa 
cum se enunţă în leadership-ul managerial)? Dacă acceptăm ambele 
răspunsuri, atunci cum stabilim contribuţiile şi în ce procente? 
Genialitatea, în termenii lui Thomas Edison înseamnă 99% transpi- 
rație şi 1% inspirație. După Edison, charisma este determinată de 
acel 1% fără de care nu există, iar dacă eliminăm criteriul apare 
tentația unui principiu enunțat în felul următor: „oricine munceşte 
ajunge charismatic”, o afirmaţie cel puțin bizară. Personal, cred, că 
a avea charismă în politică înseamnă a-ți dezvolta propriile abilități 
şi competențe cu impact direct asupra publicului, un proces 
dezvoltat în două direcții: 

e dezvoltarea abilităților personale de bun comunicator şi bun 
dirijor de orchestră, dovedind un auz excepțional şi o capa- 
citate naturală de a identifica instrumentele din ansamblu; 

e dezvoltarea imaginației unui compozitor şi vizionar gata să 
improvizeze şi să-şi imagineze noi alternative ale puterii cu 
mijloacele unor acţiuni politice de o maximă oportunitate şi 
eficiență. 


În concluzie, orice om este charismatic, dacă îşi descoperă şi 
este ajutat într-un context prielnic în care să-şi cultive deprinderile, 
abilitățile şi calitățile sale optime. Munca rămâne o certitudine 
pentru orice variantă, iar, în lipsa ei, latura charismatică rămâne 
doar o frântură a unui vis neîmplinit. 

8.6. Caracter, temperament şi personalizare, o triadă a 
personalităţii politice 


Caracterul şi temperamentul sunt cele mai importante structuri 
ale personalității vizibile. De multe ori, apreciem superficial omul 
după reacțiile sale în diferite situații, fără să realizăm faptul că, în 
spatele acțiunilor sale, există o multitudine de factori necunoscuți. 
Interacțiunea umană este complexă şi nu poate fi limitată la relația 
stimul — reacție, deşi există tentația de a aprecia situaţiile în funcție 
de această condiție. Caracterul şi temperamentul sunt decisive în 
ceea ce priveşte comportamentul rezultat la confluența între edu- 
cație şi gradul de activare a energiilor bio-psihice. Temperamentul 
este dobândit şi nu poate fi schimbat pe parcursul vieții. Clasifi- 
carea celor patru temperamente ale lui Aelius Galenus (129 — 200 
d.Hr., ultimul mare medic al Antichității şi fondator al anatomiei şi 
farmacologiei), cunoscută şi sub expresia doctrina celor patru umori 
(intuite parțial de Hipocrat încă din secolul V), nu mai este 
considerată o abordare ştiinţifică în analiza personalității. Relevant 
este faptul că temperamentul reprezintă o însuşire a structurii 
somatice, a sistemului nervos şi endocrin, ca resursă energetică 
generată de mobilitatea proceselor neuronale. Relevanţa studierii 
temperamentului determină clasificarea tipologiilor de lideri în 
funcție de dominantele: slab — puternic, echilibrat — dezechilibrat 
sau mobil — apatic. 

Comportamentul este, deci, o sumă a dominantelor unui 
temperament înnăscut şi un caracter format. Temperamentul nu 
poate fi disimulat, dar poate fi, cel mult, inhibat sau controlat prin 
voință sau educație. Disimularea temperamentului este un act 
dificil şi aproape imposibil de controlat în situaţii extreme. În 
schimb, reflexul temperamental poate fi controlat prin comportament. 
Caracterul înfrânează instinctul, poate disimula, şi deci, poate minți 
în funcție de alegerea făcută. Caracterul este şi nu este răspunzător 
de finalitatea conduitei morale. Ne-am obişnuit, însă, să percepem 
doar latura pozitivă a termenului, considerând un om de caracter 
un om moral. Conform observaţiilor mele, caracterul format al unui 
om poate fi responsabil în toate situaţiile, o zonă de lumini şi umbre 
aflate dincolo de aspectul moral. Afirmația: „acest om are caracter şi 
acest om nu are caracter” este greşită, cel puţin ca interpretare. 

Nu există om fără caracter, există doar opțiunea sa pentru latura 
luminoasă sau latura întunecată. Percepția joacă un rol cheie în 
ceea ce priveşte efectul unei fapte şi, indirect, față de referințele 
fiecăruia la fel cum un individ poate fi considerat concomitent 
moral, de cineva sau imoral de altcineva. 

Dincolo de abordarea filozofică, distincția termenilor este 
relevantă în studierea tipurilor şi tipologiilor de lideri politici. „Astfel, 
pentru  caracterologi, caracterul este centrul personalității, un 
invariant, o structură fundamentală pe care se va grefa o „natură“. 
Dacă pentru personologi caracterul nu este decât un aspect al perso- 
nalității, aspectul său expresiv, pentru caracterologi personalitatea 
este constituită dintr-un ansamblu de trăsături fundamentale care, 
grupate, formează tipuri într-un număr finit în care poate fi încadrat 
orice individ. (Frigioiu, 2004: 140). Acceptând afirmația că centrul 
personalității se regăseşte în caracter, o afirmaţie curajoasă, atunci 
trebuie să acceptăm şi natura sa inconştientă ca depozitar al 
conştiinţei. Există deci o legătură între caracter şi conştiinţă? Mediul 
este natura extravertită a caracterului format prin educație, iar 
moralitatea, apreciată ca luminiță a conştiinţei, este natura sa 
introvertită. Ambele laturi reprezintă aspectele extravertit şi 
introvertit ale caracterului, implicit al personalității, în aceeaşi 
măsură cu partea sa vizibilă (conştientă) şi partea sa invizibilă 
(inconştientă). În acest context, caracterul uneşte ambele părți. O 
alegere greşită nu anulează caracterul, aşa cum o alegere bună nu-l 
defineşte. Observaţia adusă în sprijinul afirmației de mai sus s-ar 
rezuma la iluzia percepției de a vedea în caracter doar partea sa 
pozitivă. Dacă reducem caracterul la a fi mereu bun, atunci avem 
următoarea sentință: „omul de caracter nu poate greşi niciodată”, o 
corelaţie cel puţin stranie. Este în natura lucrurilor că putem greşi şi 
cu gândul. Este, deci, omul de caracter un prototip care nu greşeşte 
niciodată? Dacă, din senin, ar apărea acest prototip, atunci noi toți 
ceilalți, ne putem numi oameni fără caracter. 

Educaţia face parte din caracter şi îl condiționează. De aici 
rezultă principiul după care un om fără educaţie este un om fără 
caracter. Educaţia grevează asupra comportamentului, ca o înfrânare 
a instinctelor primare şi prin modelarea benefică a caracterului. 
Caracterul poate cuprinde şi elemente moştenite de la părinţi sau 

de la alte rude. Ambele trăsături, dobândite sau moştenite formează, 
alături de temperament, ansamblul comportamental al persona- 
lității. Elementele dobândite apar de-a lungul unor procese de 
socializare care au loc pe parcursul vieţii. În concluzie, caracterul 
individualizează personalitatea şi o înnobilează prin interacțiunea 
cu ceilalți indivizi. 

Personalizarea este un act al puterii care defineşte omul în 
efortul său de a conduce sau de a se face remarcat. Starea de 
competiţie este starea zero din care apare liderul. Elementele 
corelative ale puterii sunt mijloacele care pun în valoare pe cel mai 
bun sau pe cel mai puternic. Personalizarea este, deci, un concurs 
între indivizi cu personalități diferite, care desemnează în final 
câştigătorul. Este evident faptul că puterea este un obiectiv suprem. 
Demonstrația trebuie să pornească de la cadrele generale ale vieții 
sociale, care sunt în esență raporturi între doi sau mai mulți actori 
(individuali sau colectivi). Lipsa autosuficienței naturale determină 
omul să caute cooperarea cu alți indivizi, intrând astfel în raporturi 
de interdependență. În cazul în care un individ are un ascendent 
asupra noastră şi ne domină, atunci acesta are şansa de a ne fi 
lider. Puterea este, deci, un fenomen polimorf între lider şi mulțime, 
ca între doi îndrăgostiți, la fel şi între părinți şi copii, creditor şi 
datornic, şef şi subordonat, artist şi spectator etc. Pe scurt, toate 
raporturile umane, care presupun o doză cât de mică de 
dependență, sunt raporturi de putere. 

Dependenţa caracterizează relația de putere, dar nu trebuie 
privită într-un sens unic, ca un set de acțiuni, incluzând cauze şi 
efecte secvențiale provenite din diferențierea între personalități. 
Relaţia de putere este prezentă în toate interacțiunile sociale, iar, în 
regimurile democratice, presupune ca protagoniştii săi să dispună 
fiecare de o marjă de libertate, de posibilitatea de a alege între a 
accepta sau nu să fim reprezentați de un anumit lider. 

Puterea este întotdeauna o relație asimetrică reglată de 
indiciile personalității; nici măcar în teorie nu putem izola tipul 
ideal, situație în care actorii exercită unul asupra celuilalt presiuni 
identice, pentru că în acest caz teoria s-ar rupe de orice realitate. 
Personalitatea fiecărui individ reprezintă personalitatea unei puteri, 
iar personalizarea puterii derivă din ascensiunea unui individ în 

vârful unor voințe populare cu care acesta se identifică în toată 
plenitudinea unei supraputeri. 


8.7. Instituţionalizarea puterii politice şi sacrul 


Încă din timpul societăţilor de vânători şi culegători din epocile 
primitive, diferenţierea şi ierarhizarea societății depindeau de factorii 
de producție, iar tehnologia atingea deja un randament superior în 
raport cu alte tipuri de îndeletniciri. Tehnicile de olărit, de conservare 
a hranei sau de vânat au determinat apariția primelor forme de 
concurenţă. În ultimii zece mii de ani, această luptă a creat o ierarhie 
tot mai pronunțată a unei concurențe dure, iar supremaţia celui mai 
puternic aparținea celui cel mai productiv, mai exact cultivatorul 
specializat al pământului sau fermierul prolific. Procesul a transfor- 
mat şi a reconfigurat treptat „comunitatea într-o clasificare a socie- 
tăților specializate, determinând astfel apariția fenomenului de piață 
concurențială” (Herseni, 1982: 432-433). 

Paralel cu organizarea acțiunilor, s-a constatat o separare a 
laturii politice a vieţii de latura economică, alegerea pendulând între 
o orientare continuă spre putere şi acumulare sau spre pradă. În 
ansamblu, asistăm la o diviziune a muncii în interiorul popoarelor, în 
funcție de activitățile complexe desfăşurate sub forme din ce în ce 
mai ierarhizate: războinici, meşteşugari, căpetenii şi ţărani etc. La fel 
s-a întâmplat şi în cazul uniunilor de triburi organizate în jurul unui 
scop comun, acela de a dezvolta o singură activitate economică. 
Există triburi formate din vânători, crescători de animale, agricultori, 
sate de mineri, de olari şi de pescari, organizații politice ale navigato- 
rilor şi ale negustorilor (Lensky, 2002: 102-103). Există de asemenea 
popoare de cuceritori care nu desfăşoară o activitate economică 
foarte complexă. Însă, cu cât era mai dură lupta pentru putere şi 
pradă, cu atât mai severe erau constrângerile individului prin lege şi 
forță. Pe de altă parte, viața individuală a triburilor slab dezvoltate 
economic însemna puţin sau chiar nimic. Salvarea, care să instituie 
o mai bună organizare a vieții unei comunități, presupunea în mod 
obligatoriu un proces de instituționalizare a puterii politice. 

Procesul de instituționalizare a puterii politice a avut, ca punct 
de plecare cultura, ca formă de ierarhizare a valorii, ca totalitate a 

formelor de viață care păstrează o amprentă de grup sau personală. 
Aceste forme de cultivare a sensibilităţii umane au devenit în final 
patrimonii sacre ale societății. Nu se cunoaşte exact ordinea 
primelor procese de instituționalizare, dar înclin să cred că religia 
deţine primul loc pe această listă, înaintea statului. În ceea ce 
priveşte statul, când o societate devenea prea complexă datorită 
densității demografice, individul neînsemnat se pierdea într-o 
filozofie a salvării, manifestată fie prin proiectarea unei lumi ideale, 
fie printr-o nouă ierarhizare imaginată de fenomenul religios care îi 
deschidea noi orizonturi superioare ale existenţei. 

Densitatea populaţiei constituie unul din succesele cu efecte 
benefice asupra spiritului întreprinzător al omului. „Acolo unde 
odinioară cutreiera o haită formată din câteva sute de capete, se afla 
aşezat ulterior un popor de zeci de mii de oameni” (Herseni, 1982: 
437). Nu există spaţii în care omul să nu fie prezent. Orice popor se 
învecinează cu altul, iar simpla prezenţă a hotarului însemna o limită 
a propriei puteri; această realitate incita străvechile instincte de ură, 
având ca scop anihilarea celuilalt. Limita fiecărei comunități, mai 
ales în cazul coexistenței mai multor religii, declanşa o luptă 
sângeroasă pentru putere. 

Experiența individuală a puterii dezvăluie capacitatea unui 
subiect de a influența nemijlocit mediul în care trăieşte. Individul îşi 
poate canaliza energia pentru a schimba starea obiectelor naturale 
sau pentru a influența comportamentul altor vietăţi. În această 
ipostază, puterea devine o forță în acțiune. 

Noua formă de legitimitate instituțională se manifestă astăzi în 
special prin ritualizarea politicului (ceremonii, aniversări, depuneri 
de coroane, comemorări, parastase, slujbe religioase, mitinguri) 
(Frigioiu, 2004: 16). Instituționalizarea, în general, depersonalizează 
liderul şi îl obligă la anumite reguli care ies din sfera personală. 
Acapararea instituțională asupra liderului îi reduce acestuia din 
libertatea şi creativitatea personală, intrând într-o cenzură a 
procedurilor şi a regulilor funcționaliste. Instituția obiectivează 
regulile care ies din sfera personală, individul dispărând ca entitate şi 
reapărând în forma unor reguli prestabilite. Instituţiile politice au 
devenit, încă din epoca modernă, un garant al democraţiei, obținând 
o personalitate autohtonă. Acestea optează pentru un sistem politic 

sistemic vizând integrarea unor valori comune respectate în socie- 
tatea democratică. Sistemul nu poate exista fără subsistemele sau 
structurile instituționale ale politicului şi nici nu poate garanta o 
direcție clară fără o gândire funcționalistă şi utilitaristă. 

Modelul cibernetic propus de David Easton este un instrument 
sau o formulă care configurează reglarea conflictului social prin 
puterea instituționalizată a statului. Simplificat, această teorie 
păstrează următoarea schemă: la baza sistemului se află o infor- 
maţie structural-funcțională numită input care întră în cadrul unui 
sistem politic, într-un nucleu unde va fi procesat. Soluţiile găsite 
vor fi trimise către societate sub forma unor ieşiri output-uri. Mai 
departe, aceste soluţii vor ajunge într-o buclă de conversie care 
printr-un feed-back, în funcție de rezultatele obținute, se vor 
întoarce la procesorul central pentru a fi îmbunătățite sau înlocuite 
cu alte soluţii. În acest fel, sistemul se autoreglează continuu, fără 
să se supraincălzească sau să devină disfuncțional, garantând 
astfel o reîmprospătare. Nici sistemul juridic nu poate evita acest 
sistem de autoreglare. Dezvoltarea instituționalizării politice pe o 
verticalitate a valorilor umane nu constituie un pericol, dimpotrivă, 
garantează obiectivitatea deciziilor la orice nivel de conducere, în 
cadrul sistemului politic prin autoreglare continuă. 

În altă ordine de idei, procesul de 
instituționalizare a puterii garantează 
autoritatea constantă manifestată la 

calculează, în parametrii prestabiliți, în genere, de legile sistemului, 
oferind astfel o garanție solidă a deciziilor. Finalitatea deciziilor 
luate de autoritatea instituțională se autoreglează, în cadrul 
sistemului, pe bazele unui feed-back care readuce în input-urile 
sistemului, alte cerințe şi nevoi ale poporului. „Autoritatea, ca 
dimensiune si ipostază a puterii politice, depinde de modul de 
funcționare al sistemului politic luat în ansamblu, de totalitatea 
proceselor obiective şi subiective, materiale şi spirituale care 

concură la realizarea puterii” (Măgureanu, 1997: 49). Instituţionali- 
zarea puterii face ca prerogativele dobândite de un şef, datorită 
abilităților sale, să nu dispară odată cu el, ci să se transforme în 
obiceiuri ale relației comandă-ascultare (sau, după caz, de dominație- 
supunere). Puterea de tip coercitiv este, astfel, fundamental legată 
de instituții. Desigur, nu întotdeauna instituţiile au fost „imper- 
sonale”, adică independente față de personalul angajat. Dominația 
nu s-a întemeiat, totdeauna, pe calcule de eficienţă şi raționalitate, 
având şi alte motivații. 

Delimitarea tuturor fenomenelor de instituționalizare se 
realizează şi prin intermediul proprietății private. Proprietatea este 
domeniul în care puterea se exercită ca libertate şi drept câştigat 
prin luptă şi ca apărare împotriva semenilor. „Legea celui mai 
puternic rezolvă conflictele şi starea de război subzistă peste tot” 
(Durkheim 2001: 16). Începând cu epoca modernă, proprietatea este 
o valoare garantată de Constituţie şi instituţia statului. Proprietatea 
devine o putere impusă victorios, ca drept asupra unei simple averi 
şi ca stăpânire suverană. Proprietatea priveşte legătura dintre 
categoriile esențiale din interiorul unui popor, ale unei națiuni, şi 
instituționalizarea acestui drept prin Constituţie şi stat, ca formă a 
puterii publice. Dreptul de a deţine o anumită avere se reflectă şi în 
ierarhia funcției ocupate. Averea este o resursă rară şi valoroasă 
prin definiție, prin care proprietarul deține un control şi o securitate 
față de alți indivizi. În măsura în care averea sa este mare, cu atât 
creşte puterea sa de influență, şi, implicit, puterea sa asupra altora. 
(Lenski, 2002: 73). 

Diferenţierea indivizilor conduce inevitabil la o concurență 
egoistă, acest fapt operând o distincţie între puterea de poziție şi 
puterea averii. Puterea de poziție este determinată de rolul social care 
conferă individului o legitimitate a averii într-o anumită limită a 
decenței, iar puterea de avere propriu-zisă, proprietatea moştenită 
sau câştigată prin diferite metode licite sau ilicite, conferă acestuia 
posibilitatea de a depăşi măsura sau limitele naturale ale unei averi 
date de parametrii statusului. Această calitate a concurenței permite 
trecerea de la o putere inferioară la o putere superioară sau la o nouă 
treaptă a ierarhiei; mai exact, primul tip de putere a generat lăcomia, 
depăşind astfel limita bunului simț stabilită de un anumit status, 
transformându-se în cele din urmă într-o putere riscantă. 

Egocentrismul puterii devine o „lăcomie generalizată” şi o boală 
specifică societăților capitaliste, care au făcut obiectul criticii incisive 
a lui Karl Marx. Noul sentiment de posesie aparține mediului politic 
şi ajunge să opereze cu riscuri mari, culminând cu totul sau nimic. 

Un alt aspect interesant al acestui fenomen îl regăsim în cazul 
revoluțiile politice care răstoarnă ordinea socială şi care propune o 
nouă ierarhie şi o nouă instituționalizare. Ştim că legitimarea unei 
instituții politice nou înființate câştigă foarte târziu respectul unui 
popor, impunându-se după ani lungi de funcţionare, ani care 
confirmă sau nu eficiența sa. Referitor la revoluții, o nouă ordine 
înseamnă dispariția vechilor instituții, unele din ele importante şi 
chiar funcționale. Procesul de stabilire a unei noii ordini instaurate 
prin instituții politice, administrative, economice etc. îşi câştigă cu 
mari eforturi prestigiul. Aceasta nu înseamnă doar schimbarea unor 
nume sau a unor structuri instituționale, ci, mai ales, reînnoirea 
personalului de conducere. După Revoluţia din 89 din România 
asistăm la o înființare de noi instituţii, personalul de conducere 
rămânând, în genere, acelaşi. 

Instituţiile politice sunt cele mai dificile şi mai complexe 
structuri ale sistemului politic. Pe lângă autoritatea instituțională, se 
acutizează o cerință importantă şi anume un lider charismatic care 
va contribui la prestigiul instituției sau, dimpotrivă, îl va distruge. 
Funcția oferă liderului o garanție de reprezentativitate prin institu- 
irea unei ierarhii de valori instituționale. Simbioza între lider şi 
instituție trebuie să fie armonioasă, iar instituționalizarea liderului 
presupune o moralitate elitistă care să-l poată susține în spațiul 
public. Cele două imagini converg prin forța obiectivă a legii care 
garantează imparțialitatea deciziilor şi, de asemenea, prin forța 
morală publică a unui lider vizionar, ingredientul magic al charismei. 

În cadrul procesului de instituționalizare apar trei elemente- 
cheie în evoluția puterii: forță, drept şi privilegiu. „Trecerea de la 
domnia forței la cea a dreptului, la puterea continuă care să 
determine privilegiul, schimbă profund formele puterii politice” 
(Lensky, 2002: 75). Instituţionalizarea puterii a provocat, la rândul 
ei, naşterea dreptului, indetificându-se cu acesta, aşa cum Justiția 
reprezintă garantul suprem al legii, păstrând, prin suveranitate, 
inviolabilitatea Constituţiei. În Roma antică, suprema lex (supremaţia 

legii) era aura sacră a cetăţii şi a instituționalizării legii de care se 
temea însuşi împăratul. Orice altă tendinţă de a ignora suveranitatea 
legii, prin subminarea Republicii, degenera în conflict. Un exemplu 
elocvent de conflict s-a consumat între Senatul Roman şi Iulius 
Caesar (101-44 î.Hr.), o personalitate care a subestimat tradiţiile 
republicane. Ucis mişeleşte, reforma sa a fost definitivată în 23 î.Hr. 
de nepotul lui dinspre soră, Octavianus Augustus (62 î.Hr.—14 d.Hr.), 
un tânăr ambițios care a devenit primul împărat cu drepturi divine. 

Legea asigură continuitatea instituțiilor iar, la rândul lor, 
instituțiile garantează acțiunea şi finalitatea legii. Senatul Roman 
rămâne un exemplu viu al institutului clasic, care a reapărut mai 
târziu, în 1295 sub forma Parlamentului Britanic impus de Eduard 
I (1239-1307). Astfel, senatul roman este un strămoş al regimului 
parlamentar de astăzi, care, în multe ţări, este considerat cea mai 
reprezentativă expresie a unui regim democratic. Parlamentul este 
imaginea instituțională a poporului care aplică legea unanimității 
voturilor prin forța majoritară legitim instituită, iar impactul său 
legislativ devine evident în cadrul sistemului politic. 

Poporul şi statul coabitează, aşadar, în jurul fenomenului de 
instituționalizare a puterii şi sunt deseori privite într-o anumită 
unitate, ca o normalitate rezultată din legăturile puternice care se 
sprijină pe un fond comun. Înțelegerea corectă a acestei relaţii 
popor-stat reprezintă o primă condiție, determinată în explicarea 
sistemului politic.  Indivizibilitatea sau identitatea intereselor 
poporului şi statului nu trebuie să conducă la o confuzie juridică a 
acestor două categorii. Poporul şi statul constituie subiecte separate 
de drept. Organizarea societății umane în stat a cunoscut forme nu 
întotdeauna reuşite, iar factorii care compun statul îşi păstrează 
aspectul juridic şi identitatea. 

În linia gânditorilor care au analizat începuturile modernităţii 
în societatea românească (Kogălniceanu, Maiorescu, lorga, Stere, 
Rădulescu-Motru etc), Constantin Schifirneţ propune un concept 
inedit care defineşte evoluția modernizării în țările slab dezvoltate 
economic. "Modernitatea este un efect al modernizării. Nu există 
modernitate fără modernizare. Modernitatea este un standard care 
reprezintă un scop al evoluției societăților, iar modernizarea este 
procesul de realizare a acestui scop” (2016: p. 41). Trecerea de la 

afirmarea spiritului național din perioada interbelică la dezvoltarea 
economică din perioada comunistă a anilor 70-80 şi, apoi, 
prăbuşirea economiei autohtone din perioada tranziției au generat 
condițiile necesare unei „modernizări tendenţiale”. Modernizarea 
este motorul dezvoltării prin care se defineşte modernitatea, 
marcând saltul economic al unei țări spre zona de top, fără a omite 
însă domeniul culturii. Asocierea „modernizării” cu determinativul 
„tendențială” este justificată şi definitorie pentru diagnoza unei 
societăți care luptă pentru a ieşi din zona gri a Europei. Modul de 
abordare greşit ne plasează deseori într-o poziție inferioară, ceea ce 
justifică atitudinea „benevolentă” a occidentalilor. În teoria formelor 
fără fond a fost înscris spiritul național al umilinței, pe care 
România nu-l merită. Principalul obstacol al modernizării în mediul 
rural românesc a fost însăşi metoda de urbanizare aplicată în 
perioada comunistă. Populaţia rurală nu era pregătită pentru o 
schimbare generată de amploarea unei industrializări forţate. În 
multe cazuri, translocarea rapidă a tinerilor de la sat la oraş a 
generat izolarea şi înstrăinarea indivizilor. În mediul urban, viaţa 
tânărului fiu de țăran a fost încărcată de oportunități materiale, 
însă prețul plătit a avut unele dezavantaje precum apariția 
fenomenului de înstrăinare. Fostele state comuniste s-au concentrat 
pe latura economică şi, mai puțin, pe latura dezvoltării sociale. 
După anii 90”, privatizarea păguboasă a marilor ramuri de producție 
din industrie şi din agricultură a determinat slăbirea economiei 
naționale. România a devenit un stat liber, cu o dezvoltare 
economică vulnerabilă care a înscris-o în trendul modernității 
tendenţiale. În comparaţie cu ţările vestice, radiografia societăţii 
româneşti dezvăluie o stagnare într-o lume etern întârziată, 
incapabilă de a-şi recupera locul şi timpul pierdut. 

Modernitatea şi-a făcut loc treptat prin afirmarea spiritului 
național, în special în perioada paşoptistă, când tinerele naţiuni au 
ieşit de sub tutela vechilor domnii fanariote. În lumina autoafirmării, 
noile popoare şi-au legitimat existența în jurul principiului de 
suveranitate dominat de un politic identitar realizat în cuplul 
categorial naţiune - naționalism. Procesul de coagulare a noilor 
structuri instituționale a indus nevoia autentică de reprezentare a 
unei guvernări autonome. Naționalismul paşoptist se revendica prin 

luptele revoluționare conduse de noile elite, care îşi propuneau 
proiecte mărețe şi îndrăznețe, iar noua putere avea nevoie de 
sacrificiile unor generații capabile să ofere alternative față de vechea 
ordine. Poporul este adevăratul reprezentant al puterii politice, iar 
Parlamentul începe să joace rolul cel mai important în istoria 
democrațţiilor europene. Noţiunea de popor se reduce la o scară de 
reprezentare specifică, prin preluarea puterii şi menţinerea unei 
legături active între guvernanti şi guvernați. 

Înţelegând ideea de popor şi naţiune, subiectul juridic devine 
pivotul de susținere al statului modern. Termenul de stat (lat. 
status care înseamnă stare pe loc, stabilitate sau din expresia: 
status in statum care înseamnă stat în stat) apare cu sensul actual 
în Renaştere, în opera lui Niccolo Machiavelli „Principele” (1513). 
Deşi cuvântul are trimiteri etimologice directe din limba latina, 
vechii romani au perceput în cuvântul „status” o expresie a 
dreptului în care se diferențiau problemele de ordin privat de cele de 
ordin public. „Publicum jus est quod ad statum rei romanae 
spectat, privatum quod ad singulorum utilitatem pertinet”, (Dreptul 
public se referă la organizarea statului roman; cel privat priveşte 
interesele private) (Bob, Hanga, 2009: 29). În contextul modernităţii, 
statul este un subiect al dreptului public şi privat, ambele ramuri 
fiind materializate în procesul juridic de instituționalizare. Din 
perspectivă politică, statul este o comunitate complexă cu putere 
bine diferențiată, structurată, ierarhizată şi instituționalizată care 
îşi exercită suveranitatea pe un anumit teritoriu delimitat de 
frontiere şi se conduce printr-un contract sau consens stabilit între 
conducători şi conduşi. 

Statul este un sistem complex de autorități publice, iar, în 
această configurație, liderii politici nu mai sunt suverani ai legii, ci 
doar simpli executanți ai unei constituții care veghează la întreaga 
armonie a sistemului politic. Statul este o putere organizată a 
poporului, sau, mai exact, reprezintă forma instituționalizată a 
acestei puteri. În accepțiunea sa curentă, statul reprezintă o formă 
de organizare a societăţii politice, fiind modelul cel mai autentic de 
exprimare a puterii politice instituționalizate (în societate există alte 
tipuri de puteri, precum există şi putere politică neinstituționalizată). 
Statul reprezintă puterea centrală în opoziție cu cea locală, după 

cum sunt desemnați guvernanţii de la putere cu reprezentanții din 
opoziție, într-un ansamblu al puterilor publice şi în opoziție cu 
societatea civilă. Din aceste idei, rezultă patru caracteristici 
esențiale ale statului: 

e sedentarizarea populației pe un anumit teritoriu; 

e instituționalizarea şi centralizarea puterii politice; 

e formă de organizare şi conducere a unei comunități umane; 

e existența unui grup conducător investit cu atribuții de 

guvernare (Frigioiu, 2009: 125). 


Puterea de stat decurge, în primul rând, din autoritatea 
coercitivă care se exercită, în caz de nevoie, prin forță. Am amintit 
aici existența altor tipuri de puteri, deci şi a altor tipuri de 
autoritate. Puterea de stat este ultima în ordine cronologică, la 
început, autoritatea se exercita sub protecţia blândă a capului de 
familie asupra celorlalți membri. De asemenea, includ în acest 
context, autoritatea stăpânului asupra sclavului şi, apoi, 
autoritatea patronului asupra salariatului sau a guvernantului 
asupra guvernatului. 

Aproape în toate societățile primitive se vorbeşte despre o 
autoritate politică personificată, cea a şefului de clan, gintă, trib etc. 
Cu timpul, autoritatea s-a desprins de persoana care o exercită şi a 
cărei legitimitate, în sens juridic, decurgea din meritele sale 
personale, constituindu-se ca o realitate distinctă şi abstractă. 
Astăzi, această autoritate s-a transformat într-un aparat complex cu 
un ansamblu de organe şi instituţii. Statul este şi rămâne 
principala instituție politică. Antropologul francez Lapierre a 
constatat că, aşa cum primele forme ale statului au luat naştere 
odată cu apariția omului pe pământ şi s-au materializat prin 
procesul de ierarhizare şi instituționalizare a puterii politice, tot aşa 
statul nu poate dispărea de pe scena istoriei decât odată cu 
dispariția umanităţii. Chiar dacă statul preia alte forme avansate de 
organizare precum conceptul de stat multinațional, euroregiune, 
federaţie etc; esența statului orbitează mereu în jurul vieții politice, 
indiferent de turnura evoluţiei sale în viitor. 

LEGITIMITATEA PUTERII POLITICE ŞI SACRUL 
ÎN SOCIETATEA MODERNĂ 


În acest capitol, mi-am propus să analizez procesul de 
interacțiuni şi relaționări interumane, specifice societăților postmo- 
derne, prin intermediul influenței. Actualitatea acestei teme se 
datorează, în special, transformărilor tipurilor de relații profesionale 
în tipuri de relații politice prin intensificarea fenomenului de 
influență. Caracteristicile noilor tipuri de relații au determinat 
deseori o fuziune totală şi, uneori violentă, între puterea socială şi 
puterea politică. Ce rol joacă sacrul în procesul de influență actual, 
cât de importantă este autoritatea deontică în această nouă ecuaţie, 
care sunt noile structuri ale acestor relaţii şi, nu în ultimul rând, ce 
efecte apar la un nivel social extins, acestea sunt întrebările la care 
voi încerca să răspund în următoarele pagini. 


9.1. Influenţa şi autoritatea în actul de conducere 


O analiză generală a teoriilor clasice ale influenței evidenţiază o 
apropiere directă a acestui domeniu de sfera puterii politice, ca 
principal obiectiv de studiu al ştiinţelor politice moderne. În contextul 
social actual, exercitarea influenței capătă însă un caracter 
psihosocial accentuat, inclusiv în mediul instituțional apolitic. 
Procesul de influență ar trebui să existe teoretic în orice tip de 
relație cu caracter politic care se manifestă de la o persoană la alta, 
de la un grup la celălalt cât şi în relaţiile instituționale specifice 
oricărui sistem politic. Influența înseamnă „acea schimbare 
autentică a preferințelor” (Olsen & Marger, 1993: 23) unui individ 
care îşi modifică comportamentul în mod liber, fără nicio constrân- 
gere. Influența nu presupune intervenția forței, ca în cazul puterii 

politice, dar poate schimba comportamentul prin folosirea unui 
„mecanism generalizat de convingere” (Parsons, 1966: 231). În această 
relație, emițătorul care generează influență nu poate avea succes 
față de receptor, fără existența, în prealabil, a unui tip de autoritate. 
În acest sens se pune întrebarea: în ce măsură tipul de autoritate 
poate interveni în succesul actului de influență? Aşadar, se pare că 
supunerea indivizilor față de o anumită formă de autoritate produce 
fenomenul de influență; din perspectiva comportamentului unui 
conducător politic, se legitimează două tipuri de autorități: autorita- 
tea deontică şi autoritatea epistemică. „Influenţa şi autoritatea, ca 
elemente corelative ale puterii politice, îşi trag forța din modelele 
epistemice şi deontice care generează prestigiu şi admiraţie față de 
un lider, faţă de un stil politic sau o epocă” (Frigioiu, 2001: 86). Cele 
două tipuri de autoritate garantează valoarea morală şi cea profesio- 
nală a emițătorului în orice tip de relaţie cu receptorii săi. Un condu- 
cător care ignoră moralitatea propriei sale acțiuni, prin lipsa 
autorității deontice generează inevitabil o influență cu caracter pato- 
logic, cu o finalitate negativă, indiferent de mediul de proveniență. 

În prezenta analiză se acordă o atenţie 
prioritară rolului autorității deontice în comuni- 
carea politică. Acest tip de autoritate pare a fi 
valoric superior condiției epistemice, mai ales 
în cazul unei elite, al unui lider sau conducător 
care generează influență. La rândul său, pre- 
zența influenței în spațiul socio-politic nu poate fi socotită un benefi- 
ciu în slujba binelui public sau privat, mai ales în absența comporta- 
mentului moral. În consecinţă, se poate afirma, într-o primă etapă, 
faptul că influența degajă un efect moral sau imoral, în funcție de 
prezența sau lipsa autorităţii deontice, indiferent de relația inter- 
umană, de tipul de poziționare profesională, managerială sau politică. 

De asemenea, acest fenomen capătă o formă de influență în 
zona instituțională din afara politicului, precum şcoala, mediul 
universitar etc. În societatea românească, procesul este cunoscut ca 
fenomen de politizare a societății, mai ales, sub aspectul de conflict 
de interese. Din nefericire, acest fenomen provoacă un lanţ vicios 
care conduce la formarea unor tipuri de relaționări, ierarhizări şi 
stratificări de natură patologică. Nepotismul este construit în 

avantajul unor interese personale, şi în special, în dauna interesului 
general sau al binelui public. Este evident faptul că influența socială 
există pretutindeni şi că nu i se poate atribui influenței un caracter 
apriori bun sau rău. În cazul relaţiei „influență-autoritate deontică” 
schimbarea unui comportament nu poate fi exclusă. Lipsa autorității 
deontice în procesul de influență atrage incapacitatea de schimbare a 
comportamentului, provocând un tip de subordonare cu caracter 
coercitiv. Dacă în aceste tipuri de relații din afara mediului politic 
sau militar predomină frica, atunci are loc o manifestare a patolo- 
gicului. Dacă procesul de influență se finalizează în afara autorității 
deontice, atunci efectul obținut de către emițător spre receptor 
generează doar o formă de subordonare. Tehnic, frica este cea mai 
importantă resursă simbolică a puterii politice, iar atunci când un 
emițător o foloseşte în afara spațiului juridic, politic sau militar 
caracterul deontic al autorităţii dispare. În acest caz, forța, amenin- 
țarea şi constrângerea modifică comportamentul receptorului prin 
anularea libertății individuale. 

Categoria elitelor conducătoare se exclude din această analiză, 
dat fiind valoarea termenului de elită; actul de influenţă al acestora 
presupune implicit prezența indubitabilă a autorității deontice. 
Celelalte tipuri de relaţii, care includ actori sau lideri obişnuiţi, non- 
elite conducătoare reprezintă grupări critice la adresa sistemului 
politic, fiind responsabile pentru deciziile privind evoluția de 
ansamblu a unei societăți. 


w 


9.2. Impactul puterii, al influenței şi al autorității deontice 
asupra comportamentului 


Conexiunea indestructibilă a celor trei elemente a contribuit la 
formarea unor anumite structuri de comportament care constituie 
un obiectiv de studiu în psihosociologie. Multiplele raporturi între 
influență şi putere sunt cunoscute prin prisma relațiilor construite 
în jurul unor concepte intermediare precum prestigiul sau autori- 
tatea politică. Referitor la aceste raporturi se pune următoarea 
întrebare: influența se manifestă doar în slujba dorințelor cu efect 
moral în mediul social? Cu alte cuvinte, influența poate deveni un 
exemplu concret de cauzalitate privind modificarea reacțiilor unei 

persoane, ca urmare a acțiunilor altei persoane, astfel încât 
subordonatul se bazează mai curând pe raționamentul superiorului 
şi mai puțin pe al său?+%0 Ipoteza lui James March şi Herbert Simon 
este, din punctul meu de vedere, o abordare forțată în ceea ce 
priveşte relația de subordonare, care dobândeşte un caracter strict 
militar sau coercitiv. Subordonatul nu este influenţat de superior, ci 
execută doar ordinul superiorului, restrângându-se la un tip de 
autoritate militară sau profesională. În plan profesional, mă refer la 
o ierarhie organizațională care devine astfel o structură a puterii 
instituționale. De remarcat este tipul de relație care nu se exercită 
prin coerciție, păstrând libertatea conştiinţei de a alege în absența 
unei subordonări. 

În relaţiile de putere se observă că trăsăturile sale distincte nu 
sunt separate de interacțiunea lor, asimetria sau inegalitatea 
rolurilor între membrii diferitelor grupuri; dependența de ierarhii, de 
norme sau de ritualuri, apare la rândul său, din moduri specifice de 
organizare (Măgureanu, 1997: 35). Prin definirea puterii politice se 
înțelege faptul că axa internă a acesteia, inclusiv a puterii de stat se 
bazează pe relația „dominaţie-supunere”. Raportul este asimetric şi 
presupune o clasificare în funcţie de forță, calitatea puterii având 
un caracter brut, ceea ce nu necesită o diferenţiere calitativă 
precum în cazul relaţiei comandă-ascultare. În prima relație unde 
intervine forța brută, cel care comandă se face ascultat prin frica 
celuilalt, ceea ce obstrucționează legitimitatea, iar în cea de-a doua 
relație, legitimitatea are un status social sau ierarhic. 

Elementele simbiotice între influenţă şi puterea politică sunt 
relative, dat fiind anumite deosebiri care au generat o dihotomie 
vizibilă. Se pot intui anumite mecanisme subtile ale procesului de 
influenţă la nivel social, psihologic şi politic, în cadrul a două mari 
categorii de societăţi: cele tradiționale şi cele anti-tradiționale. 
Alegerea celor două tipuri de societăți permite formularea unor 
răspunsuri automate cu privire la diferențele de influență dintre 
spectrul tradițional sau cel laic. În ambele societăţi, influenţa devine 
un fenomen integrator specific în cadrul interacțiunilor dintre 
tabere de interese, grupuri sau indivizi. Pe de altă parte, abordarea 


4 Acest tip de abordare a fost iniţiat de James March şi Herbert Simon în lucrarea 
Organizations din 1958. 

comparativă a acestui subiect se manifestă pe un registru istoric al 
timpului care evită polemica dintre tradițional şi anti-tradițional. 
Din perspectiva psihosociologiei, investigarea puterii şi a 
influenței interpersonale are menirea de a releva modalitatea prin 
care puterea produce influenţă şi viceversa. Conform noilor teorii, s-a 
ajuns la delimitarea fenomenului puterii până la a exclude 
majoritatea formelor de influență, accentul fiind pus în special pe 
resursele sale. Definirea puterii este văzută ca o sancțiune de 
factură negativă.*! Cu toate acestea, studiul caracteristicilor de 
status şi cel al orizontului de aşteptări sunt interconectate de 
percepția proiectată asupra influenței, care, în acest caz este 
considerată a fi o rezultantă a competenţelor cerute de fiecare 
individ sau grup. Influența este indubitabil prezentă „în cazul în 
care se dă curs sfatului unui individ/grup care şi-a demonstrat 
competența” (Willer, Lovaglia, Markovsky, 1997: 572). Indiferent de 
perspectiva de abordare, pentru a putea decoda relația putere- 
influență, precum şi noua graniță între social şi politic trebuie 
parcurs un ciclu al ideilor care să traseze o linie evolutivă cognitivă 
şi axiologică de la homo religiosus la homo socialis, de la structurile 
sociale primitive la cele statele, tradiționale sau moderne, de la 
privilegii şi prestigiu la natura non coercitivă a puterii politice. 


9.3. Puterea şi privilegiile 


Viziunea lui Gerhard Lenski asupra puterii, ca mod de distri- 
buţie a resurselor pe baza postulatelor naturii umane, în care se 
formează individul devine relevantă pentru acest studiu. În primul 
postulat, autorul identifică în tratarea naturii omului un „dualism 
bizar” reprezentat de acțiunea umană şi care se bazează pe 
conflictul interesului personal față de cel de grup şi invers (Lenski, 
2002: 61). „Acest lucru sugerează că doar puterea guvernează 
distribuirea recompenselor. [...] Majoritatea intereselor esențialmente 
egoiste pot fi satisfăcute doar prin stabilirea unor raporturi cu 
stabilire cu alții. Cooperarea e absolut esențială şi pentru supravie- 
tuire, [...] cu alte cuvinte, interesele egoiste ale omului îl obligă să 


41 A se consulta teoriile despre putere propuse de Emerson (1962), Cook (1978), Willer (1987), 
Markovsky (1988). 

rămână membru al societății şi să ia parte la diviziunea muncii” 
(2002: 61-62). Din observaţiile sale, rezultă organizarea diviziunii 
muncii prin formarea grupurilor economice ca o reacție a unui 
instinct de supraviețuire. Cu alte cuvinte, egoismul uman determină 
sociabilitatea persoanelor sau, prin înmulțirea puterii indivizilor, se 
asigură stabilitatea fiecărui individ. Pe baza acestei observații, 
Lenski afirmă că: „oamenii vor împărți produsul muncii lor în 
măsura necesară asigurării supraviețuirii şi productivităţii celorlalți, 
ale căror acţiuni le sunt necesare sau benefice lor” (2002: 62). 
Afirmația sa poate fi însă şi criticabilă în cazul excluderii altor 
factori motivaţionali (idealismul, întrajutorarea etc) care pot conduce 
la coeziunea unui grup profesional. Observaţia sa este corectă în 
liniile intereselor de grup privind diviziunea muncii sau relațiile 
contractuale dintre angajatori şi angajați construite în jurul unor 
drepturi şi obligaţii reciproce. 

Cea de-a doua variabilă sau al doilea postulat propus de 
Lenski explică puterea şi privilegiile plecând de la definiția puterii 
politice formulată de Weber, conform căreia indivizii îşi îndeplinesc 
dorința, indiferent de acceptul celorlalţi. În acest punct: „privilegiul 
devine o funcţie esenţială a puterii şi, foarte rar, o funcție a 
altruismului” datorită egoismului considerat o trăsătură nativă a 
omului (Lenski, 2002: 63). Scopul, în sensul machiavelic, poate fi 
atins prin mijloace mârşave, la fel cum latinii exprimau acest drept 
prin următoarea sintagmă: „quod licet Iovi, non licet bovľ (ceea ce 
este permis lui Jupiter, nu este permis boului). 

Cel de-al treilea element important care intervine în ecuația lui 
Lenski este prestigiul, noțiune care se raportează atât la putere cât 
şi la privilegiu. Astfel, prestigiul devine o funcție esențială a puterii, 
alături de privilegiu, ceea ce determină, în final, o distribuire 
ordonată a puterii în orice societate. Puterea devine o cheie variabilă 
în triadă, deoarece, prin aceasta se exercită celelalte două funcții 
care confirmă motivul pentru care orice societate devine distributivă 
prin intermediul puterii, în funcție de nevoi şi necesități. Puterea 
politică include prestigiul personal şi prestigiul instituțional. 
Mecanismul acestui proces poate fi înțeles prin următoarea schemă 
propusă de autor: 

Fig. 7. Privilegiul şi prestigiul în ecuaţia puterii: 


p-> PUTERE 


Sursă: schemă adaptată după modelul propus de Lenski (2002, 63) 


Acest tip de abordare propus de Lenski în schema de mai sus, 
demonstrează necesitatea de stratificare care determină procesul de 
ierarhizare a puterii politice. 


9.4 Patologia puterii în lipsa autorităţii deontice, o 
perspectivă teoretică 


Din studiul aprofundat al procesului de influenţă din teoria lui 
Lenski, fără a lua în calcul prestigiul ca factor esențial al schemei, am 
dedus o altă perspectivă a puterii: caracterul patologic. Scopul acestei 
teorii vizează o extindere a teoriei clasice a influenței în sfera realității 
sociale, indiferent de sistemul sau subsistemul în care se operează o 
modificare a comportamentului uman. Teoria depăşeşte spaţiul 
sistemului politic limitat la problema distribuirii de bunuri şi valori. 

Influenţa este un rezultat al unui proces relațional care poate fi 
obținut în funcţie de prestigiu; dacă acest prestigiu este pervertit de 
lipsa autorității deontice, atunci efectul generează o relație cu 
caracter patologic. Este vorba aici despre patologia puterii care se 
poate extinde din sfera politică în orice alt sistem sau structură 
socială. Teoria reprezintă schema unui tip de relație mai apropiat de 
realitatea românească prin care s-ar putea explica fenomenul 
negativ al influenței, pornind de la teoria lui Lensky. Prezint în acest 
sens următoarea schemă: 


228 


Sacrul și puterea politică 


Fig. 8. Patologia puterii şi a influenţei în lipsa autorităţii deontice 


EMIȚĂTOR INFLUENȚA PATOLOGICĂ RECEPTOR 
7 i » 

2MODIFICAREA COMPORTAMENTULUI 

RIN APEL LA AUTORITATEA 


FUNCŢIEI 


PUTERE 
PERSONALĂ 


SCOP > ACUMULARE DE 


AVANTAJE 
EGOCENTRISM_—————————————————————————————— PERSONALE 


Sursă: schemă inovată după modelul propus de Lenski (2002) 


Propunerea acestei scheme sau teorii nu are pretenţia de a 
inova ceva, ci mai degrabă, de a demonstra importanţa legăturii 
influenţă - autoritate deontică, mai ales în ceea ce priveşte calitatea 
morală a emițătorului, a liderului sau a conducătorului. Lipsa 
autorității deontice nu poate duce decât la un comportament 
patologic al receptorului afectat de acest tip nociv de putere. Este 
evident că abuzul de influenţă foarte cunoscut în mediul politic se 
manifestă şi în celelalte medii sociale. Dar lucrul cel mai grav se 
întâmplă atunci când patologia acestui tip de influență începe să se 
manifeste în sănătate, mass-media, educaţie, economie, adminis- 
trație sau justiție. Este suficient să luăm ca exemplu Televiziunea 
Română sau Radiodifuziunea, instituţii de interes public acuzate de 
politizare, în dauna serviciului public. „Organizațiile semnatare 
protestează față de modul în care proiectul de lege privind organi- 
zarea şi funcționarea Societății Române de Radiodifuziune şi a 
Societății Române de Televiziune a fost votat de către Comisia pentru 
cultură, artă şi mijloace de informare în masă din Senat şi cere 
plenului Senatului reexaminarea legii, prin trimiterea ei spre comisia 
de specialitate pentru raport suplimentar, în conformitate cu arti- 
colul 105 din Regulamentul Senatului sau, în caz contrar, respinge- 
rea ei de către plen. (...) În prealabil, reprezentanţii sindicatelor, ai 
ONG-urilor din mass-media şi jurnaliştii acreditaţi la parlament au 
fost daţi afară din sală. (...) În forma avizată, proiectul de lege a fost 
deturnat de la principalul său scop: asigurarea independenței celor 
două instituții şi reprezentativitate la nivelul întregii societăți.” 


* http://www.paginademedia.ro/2010/06/societatea-civila-protesteaza-nu-se-asigura- 
depolitizarea-tvr/ 

Televiziunea şi Radioul public nu se află la prima abatere de acest 
gen, acest fenomen devenind în ultima vreme, o tradiție hrănită de 
scandaluri publice care izbucnesc constant la fiecare schimbare de 
guvern. Amestecul intereselor politice şi personale încalcă regula 
jocului democratic din România, ajungând o normalitate. Patologia 
puterii şi a influenței a ajuns să controleze cele mai importante zone 
ale sistemului social, dinspre politic spre toate structurile, fapt care a 
transformat normalitatea în patologie. 

În concluzie, patologia influenţei în relaţiile normale între 
oameni şi instituţii duce finalmente la o patologie de comportament. 
Efectele sunt dezastruoase, prin prejudicierea normalității. Individul 
care îşi face datoria cu responsabilitate față de fişa postului său, 
riscă să ajungă un outsider (străin) al sistemului din care face parte. 
Ca urmare, riscul cel mai grav într-un astfel de sistem bolnav, ar fi 
ca indivizii sănătoşi comportamental să fie excluşi pe criterii de 
incompatibilitate de ceilalți membri care s-au adaptat la noile 
norme induse de şefi corupți. 


9.5. Homo religiosus şi homo socialis în termenii relaţiei 
sacru-putere-influenţă 


Antropologia politică studiază geneza şi evoluția formelor politice 
la diferite popoare, abordând problemele genezei puterii şi ale 
primelor instituţii statale, în conexiune cu structurile vii ale societă- 
ţilor. În acest context, în centrul abordărilor antropologice se plasează 
şi conceptul de putere, ca principiu modelator în actul de naştere a 
fenomenului social. În acest sens, este interesant de cercetat proble- 
matica sacrului şi a puterii în istoria schimburilor interdisciplinare 
între antropologie, etnologie, lingvistică şi sociologie. Din perspectivă 
lingvistică, sacrul este definit ca fiind: „cineva sau ceva ce nu poate fi 
atins fără a fi întinat sau fără a întina” (Caillois, 2006: 39). 

Definirea sacrului ca structură de bază care include fenomenul 
puterii, este completată de antropologia politică prin abordarea 
lingvistică, adăugând elementul esențial de manifestare a ritualului 
la omul primitiv. În acest joc, puterea este, înainte de toate, o 
imagine şi anume: „imaginea sacralizată a diferenței, a celuilalt” 
(Balandier, 1998: 101). Imaginea arhetipală a puterii brute se 


230 


Sacrul și puterea politică 


întemeiază pe simpla relație „dominaţie-supunere”, la animal, şi se 
transformă, la om, în „comandă-ascultare”. În acest proces are loc o 
socializare prin suma intereselor comune, care în final, conduce la 
cristalizarea societății, iar mai târziu, pe baza principiului suprem 
al guvernării, se completează cu o a treia relație complexă prin 
contractul dintre guvernanti şi guvernați. 

Studiul sacrului, ca fenomen social, cunoaşte două curente 
importante: pe de o parte, teoria sociologică a sacrului (cu rădăcinile 
în cercetările etnologice despre mana şi totem), iar, pe de altă parte, o 
direcție de cercetare care plasează în centru omul religios şi prin care 
se explică evoluția fenomenului religios. A doua teorie tratează 
originea sacrului ca putere extra-socială, superioară, invizibilă şi 
incontrolabilă în existența omului. Acest supranatural vine dintr-o 
zonă în care se formează comunicarea vie între existenţă şi sacru. Pe 
de altă parte, această putere, prin misterul ei, suscită senzaţia de 
frică interioară, ce operează o transformare a relației dominație — 
supunere într-o relație transcendentă între Creator şi creat. Prezenţa 
sacrului în totemism îmbogăţeşte religia primitivă cu noi nuanţe ale 
hierofaniei:  sfințenia,  intangibilitatea, taumaturgia,  invocaţiile, 
revelația, misterul religios (sentiment de fior mistic care duce la 
senzația de atingere şi de contact a omului profan cu o lume 
superioară, o lume pe care acesta o va moşteni după moarte). 

Religia se dezvoltă progresiv, paralel cu noile forme de cunoaş- 
tere culturală, traversând etape bine definite în funcție de spațiu şi 
timp. Influența religiei nu are cauze naturale provocate de legea 
materiei sau a fizicii. Julien Ries afirmă faptul că studiul religiei are 
ca punct de plecare homo religiosus şi nu societatea (2000: 5-7). 
Constatarea sa ne ajută să-l înțelegem mai clar pe viitorul homo 
socialis. Influenţa religiei îşi are sursa în lumea interioară a omului, 
modificându-şi întregul său sistem de referință. Treptat, aceste 
elemente noi, cu caracter mistic şi religios au devenit primele reguli 
de comportament, primele obiceiuri şi primele cauze care au 
determinat evoluția omului de la natură la cultură. 

Pe de altă parte, în viziunea lui Durkheim, religia rămâne o 
mişcare naturală în cadrul istoriei, separând lumea vizibilă de cea 
invizibilă prin categoria sacru-profan (1995 :45). Sociologul francez 
defineşte religia prin intermediul sacrului, ca putere invizibilă 

manifestată în totemismul religiilor primitive. În opinia sa, mana 
este definită ca o forță lăuntrică prezentă în fiecare membru al 
clanului, constituind nucleul central al fenomenelor religioase. 
În jurul acestei forțe orbitează întreaga existență a omului religios. 
Mana este matricea sacrului, plasată la originea religiilor primitive. 
Această noțiune permite descoperirea întregului lanț succesiv al 
elementelor constitutive ale sacrului, începând cu mana caracteris- 
tică societăților polineziene, obiceiurile tabu, zei, demoni şi până la 
pneuma gnosticilor (Culianu, 1999), toate acestea marcând o 
separație dihotomică între sacru şi profan, între cele două lumi 
contradictorii, sau între explicabil şi inexplicabil. Ambele zone sunt 
guvernate de un principiu comun al puterii care, la homo socialis, va 
avea consecinţe politice importante. 

Ne confruntăm cu existența a două ierarhii: o ierarhie pe 
verticală a valorii, a spiritului guvernat de fenomenul religios şi 
politic şi o ierarhie pe orizontală, în sensul extinderii materiei în 
domenii ca: economie, ştiinţă, tehnică şi politică. Al doilea tip de 
ierarhie urmăreşte condițiile în care materia serveşte nevoilor fizice 
ale omului. Preocupările economice au vizat indirect o diminuare a 
ierarhiei valorilor religioase. Din acest punct, religia urmează o cale 
total diferită. Religia pune bazele fenomenului religios prin manifes- 
tarea sacrului, la fel cum economia cunoaşte un ascendent prin 
dezvoltarea branşelor sale de bază: dezvoltarea pieței, tehnica, 
tehnologia, comerțul, prognoza, matematica, logica etc. Religia 
întemeiază originea puterii divine ca forță primordială care a pus 
bazele existenţei, pledând pentru creaţionism, în vreme ce ştiinţa, 
prin cercetare şi studii, se raliază unei filozofii în afara divinității. 

Puterea sacrului recompune astfel geneza primelor manifestări 
ale inteligenței umane, influențând în mod decisiv evoluția unei 
specii aparte prin delimitarea dezvoltării materiei (a corpului fizic) 
de cea a spiritului. Omul este descătuşat de „blestemul” unei specii 
comune, spiritul său avântându-se spre tărâmurile cunoaşterii 
absolute. Puterea religioasă diferă față de orice altă putere, 
proiectându-l pe homo religiosus spre acele culmi care întruchipează 
cunoaşterea divină. Homo religiosus este gata să înțeleagă şi să 
imite paradisul pierdut, organizându-şi viața socială într-un sistem 
perfectibil, după modelul cetăţii divine. Contactul cu lumea sacrului 
a determinat ulterior întreaga sa evoluție. 

O concluzie absolut firească ar supune sacrul unei logici 
deterministe. Ar fi putut oare omul să-şi formeze un mod de viaţă 
complex şi inteligent prin care politicul, economicul, arta, cultura 
sau chiar ştiinţa să-l fi proiectat spre cer fără a avea, în prealabil, 
un contact cu sacrul? Oare nu cumva tocmai această atracție spre 
natura divină i-a dat aripi să filozofeze şi să-şi pună cele mai 
importante întrebări sintetizate de Kant (Ce pot să ştiu? Ce trebuie 
să fac? Ce pot să sper?), prin care omul devine un gânditor al trans- 
cendentului şi al dasein-ului (al existenţei filozofice heideggeriene) şi 
prin care acesta îşi explică fenomenul de dumnezeire a creaţiei? În 
final, oare nu tocmai această chemare a determinat saltul suprem 
al omului de la natură la cultură şi nu cumva acest salt a justificat 
apariția statului ca proiecție a sacrului în imanent, prin imitația 
unei lumi ideale, a unei ierarhii supranaturale? Esenţa lui Homo 
religiosus s-ar putea datora sentimentelor de admiraţie, teamă, 
respect şi iubire față de o ființă superioară lui. Aşa s-a constituit 
primul gen de ierarhie a valorii din istoria umană, dincolo de 
ierarhia forței, generând acel sentiment de dominație - supunere. 

Homo religiosus era supus mereu supranaturalului, reuşind în 
final, să domine natura şi pe semenii săi. Astăzi, homo socialis 
modern nu mai simte nevoia să se supună neapărat unei forțe 
divine, dar doreşte cu siguranță să-şi domine semenul. Diferența 
dintre cele două tipuri de dominaţii este majoră. În primul tip de 
dominație, divinul prevalează printr-un anumit sistem de valori, 
bine articulat, complex şi benefic omului, în timp ce omul social 
actual s-a plasat în vârtul piramidei din propriul egoism şi în 
dezavantajul celorlalți. 

Instinctul este comun atât omului cât şi animalului. Instinctul 
nu este suficient pentru a genera ideea de conştiinţă. Acest proces 
de formare a conştiinţe s-a datorat în primul rând contactului său 
cu sacrul. La început, omul a perceput corect ideea unei ființe şi a 
unui Creator care a determinat naşterea acestei ființe. Referitor la 
relația om - divinitate, cosmogonii, escatologii sau mituri stau 
mărturie în acest sens. 

Homo religiosus este rezultatul a două puteri: sacrul şi profanul. 
Această alchimie a puterii, explică succesivitatea extremelor bine şi 
rău, divin - demon ca structuri organice ale naturii umane. Omul 

devine, în acelaşi timp, muritor şi nemuritor, datorită celor două 
puteri. Omul conştientizează propria sa moarte imanentă, iar, a doua 
putere, credința, izvorâtă din sacralitatea lăuntrică, îi asigură 
continuitatea prin renaşterea sa într-o lume viitoare. Credinţa sa este 
calea vieții pentru salvarea de la moartea spirituală. În concluzie, 
hermeneutica acestei idei devine comună în aproape toate tipurile de 
credinţe religioase. 


9.6. De la sacru la condiţiile vieţii sociale - statalitatea 


Formele complexe de organizare ale unei comunități umane 
sau ale unui stat depăşesc imaginaţia istorică. La acest punct, 
intervenția antropologiei ca ştiinţă devine importantă. Celebrul 
antropolog francez Jean William Lapierre, în cartea sa Viaţă fără 
stat? Eseu asupra puterii politice şi inovației sociale, contribuie cu 
ideea că formele embrionare ale statului sunt apriori vieții 
pământeşti (1997: 56), aşadar, geneza statului poate fi considerată 
o componentă a genezei vieţii. Statul nu poate fi plasat undeva în 
istorie, pentru că acesta s-a operaționalizat odată cu apariția speciei 
umane, devenind mai întâi, un embrion care se dezvoltă concomi- 
tent cu răspândirea primelor diade (cuplu format dintre o femeie şi 
un bărbat). Puterea derivă din ierarhie, iar relaţiile între membri 
devin acțiuni bazate pe principiul: comandă-ascultare. Omul se 
supune omului prin consens. Zoon politikon nu poate avea aceeaşi 
putere ca semenul său pentru că însuşi caracterul său de ființă 
socială îl obligă să coopereze. A coopera înseamnă a asculta pe 
celălalt, fără intervenția forței. A coopera presupune o influență 
reciprocă, deşi mereu va exista un emițător şi un receptor, un 
subiect care va exercita puterea asupra celuilalt. La fel şi în 
dragoste, în căsătorie, în contractul social sau în orice alt tip de 
înțelegere există un principiu de asimetrie a puterii. 

Conform teoriei lui Balandier: „statul păstrează mereu caracte- 
ristici ale bisericii, chiar şi când se află la capătul unui lung proces 
de laicizare. Ţine de natura puterii să întrețină, sub o formă vizibilă 
sau mascată, adevărată religie politică” (1998: 120). Astfel, Georges 
Balandier observă coexistența a două fenomene interconectate în 
cazul relației sacru-putere: primul este sacralizarea unei ordini 

necesare securității şi prosperității (ordine ce trimite la formă), 
celălalt proces fiind recurgerea la forță, care permite ordonarea 
(trimiterea la putere este în acest caz evidentă). Ritualul este 
responsabil de menținerea ordinii, în timp ce reprezentanța forței 
este conferită de acţiunea politică. Ambele fenomene, conchide 
Balandier, contribuie la obediența față de o ordinea globală, ca fiind 
o condiție a vieţii sociale (1998: 120-122). 


9.7. Critica antropologică a etnocentrismului în dezbaterea 
puterii politice 


Întrucât principalele interogaţii antropo- 

logice s-au structurat în jurul statalității (înțe- QJ | 
leasă ca instituționalizare a puterii coercitive), etnocentrism 
cercetarea se va concentra pe diferențele majore între homo 
religiosus şi omul de astăzi. Aceste diferențe nu trimit la geneza 
politicului în dezbaterea originii puterii. Amintesc aici celebra 
dispută dintre cei doi antropologi francezi, Lapierre şi Clastres, care 
au polemizat pe problema puterii. Omul este, prin natura sa socială, 
un minunat animal politic, însuşire care a contribuit la formarea 
comportamentului politic, indiferent de cultura națională sau de 
gradul de raportare la etnocentrism. Clastres critică dur caracterul 
inevitabil al etnocentrismului. Pentru Lapierre, noțiunea a devenit o 
concepție generală, dat fiind că orice cultură este, prin definiție, 
etnocentristă în relația sa narcisistă. Totuşi, o diferență conside- 
rabilă desparte etnocentrismul occidental de omologul său primitiv: 
„sălbaticul dintr-un trib indian sau australian consideră cultura sa 
superioară tuturor celorlalte, fără a se preocupa să țină asupra 
acestora un discurs ştiinţific, în vreme ce etnologia vrea să se 
situeze de la bun început în elementul universalităţii, fără să-şi dea 
seama că rămâne în multe privinţe solid instalată în particularitatea 
sa şi că pseudo-discursul său ştiinţific se degradează repede în 
veritabilă ideologie” (Clastres, 1995: 23-24). Discursul ştiinţific, care 
apără un anumit tip de cultură, este un discurs care neagă 


% Zoon politikon, în greaca veche are un sens mai apropiat de ceea ce noi astăzi am traduce fiinţă 
socială. Când spun animal politic mă refer strict la înţelesul de ființă ca expresie ce defineşte 
numai natura umană, separate de orice altă interpretare sau asemănare cu orice altă specie. 

caracterul universal, iar proiectarea elementelor particulare ale unei 
culturi la un etalon valabil pentru toate celelalte tipuri ierarhizate 
pe o scală inferioară este un apanaj al ideologiei care se face 
vinovată de o gravă eroare. 

Pe de altă parte, Lapierre consideră că, indiferent de etnologie, 
esența politicului se desprinde din relaţia-cheie conducere — 
supunere, care formează cele două loturi ale puterii: „între cei care 
exercită puterea şi ceilalti membri ai grupului se stabileşte o relație 
specifică; ea constă în comunicarea şi executarea hotărârilor (...) a 
comunica o hotărâre pentru executare înseamnă a conduce. A răs- 
punde acestei comunicări, efectuând acțiunile curente prin hotă- 
râre, înseamnă a te supune” (Lapierre, 1997: 74). 

În concepţia lui Clastres, antropologia nu poate evolua dacă nu 
reuşeşte să se separe categoric de etnocentrism (1995: 26). Această 
observaţie poate contribui la critica fenomenului de europocentrism 
prezent în multe tratate clasice de antropologie. În lipsa unui etalon 
cultural, tendința de apreciere sau clasificare induce nevoia de 
diferențiere între culturile politice. 

Cu toate acestea, se poate conchide faptul că teoria prezentată 
de Clastres are o natură revoluționară, negând evoluționismul 
antropologic şi ierarhizările societăților în funcție de gradul de 
instituționalizare al puterii coercitive. Pentru antropologul francez, 
există două tipuri fundamentale de putere — coercitivă şi noncoer- 
citivă —, ambele având aceeaşi funcție (de păstrare a echilibrului în 
corpul social), dar modul de exercitare diferă. Puterea noncoercitivă 
are însă un dublu sens: înțelegerea prin sens şi legea acceptată din 
consens. Ce ignoră însă autorul este faptul că, în privința legii sau a 
datinii, a ritului care se transformă în lege — încălcarea tradiţiei 
atrage pedeapsa ca formă primară a coerciției, deci puterea nonco- 
ercitivă nu se poate sustrage autorităţii deoarece consensul presu- 
pune existența unei înțelegeri, al unui pact care respectă o anumită 
ierarhie de valori. Încălcarea ei instituie pedeapsa ca disciplină în 
cadrul oricărei comunități umane. Distincția între non coercitiv şi 
coercitiv este inexistentă, atâta timp cât, prin natura ființei umane, 
orice pact sau consens deliberează repararea naturală a lucrurilor. 
Polemica din jurul celor doi termeni nu poate determina diferențierea 
propriu-zisă a faptelor, atâta timp cât orice acțiune umană devine 

acțiune socială şi, în cele din urmă, politică. Coerciţia şi autoritatea 
conferă legitimitate prin consens sau contract, indiferent de nivelul 
de evoluție al oricărei comunități umane. 

Rolul antropologiei politice face posibilă în primul rând 
înțelegerea abstractă a fenomenului politic care, după cum s-a 
observat, provine din geneza sacrului. În loc să explic specificitatea 
lui homo sacer, printr-o ambiguitate a sacrului, încorporată pe 
noțiunea de tabu, voi încerca să interpretez sacratio drept o figură 
autonomă. Mă întreb dacă structurile politice originare îşi au locul 
într-o zonă care precede distincția sacru-profan sau chiar religios- 
juridic. Aşadar, sacratio poate fi considerat punctul de convergență 
al celor două puteri: cea fizică şi cea sacră, care, prin conexiune 
devin o forță ambivalentă. În cazul şefului de trib sau al liderului 
politic, acțiunea sa se compune din existența celor două naturi. El 
nu decide doar pentru o permutare a unor elemente pur fizice 
asemenea unor obiecte pe tabla de şah, ci şi pentru scopul care îi 
conferă noblețea faptelor, binele comunității etc. Granițele celor 
două lumi dispar într-o ambiguitate indescifrabilă, iar, din 
echilibrul stabilit între cele două puteri rezultă echilibrul politic. 

Teoria propusă de Georges Balandier decelează o nouă fațetă a 
problematicii analizate, prin observația următoare: „puterea va fi 
definită ca rezultând, pentru orice societate, din necesitatea de a 
lupta împotriva entropiei care o amenință cu dezordinea - aşa cum 
aceasta amenință orice sistem” (1998: 12). Este dezordinea un 
cuvânt care induce ordinea, obligând puterea brută să se manifeste 
prin forță”? Intervenţia în haos reclamă forța divină. Să ne amintim 
tabloul grandios al Creaţiei din Geneza biblică, lucrarea lui 
Dumnezeu timp de şase zile, în care orice lucru lua ființă prin 
procesul de separare, cerul de pământ, lumina de zi, apele de uscat, 
cele vii de cele moarte. Puterea se manifestă, aşadar, prin forța vie a 
sepărării lucrurilor, proces care permitea instaurarea unei ordini în 
haos; acțiunile se împotriveau entropiei pentru a nu anula 
finalmente sistemul. În momentele cheie, suveranul apela forțele 
celeste care aparțin unor lumi mitice. Unul dintre cele mai relevante 
exemple este gnoza, în cadrul căreia s-a cristalizat ideea că 
Dumnezeu reprezintă puterea generată de întruparea Cuvântului, 
ordine exprimată prin sintagma: „...şi Cuvântul s-a făcut Trup”, iar, 

în creştinism, această putere este interpretată ca forma de existență 
a iubirii manifestată prin cuvânt, deci, prin comunicare: „la început 
a fost Cuvântul”, şi „Cuvântul s-a făcut trup” (adică a devenit forma 
concretă a acțiunii divine). Aşadar, Cuvântul determină puterea sau 
comunicarea divină, anulând entropia cosmică. 


9.8. Putere şi influenţă 


Traseul evolutiv schițat mai sus are ca scop abordarea 
elementelor socio-politice primare prin intermediul unor noțiuni 
care se află la baza întregului construct social. De la natura duală a 
lui homo sacer până la consolidarea şi înțelegerea mecanismelor 
statale moderne, puterea politică şi formele sale sunt esențiale 
pentru conturarea noilor relații interumane, precum şi pentru 
trasarea unui cadru, permițând vizualizarea clară a mutațiilor în 
contextul relaţiilor socio-politice. Rolul jucat de coerciție şi 
autoritate, în cadrul legitimării naturii consensuale a puterii 
politice, a avut ca deziderat conturarea unui cadru conceptual solid 
necesar construirii relației putere - influență. 

Teoria structurală a puterii (elaborată de autorii Willer şi 
Markovsky - începând cul981 şi până în 1993) poate fi conectată 
cu teoria caracteristicilor statutului (care ţine direct de influență şi 
a fost elaborată de Berger şi Conner în 1966, iar apoi reformulată în 
1985). Referitor la această relaționare se naşte întrebarea: puterea 
produce influență sau influența produce puterea? Pentru formularea 
unui argument pro sau contra, trebuie să remarc lipsa aspectului 
intrinsec al persoanei care comandă. Mai exact, influența poate să 
fie definită distinct faţă de putere, aceasta fiind o modificare a unei 
credințe, atitudini sau aşteptări, fără a implica procedee coercitive. 
Cu toate acestea, nu se poate nega veridicitatea definirii puterii 
sociale ca fiind o „schimbare asupra indivizilor cauzată de faptele 
altor indivizi” (Willer, Lovaglia, Markovsky, 1997: 573). Ca rezultat, 
puterea politică este un echivalent al influenței. 

Indiferent de tipul de definire a termenilor: putere şi influență, 
antecedentele şi consecințele celor două noțiuni nu sunt similare. 
Plasarea puterii în cadrul sistemelor şi instituţiilor (exchange 
networks) presupune un schimb al actorilor din aceste structuri. 

În cazul teoriei caracteristicilor de status, influența interpersonală 
are un impact major asupra prestigiului şi statusului membrilor 
unui grup. Astfel, obediența şi conformitatea față de cerințele unui 
individ sunt explicabile prin aşteptările create în privința competen- 
telor cerute. Acceptarea punctelor de convergență determină o 
relație de reciprocitate în care puterea are ca rezultat influența şi 
viceversa. Condiţiile în care aceste două noțiuni ajung să formeze o 
relație cauzală diferă în cazul fiecărui proces în parte. Pentru a 
putea demonstra acest fapt, trebuie să pornim de la contextul în 
care exercițiul puterii este produs în mod indirect, fără a introduce 
în ecuație structurile de putere. Astfel, influența poate produce 
putere prin aşteptările care derivă din statusul social. Pe de altă 
parte, rezultantele şi condiţiile în urma unei puteri coercitive sunt 
diferite de cele patentate în urma proceselor de influență. Paradoxul 
derivă din combinarea elementelor opozante ale puterii şi influenței 
care pot fi incluse într-o relație socială perfect unitară. 

În concluzie, puterea, influenţa şi autoritatea deontică, împreună 
configurează o simbioză ideală de manifestare a sacrului necesar 
oricărui lider iubitor față de proprii săi supuşi, subordonați sau 
guvernați. Societatea modernă a căutat să excludă religia din 
procesul de educaţie al indivizilor, înlocuind sacralitatea cu 
dialectica ştiinţifică în funcţie de ideologia dominantă. Nu se poate 
omite faptul că această percepție a sacrului nu s-ar putea transmite 
altfel decât printr-o teorie care să includă ceea ce lipseşte astăzi 
liderilor. Răspunsul oferit în acest capitol se regăseşte în schema 
patologică a puterii inspirată din teoria lui Lensky. Prin această 
schemă se demonstrează importanța majoră a autorității deontice în 
cadrul actului de influenţă. Un lider politic poate trece testul în 
funcție de îndeplinirea datoriei, de cuvântul dat prin respectarea 
promisiunilor, indiferent dacă aceste promisiuni privesc pe omul 
bogat sau pe cel sărac. 

Autoritatea deontică defineşte omul de caracter care îşi respectă 
cuvântul dat şi care nu este demagog. În politică, omul este o 
persoană care îşi îndeplineşte conştiincios sarcinile şi răspunde 
aşteptărilor propriului electorat. De amintit faptul că autoritatea 
deontică reprezintă calitatea principală sau valoarea care asigură 
ulterior nu numai un prestigiu public constant ci şi charisma. 

RELIGIE ŞI PUTERE ÎN ROMÂNIA 
POST-DECEMBRISTĂ 


„Căci împotriva adevărului n-avem nici o putere; avem pentru 
adevăr” (Biblia, Corinteni II, 1994: cap.13, v.8). 

Secolul XX a reprezentat o perioadă dificilă pentru mediul 
social românesc, un secol al incertitudinii şi al marilor antagonisme 
istorice. Într-o perioadă relativ scurtă, România a traversat trei 
regimuri politice diferite: de la monarhie la dictatură şi ulterior, la o 
democrație firavă. Timpul de mediere şi tranziția sa au fost relativ 
scurt, dacă ne gândim la instaurarea comunismului în anii 1944- 
1947. Calea spre democraţie a regăsit o Românie nepregătită pentru 
reforme radicale. 

Comparând ultimele două sisteme politice, constat că ambele 
regimuri şi-au propus creşterea bunăstării, cu mijloace şi efecte 
diferite. Construcţia unei societăți fără clase a constituit scopul 
final al partidului unic prin formarea unei societăți comuniste 
(Statutul Partidului Comunist Român, 1965: 9). Rolul programatic 
al dezvoltării socialiste pe verticală şi ulterior pe orizontală, presu- 
punea mobilizarea tuturor forţelor într-o singură direcţie. În acest 
scop, clasa muncitoare era decretată ca o clasă conducătoare a 
societății. Schimbarea claselor sociale s-a produs pe fundalul unei 
revoluției continue, un proiect care s-a soldat cu desfințarea 
proprietății private, a spațiului privat, a libertăților civice şi politice. 

Finalitatea proiectului comunist era condiționată de convertirea 
omului vechi la omul nou, un prototip cu ambiţii utopice, decere- 
bralizat, abolit de sentimentul atavic al proprietăţii, ignorându-se 
două caracteristici umane esențiale: dreptul la posesie şi libertatea. 
Pentru Marx şi Engels, „clasa posedantă şi clasa proletariatului 
reprezintă aceeaşi înstrăinare de sine a omului. Dar prima clasă se 

simte satisfăcută şi afirmată în această înstrăinare de sine, ea vede 
în înstrăinare propria ei putere şi posedă în ea aparența unei 
existențe umane; cea de a doua se simte anihilată în această 
înstrăinare şi vede în ea propria ei neputinţă şi realitatea unei 
existenţe inumane” (Marx şi Engels, Opere, Vol. 2, p.39). În acest 
context, bunăstarea socială era o problemă colectivă care necesita 
anihilarea stărilor conflictuale. Opoziția între cele două clase vine din 
partea clasei oprimate, iar misiunea sa este justificată de revolta 
împotriva nedreptăţii. Antagonismul între cele două clase este sporit 
de opoziția dintre posedant şi ne posedant, în mijlocul căruia 
proprietatea privată este mărul discordiei sociale. 

Capcana timpului a demonstrat că aşa zisa societate fără clase 
nu a respectat nimic din planurile şi orizonturile gândirii marxiste. 
Acumularea capitalului a devenit rapid o chestiune de timp în 
mâinile noii clase politice, care, cu anumite limite impuse ideologic, 
s-a îmbogăţit, transformându-se într-o adevărată protipendadă. 

Victoria proletariatului nu reprezenta, în viziunea marxistă, 
etapa ultimă a Revoluţiei, ci dispariția celor două clase antagonice 
prin desfințarea proprietății private. Bunăstarea socială răsare în 
era egalității în care omul nu se mai raportează la celălalt în funcție 
de posesie. „Critica Programului de la Gotha” (1875) explică meca- 
nismul posesiei prin sintagma: „de la fiecare după capacități, 
fiecăruia după muncă”. Dar, problema justiției şi a aspectelor ei a 
fost total ignorată de Marx. Calitatea muncii, pregătirea şi studiile 
necesare legate de această chestiune nu au reprezentat pentru 
marxişti un reper legitim de luat în seamă. 

Comunismul a fost instaurat în România 
pe fondul internaţionalismului proletar. În 
acest context, influența sovietică nu putea 
dura, iar naționalismul s-a instalat odată cu 
venirea la putere a lui Nicolae Ceauşescu, un 
lider promițător, un reformator, care, în 1968 
câştigase o popularitate uriaşă pe plan intern şi internaţional. 
Bunăstarea părea posibilă odată cu deschiderea spre vest. După 
anii 80, acelaşi Ceauşescu, s-a ambiționat în a demonstra 
Occidentului că România este capabilă să-şi plătească datoriile şi să 
concureze economic marile puteri. Costurile au fost dezastruoase, 

afectând grav bunăstarea cetățenilor. Ultimul lider comunist român 
a pierdut contactul cu realitatea care prevestea prăbuşirea 
sistematică a blocului estic. Foametea a erodat o ideologie care nu- 
şi mai putea susține tezele în fața căreia s-a definit în mod 
paradoxal prin imaginea inversată a realității enunțate de Marx. 
Raţionalizarea forțată a hranei şi încălcarea promisiunilor ideologice 
au detronat popularitatea unui lider ambițios. 


10.1. Moştenirea comunistă şi o scurtă radiografie a 
societăţii româneşti de după ‘89 


Libertatea s-a instalat artificial într-o ţară lipsită de tradiția şi 
experiența democratică, iar Revoluţia a dat speranțe care nu s-au 
materializat în primii ani aşa cum ne-am fi aşteptat. Traiul din anii 
"90 dezvăluia o Românie slăbită şi dezorientată, alunecând rapid în 
depresia generată de creşterea sărăciei, a şomajului şi mai ales de 
tragica imagine a copiilor abandonați. Primii ani care au succedat 
Revoluţiei din '89 au fost marcați de şirul unor iluzii prăbugşite într-o 
realitate sumbră. După primele luni de libertate, migrația a luat 
amploare în fuga disperată a tinerilor spre alte țări. 

România rămâne o țară atipică în spațiul creştin-ortodox, fără 
să difere formal prea mult de celelalte țări vecine; totuşi, acest 
popor a fost martirizat printr-o lunga suferința, răspunzând, de 
fiecare dată, cu toleranţă şi răbdare. Însuşirile şi calităţile sale au 
fost ignorate de proprii săi politicieni, de străini sau de cursul 
inflexibil al istoriei. Pe scurt, societatea românească postdecembristă 
a cunoscut o stratificare ciudată, polarizând mari diferenţe sociale, 
fără a-şi consolida clasa de mijloc. Baza societăţii a fost constant 
sărăcită, în vreme ce vârful piramidei a devenit putred de bogat. 
După 89, structura socială s-a divizat în două tabere: una 
minoritară din foşti şi proaspeți îmbogățiți şi o majoritate formată din 
oameni sărăciţi. Între cele două tabere s-a creat o pătură de români 
slab reprezentată, care s-a afirmat prin propriile merite. Enumăr, 
aici, principalele cauze ale disfuncționalității sistemului social: 

e proasta gestiune a resurselor în interesul unor grupuri 

minoritare; 

e lipsa totală de solidaritate şi atitudine civică împotriva 

extinderii corupției ca fenomen social; 

e eşecul privatizării legii nr. 58 din 14 august 1991 care s-a 
soldat cu un şomaj masiv, transformând multe din fabricile 
comuniste în ruine; 

e devalorizarea cursului fără precedent într-un singur an 
(perioada 1 ianuarie — 31 decembrie 1992), în deprecierea de 
patru ori a leului față de dolar, o mişcare premeditată care a 
sărăcit o majoritate pentru a îmbogăţi o minoritate; 

e falimentarea forțată a băncilor şi a întreprinderilor indus- 
triale rentabile prin inginerii financiare gestionate la vârful 
puterii. 


Indiferența generală a afectat treptat interesul public. Din 
rațiuni financiare, o bună parte din mass-media a ajuns la cheremul 
intereselor politice, realizând în final, o falsă agendă a intereselor 
publice. În concluzie, noua economie a favorizat din plin un lung şir 
de oportunități în folosul profitorilor, iar ca urmare a dezinformării 
masive, sărăcia s-a adâncit, reducând o majoritate la tăcere. 

Tranziția regimurilor politice a fost însoțită de o tranziție 
demografică negativă determinată de mai mulți factori: economici, 
sociali, juridici, legislativi, culturali, sanitari etc. Warren Thompson 
(1929) şi Frank Nolestein (1954) sunt primii autori care au elaborat 
o teorie cu privire la procesul de „tranziție demografică” verificabil şi 
în cazul României. Escapada spre Occident din anii 90” şi primele 
efecte ale tranziției au fost brutale, producând modificări de 
adâncime socială cu impact asupra migrației masive, a natalității şi 
a ratelor de divorț. 

Imaginarul politic postdecembrist este definit de sintagma 
„Luminița de la capătul tunelului”, o cale pavată cu iluzii şi firave 
speranțe. Ca urmare, s-a lansat un concept devenit o emblemă a 
neputinței: „tranziția” şi eterna ei luminiță. România este o țară în 
care standardele europene par a fi înghițite de istoria fascinantă a 
reformelor interminabile. Sistemul oligarhic conturat şi organizat 
ermetic nu a mai permis ascensiunea altor concurenți, monopo- 
lizând şi strangulând piața. Politicienii de bună credință nu au avut 
o carieră prea lungă, fiind înlocuiți, pe termen lung, de aceleaşi 
figuri legendare din anii 90”, „politruci” de carieră care încheiau 
liniştit alianţe de fidelitate cu marii oligarhi. Campaniile electorale 

fluturau aceleaşi promisiuni demagogice în fața poporului numai în 
ziua alegerilor. 

Printre alte piedici, Biserica Ortodoxă Română: „devine calul de 
bătaie preferat al partizanilor culturii politice democratice. Ea este 
transformată în țap ispăşitor pentru cultura politică de supunere şi 
pentru inexistența societăţii civile în România” (Frigioiu, 2007: 168). 
O justiţie socială adevărată nu poate exista în rândul oamenilor 
decât prin forța spirituală de modelare a bisericii. Credinţa şi 
iubirea sunt valorile care unesc sufletele într-o comunitate condusă 
după principiul „binelui celuilalt”. În lipsa acestor valori, nu se 
poate vorbi de un imaginar colectiv reconciliant, atâta timp cât în 
locul credinței şi al iubirii domină blazarea şi răzbunarea. Aici 
înțelegem cel mai bine care este rolul puterii religioase şi cum 
această putere poate transforma o societate de jos în sus, de la baza 
ei socială spre vârf, o cale care ar fi putut fi aplicată fără ca ambele 
extreme negative să se dezvolte la amplitudini cronice. Puterea 
morală a religiei creştine nu are neapărat nevoie de un partid 
politic, aşa cum s-a încercat în cazul PNŢCD, dar poate avea, în 
schimb, nevoie de o societate civilă bine consolidată, prin care să se 
facă auzită şi să acţioneze, ca pildă, pentru toate celelalte instituții 
ale statului. Puterea religioasă este, în primul, rând puterea 
exemplului, iar încrederea în Biserica Ortodoxă este încă puternică 
şi denotă o mare responsabilitate a acțiunilor şi a cuvintelor sale, 
atunci când acestea intră în circuitul intereselor publice. 

După Revoluţie, partidele politice româneşti au evoluat într-un 
cadru democratic nesigur, lipsit de experiență şi de o tradiție a 
guvernării. Succesiunea rapidă a guvernelor a evidențiat lipsa de 
colaborare între putere şi opoziție. Noile provocări economice lansate 
prin integrarea României la Uniunea Europeană au scos în relief 
instabilitatea mediului politic, provocând o lipsă de viziune pe 
termen mediu şi lung. Proiectele publice nu au putut fi puse în 
practică datorită schimbărilor rapide a miniştrilor şi a guvernelor. 
Noul mediu politic se aseamănă cu un scenariu al unei lupte 
neterminate, fără învingători sau învinşi, presărat cu multe victime 
şi pierderi colaterale. Luptele dintre partidele istorice şi neocomunişti 
au marcat cei 30 de ani de la Revoluţia din 89 şi a caracterizat un 
mediu politic haotic şi toxic. Cu toate acestea, pe plan economic, 

încercările şi micile victorii au existat în sensul în care au apărut 

regrese, dar şi progrese dictate de procesul de integrare la economia 

de piață. Eşecurile la nivel național s-au diminuat odată cu noul 

cadru al legislației europene, care, pe un alt plan, urmăreşte acelaşi 

scop: armonizarea unei bunăstări la nivelul tuturor țărilor membre. 

Radiografia este dură, însă trebuie asumată în valoarea sa de adevăr. 
Biserica Ortodoxă Română a avut, după 

89, o misiune dificilă şi, în anumite privințe, 

aproape imposibilă. Mulţi critici i-au reproşat enm tr era 

indiferența în rezolvarea imaginii copiilor = i 

străzii, un brand negativ pentru imaginea de î a $ 3 n) È j 

țară. Alți critici au acuzat Biserica de pasivitate i i 

în problema consolidării societății civile, după modelul țărilor 


catolice şi protestante. Implicarea Bisericii în vechea securitate a 
fost principalul cap de acuzare. Biserica a supraviețuit regimului 
comunist prin anumite compromisuri ruşinoase, însă în absența 
acestora, Biserica risca să fie desființată, după modelul Bisericii 
Greco-Catolice. Destinul de martir asumat de Biserica Greco-Catolică 
i-a atras scoaterea în afara legii, decizie luată la 1 decembrie 1948. 
Vina majoră a Bisericii Ortodoxe a devenit vizibilă odată cu refuzul 
Prea Fericitului Părinte Teoctist de a-şi cere iertare pentru greşelile 
din trecut şi de a nu trage la răspundere pe cei responsabili de 
încălcarea gravă a jurământului sacerdotal al spovedaniei. Pe de 
altă parte, aceeaşi Biserică Ortodoxă numără şi oameni oneşti, cu 
credință în Dumnezeu, care au luptat până la sacrificiul suprem, 
alături de armata de rezistență împotriva comuniştilor (militari, 
intelectuali şi preoți). Meritele bisericii de-a lungul timpului sunt 
recognoscibile şi, de aceea, nu se pot ignora meritele, jertfele şi 
operele care au răsplătit cu prisosință un popor îndelung încercat. 
Pentru societatea românească, Biserica Ortodoxă Română, 
prin conexiunile ei puternice, şi-a păstrat un rol de actor social 
important, încrederea societății în această instituție se justifică prin 
legăturile profunde din timpuri străvechi. Cum se explică faptul că o 
țară cu o rată ridicată a sărăciei severe este totuşi foarte activă 
religios? Probabil că sărăcia ar putea fi una dintre motivele care a 
întărit credința în Dumnezeu. Filozofia creştină sprijină o credință 
care reface echilibrul în lumea viitoare prin inversarea rolurilor: 

cei bogaţi vor fi sortiți chinurilor veşnice, iar cei săraci vor gusta 
roadele fericirii în lumea eternă. „Şi iarăşi zic vouă că mai lesne este 
să treacă cămila prin urechile acului decât să intre un bogat în 
Împărăţia lui Dumnezeu” (Biblia, 1994: Evanghelia după Marcu, 
cap.19, v.24). Răscumpărarea nedreptății şi a suferinței este o teză 
care merită analizată din mai multe perspective. 

În acest context, este necesară o cercetare detaliată în zona de 
interferenţă între religie şi putere, ca vectori în configurarea imagi- 
narului colectiv românesc. În concluzie, relaţia disproporționată între 
cei săraci şi cei bogați a întărit credința în rândurile celor mulți, un 
model care respectă matricea caracterială a creştinismului timpuriu. 
Dacă sărăcia întăreşte credința, injustiția socială descurajează 
cetățeanul în a-şi asuma responsabilitatea civică, o caracteristică 
notorie în structurarea culturii participative. Răbdarea în suferință, 
toleranța precum şi nefericirea generată de injustiția socială 
reprezintă principalele caracteristici ale poporului român. 


10.2. Inegalitatea socială versus injustiţia socială 


Teoriile moderne ale inegalității sociale au analizat deseori 
modelul interactiv şi modelul conflictual al puterii, prin cele două 
tradiţii: tradiția radicală sau conservatoare şi tradiția conflictualistă. 
În teoriile conservatoare, denumite şi funcționaliste, Talcott Parsons 
şi fostul său discipol Kingsley Davis au abordat problema inegalității 
în general: „considerând-o ca o trăsătură necesară a oricărei 
societăți umane funcţionale. Davis a rezumat abordarea funcționa- 
listă într-o singură frază: inegalitatea socială e astfel o unealtă 
dezvoltată inconştient, prin care societăţile fac ca poziţiile cele mai 
importante să fie ocupate conştiincios de persoanele instruite” 
(Kingsley, 1949: 367). Puterea, la nivel de persoană, se manifestă în 
acest mod prin interactivitate, constituind o ierarhie socială 
construită după merit şi instruire. Inegalitatea socială, prin interac- 
tivitatea puterii conform unor criterii ce țin de valoare şi moralitate, 
reprezintă o garanție stabilită după reguli care stimulează progresul 
prin merit şi răsplată. Mai exact, conflictul existent diminuează, 
apropiindu-se de o armonie ideală în care fiecare individ îşi justifică 
profitul conform propriilor sale capacități şi puteri. Funcţionalismul 

propune aşadar o viziune selectivă şi utilitaristă evoluționismului 
(James şi Pierce), dar şi un fel de măsură a cauzelor care determină 
diferite comportamente sau fenomene. În cazul nostru, mă refer la 
un întreg sistem care se autoreglează prin consensul valorii. 
Meritocraţia este un exemplu de inegalitate socială în raport cu 
valoarea fiecărui individ care ocupă o funcţie după principiul: „omul 
potrivit la locul potrivit”. 

România post-decembristă a fost departe de a respecta acest 
principiu, dimpotrivă l-a încălcat în mod flagrant. Înainte de 89, 
posturile erau selectate în funcție de apartenența la Partidul 
Comunist Român şi mai puțin, după merit sau competiție. După 
89”, s-a semnalat un fenomen mult mai grav: posturile înalte la stat 
au început să se moştenească pe criterii egocentriste: nepotism şi 
clientelism, provocând o scădere vertiginoasă a calității profesionale 
şi un profund decalaj între competența minimă, fapt care a 
accentuat incompetența reală generalizată. 

În multe rapoarte europene (Transparency International, 
raporturile Comisiei Europene etc), se arată faptul că lumea politică 
românească abundă de corupție şi clientelism într-un mod constant. 
Probabil că, de fiecare dată, interesele personale au prevalat în fața 
intereselor de grup, iar lupta între interese s-a transformat în lupta 
pentru putere şi înavuţire. Interesul propriu a dus la decizii în 
detrimentul celorlalți, în aşa fel încât deciziile şi legile serveau doar 
celor din Parlament, nu şi poporului. „În raport cu procesul de 
decizie, se pot distinge două tipuri de interese: primare şi secundare. 
Interesele primare reprezintă acele cerințe ale indivizilor şi grupurilor 
față de procesele decizionale, provenite din poziţiile pe care aceştia le 
ocupă în organizarea socială, poziții constituite anterior şi 
independent de procesul de decizie” (Zamfir, 1990: 182). Interesele, 
ajunse în zona puterii guvernamentale, s-au transformat direct din 
lobby în trafic de influență, culminând spectaculos cu procedee şi 
maşinării care au generat mita şi corupţia la nivel înalt. 

Se poate discuta în România despre o politică în favoarea 
justiției sociale din perspectivă creştină? Este un fapt notoriu că 
această inițiativă a aparținut creştin-democrațţiei din filiera P.N.Ţ.C.D. 
(Partidul Naţional Ţărănesc Creştin Democrat, înființat de fostul 
deținut politic Corneliu Coposu). Din nefericire, legăturile între 

Biserica Ortodoxă Română şi PNȚCD au fost aproape inexistente. Şi 
totuşi, țărăniştii au încercat să importe o creştin-democrație de tip 
liberal,  neconfesională, preluând valorile unei tradiţii istorice 
autohtone. Caracterul creştin al ideologiei sale s-a cristalizat pe 
următoarele valori fundamentale: 

e democrația şi dreptatea socială; 

e tradiția; 

e patriotismul luminat; 

e sacralitatea şi unicitatea ființei umane; 

e iubirea față de aproape; 

e subsidiaritatea; 

e economia sociale de piață de tip Soziale Markwirtschaft, un 

concept dezvoltat de şcoala economică de la Freiburg. 


În viziunea ţărăniştilor, justiţia socială a fost principalul 
obiectiv de reformă capabil să echilibreze discrepanțele unui clivaj 
creat între posesorii de averi şi oamenii săraci. Ţelurile propuse prin 
reînființarea acestui partid au eşuat lamentabil după anul 2000. 
Vinovaţii erau pretutindeni. PNŢCD a acuzat opoziția şi partenerii 
de coaliție, de trădare şi rea credință împotriva interesului național. 

Chiar şi în perioada de guvernare, Partidul Naţional Ţărănesc 
Creştin Democrat a dezvoltat o relaţie firavă cu Biserica Ortodoxă 
din România. Se poate spune că politicienii din România s-au folosit 
de Biserică doar în interese electorale, după care fiecare îşi vedea de 
treabă. 

În concluzie, inegalitatea socială, lipsită de transparenţa actelor 
decizionale şi de drepturi egale la şanse, a condus inevitabil la o 
injustiție socială dezastruoasă pentru sănătatea întregului sistem 
social-politic. Ceea ce este trist, sistemul financiar depinde de 
sistemul politic, iar aparatul de justiție, uneori, s-a aflat sub tutela 
politicului, confruntându-se cu multe scandaluri mediatice care i- 
au afectat imaginea. Decizia politică are nevoie de vizibilitate pentru 
a se păstra în lumina corectitudinii, iar magistrații şi judecătorii au 
nevoie de autonomie pentru a lucra în spiritul legii şi al Constituţiei. 
Justiția este reprezentanta supremă a autorității deontice încarnată 
în fapte imparțiale, chiar şi în faptele care privesc realitatea din 
interiorul ei. Separaţia justiției de politic este un imperativ care o 

fereşte de influența malefică a oligarhilor însetați să subjuge 
puterea statului de drept. 


10.3. Creştinismul între continuitate şi declin în România 
postdecembristă 


România este o ţară unde imaginarul religios creştin joacă un 
rol important în configurarea relațiilor sociale şi a raporturilor dintre 
mediul politic şi social. România spirituală trăieşte prin valorile sale 
creştine îndelung păstrate prin Biserica Ortodoxă Română. În ultimii 
ani, au apărut semne prevestitoare de declin sau, cel puțin, de 
slăbire a încrederii, mai ales în rândul tinerelor generații, semne care 
anunţă începutul unui proces ireversibil de secularizare. Referendu- 
mul pentru familie din 6, 7 octombrie 2018 a devenit momentul de 
cotitură al unui posibil declin sau, cel puțin, un semnal de schim- 
bare a atitudinilor față de valorile tradiționale, față de familie şi, 
implicit, faţă de Biserică. Dincolo de opţiunea fiecăruia cu privire la 
acest subiect, societatea românească se află într-un proces de 
schimbare a mentalităților, după modelul occidental. România, mereu 
în urma Vestului, încearcă să recupereze un capitol al dilemelor 
existenţiale cu privire la societatea de mâine. Îndepărtarea de valorile 
tradiționale determină tineretul să îmbrăţişeze o toleranță impreg- 
nată de ideologia „politically correct”, fără valori, dar plină de infatua- 
rea „corectitudinii”: „Activiştii sociali ai CP (corectitudine politică) 
sunt capabili să nimicească orice opinie contrară convingerilor lor. 
De ce? Pentru a păstra cu orice preț o diversitate fetişizată şi un 
adevăr subiectiv instituit de propriile practici interpretative” 
(Gavriluță, 2018: 89). A stabili ce este corect sau nu trimite la o altă 
formă totalitară de control asupra societății şi a individului. 

România, la fel ca celelalte țări occidentale, trece printr-o criză 
morală adâncită de o globalizare sfâşiată, deopotrivă, de secularizare 
şi desecularizare, o idee interesantă pe care profesorul Nicu Gavriluţă 
o subliniază în cartea sa Noile Religii Seculare: „În concluzie, deşi 
profund diferite, secularizarea/ religiile seculare şi desecularizarea/ 
religiile autentice trebuie luate şi interpretate împreună. Mai mult, 
secularizarea camuflează sensuri ale sacrului, iar desecularizarea fa- 
vorizează anumite practici seculare” (2018: 11). Părăsind dezbaterea 

de falie dintre pro şi contra secularizare, rolul meu critic, ca autor, 
este să percep tendințele disimulate ale bunelor intenţii sub haina 
oricărei schimbări, indiferent de cele două tendinţe ale globalizării. 

Politicul îşi extrage esența din scopul de a construi o lume mai 
bună. Proiecția politicului este o revelaţie la confluența între omul 
politic şi imaginarul colectiv. Revelația are însă conotaţii profund 
religioase şi nu se rezumă doar la imaginația individuală sau la o 
proiecție ideologică. Teologia creştină distinge astfel două revelații: 
„revelaţia spirituală şi cea naturală” (Neuhaus, 2002: 29). Revelația 
spirituală conţine învățătura lui Dumnezeu, fără de care am fi total 
ignoranți, deoarece aceste adevăruri nu pot fi surprinse de mintea 
umană limitată, ca de pildă, „misterul Sfintei Treimi, taina mântuirii 
sau Judecata de Apoi”. În interpretarea din Summa Theologiae, 
De Aquino arată că revelația naturală cuprinde întreaga creație, 
care este asemenea unei cărți deschise în fața noastră şi pe care o 
putem cunoaşte numai prin forța acțiunii noastre, devenind 
accesibilă inclusiv cercetării ştiinţifice (1997). Creaţia este, deci, 
expresia faptelor lui Dumnezeu, iar revelația spirituală este expresia 
Cuvântului lui Dumnezeu. Dumnezeu nu se poate contrazice, deci, 
nu poate exista un dezacord între revelația spirituală şi cea naturală. 
Credinţa şi ştiinţa nu se contrazic dacă, aparent, există un dezacord, 
atunci analiza trebuie orientată spre esența cunoaşterii, iar rezulta- 
tele vor confirma sau nu acel dezacord. Concluzia este independentă 
de credinţa supranaturală şi poate fi recunoscută ca adevărată de 
toți oamenii, creştini sau ne-creştini. „O politică creştină, în sensul 
că ea poate fi desprinsă direct din Evanghelii, nu există, dar o 
politică dusă de persoane, care se lasă inspirate de credința 
creştină, există cu siguranță” (Neuhaus, 2002: 33). Valorile creştine 
au inspirat şi au pus bazele civilizației europene, iar în cazul 
României, creştinismul de tip ortodox a stat întotdeauna la temelia 
culturii şi civilizației româneşti. 

Un cetățean credincios se poate implica mai uşor în viața cetății. 
La baza filozofiei politicii sociale a Bisericii Ortodoxe Române se află 
credința creştină fundamentată pe sacralitatea individului şi deci, pe 
inviolabilitatea drepturilor şi conştiinţei sale în fața statului sau a 
oricărei alte organizaţii care dispune de legitimitatea liberului con- 
simțământ. Credința este sursa de inspirație, mijlocul de a descifra 

evenimentele şi de a combate erorile cum ar fi colectivismul. Credința 
este „sursa interioară a acțiunii” (Durand, 2004: 131), o credinţă care 
a devenit sursa civilizației creştine. Un bun creştin îşi justifică 
acțiunea prin credința sa, potrivit căreia toți oamenii sunt egali prin 
natura lor, fiind copii ai aceluiaşi Dumnezeu, apăraţi de acelaşi 
Hristos, fără deosebire de rasă, culoare, clasă socială sau profesie. La 
creştini, Fiul lui Dumnezeu, Isus Hristos a făcut să fie recunoscută 
demnitatea muncii şi obligația ca toți să i se supună. El a recunoscut 
prioritatea valorilor morale care înnobilează omul. Legea universală a 
dragostei şi milosteniei a făcut din fiecare aproapele nostru. Toate 
aceste învățăminte şi consecinţele lor practice au răsturnat criteriile 
egoiste ale lumii. Revoluţia spirituală s-a desfăşurat treptat, sub 
inspirația Evangheliei, care a modelat generațiile prin munca asiduă, 
însoțită de sângele martirilor. 

Educaţia, empatia, ritualurile, gesturile religioase, serviciile 
religioase, recunoaşterea Euharistiei, semnele de devoțiune şi 
rugăciunea demonstrează că Biserica oferă pentru cetățean motivații 
culturale şi politice. „Riturile religioase se pot transforma în rituri 
politice prin inversiune sau conversiune, iar relația dintre sacru şi 
putere prelungeşte relația dintre divinitate şi credincioşi prin 
intermediul unor practice pseudo religioase” (Frigioiu, 2009: 187- 
188). Prin riturile religioase, credincioşii îşi însuşesc un anumit tip 
de comportament față de sacru, iar, prin repetiție, acestea devin 
cutume, norme sau moduri de a percepe şi a filtra lumea, inclusiv 
pentru mediul politic. Valorile religioase se transmit prin intermediul 
ritualurilor, transformându-se în valori sociale, care, la rândul lor, 
influenţează toate celelalte zone şi domenii vitale. Riturile au 
puterea să formeze sisteme de credinţă prin repetiție şi obişnuință, 
deci au capacitatea de a influența educația. 

În concluzie, credinţa transcende opţiunile noastre, fiind, după 
părerea mea, o condiție decisivă pentru înțelegerea corectă a actului 
de justiție; în artă sau educaţie, credința contribuie la formarea 
unui ideal. În ceea ce priveşte arta guvernării, creştinismul propune 
un stil de conducere a cetății pământeşti, după modelul cetății 
divine. Biserica Ortodoxă Română are menirea de a media normele 
de comportament ale credincioşilor după regulile creştine, în 
numele unei cetăți ideale. A crea un astfel de loc presupune o 

implicare mai profundă a Bisericii în viața socială, în special, în 
problemele privind sărăcia, societatea civilă, educația şi, nu în 
ultimul rând, ajutorul orientat spre cei defavorizați. Biserica deține 
puterea religioasă dar şi o parte din puterea politică. Cuvântul 
bisericii cântăreşte, în România, mai mult față de cuvântul unui 
politician sau chiar al unui preşedinte. Încrederea în această 
instituție este o sarcină dificilă care trebuie onorată cu maximă 
responsabilitate. Greşelile din această zonă costă mai mult față de 
greşelile clasei politice, iar gesturile şi orientările Bisericii implică o 
înaltă responsabilitate. 

Doctrina socială a Bisericii nu poate fi greşit interpretată de 
tinerele generații, dacă învățăturile Sfintelor Scripturi sunt reactua- 
lizate. Modernizarea şi adaptarea la realitate sunt provocările uriaşe 
pe care Biserica Ortodoxă trebuie cumva să le accepte şi să le 
aplice, altfel decalajul poate conduce la o disonanţă cognitivă între 
generații. Românii sunt un popor cu o credință încă puternică, deşi 
declinul a început să devină o evidență. O credință atât de vie 
denotă un popor influențat de puterea sacră. În această zonă, cele 
două tipuri de puteri se întâlnesc indiferent de interpretările sau 
formele lor. Puterea politică şi puterea religioasă nu trebuie să intre 
în conflict sau să fie tratate separat. Ambele puteri coexistă, iar, 
prin intermediul valorilor religioase, puterea politică devine o adevă- 
rată forță creatoare. Societatea, care îşi asumă această îngemănare 
a celor două tipuri de forță formează o comunitate construită pe 
solidaritate, empatie, bunăvoință, întrajutorare, respect, pace şi 
armonie. Orice individ este pus în valoare prin legea iubirii față de 
aproape, prin empatie şi iertare. Statul se transformă dintr-o 
instituție politică rece față de individ într-o comunitate familială. 
Statul suntem noi, cetățenii, iar calitatea întregului este dată de 
suma calităților noastre. Raportul între cetățean şi stat sau între 
stat şi toate celelalte instituții devine un raport între subiecți şi nu 
între obiecte sau simplii indivizi. Subiecţii sunt persoane, iar 
obiectivele se transformă în scopuri ale acestor persoane. Persoana 
nu este un simplu individ, ci un membru al unei comunități unite 
într-un singur corp comun. Biserica guvernează sau conduce 
comunitatea sufletelor, iar statul conduce comunitatea persoanelor, 
după modelul bisericii. 

Nu putem rămâne insensibili la viața Bisericii. Revenind la 
trecut, cu toate slăbiciunile sale, se cuvine a reliefa rolul Bisericii 
Ortodoxe Române în afirmarea democrației de după 89°. Care ar fi 
fost imaginea României de azi fără acest actor social? Rolul pozitiv 
incontestabil al Bisericii Ortodoxe Române a fost acela de a 
reîncărca în mod continuu imaginarul unui suferind dependent de 
oxigenul speranței. 

ELITELE POLITICE ŞI SACRUL 


Elitele conducătoare, elitele intelectuale sau alte categorii sau 
forme de elitism se definesc, din perspectiva mea, în funcţie de 
prestigiul obținut în urma autorității deontice, aici fiind legătura sa 
directă cu sacralitatea. Abordarea psihosocială a elitismului are ca 
scop descoperirea naturii charismatice a personalității ca resursă 
umană prețioasă. Elitismul include autoritatea deontică prin 
formarea unui caracter puternic, rezistent la presiunile sociale şi 
prin credința într-un sistem propriu de valori. O elită este aşadar 
un model de urmat, iar personalitatea sa se reflectă în modul de 
gândire, în comportament şi în acțiunile sale benefice. 

Tema elitismului a generat dezbateri 
pasionate cu privire la rolul său în „sfera N 
publică” şi mai ales în cristalizarea opiniei 
publice. Abordarea corectă a temei presu- | 
pune o distincție cu privire la rolul şi $ E 
impactul elitelor în sfera publică înainte şi 
după apariția mass-media. Tehnicile de 
comunicare specifice secolului XX modifică modul de selecție şi 
percepţie a elitismului, dar nu în cel mai bun sens. Elitele nu mai 
sunt identificate după valoarea lor reală, ci sunt fabricate, ignorând 
total importanța autorității deontice. Elitele publice, elitele politice 
sau intelectuale sunt categorii încă neclare datorită unor criterii 
relative. Elitele prefabricate sau prezente în mass-media sunt greu 
de diferențiat, atâta timp cât astăzi, media este singurul participant 
la selecție şi îşi arogă dreptul de creator al acestora, ţinând seama 


x» 


+ Termenul de „sferă publică” păstrează aici înţelesul dat de Jürgen Habermas, adică de spaţiu 
public în care se garantează cele patru condiții esenţiale: deschidere, transparență, evaluare 
externă şi reglementare externă. 

doar de raiting, de preferințele unui public cât mai larg, deseori 
needucat. Alterarea acestui termen a dus la ambiguitate, fără a pune 
în balanță, efectele amalgamului între elite şi zona politică, între 
politicieni, interese şi cumpărarea unor elite (elitele mercenare). 

Studiul elitismului şi al elitelor nu necesită un domeniu special 
de abordare. Subiectul are o arie multidisplinară, iar pentru a construi 
o imagine reală este nevoie de o cunoaştere multidisciplinară. 
Dezbaterea invită inevitabil la o semiotizare a acestor domenii care 
leagă sociologia de ştiinţele politice. Pe de altă parte, orice început 
trebuie să se preocupe în mod prioritar de evitarea ambiguităţilor, 
eliminând posibilele erori semantice, ca procedeu necesar decantării 
unui termen complex. 

În cadrul ştiinţelor politice, problematica elitelor şi a elitismului 
se bucură deja de popularitatea creată ca urmare a unor cercetări 
cunoscute cu privire la formele optime de guvernământ ale regimu- 
rilor elitiste. Interesul pentru elite datează de secole, iar cercetările au 
fost adesea influențate de diferite poziții ideologice. Datorită acestor 
poziții diverse nu a existat un consens sau o evoluţie terminologică. 


11.1. Concepte generale ale elitismului 


Conceptul de elită depăşeşte pragul unor simple supoziții 
terminologice, „sensul cucerindu-şi obiectul de referință (denotatul)”, 
făcând astfel posibile descrierea scopului şi explicarea fenomenului 
în sine (Wilson, 1967: 18-25). Ca urmare, se face apel la o semio- 
logie şi la o analiză explicată prin elementele de bază care participă 
la alcătuirea unui nucleu, folosind metoda descompunerii. 
O analiză semiotică are nevoie de trei componente principale: 

e cuvânt; 

e sens; 

e denotat. 


Relaţia dintre sens şi denotat este uneori identică. Sensul, în 
logica pozitivistă clasică, reprezintă însuşi denotatul, adică conceptul, 
ceea ce înseamnă că sensul poate deveni imaginea reală a 
conceptului. Conceptul se susține doar dacă acesta este inclus într-o 
propoziție logică. Verificarea dată de logica adevărului este metoda 

testabilității conceptului cu realitatea din care face parte. Cuvântul 
este un cifru al unui limbaj care exprimă conținutul mental devenit 
obiect de referință, mai exact denotatul. Sensul devine conținutul 
mental însuşi exprimat de simbol care permite identificarea 
denotanțţilor. Denotatul reprezintă clasa sau cantitatea de entități 
identificate de simbol şi sens. Sinonimia, ca fenomen, analizează în 
primul rând, rădăcina comună care este esența conceptului de elită. 
În final, diferenţele fonetice duc la înţelesuri diferite. Efectul scontat 
de partajarea aparentă a sensurilor încearcă să evite rădăcina care 
le leagă, astfel, apare tentaţia de a fi considerate concepte cu origini 
separate, ceea ce, din punct de vedere al denotatului poate fi o 
greşeală. Sinonimia, în acest caz, rămâne valabilă în dezbaterea 
semnificantului, oferindu-se în acest fel, o dovadă vie a faptului că, 
în spatele multiplicării sensurilor, există o rădăcină comună. 

Ambiguitatea „elitismului” ca termen în ştiinţele politice apare 
în primul rând datorită sensurilor diferite ale ideii de elită în diferite 
secole, medii culturale sau intelectuale. Semantica ataşată în 
diferite perioade nu a ţinut cont de o evoluție lineară, conducând la 
o multitudine de sensuri care nu mai păstrează legăturile simbolice 
cu denotatul. De exemplu, apartenența la elitism presupune 
existenţa unui criteriu solid de valori prestabilite. În România de 
după 89 s-a discutat deseori despre elitele post-decembriste, în 
termeni ambigui. Am avut elite adevărate sau impostori? Confuzia a 
fost generată de problema existenței elitelor înainte sau după 89 
cunoscute prin mai multe categorii: elitele care au trădat, elitele 
revoluționare, elitele dizidente, elitele regimului comunist etc. 

Revenind la analiza de fond, în spaţiul sociologiei şi al ştiinţelor 
politice întâlnim patru termeni utilizați ca sinonimi ai termenului de 
elită: 

e oligarhie; 

e aristocrație; 

e clasă conducătoare; 

e clasă politică. 


În analiza celor patru termeni, identific două cuvinte de origine 
greacă (oligarhie şi aristocrație), doi termeni născuți în spaţiul englez 
(clasă conducătoare şi clasă politică) şi cuvântul-cheie provenit din 

limba franceză prin filiera latină care le reuneşte pe toate celelalte: 
élite. O analiză atentă a acestor termeni demonstrează faptul că 
„etimologiile diferite corespund unor înțelesuri diferite” (Ullman, 
1972: 167). 

Termenul de elită, în sensul cel mai strict, semnifică dominația 
unei minorități asupra unei majorități. Din punct de vedere etimo- 
logic, acest cuvânt provine din latinescul eligere, care înseamnă a 
face o alegere, o elecţiune a unui obiect anume. Sensul actual apare 
în Franța secolului al XVI-lea, perioadă în care acest cuvânt conferă 
o aură privilegiată a unui anumit corp militar considerat superior. 
În limbile germană, engleză sau italiană, elita desemna partea 
aleasă dintr-un întreg, vârful iceberg-ului. 

Revenind la ştiinţele politice, acest termen se organizează în 
jurul a două componente principale: 

1. numărul minoritar în raport cu cel majoritar care formează 

o unitate; 
2. distincţia creată pe criterii de separare a două mulțimi. 


Unitatea devine primordială, iar distincția, după anumite 
criterii necesare, devine eterogenă, fără a prejudicia întregul, 
păstrând securitatea internă şi externă a grupului. 


11.2. Aristocraţie şi elitism 


Aristocraţia, în sens etimologic, desemnează conducerea de 
către cei mai buni şi cei mai educați indivizi. În viziunea aristotelică, 
aristocrația este opusă monarhiei sau democrației (Aristotel, 2001: 
2). Opoziția de bază decurge din ideea conform căreia puterea politică 
poate fi deținută de mai mulți indivizi fără pericolul de a fi monopo- 
lizată de o singură persoană. Pentru Aristotel, aristocrația trebuia 
transformată în politeia (amestec între aristocrație şi democrație), 
reprezentând astfel cea mai bună soluție rațională ca formă de 
guvernare. Politeia este o conducere exercitată de cei mai bogați şi cei 
mai talentați indivizi, în slujba interesului comun. Recrutarea 
viitorilor membri şi conducători presupune observanța unor reguli şi 
criterii majore: originea ereditară (ambii părinți, sau cel puţin, 
mama), averea sau censul (dovada unei minime averi), bun familist, 

merite deosebite în sânul comunității etc. Nu oricine putea fi 
considerat aristocrat, averea şi datoria militară fiind criteriile de 
selecție esențiale. Aristocraţia era considerată o elită conducătoare, 
remarcându-se prin meritocraţie şi educaţie aleasă. Pe de altă parte, 
obligația îndeplinirii sarcinilor de conducere era garantată atâta 
vreme cât puterea era distribuită mai multor indivizi. 


11.3. Oligarhie şi elitism 


Oligarhia poate fi asemănată, într-o anumită măsură, cu 
termenul aristocrație. Etimologic, oligarhia reprezintă controlul 
exercitat de un număr restrâns de indivizi foarte puternici. În 
viziunea lui Aristotel, oligarhia este o altă formă a aristocrației, mai 
puțin meritoasă calitativ, dar mai apropiată de celelalte regimuri 
democratice. Conducerea de către cei mai buni oameni ai cetății este 
înlocuită de conducerea celor mai puțini bogaţi, în interesul propriu. 
Conotaţia morală este negativă; în opinia unor sociologi italieni ca 
Robert Michele (1921), oligarhia este o formă de regim politic opusă 
democraţiei. Democraţiile operează schimbarea circulară a liderilor şi 
exercitarea unui control de jos, spre deosebire de organizaţiile 
oligarhice care nu promovează ideea rotației cât şi a controlului de 
jos în sus, în favoarea unui grup restrâns de persoane, evitând 
responsabilitatea personală în avantajul celei de grup. 


11.4. Clasa elitelor conducătoare 


Clasa conducătoare, sinonimul englez al lui ruling class ca 
răspuns la alternativa franceză (la classe dirigeante), este poate cea 
mai cunoscută expresie care regenerează politic ideea de conştiinţă 
şi coeziune a grupului politic. Clasa conducătoare devine nu numai 
o simplă minoritate diferită de majoritate, dar ea este conştientă de 
poziţia sa şi cu un înalt grad de coeziune internă. 

Conceptul de elită a sociologului italian Vilfredo Pareto, spre 
deosebire de politologul Gaetano Mosca, privind clasa conducătoare 
este considerat un simplu fenomen natural de manifestare care 
reclamă un anumit număr de talente, de aptitudini conducătoare 
sau neconducătoare (leii şi vulpile), care alternează în funcție de 

cerințele contextelor istorice. Această viziune este cunoscută sub 
numele de teoria circulației elitelor. Omul este o ființă într-o continuă 
inegalitate față de celălalt, prin personalitatea sa, inteligența sa, 
putere fizică, voinţă etc. Formarea omului în societate este influen- 
tată de legea sărăciei, care îl modelează în funcţie de propriile 
necesități, vicii şi virtuți. Distribuirea talentelor este mereu inegală 
în funcție de putere şi avere. Astfel, orice societate umană trebuie să 
se preocupe, în primul rând, de exploatarea eficientă a resurselor, iar 
acest obiectiv nu poate fi atins decât de elite. Cei mai buni sunt cei 
mai talentați, capabili să ofere cele mai bune soluții. Din perspectiva 
sociologiei, conducerea de către elite reprezintă modul optim prin 
care o societate poate beneficia, în urma inegalității, de distribuirea 
talentelor între membrii ei (Pareto, 1971: 70-101). În viziunea de 
ansamblu a lui Pareto elitocrația presupune reunirea celor mai buni 
indivizi, fără a aparține în mod obligatoriu clasei conducătoare. Ca 
urmare, apar două grupuri, primul reprezentând clasa guvernan- 
ților şi al doilea, clasa economică. 

Clasa conducătoare, în viziunea lui Gaetano Mosca, este 
denumită „elită conducătoare”, un grup special, distinct şi conştient 
de poziția sa privilegiată în raport cu restul. Clasa politică este 
segmentul important al clasei conducătoare care monopolizează 
puterea politică (Mosca, 1982: 155). Membrul clasei conducătoare îi 
consideră pe ceilalți membri prieteni, iar pe nemembri duşmani. 
Accentuând importanţa clasei conducătoare, Mosca se concentrează 
pe ideea de coeziune din jurul familiilor puternice, cât şi pe obsesia 
lor de organizare. 

În viziunea lui Marx, acest termen constituie un imperativ 
categoric în lupta clasei de mijloc, a proletariatului, care trece de la 
starea de normalitate la starea de excepție. Marx propune, în prima 
fază, răsturnarea valorilor capitaliste, prin teoria revoluției totale, 
care transformă o clasă defavorizată şi exploatată în supremul organ 
de conducere la nivel politic; în a doua fază, se trece la exportul de 
revoluție, ca act complex, transformând sloganul: „proletari din toate 
țările, uniți-vă!” în lege. Totuşi, conceptul de clasă conducătoare este 
strâns legat de conceptul de elită, în special de elitele revoluționare. 
Conceptul de clasă conducătoare se axează pe latura economică, si 
apoi, pe latura politică, iar clasele sunt determinate în funcție de 
factorii de producție. Marx introduce termenul de diviziune a muncii. 

Minoritatea deţine mijloacele de producție, reprezentând o clasă 
separată, cealaltă clasă, majoritară deţine forța de muncă. În aceste 
condiții, minoritatea îşi foloseşte avantajele pentru a genera inega- 
litate socială, exploatându-i pe adevărații proprietari, posesori ai 
forței de muncă. Unul din elementele principale abordate de Marx 
este subordonarea politicului față de economic, iar acest proces 
devine posibil prin intermediul statului. Prin teoria revoluției, elitele 
politice actuale vor fi schimbate cu elitele revoluționare provenite din 
rândurile proletariatului, singurii demni de încrederea în finalitatea 
scopurilor nobile ale marxismului. 


11.5. Concepte moderne şi contemporane ale elitismului 


Revenind la conceptul de elită politică, nu se poate omite una 
dintre celebrele teorii care face referire la raportul dintre majoritari 
şi minoritari, exprimat coerent în teoria maselor. Acest raport a fost 
dezvoltat, în a doua jumătate a secolului XIX, de Gustave Le Bon şi 
de Ortega y Gasset. Distincția care deschide astăzi una din 
principalele dispute în jurul conceptului de elită este criteriul moral. 
Elita este, înainte de toate, un model pentru a-şi depăşi propria 
condiție, plasându-se, prin merite proprii şi autoritate deontică, pe 
o treaptă superioară, care însă nu poate fi atinsă fără o voință 
spirituală puternică. Caracteristica principală a elitismului este, în 
primul rând, de ordin moral, opunându-se mediocrității maselor 
(Ortega, 1946: 125). În viziunea lui Mosca, conceptul de elită 
reprezintă modul de înţelegere a istoriei omenirii. Astfel, istoria 
devine o ştiinţă a diferitelor forme de elite. Politologul Mosca anunță 
existenţa a două postulate importante: 

e axioma clasei politice care postulează existența, având ca 

scop controlul şi monopolizarea puterii; 

e axioma istorică şi geografică responsabile de diversele forme 

complexe ale claselor conducătoare în funcție de timp şi loc 
(1982: 78). 


În opinia sa, ştiinţa politică se ocupă cu studiul acestor clase 
şi formule politice diferite, iar principalele rațiuni, pentru justifi- 
carea unei clase, sunt inegalitatea în distribuția talentelor între 
ființele umane cât şi specializarea funcțională, specifică fiecărei 

societăți. Prin urmare, puterea unei minorități bine organizate şi 
conştiente devine, în orice circumstanţă, de neînvins. 

În tradiția intelectuală a lui Ostrogovsky, sensul elitei dezvăluie 
o altă semnificație importantă (Ostrogovsky, 1908: 110-124). 
Caracteristicile importante sunt generate de domeniile ocupate de 
elite în cadrul societăţilor complexe. În prima fază, cadrul organi- 
zațiilor este ocupat de elitele care aspiră la funcțiile cele mai înalte, 
după criterii economice şi nu după cele morale. Schimbarea sau 
rotația acestor lideri nu va mai avea loc ca în sistemele democratice, 
rezultatul fiind un sistem de conducere oligarhică, prin aceeaşi 
lideri fără interschimbabilitate. În a doua fază, aceştia vor dovedi 
fermitate în consolidarea şi stabilitatea puterii, oferind astfel o 
garanție meritocratică de buni conducători. Numai în aceste condiții 
se poate garanta o stabilitate economică sigură, fără a accentua în 
mod deosebit criteriul moral. 

Wright Mills se bazează pe două variabile: poziția în instituţiile 
dominante ale societății şi apartenența la straturile superioare. 
Prima condiție devine o stare de fapt specifică societăţilor industria- 
lizate, care face necesară prezența lor în cele trei ramuri principale 
ale puterii: politică, militară şi economică. Toate trei sunt conduse 
de elite şi cooperează eficient pentru o putere politică armonioasă 
(Wright, 1956: 220-251). 


11.6. Elitismul contemporan 


Contemporanitatea a adus numeroase contribuţii notabile la 
teoria elitelor şi aici, mă refer la bine cunoscuta poziție a 
pluraliştilor. Una din cele mai distinse personalități sau autorități 
ale ştiinţelor politice moderne este politologul american Roberth 
Dahl. Politologul american nu şi-ar fi concentrat atenția asupra 
problemei elitismului dacă nu ar fi dezvoltat, mai întâi, celebra sa 
teorie a poliarhiilor cu sisteme hegemonice, deschise şi închise. De 
remarcat faptul că pluralismul, în general, se centrează pe ideea de 
elită necesară în jurul spaţiului vital al resurselor economice 
dominate de inegalitatea dispersată. În acest sens, Dahl stabileşte 
şase trăsături esenţiale: 

1. numeroase mijloace diferite de influențare a oficialilor, la 

îndemâna diferiților cetățeni; 

2. cu puţine excepţii, acestea sunt inegal distribuite; 

3. indivizii care au un acces mai larg la unul din mijloace, nu 
au deloc la celelalte; 

4. niciun mijloc de influențare nu le domină pe celelalte, cel 
puțin în adoptarea deciziilor cheie; 

5. cu unele excepţii, un mijloc de influențare este eficient într-o 
sferă de probleme sau numai în anumite decizii; 

6. virtual, nimeni şi, cu siguranţă, niciun grup mai mare de 
câțiva indivizi nu este lipsit de mijloace de influențare (Dahl, 
1961: 228). 


Inegalitatea în sistemele democratice devine astfel un atu al 
schimbului de resurse care, prin control local, şi fără tendințe de 
acaparare individuală, poate duce la armonizarea disproporțiilor 
dintre săraci şi bogați. Pe de altă parte, în opinia lui Dahl, disper- 
sarea grupurilor şi o responsabilitate individuală conştientă duc la 
un rezultat pozitiv, eliminând astfel raportul elită - non-elită în 
favoarea conceptelor: prestigiu şi răspundere. 


11.7. Analiza sensurilor 


Multitudinea explicaţiilor semantice ale termenului „elită”, în 
general, şi mai ales în terminologia ştiinţelor politice ia avânt în 
contextul curentelor de gândire din secolul XX. O clasificare 
obiectivă a trăsăturilor semantice şi lingvistice esenţiale conduce la 
următoarele trei criterii importante: 

e domeniul semantic; 

e criteriul de separare între elită şi non-elită; 

e sursa legitimă a puterii elitiste. 


Prin domeniul semantic înțeleg ceea ce contribuie la distincția 
concretă a termenului, indiferent de context şi timp. Finalităţile 
semantice complexe specifice termenului rămân diferite; ele pot fi 
identificate ca un tot unitar într-o rădăcină comună. Elita este un 
rezultat al meritocrației prin excelență, mai precis meritul 
profesional şi cel moral, urmat de status, putere sau cens. 

Criteriul de separare elită - non-elită nu atinge în mod special 
problema dintre cei mai buni şi cei mai puţin buni, sau dintre cei 

mai puternici şi mai puțini puternici. Acest criteriu vizează o 
anumită diferenţiere între tendinţele specifice elitismului de orice 
natură. De pildă, nu orice om sau grup social care deţine o sursă de 
câştig mai mare față de al altora se identifică automat ca elită. 
Posibilitatea de a fi mai puternic ar caracteriza elitismul; prin acest 
concept se doreşte de fapt a se da un răspuns în ceea ce priveşte 
tendințele de separare de ordin spiritual, sacru şi profan din 
perspectiva puterii. Conceptul de clasă puternică, minoritară, bine 
organizată, capabilă de a modela un sistem politic, economic sau 
social se verifică în cazul elitelor politice, culturale, economice etc. 
Elitele au acces în mod subiînțeles, la actul de putere, la resurse, 
distingându-se prin comparație față de majoritarii conduşi, în 
pofida unui conflict aparent generat de inegalităţi specifice. 

Ultimul criteriu, sursa legitimă a puterii elitiste, poate face apel 
direct la domeniul ştiinţelor politice; mai precis, este vorba de 
raportul între clasa conducătoare, ca elită politică, şi majoritatea 
condusă. În acest sens, există ierarhii ale puterii şi, în acelaşi timp, 
surse sau resurse diferite, capabile să propulseze elitele spre vârful 
puterii. Aceste surse fac apel, la rândul lor, la o anumită legitimitate 
în funcție de valorificarea individului; cu alte cuvinte, nimic nu poate 
fi obținut fără merit personal, conform meritocraţiei platoniciene şi, 
îmi permit să adaug personal, în prezența autorității deontice. 

Autoritatea deontică realizează conexiunea între elitele politice 
şi sacru. Meritocraţia nu se reflectă doar în rezultate, în însuşirile 
speciale sau calitățile profesionale ale unui individ, ci în primul 
rând, în prezența excepțională a unei personalități charismatice. 
Elita politică iese din tiparul obişnuit al unui simplu lider politic 
care respectă programul şi ideologia partidului. Excepţionalitatea 
statutului de elită reiese, în primul rând, din fermitatea de caracter 
şi se învecinează cu sacralitatea. Charisma este un har, deoarece ea 
nu este un rezultat al muncii. Charisma înseamnă clarviziune, forța 
de seducţie a discursului, magnetism, atracție fizică etc, fiind 
legitimată prin prezența autorității deontice. Aşadar, nu orice 
maestru în oratorie poate deveni un lider charismatic, dar, 
hierofania (în sensul prezenței unor haruri divine prin calități 
spirituale excepţionale) ar putea fi o modalitate sau o cauză care 
determină charisma. 

Menţionez aici o altă caracteristică a elitelor: există persoane 
care tind spre relaţii selecte sau spre o structură închisă. 
Comunicarea elitelor cu marea masă poate fi un obstacol major în 
câştigarea simpatizanțţilor. Elitele care nu urmăresc acest contact 
cu marea masă fără a aluneca în populism, riscă să-şi piardă 
popularitatea. Elitele presupun apriori o educaţie înaltă, în timp ce 
majoritatea cetățenilor poate avea o instrucție precară, iar, în aceste 
condiții, comunicarea şi actul de guvernare devin dificile. Având în 
vedere cele trei criterii enumerate mai sus, politologul american 
Paolo Zannoni prezintă următorul tabel: 


Tabel 1. Elite conducătoare în funcţie de societăţi 
şi tipuri de legitimitate 


Specialişti Domeniul Criteriul de Sursa legitimă 
semantic separare a puterii 
între elită elitiste 
şi non-elită 
Mosca Meritocraţie Număr şi organizare | Societate 
Pareto Eficienţă Forță şi consens Societate 
Michels şi Poziţia în cadrul | Monopol în folosirea | Organizaţii 
Ostrogovsky Organizaţiilor mijloacelor complexe 
organizaționale 
Ortega Merit moral Nu are putere Societate 
Marx Proprietatea Statul Societate 
Mills Statusul social şi | Monopolul oricărei Societate 
poziția în cadrul | surse de putere din 
instituțiilor societate 
Pluraliştii Proprietatea Variate Societate 
resurselor de mijloace politice 
putere, într-o 
mare proporţie 


Sursă: Paolo Zannoni, „The concept of Elite”. 


Într-o perspectivă de ansamblu, conceptul de elită cuprinde o 
bogată gamă de sensuri şi idei, devenind un concept ambiguu. 
Ambiguitatea, aşa cum am amintit în acest capitol, poate denatura 
semnificația unui concept, uneori chiar cu riscul de o schimba. 
Pentru a evita confuzia, iau în calcul premisa conform căreia există 
o rădăcină comună care unifică sensurile termenului de elită. 
Fiecare autor menţionat mai sus oferă, astfel, o definiție personală, 

cu o sursă comună. Semioticianul Wittgenstein semnalează, în 
acest sens, conceptul familial aşa cum este utilizat în „conceptul de 
joc” care se aplică perfect acestei situații (1970: 32-43). Teoria 
recunoaşte universalitatea sensurilor particulare şi, în acelaşi timp, 
toate sensurile diferite asociate au aceeaşi sursă comună. Pentru 
Wittgenstein, similitudinile semantice devin asemănări de familie, 
având aceeaşi natură specifică membrilor săi. 

Potrivit observaţiilor, unul din principalele elemente ar fi meritul 
ca trăsătură de bază al elitismului, ce presupune selecția indivizilor, 
devenind astfel criteriu de distincție, de alegere a celor puţini fața de 
cei mulți. Pe de altă parte, sursa legitimă a puterii provine din 
consensualitatea celor mulți. Diferenţele preferințelor particulare 
devin subseturi ale unei comunități politice, justificând teoria lui 
Wittgenstein cu privire la specificul comun al unei familii. Toţi 
membrii sunt unici prin particularitatea lor şi toți aceşti membri sunt 
uniți prin legături de sânge, de rudenie sau de alianţă, trăsături etc, 
legaţi de instituţia centrală a familiei. Diversitatea sensurilor vine din 
multitudinea abordărilor multidisciplinare a termenului. Extrapolând 
analiza, consider, în acest sens, că nu fluviul sau fluviile sunt cele 
care interesează, ci sursele care le alimentează. Fluviul reprezintă 
ambiguitatea sau rezultatul acumulărilor, iar izvoarele constituie 
originile semantice. Conceptul de elitism provine din mai multe 
rădăcini, din care reamintesc cele mai importante: meritocraţia, 
profesiunea, autoritatea deontică şi statusul social. 

Extensia conceptului este o problemă a impreciziei. Distincția 
dintre sens şi denotat determină imprecizia, în acelaşi raport, ca şi 
între semnificație şi extensiune. Lipsa de claritate duce, în mod 
inevitabil, la ambiguitatea conceptului, iar neclaritatea extensiei 
generează la rândul său, imprecizia. Sensul ar fi trebuit să identifice 
denotatul conceptului prin linia teleologică a precizie. Extensiunea 
conceptului face dificilă abordarea sursei care devine o imprecizie, 
astfel, denotatul nu poate face abstracţie de nenumărate atribute 
ale semnificațiilor. Mai simplu, extensiile semnificațiilor încearcă să 
arunce în aer denotatul, ca nucleu dur al conceptului datorită 
confuziei dintre semnificant şi semnificat. Prin intermediul 
semioticii, se poate separa cele două părți pentru a obţine cauza 
impreciziei, fără a face abstracţie de efectele oarecum perverse ale 

limbii. De pildă, abordarea englezească a conceptului scoate în 
evidență accentul pus pe legitimitatea meritului personal într-un 
stil mai autoritar în raport cu abordarea franceză sau italiană, care 
la rândul lor, insistă pe latura autorităţii deontică şi mai puţin pe 
poziţia ierarhică a puterii. Extensiile devin efecte ale limbajului, iar 
scopurile primesc obiective diferite. Acest tip de imprecizie este legat 
de numărul atributelor lingvistice, şi în cazul de față, se poate 
remarca tendința limbii engleze spre o legitimitate accentuată a 
puterii militare, ceea ce justifică istoric tendința spre imperialism. 

În abordarea franceză, conceptul face apel la identificarea unor 
grupuri umane superioare legați fiind printr-o legitimitate deontică, 
epistemică, socială şi nu militar. Desigur, nu este vorba de legi sau 
principii, ci de dominanțele specifice limbii şi semanticii în general. 
Extensiile diferitelor nuanţe ale sensurilor nu pot fi tratate în mod 
abstract şi clar asemenea denotatului, de aceea se poate observa 
apariția confuziei. O cauză pozitivă a impreciziei lingvistice se 
regăseşte în sprijinul acordat imparităţii dintre izvoare şi extensiile 
sensurilor multiple. O a doua cauză se află în inexactitatea 
termenului de elită, identificându-se un anumit grup social definit, 
indiferent de locul şi timpul istoric. Şi o a treia cauză este imposibi- 
litatea de a delimita clar un grup social pe care îl identificăm ca elită 
socială sau politică, de celelalte grupuri sociale sau politice care nu 
pot fi identificate ca elite. 

Totuşi, toate cauzele impreciziei termenului aparțin aceleaşi 
familii. Probabil că Wittgenstein are dreptate. Acestei familii nu îi 
lipsesc dimensiunile importante, dar ele devin prin inexactitatea 
celorlalte diferențe, structuri deschise. Nu pot fi incluse graniţele 
specifice preciziei, astfel că asemănările sunt imprecise; criteriul 
surselor legitime de putere devine foarte important în identificarea 
familiilor elitiste. Meritul, ca un criteriu de diferențiere între elite şi 
non-elite îmbracă un caracter imprecis. În acest sens poate un om 
poate fi considerat ca având un merit într-un anumit domeniu, dar 
nu şi în celelalte? Probabil că da. Ambiguitatea domeniilor care pot 
fi considerate prin excelare pozitivă ca aparținând elitismului sunt 
greu de identificat obiectiv, acestea făcând o discuție subiectivă 
asupra selecției lor. Numărul reprezintă o altă sursă de imprecizie, 
deoarece el poate fi raportat într-o ecuație matematică de la unul la 
o sută care nu este totuna cu zece la o sută de mii sau la un milion. 

Un alt criteriu important este cel al resursei de putere specifice 
grupului în cauză. Cea mai răspândită teorie asupra puterii este cea 
a lui Max Weber. Într-o explicaţie aproape matematică, puterea este 
efectul incontestabil al lui A asupra lui B, fără ca B să se împotri- 
vească lui A, indiferent de mijloace. Puterea lui A face ca B să 
cedeze acestuia, în raportul legitim, sau de forță, echilibrul puterii 
între cele două forțe fiind mereu inegal. Cu cât A este mai puternic, 
cu atât şansa de a-l supune pe B este mai mare. Distribuirea puterii 
separă apele între cei conduşi şi conducători, iar întrebarea este 
dacă, conform acestui principiu, cei care dețin în mod evident 
puterea pot fi identificați ca elite. Imprecizia termenului încearcă să 
descătuşeze sensul prin sintagma de clasă conducătoare asemă- 
nător termenului de elită a puterii. Ambii termeni se aseamănă mult 
şi, totuşi, nu reprezintă unul şi acelaşi lucru. Clasa conducătoare 
este minoritatea care conduce prin intermediul puterii, aceştia sunt 
la rândul lor, consideraţi ca elite ale puterii. Atunci ce face 
diferența? Este adevărat că puterea devine maximă cu cât există 
mai puțini oameni care o stăpânesc, ceea ce se verifică perfect în 
cazul oligarhiei. Dar, criteriul puterii este insuficient pentru a vorbi 
de elite ale puterii. 

Elitele puterii concentrează puterea la vârf, numărul lor este 
mic dar, în această ecuație, intervin şi alte criterii mai sus menţio- 
nate, ca meritocraţia şi legitimitatea deontică şi epistemică a 
autorității. Aşadar, elitele puterii înseamnă mai mult față de clasa 
conducătoare. Structurile au un caracter deschis aşa cum s-a 
demonstrat mai sus, iar multitudinea lor oferă o gamă mai largă a 
autorității şi mai stabilă în raportul dintre conduşi şi conducători. 
Elitele întăresc consensul prin atu-ului deținut de 27 
controlul resurselor, iar diversitatea acestora le = — 
conferă un statut net superior celorlalte clase, pe ga N 
care le denumim obişnuite. Nu orice minoritate | 
care deține o putere este o elită a puterii, în 
schimb, orice tip de putere poate aparține 
grupurilor elitiste, în condițiile în care aceste 
grupuri dețin resursele morale şi materiale alături 
de prestigiu, charismă, status şi rol. 

În concluzie, conceptul de elitism îmbracă diferite sensuri în 
funcţie de principalii factori care îl compun, aplicate la realitatea 
istorică şi lingvistică. Pentru a diminua ambiguitatea termenului 
trebuie făcut apel la extensiile complexe ale sensului, fără a încerca 
să eliminăm impreciziile semnificaţiilor considerate ca structuri 
deschise şi iramplasabile. În atenţia acestor condiţii de analiză se 
poate ajunge mai aproape de semnificant pornind de la denotat, iar 
ambiguitatea capătă, în mod involuntar, un caracter pozitiv. 

Imaginarul este un subiect şi o metodă de cercetare a 
personalităţii, de la individ la grup şi de la individ la comunitate. 
Un copil inteligent este posesorul unui imaginar dezvoltat, 
exercitându-şi prin memorie o imaginație complexă. O comunitate 
etnică solidă este posesoarea unei memorii definite de matricea 
caracterială a personalității sale. Imaginarul, în consecință, descrie şi 
explică orice tip de personalitate. Cunoaşterea imaginarului a 
implicat, în literatura de specialitate, o cercetare multidisciplinară pe 
diverse metode şi analize. Abordarea psihosocială din lucrarea de față 
indică prezența a doi vectori cheie: sacrul şi puterea politică, un cuplu 
categorial propus pentru interpretarea imaginarului colectiv în raport 
cu două referinţe: fenomenul politic şi fenomenul religios. Sacrul nu 
este un produs exclusiv al fenomenului religios, regenerându-se cu 
succes şi în fenomenul politic, motiv pentru care, natura sa 
transcendentă s-a reiterat în societăţile seculare, sub diferite forme şi 
ipostaze. Una dintre tezele susținute şi demonstrate în lucrare arată 
că însăşi originea puterii politice se regăseşte în sacralitatea lumilor 
mistice. De aici, sacrul şi puterea politică sunt un cuplu categorial 
care se justifică pe deplin în cercetarea imaginarului colectiv. În acest 
sens, imaginarul este un pattern psihosocial important în cercetarea 
antropologică a comunităților. 

În relaţia dintre individ şi comunitate, imaginarul, ca pattern 
psihosocial, este, de regulă, rezultatul unui conflict între două voințe: 
voința individuală şi voința grupului. Conflictul se finalizează, de 
regulă, în favoarea voinţei grupului, după cum a observat Benedict 
Anderson (1983) în cartea sa „Comunități imaginate”. Astfel, orice 
individ ajunge un produs al gândirii colective, supunându-i-se 
acesteia, uneori, împotriva voinței sale. Cu toate acestea, există 
variabile apropiate şi specifice fiecărei poziții, indiferent de gradul de 

autoritate al puterii, de presiune, credințe sau prejudecăți. Variabila 
identică cea mai importantă se află în autoritatea deontică (autori- 
tatea morală). Ambele poziții se află, apriori, într-un conflict simbolic, 
pornind de la interesul individual față de interesul grupului, fiecare 
justificând subiectiv argumente de natură morală. La final, ambele 
voințe intră într-un proces de cristalizare al imaginarului, partici- 
pând la redefinirea credințelor de grup. Individul şi grupul se 
asimilează şi înfluențează reciproc. Individul, la rândul său, poate 
influența grupul. Influența şi puterea nu vin, deci, dintr-o singură 
direcție, ci din poziții diverse, multidirecționale. Chiar dacă individul 
se supune gândirii colective, voința sa, dacă este puternică, o poate 
influența retroactiv. 

Imaginarul colectiv există datorită memoriei colective, o bază 
imensă de date, asemenea memoriei inconştientului, prin care 
cunoaştem trecutul şi prefigurăm un viitor ipotetic, deductiv, ca 
rezultat al aşteptărilor, al aspirațiilor şi, mai ales, al acțiunilor 
politice. Viitorul ipotetic survine în urma faptului că oamenii, mai 
ales comunitățile politice, raportează critic prezentul la un trecut 
idilic, construind ulterior, o proiecţie într-o variantă dezirabilă. În 
activitatea de rememorare a imaginilor istorice, părțile negative se 
estompează, exagerând părțile pozitive ca tendință a naturii umane 
de a perfecționa lumea în care trăim. Logica estompării răului şi al 
exagerării binelui se observă cel mai bine în cărțile de istorie, fiind 
produse ale gândirii colective. Tendința este aparent imperceptibilă 
şi se reproduce în mod firesc. Personajele istorice ajung eroi 
naționali, împrumutând acest model, fără nicio excepţie, de la popor 
la popor. Gândirea de grup tinde să hiperbolizeze aspectele pozitive 
ale istoriei, oferind unor personaje rangurile cele mai înalte în 
panteonul valorilor naţionale. 

Sintetizând concluziile finale, imaginarul colectiv este produsul 
generat de cuplul categorial sacru-puterea politică, care acționează 
în funcție de trei criterii: 

1. gradul de personalizare a puterii politice a unui lider 
perceput de istorie ca factor generator de autoritate şi de 
putere (identificat prin analiza dedicată puterii politice); 

2. charisma personală, presupunând exercitarea prestigiului cu 
impact pozitiv asupra maselor. Prestigiul izvorăşte din 

autoritatea deontică (identificată prin sacralizarea calităților 
morale, excepţionale, prin hierofanie şi purificarea spațiului); 
3. cercetarea inconştientului individual şi al inconştientului 
colectiv ca relaţie care descrie mediul psihic al grupurilor, 
respectiv universul imaginarului colectiv. Prin exercitarea 
imaginației, omul participă activ la generarea unui amalgam 
de idei, fantasme şi revelații generatoare de premoniții, 
inspirație şi inventivitate, pe care ulterior, colectivitatea le 
asimilează şi le întipăreşte în structurile memoriei sale. 
Bogăția imaginaţiei se află la baza charismei oamenilor 
excepționali care au propulsat lumea spre civilizație. 


Sacrul este însăşi originea din care derivă puterea politică, 
împrumutându-i o parte din caracteristicile şi trăsăturile genealo- 
gice fenomenului religios. Admiraţia, ca raport între superior şi 
inferior, credința într-o ființă superioară/supranaturală şi credința 
în nemurirea sufletului (teza paradisului şi credința într-o lume 
superioară viitoare) sunt cele trei axiome care pun bazele politicului 
ca forță de reglare, conservare şi conducere a societăților umane. 
Raportul între oameni şi zei se reiterează, pe plan imanent, în 
raportul dintre guvernanti şi guvernați, lumea sacră fiind modelul 
superior de referință al tuturor aspirațiilor noastre. Teleologia 
acțiunii umane urmăreşte teleologia acțiunii divine. Lumea divină 
este ultimul act al imaginaţiei în care sacrul îşi impune voința şi 
propria sa versiune. Fericirea supremă este locul ultim, care 
activează toate credințele umane primind mişcare şi sens prin 
verbele: „a perfecționa” a „îimbunătăţi”, a „mântui” aici şi dincolo de 
lumea noastră materială. Corectarea continuă a lumii fizice este 
prima sarcină a politicului. Puterea politică devine, astfel, un 
atribut al sacrului. Ambele concepte justifică relația: sacru - 
puterea politică, un cuplu categorial care face parte din matricea 
fenomenului politic. 

În fiecare capitol am prezentat argumente pro şi contra menite 
să stopeze alunecarea spre un relativism conceptual. Caracterul 
ştiinţific al temei de cercetare este susținut de verificarea relațiilor 
conceptuale şi a tezelor expuse, în pofida incertitudinilor termino- 
logice. Limitele cercetării se regăsesc în complexitatea inepuizabilă a 

relațiilor între imaginarul propriu şi imaginarul colectiv, urmat de 
relaţiile între inconştientul individual şi inconştientul colectiv. În 
toate aceste relații, psihicul uman este un spațiu al misterelor 
neexplorate, pentru că deţine necuprinsul, acel sfârşit fără sfârşit 
pe care ştiinţa nu-l poate reduce la măsurile finitului. Inexplicabilul 
este încropit în fundamentul ontogenetic al sacrului, o suprareali- 
tate care nu poate fi negată. Consider, în acest sens, că există o 
natură sacrală a omului, dincolo de orice termeni ştiinţifici, iar, în 
acest demers, cercetători consacrați precum Eliade, Weber, Otto, 
Durkheim, Mauss şi mulți alți specialişti au recunoscut că 
cercetarea sacrului depăşeşte cu mult realitatea religioasă în toată 
complexitatea sa. Raportarea la divinitate este o cunoaştere care 
aparţine, în principal, sufletului şi mai puţin raţiunii. În abordarea 
sacrului, a da extensie inexplicabilului înseamnă a fi mai aproape 
de sensul său autentic. Am considerat că, prin cercetarea 
imaginarului, ne apropiem de sacralitatea ființei umane şi în acelaşi 
timp de cititor, care, prin lecturare, îşi pune în valoare resursele 
sale intelectuale. Şi totuşi, cartea este o fereastră spre un subiect 
uriaş, aşteptând alte căi de explorare spre lumea sa nemărginită. 

